
Soovime oma LE kaunist aastalõppu! 


SÄkse 


KUIDAS VÄLTIDA PETTUMUSI? 


Näidendivõistlus oli pettumus, arvab žürii liige dramaturg Urmas Lennuk. Kuidas 
sünniks rohkem häid algupärandeid? Ometi on ju praegu teatri ligi andekaid kirjutajaid, 
hulk materjali ka kasutamata. Ühel pool on lavastaja ootel väärt tekstivaramu, kas või 
Madis Kõivu, aga ka Jaan Kruusvalli j ja Jaan Unduski lavastamata tekstid (ning söandan 
üheteistkümnest uuest eesti näidendist); 
piidlevad, teatrisaalis sündivast elusast 


vastuvõtust võlutud head kirjutajad. 

Teater on sotsiaalne kommunikatsioon, rohkem kui vahel tunnistada tahaks — eks 
ikka jumalik säde ole otsustav! — mõjutavad tulemust nii kõik teised protsessis osalejad 
kui ka süsteemis kehtivad reeglid. Nii loominguprotsessi kui ka kultuuritööstuse mehhanis- 
mi omad. 

Küsimuse võiks sihtidagi loomingu ja tööstuse kohtumise ristteele. Kas tänapäevane 
näitemäng on tingimata see, mis andeka autori poolt viimse silbini valmis kirjutatuna 
teatrisse laekub? Muidugi, Andrus Kivirähk suudab seda ja ta on ka sulaselge õnnistus 
praegusele eesti teatrile. Aga sellise täpsusega ja sellisel tasemel kirjutajat on hetkel raske 
teist leida. Ja on ka teisi viljakaid mudeleid. 

Selge sihiga lavastaja töötleb teksti rohkem või vähem. Tähendusrikka lavatulemuse 
taga on sageli koostöö — pikaajaline, lähedane, teineteist täiendav, lavastajat ja autorit 
kaasloojateks kujundav koostöö (samas pole tegu ka laulatatud tandemiga, mis kohustatud 
igavesti kestma jääma, uuteks kooslusteks suletud). Kriitikute ankeet tunnustab sellise 
koos kasvamise viljana Kivastiku ja Toompere , Põrgu wärki“ ja , Savonarola tuleriita“. 
Imetlusväärne panus stabiilsusse, partneri (näitlejate) lähedasse tundmisse ning sellele 
suurepärase institutsionaalse vormi leidmise vili on näiteks ka Linnateatri koosseisulise 
näitekirjaniku koht — ja suvel jõudis lavale Jaan Tätte ,, Meeletu“. 

Stabiilsuse tasakaalupoolus on avatus: sageli on viljakad nähtuste piirialad, just seal 
tekib värsket ja põnevat. Arvan, et otsustavalt tasub uks laiemale lükata copywriter'itele, 
ajakirjanikele, prosaistidele, tõlkijatele, uurijatele, stsenaristidele — erinevatele potentsiaal- 
setele teatriteksti kirjutajatele. Unistan, et Eestiski juurduks maailmas hästi töötav residendi 
mudel, kus teater võimaldab mingiks ajaks, olgu hooajaks või mõneks kuukski töörahu ja 
tuge lavastaja ja autori tandemile või ka nendega koostööd tegevale väikesele näitetrupile 
uue teksti loomiseks, tooriku arendamiseks. Tekst sünnib samm-sammult lavastamise käi- 
gus! Iseenda autor-residendina töötavad ju mõnes mõttes enda tarvis tekste kirjutavad ja 
dramatiseerivad lavastajad: möödunud hooajast on kriitika sellistest töödest esile tõstnud 
Elmo Nüganeni , Tõde ja õigust“ ja Merle Karusoo , Misjonäre“. Kannatlik tekstiloome- 
koostöö autoriga, eriti uuega, on lavastajale muidugi paras koormus, algaja puhul ka 
pedagoogitöö. Ometi võiks ka see olla üks võimalik viljakas viis oluliste teatritekstide 
saamiseks. 

Küsides uute kõnekate algupärandite järele, küsigem niisiis ka, ja võib-olla kõigepealt, 
lavastajate koostöövalmiduse ja teatrite , administratiivse suutlikkuse“ järele. 


ENE PAAVER 


VASTAB 
URVE TAUTS 


Olete põline pärnakas? 

Algul elasime mitu aastat Tallinnas, sest isa pidi olema oma töö pärast tihti nii 
Järvakandis kui Tallinnas. Esimese klassi käisin Tallinna V Algkoolis, Veerenni 
tänaval. Me ise elasime samal tänaval. Paraku ei ole enam kumbagi maja alles. 
Koolimaja sai sõja ajal pommitamisel pihta. Meie aga lahkusime Tallinnast päev 
enne 1944. aasta 9. märtsi pommitamist, läksime kogu perega Pärnusse. Seal elas 
vanaema. Ja minagi olen sündinud tegelikult Pärnus. Asusime elama Liiva täna- 
vale, jõe ja mere vahel. Lapsele oli see üks väga armas paik — üle jõe jäi Niidu 
mets, kus käisime talvel kelgutamas ja suusatamas; kevadel tärkasid seal juba 
varakultlilled... Liiva tänava lapsed käisid meie hoovis mängimas. Praegu mõtlen, 
et kõigile raskustele vaatamata oli mu lapsepõlv siiski suhteliselt muretu. 


Missugune oli teie kodu? 

Minu vanemad olid lihtsad inimesed. Ema oli kodune, isa töötas ,,Eesti Metsa- 
tööstuses”. Paraku jäime varakult isata, mina olin siis seitsmeaastane, vanem õde 
kaheteistkümnene ja noorem õde kahekuune. Ema oli õppinud õmblejaks ja toitis 
meid pärast isa surma oma näputööga. Hoidsime omavahel väga kokku — meil 
oli kuidagi üks mõtlemine, üks hingamine... Ema oli väga töökas. Oli ka väike 
põllulapike, kust saime endale toidupoolist. Praegu on seal Mai tänav, varem oli 
karjamaa. 

Varbla lähedal Kastnas elas meil ema õde, kes ka aitas. Suved olin ma vana- 
emaga maal. Tegime talutöid — panime rukist kokku ja käisime heinal, tegin ise- 
gi võid, meil oli veel puust käsimasin, mida tuli loksutada. Mäletan seda võitüki- 
kestega petipiima ja tanguputru sinna juurde — küll see maitses hea! 


Pärnus läksite teise klassi? 

Läksin jah, Riia tänaval asunud 1 Mittetäielikku Keskkooli. Sõja ajal oli kooli- 
majas olnud Saksa sõjaväe laatsaret. Oli 1944. aasta sügis ja kõikjal tehti taastamis- 
töid, meie, õpilased, pidime koristama koolimaja ja selle ümbrust. Minu esimene 
mälestus sellest koolist on seotud esinemisega. Sattusin teise klassi tulema koos 
Ingrid Ruusiga, kes nüüd on Ingrid Rüütel. Meie lauluõpetaja, Uno Naissoo ema, 
küsis, kas me oskame midagi laulda. Ingrid oli tulnud vanematega Nõukogude 
tagalast, Jaroslavlist, ja temal oli üks väga ilus venekeelne laul ahvidest. Lapsed 
ei saanud muidugi sõnadest aru, nii et õpetaja tõlkis meile. Ma teadsin küll palju 
eestikeelseid laule, aga mõtlesin, näe, Ingrid laulab vene keeles — ma ei saa olla 
viletsam! Meie õue peal elas vene perekond, mängisin koos ühe selle pere tüdru- 
kuga, kes alatasa laulis: , Tri tankista, tri vesjolõhh druga...” Ja nii ma seda siis 
laulsingi... Õpetaja ütles: , Kuule, Urve, see on küll üks väga sõjakas laul!” 

Esimesed mälestused on seotud ikkagi muusika ja laulmisega? 

Ka oma esimese ,, honorari” teenisin laulmisega, kuueaastaselt. Tollesama Vee- 
renni tänava kodu õue peal. Meie maja alumisel korrusel oli pagaritöökoda. Selle 
peremees ja töötajad palusid: Urve laula meile! Küllap nad olid märganud, et ma 
tahan kogu aeg laulda. Nii ma siis laulsin neile ja sain peo peale kreemitorne ja 
moorapäid. 


Kas kodus ka muusikat armastati? 

Muusikat oli meie kodus alati, sest isa armastas muusikat. Meil oli , His Mas- 
ters Voice'i” grammofon ja palju heliplaate. Isa käis neid ostmas Viru tänava ,, Esto- 
Muusika” ärist, kus töötas veel ka Artur Rinne; mäletan, et mindki võeti sinna 
vahel kaasa. 

Isa laulis, ema laulis... isal oli ilus lauluhääl ja emal väga hea kõrv. Kuid ega 
ema just eriti kontsertidele ja teatrisse pääsenud. Tõsi, Pärnu suvemuusika kontser- 
tidel rannakõlakojas käisime küll kõik. Hoolimata sellest, kas ilm oli päikese- 
paisteline või vihmane — rannakõlakoda oli rahvast täis. Need olid enamasti päe- 
vased kontserdid. 


Millal algas süstemaatiline lauluõppimine? 

Oli 1950. aasta. Pärnu lastemuusikakoolis oli lauluõpetaja Klaudia Taev. Viljan- 
di ja Pärnu lastemuusikakoolides oli tookord ka lauluklass. Üks meie kooli muusi- 
kaõpetajaid võttis mu käekõrvale ja viis Taevi juurde. Aga kuna olin veel väikest 
kasvu, ütles Taev, et kasva natuke pikemaks ja saa veidi vanemaks ning tule siis 
uuesti. Suvel kasvasin oma pikkuse täis ja Klaudia Taev hakkas mulle sügisel 
tunde tegema. 


Missugune oli Klaudia Taev õpetajana? 

Taev oliimpulsiivne ja energiline õpetaja. Tal oli vahel viis-kuus õpilast korraga, 
kes ootasid järge. Otsisime koos lugusid, mida laulda, tal oli alati hunnik noote, 
mõned korduvast kasutamisest juba kapsaks kulunud. Ma ei mäleta, et ta oma 
õpetuses oleks väga detailseks läinud. Ta ei surunud ennast väga peale, aga suunas 
meid kogu aeg. Esinemisi oli palju ning tänu sellele ei jäänud me õppimises seisma. 


Kõrvuti sellega käisite keskkoolis. 

1950. aastal olin lõpetanud mittetäieliku keskkooli ja õppisin edasi Lydia Koidu- 
la nimelises keskkoolis, kaks aastat. Ka seal oli vilgas muusikaelu. Muusikaõpetaja 
oli Vardo Rumesseni isa Voldemar Rumessen. Koolis olid koorid, ansamblid, esine- 
sin ka solistina. Ingrid Ruus mängis klaverit, saatis klaveril ja temaga ka laulsime 
koos. Venda Tamman õppis meie koolis, ta oli küll veidi vanem. Kui raadios tuli 
välja Valter Ojakääru laul ,Rannakolhoosis”, meeldis see kõigile väga. Venda 
kirjutas selle meloodia üles ja õppis akordionil ära, mina õppisin sõnad ja laulsin. 
Esinesime sellega koolipeolgi — aplaus oli tohutu ja lugu läks isegi kordamisele! 

Kui tuli aga rajoonide ümberpaigutamine, siis muutus kool ja ma läksin üle 
Pärnu 1 Keskkooli Riia maanteele. Keskkooli lõpetasin seal. 


Kuigi olite hea sõudesportlane, valisite keskkooli järel muusika. 
Jaa. Tallinna Muusikakooli astusin 1954. aastal. Õpetaja Taev viis mu Tallinna 
Muusikakooli sisseastumiseksamitele. 


Klaudia Taeviga 1980. aastal. 


Maolin aga ka kõva sportija, tegin akadeemilist sõudmist. Tulin just Moskvast 
»opartaki” meistrivõistlustelt, Pärnusse tagasi jõudsin vaid paar päeva enne eksa- 
meid. Taev oli mu peale väheke pahanegi. Ma sain sisse teisena ja hakkasin silma 
Alice Roolaiule. Laulsin Tšaikovski romanssi ,Kas tead, mis ütleb künnilind?”, 
vene keeles, ja , Vanja laulu” Glinka ooperist ,,Ivan Sussanin”, ka vene keeles. Oli 
vaja lugeda veel üks luuletus. Keskkoolis oli olnud väga hea vene keele õpetaja, 
kellega olime õppinud palju luuletusi, ka Lermontovi ,,Belejet parus odinokii” — 
seda lugesingi ja nii juhtus, et läksin muusikakooli justkui venelane — esitasin 
kõik vene keeles! Paljugi, mis must seal arvata võidi... Kooli sissesaamisel luges 
ka kurguarsti sõna. Ma ei mäleta, et oleksin sel ajal haige olnud, et mu kurguga 
midagi oleks lahti olnud, aga — oli läbivaatus ja see arst ütles, et mu häälepaelad 
on laulmiseks kõlbmatud!!! Nutt läks muidugi lahti ja õpetaja Klaudia Taev oli ka 
õnnetu. 

Kuid õnneks tahtis Alice Roolaid mind oma õpilaseks. Aga kohta ju enam ei 
olnud! Minu asemel sai lauluosakonda sisse üks bass. Roolaid oli õnneks ka õppe- 
alajuhataja ja koos kooli direktori Heino Rannapiga nuputati, kuidas mind kooli 
vastu võtta — sain kontrabassiklassi! Muidugi ei ole ma tundigi seda pilli õppinud. 
Tegime Roolaiuga ikka laulutunde, kuni novembri alguses tuli appi üks õnnelik 
juhus. Poiss, kes minu asemel vastu võeti, läks sõjaväkke. Ja nii ma sain ikkagi 
lauluosakonda. See oli saatus. 


Häälepaelad said terveks? 
Tänu minu õpetaja heale kõrvale. Ja ka aeg tegi oma töö. Mul võis ju tõesti olla 

Foto Urve Tautsi kogust 


külmetus, võib-olla olid häälepaelad paksenenud, mine tea, aga see läks mööda. 
Kui ma hiljem seda arsti tänaval kohtasin, läksin temast suure kaarega mööda. 
Ma ei saanud temaga vastamisi minna. Mul oli nii valus. 


Kas ei tekkinud mõtet hoopis kehakultuuri õppima minna? 

Võistlustele minnes mõtlesin küll, et järsku ma ei jõua õigeks ajaks tagasi. Et 
siis läheks Tartu ülikooli kehakultuuri õppima. ,,Spartaki“ võistlustel oli juhtunud 
veel niisugune lugu, et Moskva esimene paatkond, kes pidas meid endale suurteks 
rivaalideks, saboteeris meid. Meile oli langenud loosiga kõige parem paat, olümpia 
skiff, ja too Moskva paatkond — võttis sellelt ära kaks istepinki, jalatoed ja veel 
midagi — ühesõnaga, nad korraldasid asja nii, et me ei saanudki seda. Tuli sõita 
treeningpaadiga. Kuid olime tugevad tüdrukud ja saime sellest hoolimata kolman- 
daks. Jüri Jaansoni treener Mihkel Lepik oli meie treener siis. Olime tema üle küll 
väga uhked. 

Aga ei — laulmine oli mul nii veres, ega ma vist väga õnnelik ei oleks selle 
kehakultuuriga olnud. 


Kuidas edenesid õpingud Alice Roolaiuga? 

Nad olid Klaudia Taeviga võrreldes kaks täiesti erinevat inimest ja pedagoogi. 
Roolaid oli lõpetanud konservatooriumi Tiit Kuusiku õpilasena, laulnud väga 
palju oratooriumeis solistina, ka Carmenit laval, ta oli saanud üleliidulisel Mus- 
sorgski konkursil kolmanda koha. Ta oli väga suurte võimetega laulja ja hea karak- 
terlaulja, kuid otsustanud jääda kontsertlauljaks ja pedagoogiks. Meie tuntud 
oratooriumilauljate , kvartetti” kuulusid tol ajal sopran Lehte Mark, metsosopran 
Alice Roolaid, tenor Endel Ani ja Tiit Kuusik, kes laulis baritoni ja bassbaritoni 
partiisid. Roman Matsov tegi nendega palju oratooriume. Roolaiu ärgitamisel, 
või kuulis mind ka Roman Matsov, hakkasin ka mina oratooriumis laulma. Õpetaja 
pärandas mulle oma oratooriumikogemuse ja noodid. 

Ta toonitas ikka, et ei ole pidanud mulle eraldi hingamist õpetama, sest sport 
oli selle juba paika pannud. 1974. aastal, kui hakkasin ise laulu õpetama, pidin 
hakkama õppima, mismoodi hingamist õpetada. Ma polnud sellele kunagi varem 
spetsiaalselt mõelnud, see tuli iseenesest. 

Olin tema õpilane üheksa aastat, ka konservatooriumis. Ta tuli minuga koos 
konservatooriumi, pedagoogiks. 

Ega ta ei keelanud mind vahel ka estraadi poole vaadata ja kergemaid laulukesi 
laulda. Ütles, et kui õigesti teed, siis tee, aga kui hakkad midagi valesti tegema — 
siis tulevad teised noodid! Tema põhimõtteks oli — tee, usu sellesse, mis teed; 
kuula muusikat, kuula teksti, kuula oma südame häält, ainult ajudega ei jõua 
kaugele. Ja südame hääl on mul vist terve elu olnud tähtis. Roolaid oli väga mõistev 
ja emalik. Sain temalt mõnegi toiduretsepti... Olime head sõbrad kuni tema 
viimaste päevadeni. 


Mis oli esimene vokaalsümfooniline suurvorm, kus laulsite solisti? 

Täpselt ei mäletagi, vist Beethoveni Üheksas sümfoonia Matsoviga. Seejärel 
tuli Mozarti Reekviem... nii see läks, see oli siiski juba õppimise ajal ja mu kont- 
serttegevus oli sama vilgas kui elu teatris. Olen nüüd mõelnud, kuidas inimene 
oma nooruses ikka jõuab palju! 


Georges Bizet” 

, Carmen“; 
Estonia“, 1963. 
Don Jose — 
Hendrik Krumm, 
Carmen — 

Urve Tauts. 


Kuidas töötas Roman Matsov oratooriumidirigendina? 

Ega ma temaga eriti palju ei laulnud. Beethoveni Üheksas..., pidime tegema 
ka Mahleri Kaheksandat. Tore oli töö tema juures kodus. Tal oli suitsupilv kogu 
aeg ümber, ta suitsetas vahetpidamata, kui proovi tegime, minule see ei istunud, 
aga seda ei saanud öelda. 

Aga Beethoveni Üheksanda sümfoonia tegemisel oli tunne, nagu oleksid sarla- 
kites — kogu klaviir oli punast pliiatsit täis, tema märkmeid oli peaaegu igas tak- 
tis. Ja ta nõudis peaaegu iga takti järel hingamist! See oli mulle nii võõras, fraas on 
ju ikka fraas. Miks ta laskis iga takti järel hingata?! Mul on alles tema märkmed, 
Roolaiu kingitud klaviir Matsovi märkmetega, mis ta juba varem oli välja töötanud, 
ja need tulid ka minul teha. Ta nõudis täpselt samu asju. Ta oli nii kindel kõiges, 
mida nõudis. Mahleri Kaheksas jäigi mul ajahäda tõttu temaga ette valmistamata. 
Mul olid muud asjad... 

Stravinski , Kuningas Oidipus”, kus laulsite Iokastet... 

See oli Neeme Järviga. Temaga olen väga palju suurvorme laulnud, ka Bartõki 
ooperi ,Sinihabeme loss” kontsertettekannet koos Teo Maistega. , Oidipusega” 
käisime veel Itaalias Teatro San Carlo laval, kus oli oma lavakarjääri alustanud 
Caruso. Arvustused olid väga head. Need on mul olnud vist üldse kõige paremad 
arvustused. Neemega laulsin veel Orffi ,,Catulli carminat”, , Carmina buranat” 
jpm. Temaga on seotud väga palju ilusat, ilusat muusikat. 


Iseseisev elu laval algas teie jaoks juba muusikakooli päevil. 

1955. aasta lõpul, veel muusikakooli päevil kutsus Tiiu Targama mu ,,Esto- 
nia” ooperikoori laulma. Ega sellele küll hästi ei vaadatud, et kuskil kooris laul- 
dakse, tol ajal ei tohtinud õpilased ametlikult töötada. Kuid see pisike stipendium, 
mida saime, oli ju naeruväärne, õnn, et kool maksis osa üüri kinni. Ja nii vaadati 
sellele läbi sõrmede. 


Üsna pea tulid ka esimesed rollid? 

Esimene oli Antonia ema Offenbachi , Hoffmanni lugudes” — pidin istuma 
veerand tundi liikumatult , pildis”, pilt ärkas ellu, ma tõusin püsti ja laulsin. Kui 
hea meel mul siis oli, et piinapingist pääsesin. Sain liigutada... Samas, ega mul 
siis veel lavalise liikumise kogemust ei olnudki. 

Muusikakoolis oli meil küll väga hea ooperiklass. Seda juhendas Jelena Nemiro- 
vitš-Dantšenko, kes oli , Estonia” teatris kaua aega Aleksandr Vineri assistent, 
just vene ooperite lavastamisel, ja tegi meiega väga häid etüüde. Minu teine osa 
teatris oli Cherubino Mozarti , Figaro pulmas”, ka seda osa õppisin just temaga. 
Ta oli lavastaja assistent ka Rimski-Korsakovi ,, Tsaari mõrsja juures”, kus mul oli 
väga armas osa — Ljubaša. 


See oli teil esimene peaosa? 

Esimene suurem osa oli tegelikult juba Cherubino ,, Figaro pulmas”. Cherubinol 
on ooperis kaks aariat ja mitu suurt ansamblit, ja Cherubino on ka väga liikuv 
poiss! Vaatamata sellele, et ma olen natuke poisilik, väheke nurgeline, oli selles 
rollis minu jaoks väga palju uut. Mind aitas tohutult lavastaja Paul Mägi, kes 
märkas, et kõik ei ole parimas korras, — ja me tegime temaga kuni kaheteistküm- 
neni öösel teatris tööd! Ta oli selline lavastaja, et kui nägi, et kedagi on vaja aidata, 
siis ta tõesti tegi seda. Tänu talle saime suurepärase lavalise ettevalmistuse. 
Dirigentidest oli alguses üks mu lemmikuid Priit Nigula. Vene ooperitega tegi 
tööd just tema, ta oli Peterburi kooliga. 


1963. aastal lõpetasite koos Hendrik Krummiga konservatooriumi ja teie 
diplomilavastuseks valiti Bizet” , Carmen” — ülisobiva peaosalise leidumise 
tõttu! 

Otsustasime Hendrikuga ise, et teeme ,, Carmenit”. Tema laulis niisiis don Josed, 
mina Carmenit. Lavastas Udo Väljaots, ja meile öeldi, et aitab teile kuust ajast 
ettevalmistuseks küll — olete seda ooperit ju kuulnud ja näinud. Mõtlesime küll, 
et kuidas nii võib öelda, see on ju nii raske ooper! Seal oli veel kostüümidega te- 
gemist — meile anti vanad, uusi ei saanud, nii õmblesin ise selleks ka paar pluusi, 
esimese ja teise vaatuse jaoks. Aga jõudsime selle valmis. Väljaots nägi meiega 
vaeva küll. Tol ajal läks moodi Felsensteini meetod, et laval on vaja liikumine vä- 

Eesriie on langenud... Urve Tauts ja Hendrik Krumm pärast diplomietendust 
1963. aastal. 
Foto Rahvusooper ,, Estonia“ arhiivist 


ga täpselt paika panna, lausa sammudega mõõdeti ära. Ja kuidas ta minuga haba- 
neerat tegi! Mismoodi ma pean trepist alla tulema, kas selle või teise jalaga, ja kui 
kaugele võin minna. See oli väga raske, ma ei salli selliseid ettekirjutusi, see paneb 
mind nii kinni. Väljaots jändas sellega nii kaua, et me viimast vaatust eijõudnudki 
temaga teha. Juba käisid proovid orkestriga, — see oli muide Neeme Järvil esimene 
ooper dirigeerida. Ja meil polnud veel viimast vaatust olemas! Läksime siis Hend- 
rikuga teise proovisaali ja seadsime viimase vaatuse ise ära. Ja see jäigi nii. 

Ühel etendusel juhtus veel, et Hendrik astus mulle kleidisaba peale ja mina 
kukkusin põlvili ja tema ka... ja pussnuga, millega ta mind tapma pidi, kukkus 
eemale. Ütlesin siis, et pane rusikaga. Ja ta virutas... rusikaga selga, päris kõvasti. 
Mul oli valus ja ma vajusin kokku — seda oli ju vaja. Hendrik sai kuidagi roomates 
noa kätte... 

Mängisime ,,Carmenit” peaaegu üle päeva, kui mõni etendus ära jäi, siis asen- 
dati ikka sellega. Ja mitte keegi ei öelnud ära. Kõik solistid selles etenduses olid 
konservatooriumi üliõpilased — Maarja Haamer laulis Micaölat, Margarita Voites 
Frasguitat, Illart Orav Escamillot, Kaljo Räästas Zunigat. Selles mõttes oli see tore 
lavastus, hästi nooruslik, kõik lausa purskasid seal. 


Metsosopranile on antud ohtralt huvitavaid osi... 

Need on karakterosad — kannatajad-armastajad või vihkajad-armastajad. 
Surma nad on saanud, mõned tapetud või kloostrisse saadetud... Oma kangelan- 
nade kaudu olen elanud eri ajastutes ja kandnud ka nende ajastute kostüüme. See 

on mind väga huvitanud. Lavastajad, kunstnikud, eriti Paul Mägi ja Eldor Renter 
on toonud meile huvitavat kirjandust, otsisime ise raamatukogust lisa ka. Helmi 
Tohvelman õpetas konservatooriumis meile lavalist liikumist ja pani meie füüsise 
suurepäraselt paika; sa teadsid, mismoodi kõnnid, kuidas kleiti kannad, kuidas 
menuetis astud jne, kehahoiak, kõik poosid... Ega me laval seetõttu sellega palju 
vaeva ei näinud. Kõrval olid ka vanad kolleegid, kes andsid nõu, kuidas krino- 
liiniga kõndida nii, et see ei hakkaks üles-alla käima. Suureks toeks oli, kui näiteks 
vanematest kolleegidest tuli Linda Sellistemägi ja ütles: , Ära nii küll käi, sepik ei 
tohi seljas olla! Käi sirgelt!” Sa pead tundma, et oled laval — kes sa oled laval!? 
Kui oled hertsoginna, siis ei või sa köögitüdrukuna laval käituda. 


Olete teinud rolle Mozarti oopereist kuni Richard Straussini, rääkimata veel 
Poulenci mono-ooperist ,Inimhääl”; kõige rohkem vist Verdi kangelannasid. 

Armastan neid kõiki. Ausalt. Aga kõige rohkem olen laulnud tõesti Verdit. Sest 
ta on kirjutanud väga ilusaid metso-osi. Ja et meil teater võttis just Verdit nii palju 
kavasse! Et lavastajad on andnud mulle võimaluse neid laulda! Taheti teha veel ka 
Saatuse jõudu”, aga Moskva keelas selle ära, sest seal oleks tulnud rist lavale tuua, 
vaimulik sisu oli. Teksti ei saanud eesti keelde tõlkida, itaalia keeles ehk oleks võinud 
seda laulda küll. Tol ajal aga lauldi ka itaalia oopereid eesti keeles. 

Poulenci , Inimhääl”, see Naine... See oli üks kohutavalt suur kokkuvõtmine. 
Oled ju laval kogu aeg üksinda, kõik on sinu peal. Eks selles juhtus ka vahel seda 
ja teist. 

Tegime seda kvartetiga, mitte orkestriga. Enne seda oli veel Eino Tambergi 
Raudne kodu”. See oli meil teatris laulda esimene, mis polnud numbriooper. 
See valmistas mind mingil määral Poulenciks ette. 


Esimene kokkupuude vene ooperiga oli Ljubaša , Tsaari mõrsjas”? 

Jaa. Mängida siis koos Tiit Kuusikuga! Tema oli Groznõi. Armastada... Aga 
huvitav, et mingit barjääri meie vahel ei tekkinud — tema, konservatooriumi pro- 
fessor, ja mina, kes ma olin siis veel väga noor, lausa laps. 

Vene ooperirollidest on mulle väga meeldinud ka Marfa Mussorgski , Hovan- 
štšinas”. 


Teie lavakangelannad on olnud sageli kuidagi saatuslikud naised? Alates 
juba Bizet” Carmenist. Edasi tulid Verdi Amneris ,, Aidas”, Ulrika , Maskiballis”, 
Eboli , Don Carloses”, rääkimata mustlasnaisest Azucenast , Trubaduuris”. 

See on mul isegi natuke veres. Olen selle pärinud emaliini pidi. Seal pidi olema 
väheke hispaania verd. Kunagi ammu olevat Tõstamaal läinud karile üks Hispaa- 
nia laev... Minu emale jutustas sellest Neeme Järvi ema, me oleme Neeme Järviga 
kaugelt sugulased, muide, ka Tiit Kuusikuga. Mul on hea intuitsioon, näen mõnigi 
kord unes tegelikkuses hiljem sündivaid asju ette. 

Aga ei saa ju Verdit mitte armastada! See Eboli aariagi on ju nii täis tundeid ja 
kirge — selles on nii palju ilusaid värve, see on nii ilus muusika! 


Mozartit õnnestus laulda siiski veel ka pärast Cherubinot? 

Olen laulnud ,, Võluflöödi” kahes lavastuses Kolmandat daami. See oli ka ilus 
osa: toredad ansamblid ja sõnateksti on selles ka palju. Mozartil ei ole eriti 
metsorolle. 

Giuseppe Verdi 
Don Carloses“. 
Estonia“, 1971. 

Aga eesti muusika? 

Olen palju laulnud. Rohkem isegi kontsertlauljana, ja salvestanud ka, aga ka 
oopereid: Eino Tambergi , Raudne kodu”, , Cyrano de Bergerac”; Tubina , Reigi 
õpetaja” ja , Barbara von Tisenhusen”, Kangro , Ohver”, Garšneki ,, Vägev võlur” — 
selles ma olin Hernehirmutis! See oli raske, aga tore karakterosa. Olin üleval puki 
otsas, kust tuli alla hüpata ja vareseid ehmatada ja üles tagasi ronida ja jälle seal 
kõikuda... Villem Reimanni , Kauged rannad” — tegelikult neid polegi nii vähe. 
Villem Kapp tahtis mulle algselt ka Mare osa , Lembitus” kirjutada, paraku kujunes 
see hiljem kõrge soprani partiiks ja ma ei saanud seda, aga Mare aariat, mis tessi- 
tuurilt sobib, olen ikka laulnud. 

Olen kõrge metsosopran, see peab laulma ka kõiki soprani noote. Võtke või 
Santuzza osa , Talupoja aus” või Eboli. Sa pead ju laulma ka kolmanda oktavi do-d, 

kui teise oktavisi on nooti kirjutatud, isegi kolmanda oktavi re peab sul olema. Ka 
Azucenal , Trubaduuris” on do-noot. Aga kõik oleneb siiski sellest, kuidas helilooja 
on kirjutanud. Ega ma ei mõtle, et laulan mitu korda kõrget si-bemolli, — lasen 
muusikal ennast juhtida, kui see tuleb, siis tuleb; kui oled sisemiselt ette valmista- 
tud, tahad seda teha ja oled oma osas sees — siis minu meelest ei saa üldse karta 
kõrget nooti! Ma armastan kõrgeid noote! 

Ja kui ka partner juhtub olema selline, kes sust kõik välja kisub, — see on ju 
siiski vastastikune ,, töö”. Selline oli kahtlemata Hendrik. 

Mul on vedanud laval nii nais- kui ka meespartneritega. Voldemar Kuslap on 
mul olnud väga hea partner. Maarja Haamer näiteks, kellega olime ka väga head 
sõbrannad, olime ka ühes garderoobis. Ka õpetaja oli meil üks — Alice Roolaid. 
Mäletan meie suurepärast koostööd Straussi , Roosikavaleris”. Suur asi on, kui sa 
laval näed teisele silma — muidu kaob laval kontakt ära. 

Head partnerid on olnud ka Tiina Jaaksoo ja Mare Jõgeva. Tähtis on ju ka see, 
kui hästi sa hääleliselt oma partneriga sobid. Mul on selles mõttes väga vedanud! 


Kabalevski ,,Colas Breugnonis”, kus laulsite Cline'i, oli nimiosas teie part- 
neriks Georg Ots. 

Tal oli juba siis olnud paar silmaoperatsiooni. Olla laval Otsaga, teades, mis 
teda ootab, oli kohutavalt raske. Aga nähes tema enda optimismi — ta tõmbas 
alati teisi kaasa. Ots oli olnud mu partner juba ,, Figaro pulmas” (teatavasti laulis 
Figarot), kui Cherubinot laulsin. Ta tegi siis niisuguseid tükke! Ta nägi vist, et ma 
pisut kardan, — sakutas mind pükstest, togis mind. Ta pani mu laval liikuma! Ka 
Verdi ,,Othellos” olime koos, mina olin Jago naine Emilia. Kui võimas ta oli Jagona. 


Külalislavastajad? Toovad nad uusi kogemusi? Georgi Ansimov lavastas 
Prokofjevit? 

Prokofjevi ,, Kihlus kloostris” ja Ansimov... toredad on need külalislavastajad. 
Nad tulevad ja annavad nagu hoopis teist verd ja hõngu lauljatele. Oled algul 
võib-olla kammitsais, aga pärast oskab ta sind suurepäraselt vabastada ja annab 
sulle vabad käed, kui ta näeb, et asi hakkab edenema... 


Boriss Pokrovski Mussorgski , Hovanštšina” lavastajana? 

Ega ta ei tundnud meie inimesi üldse. Ta lähenes meile samamoodi, nagu oli 
harjunud tegema Venemaal. Ütles halvasti, vahel teravalt, ka lausa intri geerivalt; 
solvas inimesi. Me ei olnud sellega harjunud. Pärast muidugi vabandas, et ei tead- 
nud, et eesti rahvas on nii tundlik. Meie temperament on siiski nii erinev vene 
omast ja ta ei osanud meile algul läheneda! Aga selle eest pani lavastuse äärmiselt 
täpselt paika. Sa teadsid, kuhu lähed, mida teed. Ja sa panid vaid skeletile liha 
ümber. 

Ta joonistas misanstseenid valgele paberile ja kleepis need klaviiri vahele. Ma 
ei ole ei enne ega pärast sellist klaviiri näinud ühelgi teisel lavastajal. Ta teadis 
kohe, mis tahtis, ümber ei teinud midagi. On ju küll lavastajaid, kes panevad al- 
gul paika, aga kolmandal-neljandal proovil otsitakse jälle midagi uut. 


Peeter Lilje dirigendina? 


Peeter oli dirigendipuldis väga elastne. Teda ei pidanud passima. Peetriga on 
mul üks armsamaid kogemusi seotud õieti väljaspool teatrit. Salvestasime ERSOga 

Giuseppe Verdi , Trubaduur“”. , Estonia”, 1967. 
Manrico — Hendrik Krumm, Azucena — Urve Tauts. 


Elgari vokaaltsüklit , Mere pildid”. Kuidas ta saavutas meil täiesti ühe mõtlemise. 
Sellist lindistamist ei ole ma kunagi enam kogenud. See oli täielik nauding! Sa 
tundsid orkestrit oma selja taga, tundsid seda, mis Peeter teeb. Ütlesin talle tookord: 
Peeter, sa oled romantik!” Ta kuidagi häbenes seda, öeldes: ,,Ei ole.” Vastasin: 
»Kui sina ei ole romantik, siis me ei saaks nõnda koos tööd teha!” 

1993. aastal pidi Peetri dirigeerimisel Tampere Ooperis välja tulema , Truba- 
duur”, kuhu mind oli kutsutud Azucena rolli. Stuudioproovid juba käisid, oli 
esimene orkestriproov, kuhu ta kutsus ka mind saali kuulama. Kõik oli hästi, or- 
kester aplodeeris talle, ta lehvitas mulle käega... Järgmisel hommikul tulime or- 
kestriproovi... — ja meile teatati, et Peetrit ei ole enam. See oli kõigile kohutavalt 
raske. Ja see käeviibe eelmisel õhtul... kas ta tunnetas midagi ette? Ta oliinimesena 
väga tundlik, ega ta ei näidanud tundeid alati välja, häbenes..., võis öelda vahel 
ka halvasti... Mäletan Britteni , Albert Herringu” proove ,, Estonias”, me ei saanud 

Gunnar Vaidla foto Rahvusooper ,, Estonia“ arhiivist 


ühes ansamblis pihta ja ta ütles: , Kurjavaimu rahvakunstnikud!” — need olime 
mina ja Teo Maiste, rohkem rahvakunstnikke polnudki sel hetkel. Aga ta vihastas 
muidugi õigusega. 


Teil on olnud ka võluvaid operetiosi. Kuidas tundsite end selles žanris? 

Jaa. Oli , Valge akaatsia”, , Silva”, , Mustlasparun” — eks seda kogemust ikka 
natuke on. Mulle on eluaeg meeldinud väga tantsida! Aga kartsin operetti teksti 
pärast. Algul lausa häbenesin. Olin vahel üsna läbi, pidin palju õppima. Mulle oli 
see žanr palju raskem kui ooper. 


Ühes oma intervjuus olete varem maininud Ants Lauterit kui inimest, kes 
on teid lavainimesena väga mõjutanud. 

Jaa, see oli siis, kui lavale tuli Dunajevski ,, Valge akaatsia”. Mina laulsin Tonja 
osa. Mul oli olnud küll konservatooriumis väga hea kõnetehnikaõpetaja, Leo Kal- 
met, ka Voldemar Panso juures olid meil tunnid olnud... Lauter oli meile siis lau- 
sa jumal. Ta oli teatris opereti juures teine lavastaja, see, kes tekstiga töötas. (Valter 
Luts oli lavastaja.) Keegi teine peale Lauteri ei ole nii põhjalikult meiega teksti 
analüüsinud. Ta nõudis selget diktsiooni, õpetas teksti välja rääkima — kuidas 
konsonante välja laulda, pikendatud täishäälikuid jne... Kuhu rõhk pannakse. 
Muusikas on ju teada, kus peab rõhk olema! Kõnetekstis on hoopis teistmoodi. Ja 
küllaltki raske. Olen operetti kartnud just teksti pärast. Seal on omad nõksud ja 
kui sa ei ole tekstiga kodus, läheb vussi. 


Kas proovite peegli ees ka vahel? 
Vaat, mina ei ole peegli ees laulja. Ma tean, et nii peaks tegema, tean küll laul- 
jaid, kes laulavad ainult peegli ees, aga mina? Mm-mm! 


Kas kooliajal tehtud sõudespordist oli hiljem ka abi? 

Oli ikka. Eks laulja peab ju laval ka oma füüsist tunnetama. Ma olin kooliajal 
ka tantsu teinud, karaktertantsu ja klassikalist tantsu — eks seegi oli omamoodi 
sport. See kõik oli hiljem abiks. Hingamise sain sõudmisega paika. Öeldakse, et 
lauljad peavad tegema kas jalgrattasporti, sõudma või ujuma. Need kolm ala aren- 
davad laulja jaoks vajalikku hingamist. Mõtlen viimasel ajal ikka rohkem seda, et 
noored, tundkem rohkem oma füüsist! Aeroobika üksi ei aita, see on üheplaaniline 
liikumine. Kui sa teed näiteks kergejõustikku, tõukad kuuli, jooksed tõkkejooksu 
— see paneb sind oma lihaseid siiski veidi teistmoodi tunnetama. Aeroobikas sa 
ei pruugi ehk isegi kontrollida, kuidas sa parasjagu hingad, aga sõudmise puhul 
sa pead sellele mõtlema. Käte töö, aerutõmme — see kõik on üks hingamine! 


Kuidas on teil keeltega suhe, mitmes keeles peale emakeele laulate? 

Ega ma neid kõiki ei oska, aga kui ma pean laulma prantsuse või hispaania 
keeles, siis otsin üles vastavad spetsialistid ja küsin neilt nõu. Ma lindistan ja 
kuulan plaate originaalkeelsete salvestustega. On tulnud ette laulda ladina keeles 
— missad on ju ladinakeelsetele tekstidele. Rääkimata saksa ja itaalia keelest, olen 
isegi laulnud gruusia keeles, vene keeles. 

Õppisime Arutjunjani , Laulu kodumaast” ja seda tuli laulda nii eesti kui ka 
armeenia keeles. Aga mul on olnud ka väga häid sõpru, nii armeenlasi kui ka 
grusiinlasi. 

Ja ma püüdsin nende maade keeltes, kuhu läksime esinema, alati ära õppida 
ühe rahvalaulu, oli see siis Rootsi või Norra või Saksamaa... Austrias laulsin isegi 
Wien, Wien nur duallein...”. Terve saal tõusis püsti ja hakkas selles rütmis kaasa 
liikuma ning lõpuks laulma — kolm tuhat inimest! See oli küll elamus. Need oli 
kultuuripäevad. Kaasas olid veel Tiit Kuusik ja Valdur Roots. Tol ajal suhtuti seal 
meisse ju kui venelastesse. Tiit Kuusikul ei lubatud algul isegi Schubertit laulda!!! 
Kui aga saadi teada, et ta oli 1938. aastal võitnud Viinis laulukonkursi, muutus 
nende suhtumine meisse kõigisse täiesti. Kuusikul oli väga hea vastuvõtt ja ta 
laulis perfektses saksa keeles. 


Te olete laulnud ka oreliga, ansamblis Hugo Lepnurmega? 

Tegelikult tahtsin ma juba ammu oreliga laulda. Tema kauaaegne solist Jenny 
Siimon suri. Ma ei tea, kuidas ta tuli selle peale, et valis minu. Ma olin nii õnnelik. 
Eks ma natuke pelgasin ka algul, ega mul ju nii suuri oskusi olnud. Aga tema oli 
väga mõistev, nii inimlik, kui ma ka vahel proovis eksisin. Ta valdas hästi saksa 
keelt, mina aga olin veel koba, mul polnud häälduses veel neid õigeid , Ich'e” ja 
»Dich'e”. Kui me hakkasime Bachi laulma, võisin olla kindel, et saan abi temalt. 
Nägin palju vaeva. Ma pelgan laulda, kui ei valda keelt. Lepnurm aga ei surunud 
end peale, ta laskis mul laulda. Ega ma Bachist tollal palju teadnud, tema vaimu- 
likke tekste võis laulda ju vaid saksa keeles, — et siis ehk ei saada tekstist nii palju 
aru! Lepnurm oli väga julge. Me esitasime Bachi palju, ka Händelit. Ja tema ju va- 
lis mulle laule, sest mina ei osanud. Laulan seda repertuaari siiamaani. 


Teie abikaasa oli helilooja ja dirigent Ülo Raudmäe, samuti väga teatrile 
pühendunud inimene... 

Arvan, et meist keegi ei ole teinud teatrile, nii palju kui tema tegi. Ta mängis 
orkestris esimest trombooni. Kirjutas operette, orkestreeris, juhatas... Algul võib- 
olla isegi nii, et kui keegi dirigentidest jäi haigeks, siis ta asendas teda. , Kabaree”, 
Don Ouijote” — need on tema orkestreeritud. Teatris ei olnud klaviire, ei olnud 
partituure... , Rummu Jüri”, , Tuled kodusadamas”, , Stella Polaris” — Normeti 
ja Arro operetid, hiljem tuli , Pipi Pikksukk”, mida ta tegi Vinteriga koos, Vinteril 
ei olnud isegi klaviiri, ka selle tegi Raudmäe — tema tegelikult lõpetas need lood. 

Kodus oli meil kogu aeg muusika. Sageli ta kutsus mind, tule kuula nüüd, kas 
see akord on parem, või hoopis see? Tal oli vaja teist inimest kõrvale, kes kuulaks 
— ah, jaa... nii võib... nii on hea! Ta õpetas mindki teistmoodi kuulama. Ta võis 
teha palju asju korraga, oli nagu Caesar, kes tegi korraga viit asja. Kui orkestreeris, 
nägi ja kuulis samal ajal kõike, teadis, mis meie teised kodus parasjagu teeme. Ta 
ei öelnud kunagi: , Ära tule mind segama! Ma teen tööd!” 

» Kabareed” orkestreeris ta kaks nädalat õhtust hommikuni. Ükskord märkasin 
ehmatusega, et ta küünarvarred on üleni sinised — ta nühkis tööd tehes nendega 
vastu laua serva! Ta püüdis teha alati kõike väga hästi, mitte midagi poolikult. 

Orkestreeris ka estraadiorkestrile ning seadis lugusid ja kirjutas ka , Kalevi” 
puhkpilliorkestrile, hiljem oli ta puhkpilliorkestri , Tallinn” hing. Kogu nende re- 
pertuaar — need olid kas tema lood või ta orkestratsioonid. Laulud , Heinaveol” 
ja , Väike tüdruk” laulis kuulsaks Georg Ots... Ega ta oma noote ise ei hoidnud, 
mina muretsesin trükitud noodid. Ja heliplaadid. Ta ei tundnud huvi selle vastu. 
Aga mina korjasin neid. Ja ajalehtede väljalõikeid. 

Kas ta on kateile midagi kirjutanud? 

Otseselt mitte. ,Ei ole roose õitsenud minule”, vist Minni Nurme tekstile, oli 
tal juba varem, selle laulis kuulsaks Heli Lääts. Aga ma käisin väga palju laulmas 
orkestriga , Tallinn” ja ta tegi sellest uue seade, siis laulsin küll mina seda. 

Ta oli ka hea iseõppinud ehitusmeister. Kui hakkasime 1962. aastal ehitama 
Võsule suvemaja, tegi ta seal kõik oma kätega. Ülo oli väga andekas inimene. 

See õnnetus, mis ta viis, oli hirmus. Seda hirmsam, et kõik toimus mu enda 
silme all — nägin pealt, kuidas auto talle otsa sõitis. Ei pidurdanud üldse! See oli 
kahekümne nelja aastane baarmen. Ja pärast vaikiti kõik maha..., ilmselt oli juht 
purjus... Meie tütar oli sel ajal sama vana, kahekümne neljane, ja ootas last, mis- 
moodi see kõik temale võis mõjuda... Poeg oli kolmteist. Ma tänan väga Eri Klasi 
ja tolleaegset teatri juhtkonda, kes andsid mulle kuu aega puhkust — ma ei oleks 
olnud suuteline siis lavale minema... 

Kui Peeter Saan mind lõpuks ,Tallinna” orkestriga Jaani kirikusse esinema 
kutsus, oli see mulle väga raske, aga ma läksin, sest tahtsin väga minna. 


Ometi tulite õnneks siiski lavale tagasi. Teil on väga hea kontakt loodusega? 
Puud, lilled, loomad — te suhtlete nendega? 

Puud tuleb kallistada, valida endale üks puu, näiteks tamm — emba teda! Ole 
seljaga vastu tüve ja emba teda kätega! Ära mõtle millelegi — sa saad sealt nii 
palju energiat! Ta aitab sind, aga sa pead enne paluma: kas oled nii hea ja annad 
oma heast energiast mulle natuke? Ta annab mulle! Ja siis ma tänan teda —aitäh! 
Mul on ka maal oma tamm, pihlakast pean väga lugu. Ka kask on hea. 

Kui inimene saab vanemaks, siis tulevad hoopis teised tunded ja teised ideed. 
Noorena ei vaevu asjade olemuse üle mõtlema, sa ei räägi siis lillede ja kivide ja 
kändudega... Nüüd on mul jõe ääres oma kivi, käin temaga rääkimas, lilledega 
ka. Kui päevaliilia avaneb keskpäeval — siis tunnen sellest nii suurt rõõmu. Kari- 
kakrad, kui kaunid nad on. Mul on olnud kaks koera. Praegu käib mu juures üks 
koridorikass. 


Kui peaksite nüüd midagi une pealt laulma, kes astuks siis lavale? 

Eboli võiks tulla ja Azucena, Carmen... ,Trubaduuri” puhul rääkisime Hendri- 
kuga mõlemad, et seda võiks laulda une pealt! Ilma häält lahti laulmata, tema 
tipproll oli kahtlemata Manrico. See oli meil närviotsteni läbi tunnetatud. 


Mida soovida noortele lauljatele? 

Tuleb minna sügavuti muusika sisse. Tegelda oma füüsisega. Kuulata natuke 
ka teisi lauljaid. Jälgida vanemaid kolleege, sest neil on kogemused, lavastajal ei 
olegi alati aega kõigega tegelda. Võiks olla üks silm, kes kõrvalt jälgib, kuidas sa 
oled laval, kuidas hoiad lehvikut, kuidas käitud sulgedega lehvikuga ja kuidas 
hispaania lehvikuga, kuidas astud. Et meie oma lauljatele võimaldataks rohkem 
peaosi. 


Plaadilt kuulaksite ise... 
... Renata Tebaldit. 


Küsinud TIINA ÕUN 


18 


1. detsember N 
TOIVO PEASKE 
pianist — 60 


3. detsember 
KALJO KIISK 


filmirežissöör ja näitleja — 80 


10. detsember A 
AIGI RÜÜTEL-ZIGURE 


baleriin ja repetiitor — 70 


10. detsember 
GUNNAR VESKUS 
laulja — 70 


11. detsember 
RENITA LINTROP 


mängu- ja dokumentaalfilmi režissöör — 50 


14. detsember 
ARVO VALTON VALLIKIVI 


kirjanik ja filmistsenarist — 70 


16. detsember 
OLEV OJA 
koorijuht ja pedagoog — 70 


17. detsember 
HALJA KLAAR 
filmikunstnik — 75 


21. detsember 
MARILILL 
näitleja — 60 


26. detsember 
HARRI REHE 


filmioperaator — 75 2 


30. detsember 
JAAK MAASIK 


oboemängija — 60 

IMEDE SAAR 


ÜHE STUUDIO LUGU 


1985. aastal alustas Jaan Toominga ja 
Ülo Vilimaa juhendamisel ,, Vanemuise“ 
fentri juures tegevust Eesti Teatriliidu RAT 
» Vanemuise” draamastuudio, millest 1989. 
aastal sai alguse Tartu Lasteteater. Stuudio 
lõpetasid 1989. aastal ja said Teatriliidult 
vastava tunnistuse kakskümmend kolm 
inimest: Heilo Aadla, Anu Ander (Laane- 
saar), Sven Antson, Friedrich Fromm, 
Maare-Marika Heinsoo, Riina Kerman, 
Tormi Kevvai, Heli Kohv, Maiki Kraav 
(Udam), Kalev Kudu, Enn Lillemets, Kalev 
Lilleorg, Mari Murdvee, Liina-Riin Olm- 
aru, Merle Pung (Antson), Eda Punnar, 
Andrus Rootsmäe, Roland Saarnik, Raul 
Schmidt, Kaja Soieva (Kupp), Aldar Talvis- 
te, Anne Türnpu ja Heikki-Rein Veromann. 

Sel sügisel möödus kakskümmend aastat 
stuudio ellukutsumisest. Olnud aegade üle 
mõtisklevad Anne Maasik! (A. M.), Enn 
Lillemets (E. L.), Anne Türnpu (A. T.), 
Kalev Kudu (K. K.) ja Mari Murdvee 
(M. M.) 


Kuidas jõudsite stuudiosse? 

M. M:: Mina läksin katsetele kuulutuse 
peale, Jaani teatritegemistega olin Tartu 
tüdrukuna enne tuttav. Olen Tartus lõ- 
petanud keskkooli ja läksin ülikooli ees- 
ti filoloogiat õppima. Käisin ka ülikooli 
näiteringis, aga teatriraputus iseenesest 
oli 1976. aastal Jaani ,Põrgupõhja uus 
Vanapagan” ja ,, Veli Joonatan“. Ja mui- 
dugi Hermaküla , Üks ullike läks rända- 
ma“ (1973) ja teised tööd, mis sellal olid. 
Tõnu Tepandi avaldas väga suurt mul- 


20 


jet, tema lauluõhtu ,, Mu kodu on punas- 
te pihlade all“ (1977). See oli selline maa- 
ilm, millest enam välja ei saanud, mis 
oli tugevalt minuga kaasas. Kui Jaan te- 
gi 1985. aastal selle ettepaneku, siis ma 
teadsin, et tegelikult on see mu ainuke 
võimalus. Ma olin juba piisavalt vana 
ka, sain 26 — mis ju ei ole mingi vanus, 
aga tollal olin mõnest kümme aastat va- 
nem. Kõige nooremad olid Tormi Kev- 
vai ja Jaanus Rohumaa, kes olid kuus- 
teist. Ma ei tahtnud niivõrd näitlejaks 
saada, kui just Jaani juures õppida. 

E. L.: Lõpetasin 1983. aastal Tartu Üli- 
kooli eesti filoloogina ja olin siis parajas- 
ti ülikooli raamatukogus tööl. Mina olin 
veel terakene vanem kui Mari, mul oli 
veel viimasem võimalus. Näitlejaks 
tahtsin küll saada, olin ammuilma taht- 
nud. Pealegi, mu kunagised kursuse- 
kaaslased ülikoolis, Anu Lamp ja Katrin 
Nielsen, olidki juba saanud. Aga iga 
kord, kui lavakas käis vastuvõtt, olin 
sellises seisus, et Tartust ära minna oli 
võimatu. Ja muidugi see kooslus, et 
stuudio teevad , Vanemuise” juures 
Jaan Tooming ja Ülo Vilimaa kahekesi. 
Mõlema asju olin näinud ja nad olid 
minu jaoks niisugused ebamaises kõr- 
guses olevused. Mitte päris reaalsed. 
Kui ma seda kuulutust lugesin, siis oli 
kohe selge, et kas nüüd või mitte kuna- 
gi. Niisugust asja ei sünni Eestis mitu 
korda. Viimane tõuge oli Strindbergi 
lJnenäomäng“ (1985), see oli just see 
kummaline maailm, mida hing ihaldas 
kogu muu jama keskel, mis ümber oli. 


William Butler 
Yeatsi ,Lauliku 
needus“ 
Noorsooteatri 
väikeses saalis 
16. V 1988. 
Vasakult: 
Friedrich Fromm, 
Heilo Aadla ja 
Liina-Riin 
Olmaru. 


K. K.: Olin tolmuses, kuumas nõuka- 
aegses väikelinnas. Astusin sisse raama- 
tukokku, et sirvida ,,Edasit”, ja seal sei- 
sis kuulutus: Toominga stuudio. Saatsin 
kohe avalduse, järgmisel päeval oleks 
olnud juba hilja. Saatus! Õppisin tollal 
TRÜs ja mõtlesin tõsiselt, kuidas, kus ja 
kellega teatritegemist jätkata. Ja nüüd 
Tooming, Eesti vaieldamatult parim ja 
põnevaim lavastaja — , Põrgupõhja“ ik- 
ka raputas. Tahtsin saada näitlejaks ja 
teatrisse tööle minna. 

A. T.: Tegelikult oli siis hästi sügav stag- 
naaeg. Mitte miski ei liikunud ja oli tun- 
ne, etei olegi võimalik midagi liigutada. 
See stuudio ellukutsumine oli oluline 


kogu meie kultuurile — et keegi usub, 
et midagi on üldse võimalik teha. Mina 
olin keskkooli ajal käinud Hermaküla 
stuudios, edasi läksin lavakooli. See oli 
lavakunstikateedrile ka keeruline ja ras- 
keaeg, pealikud vahetusid. Eks see kõik 
mõjutas minu õppimist. Tundsin, et ma 
ei saa seda pagasit kätte, millega mul 
oleks õigus minna rahva ette. Sinna 
juurde muidugi ka see, et Jaan oli minu 
jaoks lavastaja suure algustähega, ehtne 
ja püha, on praegugi. Ma ei olnud vastu- 
võetute lõppnimekirjas sees, küsisin, 
kas tohin tulla. Jaan ütles: , Kui sul aega 
on, kui sa saad...“ Siis ma õppisin nel- 
jandal kursusel: hommikul sõitsin viiese 

õ 


John Boynton Priestley , Kolmas vaatus“ Noorsooteatri väikeses saalis 16. V 1988. 


Vasakult: Liina-Riin Olmaru, Kaja Soieva ja Maare-Marika Heinsoo. 


bussiga Tallinna, käisin loengutes, nel- 
jaks sain kooliasjad tehtud ja hakkasin 
Tartu sõitma. Kohale jõudsin seitsmeks, 
siis tulin stuudiosse, öösel istusin Ennu 
või Mari juures, rääkisime juttu kaua- 
kaua ja hommikul sai bussi peale min- 
dud. 

A. M:: Enne Jaan Toominga esimest 
stuudiot olin jõudnud paar kuud õppi- 
da Viljandi Kultuurhariduskoolis. Ja tu- 
lin sealt päevapealt ära pärast üht ,, Va- 
nemuises“ nähtud etendust, kus Too- 
ming mängis — ,Sina, kes sa saad kõr- 
vakiile“ (1971). Siis ma tundsin, et just 
see on see, mida ma olen alati tahtnud. 
Stuudio muidugi käis juba, seda ma hii- 
lisin kogu aeg, kuulasin neid Tähe täna- 
val õhtuti, aga ligemale ei julgenud min- 
na. Siis võtsin ikka julguse kokku ja läk- 

sin Toomingaga rääkima. Lubati tulla 
loomulikult. Alguses istusin pikka aega 
nurgas, senikaua kuni ise tundsin, et 
nüüd läheks. Alguses rahvalauluga, hil- 
jem tulid luuletajate tekstid. Päris sellist 
teatritegemist, Panso stiilis või nagu ül- 
diselt tuntakse, seal ei olnud. 


Miks see stuudio loodi? 

A. M:: Mina olin tollal Jaaniga küllaltki 
seotud, etenduste kaudu. Ta rääkis tihti, 
et tahaks päris oma truppi. ,, Vanemui- 
se“ trupp ei rahuldanud teda päriselt. 
Ta tahtis ikkagi noori, minu meelest me 
tulime koos sellele mõttele, et võiks stuu- 
dio teha. Siis tal hakkas mõte hargnema. 
A. T.: Ma arvan, et Jaan tahtis koolitada 
teistsuguseid näitlejaid, aga kindlasti 
näitlejaid — ta tegeles sellega üsna põh- 


»Lauliku needus“. Vasakult: Heilo Aadla, Roland Saarnik, Liina-Riin Olmaru ja 


Eda Punnar. 


jalikult. Teistsuguse mõtlemisega, kes 
oleksid võimelised mängima natuke 
teistsugust dramaturgiat. 

E. L.: See kõlab nii banaalselt, aga tal oli 
vaja inimesi, kel oleks ka vaimne pool 
olemas, hariduse mõttes. Et ei ole ainult 
võimlemine. 

A. M.: Kui mina omal ajal stuudiosse 
läksin, võib-olla tal siis ei olnud veel see 
nii välja kujunenud, et ta vajab näitle- 
jaid. Aga hiljem ta tundis tõesti näitleja- 
test puudust. 


Millised olid ootused stuudio suhtes? 
A. T.: Minul küll ei olnud ootusi selles 
mõttes, et ma nüüd tean täpselt, mida 
ma saada tahan. Pigem oli selline ava- 
tud olek ja tahtmine võtta kõik sisse, mis 
antakse. 


E. L.: Avatud olek on siin üks põhiasi, 
aga see ei püsi igavesti. Kui avatud ole- 
kuga liitub pühendumine, siis võib imet 
teha. Pühendumist Tooming ja Vilimaa 
eeldasid. Meil olid väga erinevas vanu- 
ses ja erineva haridusega inimesed, aga 
oli üks vägi, mis suutis nad siduda ja 
tekitas selle avatud oleku. Ja samas teab 
igaüks ise paremini, mis hinnaga tema 
seal stuudios käis. See oli see pühendu- 
mise aste — pidi tegema valikuid kogu 
aeg, millestki pidi loobuma. Ma imestan 
siiamaani, kuidas Annel õnnestus lõpe- 
tada stuudio kõrvalt Tallinnas lavakas. 
See on üks ime. 


Stuudio õppetöö 


M.M.: Stuudio töö oli väga struktuurne, 
ühelt poolt näitlejatehnikad, hääle ja 

»Lauliku needus“. Vasakult: Friedrich Fromm, Heilo Aadla, Roland Saarik, 


Liina-Riin Olmaru, Kalev Kudu ja Eda Punnar. 


keha arendamine, ja teisalt vaimu aren- 
damine. Loenguid oli palutud pidama 
oma aja tuntumaid inimesi: Tartu Üli- 
kooli, Tallinna kõrgkoolide ja teisi vai- 
mumaailma tippe. Meil käisid Enn Ka- 
sak ja Jaak Jaaniste; Leo Normet rääkis 
muusika ajaloost, Jaan Kaplinski Ida- 
maade kultuurist, Kristi Salve rahvaluu- 
lest, Jaan Untantiikkultuurist, Kalle Ka- 
semaa Vanast Testamendist, lisaks Lin- 
nart Mäll ja Madis Kõiv. Sellist haridust 
ei saanud toona kompleksselt kusagilt. 
E. L.: Rudolf Põldmäe rääkis Hurdast, 
Paul Ariste eesti keele foneetikast, Hans 
Trass ökoloogiast, Lea Tormis teatri- 
loost, Harald Peep eesti kultuuriloost, 
Ants Juske kunstiloost — kui veel neid 
nimetada, kes käisid enam kui kord. 
Igale asjale püüti leida see kõige õigem 

vahendaja, et sõnum meie segasele selts- 
konnale kohale jõuaks. 

A. T.: Samal ajal Tooming suunas ka 
teistele loengutele, mis Tartu Ülikoolis 
toimusid. 

M. M:: Jaan soovitas kirjandust, näitas 
teed igas mõttes. Ainult haara otsast 
kinni ja hakka minema. 

K. K.: Ta avas Tagore, Gandhi, lord Dun- 
sany, Shaw” maailma. Mina sain ka isik- 
likku juhatust raamatute ja osade näol. 
E. L.: Esmaspäev oli meil vaba, muidu 
oli kindla tunniplaaniga õppetöö kella 
neljast üheksani. Eriala ja füüsiline tree- 
ning, pühapäeval oli reeglina loeng. 
M. M: Jah, siis oli Jaani mäejutlus või 
õigemini õppejõu tund, mis võis vahel 
viietunniseks minna. Lisaks muidugi 
Jaani hääletrenn ja Hannes Kaljujärve 

Betti Alveri ,Pähklikoor” Tartu Muusikakoolis 22. XI 1986. Vasakult: Heli Kohv, 


Andrus Rootsmäe ja Enn Lillemets. 


kehaline trenn, mis oli peaaegu iga päev. 
A. T.: See oli hästi võimas asi. Alguses 
oli põhiline võhma tekitamine, joosti 
tundide kaupa. 

M. M:: Tai chiõpingud Mart Maameele 
juhendamisel, Rein Randlane oli karate- 
õpetaja, Vilimaa balletitunnid stange 
ääres. 

A. T.: Vilimaa andis ka india tantsu ja 
jaapani liikumist. 

E. L.: Pooleli jäi tal ajalooline tants. Pik- 
ka aega kestsid Kristjan Toropi rahva- 
tantsutunnid. Tiiu Otsus andis solfed- 
žot. Tooming ja Vilimaa kaasasid suures 
osas ,, Vanemuise“ noorema seltskonna: 
Kaljujärv, Jüri Lumiste, Peeter Kollom, 
Andrus Allikvee, Anne Maasik, Enn 
Hango, Aino Kartul jt. Teatriühing fi- 
nantseeris õpet mingil määral. 


M. M.: Anne Maasik on meil põhiõpe- 
taja, tema juures oleme kõik õppinud 
laulmist ja suhtumist laulmisesse. An- 
nel oli kohutavalt hea häälekonspekt, 
mis mul on praeguseni alles ja mida ma 
kasutan. Erinevad õpetajad andsid mit- 
te ainult liikumist, vaid ka hingamist 
ja hääletehnikat, nii nagu keegi oli ise 
õppinud. Ainuke asi — seda kõike oli 
liiga palju, oleks võinud jaotada nelja 
aasta peale arukamalt. Saime väga suu- 
res mahus korraga, oleks võinud natu- 
ke aega anda. 

A. T.: Samas, noor inimene on nagu 
käsn, tõmbab sisse küll. 

E. L.: Võib-olla tuleb veel üle rõhutada, 
et terve see neli aastat oli ütlemata põ- 
nev, mis puutub Eesti ja kogu ümbruse 
muutunisse. See oli järsk üleminek ühest 

seisundist teise. 1985. aasta oli veel ve- 
nestamise viimane sügav hingetõmme, 
järgneva nelja aasta jooksul toimusid 
suured muutused. Ja meie mingil moel 
olime samuti osalised. 

M. M: See oli ikka ülim tipp, mida me 
tegime. Tegelesime millegi niisugusega, 
mis oli ülim väljaspool kahtlust, vaim- 
ses mõttes. 

A. T.: Tehniliselt võis olla vähe, mööda 
ja kitsalt, aga aluseks oli see, et me mõt- 
lesime õigesti. Ega mina seda seitsme- 
kümnendate teatriuuendust teatris ei 
kogenudki, mina olin päris laps veel, 
selle sain nagu tagantjärele. Aga enda 
meelest me jätkasime seda. Praegu tea- 
ter ei ole selles mõttes kultuuri osa, et 
ta on üks servakene, mis ei ole väga olu- 
line teistele peale tegijate, väikese ringi 
kriitikute ja muude inimeste. Tollal oli 
teater väga oluline kultuuri osa, üks vä- 
heseid kohti, kus oli võimalik rääkida 
asjadest nõnda, nagu nad tegelikult on. 
Teater oli liikumapanev jõud. Teatrist 
räägiti palju, kirjutati vähem, aga tal oli 
kultuuris hoopis teistsugune koht. 


Jaan Toominga erialatunnid 

A. T.:See oli hästi suur mõtlemise, tead- 
mise ja teadvuse laiendamine, kõik need 
etüüdid, mis Jaan välja pakkus. Näiteks 
püüti kehaliselt väljendada inimese elu 
sünnist surmani ja teistpidi. Me tegime 
seda kõik koos. Täiesti budistlikud me- 
ditatsioonid, aga kehaga koos. Ruum oli 
poolhämar, et keegi ei tunneks, et on 
ekstra väljas, et peaks hakkama pingu- 
tama välise peale. Sest kõik asjad käisid 
seestpoolt läbi. 

K. K.: Mina õppisin kuulama vaikust, 
siit algas mu huvi zen-budismi vastu. 
E. L.: Ta hoiatas, et ei maksa hakata keha 
ja hinge vägisi lahutama, see võib hal- 
vasti lõppeda. Ja tundidesse kandis ta 
tükkhaaval seda vaimset ollust, mis oli 
olemas, aga mida sellal ei saanud naljalt 
kuskilt kätte. Meil olid oma autorid. 
A. T.: Toominga proovid on siiamaani 

sellised — ta lükkab mõtlemise lahti. 
Proovides kogesid kõik, kuidas temaga 
kokku puutudes muutub mõtlemine 
laiemaks, teistsuguseks. Võimas teist- 
sugune maailm. 

E. L.: Avatud oleku saavutamine. Ja üks 
konkreetne nimi on Uku Masing, keda 
ta meile kandis tükkhaaval, mitte liiga 
palju korraga, fragmentide kaupa. Ma- 
singutoli siis ilmunud kaduvväike hulk. 
M. M.:Tagantjärele saad rohkem aru sel- 
lest, et ta luges ise väga palju ja püüdis 
anda meile kõige paremaid palasid sel- 
lest, mis on kõige parem. Aastate jooksul 
jagas ta meile hulgaliselt tsitaate ja teksti- 
katkendeid, mis aitasid moodustada ja 
toetasid tema vaimse õpetuse tuuma. 
K.K.: Jaan ütles, et ta ei õpeta meile süs- 
teemi, süsteem on viga — sissetallatud 
teel ei kasva midagi. 

E. L.: Ta aeg-ajalt keskendus millelegi 
eraldi. Näiteks mõnele tehnilisele asjale, 
nagu hääle tegemine. Hääleõpetuses 
olid mehed ja naised eraldi rühmades, 
meestega tegi Allikvee, naistega Maa- 
sik. Aeg-ajalt keskendus Jaan ka mõnele 
inimesele, võttis ta ette, pani käed peale 
ja kuulas, kas resonaatorid töötavad. 
K. K.: Jaan andis baasi hääletreeningule, 
ma rakendan praegugi Üliõpilasteatris 
tema õpetusi. Ta juhatas isiklikult: hea 
tunne oli, kui mõne resonaatori lahti 
said ja Jaan kiitis. Kuigi sama ägedalt 
võis ta ka solvuda. 

M. M.: Õhtul oli tund, kus tegime etüü- 
de ja arutasime asju. See venis mõnikord 
väga pikaks, Jaan rääkis, aga ta oli ka 
väga huvitatud sellest, mida meie arva- 
me. Ta nõudis ja palus, et ka meie rää- 
giksime, kuigi paljudel ei olnudki mida- 
gi siis ütelda. Aga ta sundis aktiivselt 
mõtlema. 

E. L.:Jaan palus, et me tooksime ise mi- 
dagi sellesse ringi kaasa. 

M. M:: Luuletusi ja laule, ta sundis loo- 
ma. ,Laul, Mari!” ütles ta näiteks — ja 
kohe laula! ,,See läheb lauluks,“ ütles ta 
tihtipeale. , Tehke see lauluks“ — kui 


Kolmas vaatus“. Seisavad vasakult: Kaja Soieva, Mari Murdvee, Raul Schmidt, 
Sven Antson, Liina-Riin Olmaru, Roland Saarnik, Kalev Lilleorg, Eda Punnar, 
Maare-Marika Heinsoo; istuvad: Friedrich Fromm ja Enn Lillemets. 


mõni väga ilus rida kuskilt tuli. Siis me 
laulsime, tekkis selline ühine laul. 

K. K.: Ta õpetas kontsentratsiooni — iga 
proov on alati viimane! 

E. L.: Jaan mängis proovis tihti kaasa, 
ootamatult. Vahel aitas ka ühest liigutu- 
sest või röögatusest. Evald Aavik on öel- 
nud, et Tooming naerab oma lavastused 
paika. 

A.T.: Ja esimestes proovides tundus, et 
täiesti ebaloogilistes kohtades. 

E. L: Mul on olnud väga raske hiljem, 
kui mõni lavastaja hakkab proove pihta 
pealisülesande seletamisega, hakkab se- 
da iseendale näitlejate juuresolekul sel- 
geks tegema. See tekitab suurt võõris- 
tust. 

M. M:: Jaani reaktsioonid — kui ta nägi 
midagi väga head, tema tänulikkust oli 
raske unustada. Nägi, et oleme midagi 
õppinud. 


Tugev ansamblitunnetus 
M. M:: Staaritsemine oli algusest peale 
välistatud, selle eest Jaan pidas karmi 


valvet. Kui alguses tekkisid väikesed 
staaritsemise ilmingud, siis ta pööras 
sellele kohe väga suurt tähelepanu. 

A. T.: Minu jaoks olid tegelikult väga 
olulised ja harivad need öised vestlused 
Ennu ja Mari ja teiste stuudiolastega. Me 
valmistasime ka ühiselt ette mingeid 
juppe, mida pärast kokku panna. Enn 
elas eesti kirjanduse maailmas sees, ta 
oli selle osa, liikudes eri aegu ja kirjanik- 
ke pidi. Minu jaoks oli see samuti oma- 
moodi kool. 

M. M.: Me hakkasime ka tegema neid 
laulu- ja luulekavu. 

A.T.: Tihtipeale juhtus, et Jaan tõi mingi 
teksti või autori ja ütles, et teeme selle 
peale viisi. 

E. L.: Ja kohtumised — jõudsime ju min- 
gi osaga stuudiost Betti Alveri juurde. 
Tema ,,Pähklikoor“ oli üks esimesi stuu- 
dios tehtud lavastusi (1986), milles osa- 
lesid ka Anne Maasik ja Jaan, aga samuti 
klaverikunstnik Mall Sarv. Saime ka 
kokku Rein Sepaga, tema tõlkis meie 
jaoks ära selle suure Tankred Dorsti 

»Merlini“. Jaanil oli tegelikult kavas ko- 
gu see asi meiega teha, proovid terve 
tükiga kestsid kaua. Lõpuks tuli välja 
ainult üks osa - , Graal”. Aastaid hiljem 
tegi Priit Pedajas , Merlini“ Draamateat- 
ris. Stuudio sisse jäi palju asju, tagant- 
järele võibki öelda, et liiga palju. Shaw” 
= Lagasi Metuusala juurde“ oli üks põhi- 
materjal, millega tegelesime ka pikka 
aega, neid asju oli veel. ,Calais' kodani- 
kud“ näiteks, milles ka Hannes kaasa 
tegi. Rudolf Reimani ,, Painaja“. Miks nii 
läks, ei oskagi täpselt öelda. 

M. M: Võib-olla oleks Jaan vajanud 
professionaale juurde, stuudio jõudu- 
dega ei oleks ehk välja kandnud. 

A. T.: Võib-olla me ei küündinud mõne 
asja lõppu lihtsalt. 

E. L.: Aga pikapeale see töötas ühes suu- 
nas muidugi — me väga ootasime ja 
tahtsime, et nad välja tuleksid, aga ei 
tulnud. See hakkas vähendama pühen- 
dumist, mis muutus ebavõrdseks. Me 
muutusime ise ka, me ei saanud enam 
alati kokku. Tuli ette puudumisi, joo- 
mist, enesekehtestamist. 

A. T.: Pühendumine ei kesta igavesti, ei 
ole lihtsalt võimalik. 


Tegelesite palju muinasjuttudega 

K. K.: Mulle tundub, et Jaan otsis koos 
meiega meetodeid, kuidas lavastada 
uut moodi, lavastada konfliktitut draa- 
mat, mis on olemas idas ja mõnedes 
muinasjuttudes. 

E. L.: Olulised olid autentsed, mitte 
kunstmuinasjutud. Kui mõni inimene 
tõi ka kunstmuinasjutte kaasa, siis ei lü- 
katud neid tagasi. Aga põhieesmärk oli 
leida ja otsida võimalikult palju eri rah- 
vaste ehedat folkloori. 

A. T.: Me mängisime lahti neid muinas- 
jutte, rääkisime, mõtestasime lahti. 

M. M.: Leidsime neist detaile, millest 
motiive edasi arendada. 

A. T.: Oluline oli, et seal sees oleks ime. 
E. L.: Et kui me saame selle ime teiste 
jaoks elavaks, siis me oleme näitlejad. 

Ühes väikeses muinasjutus võib peale 
kõige muu olla ka totaalne teater. 

M. M:: Teater ei ole ju ainult üks suur 
lavastus. 

A. T.: See algas ikkagi tekstist, alguses 
oli jutustaja otsese kõnega, aga lõpuks 
polnud isegi jutustajat vaja, ainult män- 
giti. Istuti ringis ja kelle kord oli mängi- 
da, see mängis. Väga lihtsate, praktili- 
selt olematute vahenditega. 

E. L.:Sealt tulid meie esimesed esinemi- 
sed lastele. 

A. T.: Lastega räägiti tõsiselt, mingit 
jänku tegemist“ ei olnud. Ei olnud ka 
vahet, sama palju kui lastele, oli see 
mõeldud laste vanematele. 

M. M:: Inimesed lähevad ju väga hästi 
kujutlusega kaasa, mitte ainult lapsed. 
Laps oli nagu täiskasvanu, teda ei alan- 
datud sellega, nagu ta ei saaks asjadest 
aru. 

E. L.: Millalgi esimese aasta kevadel te- 
gime linnaraamatukogus lastele neid 
jutte, see oli meie esimene avalik ülesas- 
tumine. See oli nagu sünnipäev — just 
nii Jaan väljenduski. Pärast etendust 
olid kõigil lilled käes ja nii läksime taga- 
si stuudiosse. Oluline oli mitte kaotada 
eneses last, ime tajumise võimet ka täis- 
kasvanuks saades. 

A. T.: See oli üks suur jagamine, suur 
rõõm. Mitte rutiin ega kohustus. 


Diplomilavastused 

E. L.: Suuremaist lavastusist valmisid 
teise aasta talvel ühise õhtuna Wilderi 
» Pikk jõululõuna“ ja lord Dunsany ,Mis 
kasu on inimesest?“ ning kolmanda osa- 
na laulu- ja luulering (1987). Kolmanda 
aasta lõpp: Priestley , Kolmas vaatus” 
(1988). Yeatsi , Laulik Hanrahan“ ja 
 Graal” olid diplomilavastused (1989). 
A. M.: ,Laulik Hanrahan” — idee tuli 
minult, aga mul ei olnud mingeid lavas- 
tajakogemusi. Huvi selle materjali vastu 
oli suur, kaks aastat tegelesime sellega. 
Minu meelest ta ei läinud hapuks, vaid 
vastupidi, hakkas kõikidele järjest selge- 


»Pähklikoor“. Mall Sarv ja Enn Lillemets. 


maks saama ja kristalliseeruma. Sain ka 
seeläbi stuudiolastega ühes kasvada, 
olin muidu rohkem üksinda ja eraldi. 
E. L.: Meil oli ikka üllatavalt palju musi- 
kaalseid inimesi, kes ise otsisid ja pak- 
kusid välja materjali lavastuste jaoks. 
A. T.: Paljud õppisid ka stuudio ajal 
laulma ja pilli mängima. 

E. L.: Kui me saime kätte selle ühise hin- 
gamise, et me julgesime häält teha, siis 
julgesime ka koos laulda — kõik. 


Stuudio ja , Vanemuine“ 

K. K.: Tollase Teatriliidu käest peaks 
küsima, miks meile ,, Vanemuisesse“ tee 
kinni pandi. 

A. T.: Küsimus on ka selles, kuivõrd 
Toomingal lubati teha seda, mida ta 
oleks tahtnud. Mõne tüki puhul taheti 
Vanemuises“ meie stuudiot rakendada, 
aga lõpuks mingitel põhjustel jäi see ära. 
E. L.: Seda oli rohkem kui üks kord. Sa- 
mas tegid mõned meie õppejõud meie- 
ga lavastustes kaasa, Jaan ise ka tegi. 
Niipalju kui ma aru sain, Jaanil oli see 


eesmärk küll, et viia mingis lavastuses 
meie noored ja , Vanemuise“ vanad 
kokku. Aga sellisel kujul jäi kokkusaa- 
mine toimumata. Väga oluline asi, mis 
mõjutas meie stuudio lõpuaegade ela- 
mist-olemist, oli saatuse küsimus: mis 
saab edasi? Õhus oli unistus, et äkki siis- 
ki Teatriliit ja , Vanemuine“ otsustavad, 
et me saame enam-vähem tervikuna jää- 
da , Vanemuise“ alla. Kaua ei öelnud 
keegi midagi kindlat, aga siis ühel het- 
kel öeldi ära, et seda ei tule. 

A. T.: Neljandal stuudioaastal said seit- 
se inimest üheks aastaks vist palgale, 
sponsorrahadega. 

E. L.: See oli siis olukord, kus me ei tead- 
nud, mis meist saab. Kui selline seis kes- 
tab pikemat aega, segab see pühendu- 
mist ja ühtekuulumist. Üks väljapääs, 
mida Anne Türnpu tajus, oli see, et on 
võimalik midagi ära teha väiksema tru- 
piga. Anne tegi oma valiku enam-vä- 
hem üheealistest inimestest — Heilo 
Aadla, Sven Antson, Friedrich Fromm, 
Kalev Kudu, Liina-Riin Olmaru, Merle 

Amhiivifotod 


Pung, Kaja Soieva — ja mõtles, et kui ei 
ole teist võimalust, siis tema läheb nen- 
dega edasi. Ülejäänud tajusid vähem 
või rohkem valuliselt enda ilmalejät- 
mist. 


Stuudio sünergia 

M. M:: Kõik need kaustikud on alles, 
krampis käega sai kribitud, et saaks iga 
sõna kirja, mis tundus niivõrd oluline 
Jaani õpetusest. 

K. K.: Olen oma stuudiopäevikusse 
märkinud: ,, Kui inimesed on võitlushai- 
ged, siis see, kes ei taha võidelda, vaid 
olla rahus ja luua, tundub võitlejale hul- 
luna.” Oleks ka tänapäeval neid ,, hulle“ 
rohkem! 

E. L.: Üks oli see harimine ja kasvamine 
muinasjuttudega. Ja teine teadvustami- 
ne, et meie oleme need, kes räägivad 
eesti keelt. Kes räägivad, mängivad, 
mõtlevad selles keeles. Võib-olla meie 
oleme viimased, kelle suust see laval 
kõlab. 

M. M.: Väga oluline oli rääkida ilusat 
keelt, õiget keelt, puhast keelt. Alates 
sellest, et õppida tundma iga häälikut, 
mida sa laulad, mida sa ütled. See oli 
niivõrd peenendatud tähelepanu, need 
ei olnud tavalised hääleharjutused, vaid 
keele ja hingamisega seotud häälefilo- 
soofia. Mitmed erinevad moodused, 
kuidas häält kasutada. Mitte et inimesel 
on üks hääl, vaid et oleks viis-kuus. Jaan 
ise on selles osas väga suur meister. 

E. L.: Teema, millest annaks pikalt rää- 
kida, on see, mille kõigega me seotud 
olime. Näiteks koostöös Emakeele Selt- 
siga mängisime koolides muinasjutte, 
meie pidevad partnerid olid Kirjandus- 
muuseum, Orientalistika Selts jt. 

A. T.: Kõik need probleemid ja teisiti- 
mõtlemised tekkisid hiljem Lasteteatri 
päevil, aga stuudioaeg oli siiski üsna 
üksmeelne ja pühendunud. Lahkumõt- 
lemisi oli suhteliselt vähe. See tasand, 
millel meid sunniti mängima, suhtlema, 
mõtlema, oli absoluutselt väljas argisest, 

igapäevasest pudi-padist. Ta oli niipalju 
kõrgemal, kõigil oli vaja pingutust sinna 
jõudmiseks ja me olime kõik seal võrd- 
sed. 

E. L.: See on see, mida võib imeks nime- 
tada. Ja selle taga peab olema inimene 
nagu Jaan Tooming — kellel on vägi. 
M. M:: Jaani vägi ühendas. Tema õpetas 
meid lille vaatama, nägema lille igas 
muinasjutus. 

E. L.: Ja õpetas kuud vaatama. Mulle 
jääb terveks eluks meelde, kuidas me te- 
gime ühte jaapani asja ja õhtusel proovil 
tormab Jaan sisse: , Nüüd kõik välja, 
nüüd kõik välja!“ Siis tormasime sealt 
treppidest alla, mürinal-kärinal kõige 
ülemiselt korruselt. Jõudsime õue, kül- 
laltki külm oli, Jaan ütleb: , Vaadake, 
milline kuu on! Jätke meelde!“ Ja siis ta- 
gasi üles ja edasi proovi tegema. Mui- 
dugi oli ,, Vanemuise“ rahval meid aeg- 
ajalt raske välja kannatada, muutusime 
vahel täiesti ohjeldamatuks oma vai- 
mustuses. Mõni ikka tuli ja ütles. 

M. M.: Helend Peep: ,,Et see jõu-jõu ja 
kõmm-kõmm ka ära ei lõpe!” 

A. T.:Samal ajal oli meil õigus käia ,, Va- 
nemuise“” kõikidel etendustel. See oli 
hirmus hea, me vaatasime kõike: kont- 
serte, külalisetendusi, kogu repertuaari. 
Jaani tükke käisime kõik vaatamas, kõi- 
ki etendusi, elasime kaasa. 

E. L.: Meil oli võimalus näha, kuidas 
Velda Otsus mängib. 

A. T.: Meil oli võimalus näha ka seda, 
kuidas terve maja muutub, alates garde- 
roobist ja valvelauast kuni üles välja, kui 
mõni inimene majja tuleb. Kui Velda Ot- 
sus tuleb majja. Oli argine , Vanemuine“ 
ja pühapäev. 

E. L.: Üks asi oli Jaani vägi, teine seal 
juures Ülo Vilimaa tasakaal, mida oli 
hädasti vaja. See oli haruldane koostöö, 
nad olid erinevad inimesed. 

M. M.: Kuidas Jaan võttis ilu erinevalt 
tasandilt ja pakkus selle meile. Näiteks 
ükskord kuulasime õppematerjalina Pa- 
ganini 64. viiulivariatsiooni, teinekord 


» Lastemüsteerium“ Kassitoomel 1. VI 1988. Stuudiolased (vasakult): Enn Lillemets 


(parukaga), Merle Antson, Anne Türnpu, Heikki-Rein Veromann, Friedrich Fromm, 
Maare-Marika Heinsoo; ees keskel: Kalev Kudu. 


viis ta meid kinno filmi vaatama. Jaan 
ei surunud meile mingit usku peale, ta 
lihtsalt kasutas Jeesuse sõnu: mina olen 
tee. Ma ei kujuta ette, et oleksin oma te- 
gemistes üldse kuhugi välja jõudnud 
ilma selle stuudiota. 

E. L.: See oli võimalus inimeseks saada, 
üks oluline etapp sellel teel. Sestinime- 
seks ju ei sünnita. 


Kokkujäämine 

M. M.:: Oli selline teadvustamata igatsus 
kokku jääda, sest kõik tundus kuidagi 
lõpetamata olevat. Jaan on rääkinud 
saarekese ideest, et kui on üks saareke, 
kus inimesed mõtlevad ühtmoodi — 
hindavad ilu ja harmooniat —, ning kui 
selliseid saarekesi on inimeste hulgas 


Kalev Lilleoru foto 


rohkem, siis muutub inimkond pare- 
maks, muutub teater paremaks. Ja meie 
olime selline saareke. 

A. M.: Pärast, lõpupoole jäi mulle mulje, 
etJaanise pisut väsis. Hakkas tihedami- 
ni ütlema, et mine sina täna minu asemel. 
M. M.:: Jaan unistas, et me koolitaksime 
ise oma trupile vajaminevad inimesed: 
hea maailmakirjanduse tundja, tõlkijad, 
kuid samuti näiteks valgustaja ja gri- 
meerija. Meie lootsime salamisi, et Jaan 
hakkab enda kasvatatud teatrit ise juhti- 
ma, aga kahjuks ei läinud see nõnda. 
E. L.: 1988. aasta sügisel loodi Tartu 
Kunstiühing, taastati ,Pallas“. Üks 
Kunstiühingu asutajaliikmeid oli Madis 
Kõiv, tema pakkuski esimesel peakoos- 
olekul välja, et miks ei võiks luua draa- 

mastuudio baasil uue teatri? Aga tekita- 
da Tartus veel üks kutseline teater ,, Va- 
nemuise“” kõrvale, tolle aja tingimustes 
— see oli midagi enneolematut. Teisalt 
oli võimalus õhus tänu taasiseseisvumi- 
se tuhinale. Kunstiühingu juhatus hak- 
kas teatri nimel tööle ja sobivat maja ot- 
sima, aitas korraldada muinasjututunde 
ja loenguid. Lõpuks jõuti eesti teatri alg- 
koduni Jaama tänaval. Tartu Lasteteatri 
asutajaliikmed 1989. aastal olid Eesti 
Teatriliit, Tartu Kunstiühing ja Tartu 
linn. Hilisemast põhikirjast visati Teatri- 
liit ja Kunstiühing välja. Meie seljatagu- 
ne muutus kohe viledamaks. 

K. K.: Kui Anne Türnpu Lasteteatrist 
lahkus, algas direktorite ajastu. Pidevalt 
rippus kirves pea kohal, et teater sule- 
takse. Viimane direktor Mart Kampus 
oli jõuline ja professionaalne, tuli ka 
noor lootustandev lavastaja Taago Tu- 
bin, asjad hakkasid ülesmäge minema. 
Ja siis pauk: teater likvideeritakse. Mind 
ärritab tolleaegsete ametnike vastutus- 
tundetus — ise nad meid vaatamas ei 
käinud, teater likvideeriti mõnede ,,eks- 
pertide” hinnangute põhjal. Nagu nõu- 
kaaeg, tänavale jäänud näitlejatest rää- 
kimata. 

A. T.: Lasteteatrist kadus see tasand, 
millel me stuudios olime tegutsenud, 
sellest tekkisid vastuolud ja lagunemi- 
ne, loomulik , lihatee“ vaimu puudumi- 
sel. Ega me teadnud keegi, mida see ük- 
si teatritegemine tähendab. Samas ei saa 
ka öelda, et tuli Kasterpalu ja rikkus kõik 
ära. Igal asjal on oma aeg, see aeg sai 
otsa. Ma ei ole aga siiani andeks and- 
nud, kuidas pärast kõik meie asjad 
akendest välja loobiti, mis me olime 
hoole ja armastusega kogunud. 

K. K.: On ime, et mõned meist pärast 
kõike seda veel jätkavad teatris, kanna- 
vad Jaani ja stuudio vaimu edasi — ,et 
leek ei kustuks“, nagu meie , Kolman- 
das vaatuses“ kõlama jäi. 

A. T.: Siiamaani tulevad mulle inimesed 
ligi ja ütlevad, et neile väikese lapsena 

hirmsasti meeldis, mis tehti Lasteteatris. 
M. M.: Mulle meeldiks töötada sellises 
teatris, kus lavastavad Anne Maasik, 
Anne Türnpu, Enn Lillemets, Mari 
Murdvee jt ning kus saaks kasutada 
näitlejaid, kel on samasugune etteval- 
mistus. Ja et me keegi ei peaks seda teat- 
rit juhtima. 


Kirja pannud KÜLLI PAULUS 


KÜLLI PAULUS (10. XI 1974) on õppi- 
nud Tartu Ülikoolis teatriteadust ja eesti 
kirjandust. Bakalaureusetöö teema ,,Gooti 
romaan ja teater” (2003). Praegu teatritea- 
duse magistrant. 


Kommentaarid: 

' Toominga 1972. aasta stuudio õpilane, 
1985. aastal õppejõud 

? Aitäh: Maiki Udam, Tuuli Otsus, Aivi Rei- 
mand ja TÜ teatriteaduse õppetool. 


KAS OODATA VÕI KARTA? 


URMAS LENNUK 


Olles ise näidendivõistlusega jala 
eesriide vahele saanud ja töötades teat- 
ris, on mul nüüd žüriiliikmena pagana 
raske kirjutada objektiivselt oma ameti- 
kaaslaste töödest. Tegelikult on näiden- 
divõistlus üks subjektiivsemaid õnne- 
mänge, kus osal võistlejatel on väike 
edumaa, sest nad omavad kokkupuu- 
det teatriga ja aduvad paremini ootus- 
pärast dialoogi. Seega ei saa kunagi kin- 
del olla, et võidavad parimad. Pigem 
võidavad alati traditsiooniliselt teatri- 
keelsemad ja puhtamad tekstid. 

Esimene ebameeldiv üllatus oli minu 
jaoks võistlustööde vähesus. Isiklikult 
loen siit välja tugevat ohu märki. Hiljuti- 
se vaoshoitud novellivõistluse taustal 
mõjub selline tendents ülihirmutavalt. 
Võib ju lohutada ennast mõttega, et po- 
tentsiaalsed kirjutajad leiavad uusi väl- 
jendusvahendeid. Filmikäsikirjad, mai- 
nekujundus ja projektikirjutamine too- 
vad vaieldamatult rohkem sisse või pa- 
kuvad võimalust rahvusvaheliselt tähe- 
lepanu pälvida. Teisest küljest ei saa ma 
enam ammu päris selgelt aru — kellele 
seda eesti kultuuri siis üldse tarvis on? 

Tundub, et sellesarnases segaduses 
on ka umbes kaks kolmandikku osale- 
jaist. Vaid üheksateist näidendit kuue- 
kümne ühest puudutasid mingil määral 
eestlust või kohalikke ühiskondlikke 
probleeme. Jumala eest, ma ei tahagi, et 
kõik näidendid räägiksid otseselt Eesti 
sotsiaalsest tervisest, aga nende kuue- 
kümne ühe töö põhjal ei julgeks ma küll 
öelda, et võistlus toimus just Eestimaal. 
Kahte kolmandikku neist näitemängu- 


dest võinuks kirjutada mis tahes rahvas 
mis tahes keeles. 

Ainestikuregister oli keskmiselt kir- 
ju. Armastus (5), utoopia (3), kriminaal 
(3), paroodia (3), muinasjutt (3), ajalugu 
(4), filosoofia (2), sotsiaalia (5), pihtimus 
(3), eksperiment (4), korterirealism (3), 
müstika (2), mütoloogia (2), naturalism 
(4), eksistentsialism (5), romantika (2), 
folkloor (2) ja isegi religioon (1). Ülejää- 
nud viis tööd liigitaksin ma lihtsalt pula 
või näitemängu visandi alla. 

Valdavalt olid kõik tööd dialoogile 
tuginevad. Vormilist katsetamist oli küll 
palju, kuid ka need kasutasid kahjuks 
sõnateatri vahendeid ja ideest asi kauge- 
male ei jõudnud. Küll aga olid paljud 
ideed väga vaimukad ja huvitavad. Vä- 
ga paljudest sellistest ideevisanditest 
saaks kindlasti täitsa huvitava sõnateat- 
ri algteksti. Aga selleks tuleks rohkem 
vaeva näha ja omandada mõned käsi- 
töövõtted. Viimase puudumist võikski 
ühe negatiivse tegurina esile tõsta. Siit 
näidendivõistluse puudused algavadki, 
sest võistlus annab küll võimaluse kat- 
setada, aga mitte tagasisidet. Tegelikult 
pole kirjutajal pärast võitjate väljakuu- 
lutamist enam millelegi tugineda. Mär- 
gati — oli hea, ei märgatud — pole mi- 
dagi teha. Siit on vaid väike samm sel- 
leni, et osaleja viskab pliiatsi nurka ja 
siirdub parematele jahimaadele. Pro- 
jekte kirjutama või mainet kujundama. 

Tahtmatult olen ka ise seda vastuta- 
matust kultiveerinud. Nii mõnedki osa- 
lejad on pärast võistlust pöördunud 
mingigi hinnangu saamiseks meilitsi 


teater 33 


Jaan Undusk ENA 2005. aasta 
näidendivõistluse laureaatide 
premeerimisel Teatriliidus 4. X 2005. 


minu poole. Ükskõik kuidas ka ei pin- 
gutaks — süvenevat tekstipõhist ana- 
lüüsi pole sageli otsekohe mahti teha. 
Üldisema hinnangu olen küll alati and- 
nud, aga paraku ei võimalda see kirjuta- 
jale näpunäiteid ehk teisisõnu käsitöö- 
arendust. Pakun küll võimalust mõne 
aja pärast kokku saada ja teksti lähemalt 
arutada, aga väga vähesed võtavad hil- 
jem ühendust. Mõningaid üldlevinud 
reegleid, mille vastu eksitakse, omal 
käel välja mõtlema hakata nõuab väga 
palju aega ja teravat vaimu. Siin pole kü- 
simus kuudes ja nädalates, vaid aasta- 
tes. Mõnikord ka maailmapildis — selle 
kujunemine on aga juba aastakümnete 
küsimus. 

Kuidas sellest nõiaringist välja tulla? 
Ainuke võimalus, mida näen — iga- 
külgne tagasiside ja mitte ainult žürii- 

Jakob Karu. 


liikmetelt. Loogiline oleks, et eesti näite- 
kirjanduse pärast muretseb kogu eesti 
teater. Alates lavastajatest ja näitlejatest 
ning lõpetades kirjandusala juhatajate- 
ga ja näitekirjanikega. Aga sellise üle- 
teatrilise süvenemiseni jõudmiseks on 
vaja tõelist, käega katsutavat kokkuva- 
risemist. Kahjuks. 

Sõelale jäänud töödest rääkides alus- 
taksin äramärgitutest. Tiia Selli , Laps 
räägib siis...” on olemuselt valus ja kau- 
nis armastuslugu, mille keskmes isa ja 
tütre suhted ning varjatud vastuolud. 
Puuduseks — šabloonsed kõrvaltegela- 
sed. Kati Murutari ,Pidu” keskendub 
tänapäeva naise eluolulistele problee- 
midele. Puuduseks — lahtine üldistami- 
ne läbi kuluma kippuvate kujundite. 
Mart Kase , Ostuaed” tutvustab täna- 
päeva turumajanduslikku absurdi. Puu- 


Jim Ashilevi. 


duseks — tekst on liiga seletav ja sünd- 
mustevaene. Kõigi kolme tööga annaks 
kindlasti midagi peale hakata, kui lei- 
duks kogenenud lavastaja, keda temaa- 
tika huvitab. 

Ergutusauhinna pälvinud Loone Ot- 
sa , Koidula veri” pakub ajaloolise fan- 
taasiana välja veel ühe võimaluse, milli- 
sed sündmused võisid eelneda Jannse- 
nile korraldatud mõrvakatsele. Põnev ja 
julge teemakäsitlus takerdub raskepära- 
sesse dialoogi ja kipub paljusõnalisusse 
eksima. Literatuursema teatrina siiski 
potentsiaali leiduks. 

Võidutöödest pälvis kolmanda koha 
Eva Koffi lastenäidendiks tituleeritud 
»Sabaga täht”. Tegemist on tugevalt 
õhustikulise mänguga, kus tegelasteks 
inimeste nimedega loomad. Näidendi 
juures tasub esile tuua asjaolu, et väga 


a 


Eva Koff. 


Rait Avestiku fotod 


keerulistest asjadest on räägitud väga 
lihtsalt, mis ei ole oluline ainult laste, 
vaid kõigi inimeste puhul, kes maailmas 
elavad. Lahtine vorm võimaldab mängu 
ja seiklusi. Näidendi ainus puudus seis- 
neb selles, et ,Sabaga täht” pole tuttav 
praegustele lastevanematele. See tingib 
omakorda, et Kultuuriministeeriumi 
eelarvest rahastatavad teatrid näite- 
mängu lavale tuua sisuliselt ei saa. Või 
kui toovad, siis peavad leppima ka või- 
maliku karistusega. 

Näidendivõistlusel anti välja ka kolm 
teise koha preemiat. Siinkohal tahakski 
natuke juhtida tähelepanu tõsiasjale, et 
nende kolme hulgas on ka peapreemia 
võitnud töö. Milline? See ongi küsimus. 
Ükskõik kuidas žürii ka hääletada ei 
püüdnud — ühte kindlat ei eristunud. 
Kurioosumi korraldamises on nad igata- 

hes süüdi: Jim Ashilevi , Nagu poisid 
vihmas”, Jakob Karu ,, Vanaema juures” 
ja Jaan Unduski ,Boulgakoff” (autorite 
perenimede alfabeetiline järjekord). 

Jim Ashilevi , Nagu poisid vihmas” 
on pisut eksperimentaalse maiguga sõ- 
nateatri tekst poistest, kes tahaksid või 
peaksid meesteks saama. Nad viibivad 
tinglikus suletud haiglas ja peavad tege- 
ma , koledat”, etsaaks , ilus”. Noore ini- 
mese kohta on Ashilevi püstitanud ülla- 
tavalt õela paradoksi. Kahjuks tuleb öel- 
da, et mitte ilmaasjata. See tige tõde on 
elus olemas ja väärab meie häid ning sii- 
raid suhteid lähedastega. Stiilne ning 
napp lausekasutus on mõjuv ja dialoog 
sisemiselt sündmustihe. 

Jakob Karu ,, Vanaema juures” klas- 
sifitseerub samuti sõnateatri teksti alla, 
aga selles leidub juba alget mängule sõ- 
na teatripärases mõttes. Põhimõtteliselt 
on tegu jõulise visandiga inimese ja loo- 
duskeskkonna vastandamisest. Autori 
avatud joonis jätab võimalikule lavasta- 
jale vabad käed, kas liikuda Eesti intel- 
lektuaali ja maaelu suhete radadel või 
minna globaalselt loodusstiihiate ning 
inimeksistentsi kallale. Mõlemad teed on 
lahti. Lisaks ka kuhjaga vaimukaid leide. 

Jaan Unduski , Boulgakoff” kasutab 
neljast võidunäidendist kõige tradit- 
sioonilisemalt sõnateatri vahendeid. 
Näitemängu keskmes on tunnustatud ja 
austatud kirjanik Boulgakoff, keda õn- 
netuseks ei avaldata. Kirjanik otsib väl- 
jundit, aga ei leia seda. Ei elus ega kirju- 
tamises. Lõpus avaneb ka kolmas pers- 
pektiiv, aga kas see on vastus palvetele 
või lihtsalt elu pragmaatilisus, jääb lu- 
geja tõlgendada. Väljapeetud dialoog 
on puhas ja kannab sündmuste kulgu. 

Kaheksa eespool nimetatud tööd on 
tingimata seda väärt, et neid peaksid lu- 
gema kõik Eestis lavastamisega tegele- 
vad inimesed. Loomulikult oleks nor- 
maalne, et iga endast lugupidav ja are- 
nemissooviga lavastaja loeks (või vähe- 
malt lehitseks) läbi kõik võistlusele lae- 

kunud tööd, aga ma saanaru, et ega see 
eesti näitekirjandus nüüd nii palju ka 
lavastajatele korda ei lähe. Siiski, leida 
saab ainult see, kes otsib. Ja kes ei otsi, 
ärgu virisegu. 

Kirjutajaid nagu oleks, kuigi varase- 
mast ligi poole vähem. Ideed on head, 
aga teostus varasemaga võrreldes mär- 
kimisväärselt pealiskaudsem. Elu nagu 
puudutatakse, aga mitte eestlusele olu- 
liselt. Vormiotsinguid leidub, kuid sisu- 
liselt on nad põhjendamata. Mida siis 
sellest kõigest järeldada? Eelmise näi- 
dendivõistluse puhul rõõmustasid mind 
väga sellised ,teistlaadsed“ tööd nagu 
Mati Küti ,Papa” ja Hans Nordbergi 
aaron: juuni”. See andis usku ja lootust, 
et lõpuks on Eestis tulemas ka karuselt 
maameelset ning vormiliselt intrigeeri- 
vat näitemängu. Seekordne näitemän- 
guvõistlus võttis selle usu allakirjuta- 
nult tagasi. 

Kummalisel kombel hakkame näite- 
kirjanduses tagasi jõudma seisu, mis 
valitses Eestis möödunud sajandi 30. 
aastatel. Ma ei hakka siinkohal Tamm- 
saaret tsiteerima. Kõik oleme kirjaoska- 
jad! Keegi ei keela meil minna raamatu- 
kokku ja uuesti üle lugeda, mida ta siis 
kirjutas. Iseasi, kas me viitsime? Ühe- 
sõnaga — kuni eesti näitekirjandus eesti 
teatrit sügavamalt huvitama ei hakka, 
seni pole ka loota, et eesti näitekirjandus 
Eestist sügavamalt huvituma hakkaks. 

Olen näidendivõistluses pettunud ja 
ei kavatsegi seda varjata. Mõru maitset 
ei leevendaks ka teadmine, et järgmise 
võistluse eel lubataks igale osalejale ,,sa- 
da rubla trükipoogna eest”. Raha ini- 
mest kirjutama ei õpeta. Raha ei sunni 
inimest vaimu kandma. Ammugi ei ta- 
ha ma paluda loojalt üldrahvalikku tra- 
göödiat, et see väike killuke inimesi Lää- 
nemere kaldal taas juuri ajama hakkaks. 
Aga midagi peab juhtuma. Midagi ra- 
hast tugevamat. 


TEATRIANKEET 2004/2005 


1. Algupärane teatritekst, mille ilmumi- 
ne Eesti lavale hooajal 2004/ 2005. tun- 
dub Teile märkimisväärne? 

2. Põnevaim/ootamatuim tõlkenäidend 
eesti teatris? 

3. Tugevaim lavastus? 

4.... muusikaline kujundus ja kunstni- 
kutöö? 

5. ... naisosatäitmine? 

6. ... meesosatäitmine? 

7.... kõrvalosa? 

8. Millise Eesti teatri repertuaarikujun- 
dust peate kõige läbimõeldumaks? 

9. Kas viimase paari aasta jooksul sageli 
kuuldud kriitikute etteheide, nagu toi- 
miks eesti teater kuidagi nihkes ühis- 
konnas ja kultuurielus reaalselt toimu- 
vast (ehk ,,õhus” olevast), kehtib endi- 
selt või hakkavad asjad paika asetuma? 
Ja kui, siis mis suunas (st, kas teater su- 
hestub muude protsessidega aktiivse- 
malt või on teatri marginaliseerumine 
tänases ühiskonnas omamoodi loomu- 
lik)? Kuhu asetub sellel kaardil meie al- 
gupärane dramaturgia? Või on tegu ter- 
vikuna pseudoprobleemiga? 

10. Mida sooviksite kommenteerida? 
(Probleemid, mured, rõõmud, üllatu- 
sed, vihastamised, tähelepanekud vms.) 
11. Millised (arvatavasti) teatripildis 
olulised lavastused on nägemata? 


ÜLEV AALOE: 

1. Eelmisel hooajal oli mul kaks suure- 
mat teatrielamust, mis mõlemad põhi- 
nesid , eesti asjal”: Kauksi Ülle ,, Taarka” 
Obinitsas Seto Seltsimaja õuel ja Tamm- 
saare , Tõde ja õigus. Teine osa” Tallin- 
na Linnateatris. Nüganeni Tammsaare- 
instseneering võimaldas luua sellise 
koolimiljöö ning õpetajate ja õpilaste 
galerii, et söandaksin 1. punkti all välja 
pakkuda mõlemat nimetatud teksti, se- 
da vaatamata mõningatele dramaturgi- 
listele puudustele. 

2. Tõeliselt , suur kala” sedapuhku võr- 
ku ei sattunud. Seetõttu kasutaksin või- 
malust märkida tandemi Volkonski-Vil- 
lemson juba aastaid väldanud tulemus- 
rikast tööd Shakespeare'i näidendite 
uute tõlgete kallal. 

3. Tugevaim lavastus oli minu arvates 
= Lõde ja õigus. Teine osa” (Elmo Nüga- 
nen), teatud mööndustega ka , Taarka” 
(Ain Mäeots); neist mõlemast leidsin ka 
meeldejäävaimad näitlejatööd. Mõlema 
puhul saab lisaks rääkida õnnestunud 
kunstnikutööst (lir Hermeliin). Omas 
laadis täiuslikud lavastused olid ka , Ju- 
lia” (Tiit Ojasoo) ja kevadel eelesieten- 
dunud Nukuteatri , Troll-Poiss” (Finn 
Poulsen). 

4. , Julia” Eesti Draamateatris — kunst- 
nik-lavastaja Ene-Liis Semper, lavastaja 
ja muusikaline kujundaja Tiit Ojasoo. 
5. Merle Jääger (nimiosa , Taarkas”). 
6. Aarne Üksküla (Härra Maurus — 
= Tõde ja õigus. Teine osa”). 

7. Rain Simmul (Slopašev — , Tõde ja 
õigus. Teine osa”). Marje Metsur (, Taar- 
ka”: Võrumaalt pärit näitleja oskas väga 
tõetruult sulanduda setude massi Taar- 
ka ema rollis). 

8. Rakvere Teatri repertuaarikujundus. 
9. Kas just pseudoprobleemiga, aga eesti 
teatri , suur mure” see nüüd küll pole. 
Kriitikud kalduvad üldse teoretiseerima 
ja jõuavad vahel üsna küsitavate järel- 
dusteni, nagu , näitlejateatri kriis” vms. 
11. 2??? (Lavastusi tuleb välja palju, ise 
olen näinud veelgi vähem lavastusi kui 
eelmistel aastatel, kuid enamikku neist, 
mis valiti parimate hulka ja pääsesid 
draamafestivalile Tartusse, samuti olen 
lugenud enamikku tekste. Aga minu 
nimistu ja valik on paratamatult subjek- 
tiivne, et mitte öelda ebaobjektiivne.) 


JAAK ALLIK: 

1. Merle Karusoo , Misjonärid”, Jaan 
Tätte , Meeletu”, Andrus Kivirähi 
Aabitsa kukk” ja Mart Kivastiku 
Põrgu wärk”. 

2. Edward Albee , Kits”, Shelagh Step- 
hensoni ,Vee mälu”, Kai Henseli 
»Klammi sõda”. Ja proosatekstidest 
muidugi George Orwelli , Loomade 
farm”. 

3. Elmo Nüganeni , Tõde ja õigus. Teine 
osa”, Hendrik Toompere jun ,Põrgu 
wärk”, Tiit Ojasoo , Julia”, Madis Kal- 
meti , Vee mälu”. 

4. Kunstnikutöödest: Liina Keevalliku 
Ema”, Ene-Liis Semperi , Julia” ja , Ro- 
sencrantz ja Guildenstern on jälle sur- 
nud”. 

Muusikaline kujundus: Peeter Konova- 
lovi , Orkester” ja ,Suvi”, Tiit Ojasoo 
»Julia”. 

5. Marika Vaarik (, Klammi sõda” ja 
»Teatriromanss”), Katariina Lauk 
(, Teatriromanss”), Herta Elviste (,, Vla- 
dimiri väljak”), Liina Vahtrik (, Ema”), 
Mirtel Pohla (,Julia”), Piret Laurimaa 
(, Vee mälu”). 

6. Tambet Tuisk (, Padjamees”), Rain 
Simmul (,Meeletu”), Guido Kangur 
(, Kits”), Tõnu Oja (, Aabitsa kukk”), 
Taavi Eelmaa (, Ema”), Meelis Räm- 
meld (, Suvi”). 

7. Hilja Varem (, Seitse samuraid”), Kat- 

rin Saukas (,Teatriromanss”), Rain 
Simmul (,Tõde ja õigus. Teine osa”), 
Indrek Sammul (, Sebastian”), Rein Oja 
(,Padjamees”), Ain Lutsepp (, Suveöö 
unenägu”), Vello Janson (,Teatriro- 
manss”), Tiit Sukk (, Julia”), Arvi Mägi 
(, Aarete saar”). 

Tervikansamblina tahaksin esile tõs- 
ta ,Põrgu wärgi” ja , Päl-tänava poiste” 
truppi. 

8. Möödunud hooajal tundub kõige 
läbimõeldum repertuaarivalik olevat 
Rakvere Teatril. 

9. Päris pseudoprobleem see pole, sest 
lavastajail on siiski üllatavalt vähe öel- 
da tänase tegelikkuse kohta. Möödu- 
nud hooajal võis selliseid soove üles lu- 
geda ühe käe näppudel (Karusoo, Ko- 
missarov, Aaslav-Tepandi, Võigemast, 
Sarnet). Loomulikult saab seda öelda ka 
klassikalise dramaturgia kaudu ja nii 
kõneles Nüganeni , Tõde ja õigus” mul- 
le tänapäeva ühiskonnast rohkem kui 
näiteks Kolditsa , Loomade farm”. Loo- 
tustandvalt on meie oma dramaturgia 
hakanud siiski juba asjast rääkima (Tät- 
te, Kivirähk, Lennuk). 

10. Kommenteeriksin meie teatrikriiti- 
kat, mille , ohvriks” värskelt ka ise osu- 
tusin. Minu lavastus , Õnnetunne” lei- 
dis retsenseerimist neljas olulisimas 
kultuuri kajastavas ajalehes, kolmes 
neist mõõdukalt positiivselt ja ühes 
mõõdukalt negatiivselt, nii et ei kvanti- 
teedi ega suhtumise üle ma nagu kurta 
ei saaks. Paraku neljast artiklist kolmes 
ei räägita ega isegi ei nimetata lavastu- 
ses mängivaid näitlejaid. Võiks ju arva- 
ta, et ehk need näitlejad seda ei vääri- 
nud, kuid kuna kaks retsensiooni olid 
n-ö võrdlevad ja ka , Lõõmavast pime- 
dusest” ning ,Push up'ist” kirjutades 
ei mainitud näitlejatöid, siis tundub, et 
asi on siiski kriitikuis. Üheski artiklis 
pole muidugi sõnagi ka lavakujundu- 
sest. Loomulikult pole keegi retsensenti- 
dest lugenud näidendit, kuid see ei ta- 
kista ühel neist mulle ette heitmast, et 


Viktoria Toompere foto 


sadula Ni (0 


Kriitikute arvates möödunud hooajal kolmandat kohta vääriv lavastus , Põrgu 


wärk“. Pildil Tiit Sukk (Ferdi Sannamees) ja Jan Uuspõld (Eduard Wiiralt). 


ma olevat , kummalise enesetsensuuri- 
ga teravused eos välistanud”, teisel aga 
arvamast vastupidiselt, et olen koomili- 
se tasapinna võrdlemisi järjekindlalt 
välja lõiganud ning näidanud sündmu- 
si hoopis tõsidramaatilistena. Üks auto- 
ritest saabus etendusele tund pärast sel- 
le algust, mis aga ei osutunud takistu- 
seks arvamuse avaldamisel. Seda kõike 
omal nahal kogedes mõistan ma lavas- 
tajate ja näitlejate põlglikku suhtumist 
tänasesse teatrikriitikasse, mis suures 
osas kujutab endast tõesti vaid juhuvaa- 
taja juhumuljetamist ning pole mingilgi 
määral teatriprotsessi tõsiselt võeta- 
vaks koostisosaks. Erandiks on vahest 
ehk ainult need üksikud lavastused, 
mis TMKs põhjalikku ja mitmekülgset 
käsitlust leiavad. Mida teha? Ma ei 
söandaks öelda, et seda juhumuljeta- 
mist üldse vaja pole, kuid panen siiski 


imeks kriitikute eneseväärikuse lati nii- 
võrd madalale langemist. 

11. Ma pole näinud kogu Nukuteatri re- 
pertuaari ja teistest olulisematest lavas- 
tustest,, Vanemuises”: ,,Suur kuri hunt”, 
Nagu teile meeldib”, , Tuletikke lae- 
namas”, , Veronika otsustab surra” ja 
» Taarka”; , Endlas”: , Agnes”, Rakvere 
Teatris: , Johannese passioon” ja mujal 
»Soolaev”, ,Eebenipuust torn”, , Iwo- 
na, burgundi printsess”, , Kustutage 
kuuvalgus”. 


RAIT AVESTIK: 

1. Katri Aaslav-Tepandi / Vaino Vahin- 
gu ,Teatriromanss“, Andrus Kivirähi 
Aabitsa kukk“, NO 99 ,originaalteks- 
tid“, Jaan Tätte , Meeletu“, Kauksi Ülle 
» Taarka“. 

2. George Orwelli , Loomade farm”, 
Martin McDonagh ,,Padjamees“, Katja 


teater 39 


Krohni ,Suur kuri hunt“, vendade 
Presnjakovide ,, Terrorism” ja Kai Hen- 
seli , Klammi sõda“. 

3. Tiit Ojasoo , Julia“ (Draamateatris) ja 
“Seitse samuraid“ (NO 99). 

4. Kunstnikutöö: , Vanemuise“ ,Taar- 
ka” (lir Hermeliin) ja , Suur kuri hunt“ 
(Jaanus Laagriküll), Draamateatri ,Ju- 
lia“ (Ene-Liis Semper), Nukuteatri 
»Karjatüdruk ja korstnapühkija” (Kalju 
Kivi), Rakvere Teatri , Johannese pas- 
sioon” (Kristi Leppik), , Ugala” , Aarete 
saar“ (Jaak Vaus). Muusikaline kujun- 
dus: Von Krahli , Ainult võltsid jäävad 
ellu“, VAT Teatri ,Päl-tänava poisid“ 
(Kaspar Jancis), Draamateatri , Julia” 
(Tiit Ojasoo). 

5. Marika Vaarik (,Teatriromanss” ja 
=Klammi sõda“), Merle Jääger (,Taar- 
ka“), Piret Rauk (,, Vee mälu“). 

6. Tambet Tuisk (,Padjamees“”), Lauri 
Kink (Diileri valik“), Tõnu Oja (,, Aabit- 
sa kukk“). 

7. Kõik näitlejad lavastuses , Ainult 
võltsid jäävad ellu“, Hele Kõre (,, Mee- 
letu“), Jaak Prints ja Kersti Heinloo 
(Suur kuri hunt”), Aarne Soro ja Hilje 
Murel (, Terrorism“). 

8. Tundub, et kõik teatrid on oma reper- 
tuaari üle ja läbi mõelnud. Küsimus on 
selles, mida taotletakse. Eks suurematel 
teatritel ole muidugi keerulisem. Samas 
tundub neil ka kõik suhteliselt paigas 
olevat. 

9. Ilmselgelt ei räägi eesti teater sotsiaal- 
setel ja poliitilistel teemadel. Selline tea- 
ter meil praktiliselt puudub. Kuigi iga- 
päevane elu ja poliitika annavad mater- 
jali küllaga. Kas või Nukuteatrile. , Po- 
liitikud“ lavale, publikule tomatid kätte 
ja nalja saab kõvasti. Äärmiselt vaeses 
seisus on ka sotsiaalselt terav teater 
noortele jne. Mõtte- ja kunstiteatrit on 
juba üsna hea valik. Vormiliselt on meie 
teater n-ö muude protsessidega jõudsa- 
malt suhestuma hakanud, sisuliselt 
erilist sekkumist veel märgata pole. 
Aga jah — kas peakski!? 

10. Rõõmud ja mured kipuvad aastast 
aastasse korduma. Kõike on liiga palju, 
midagi on natuke vähe. On head ja õiget 
teatrit ning head käitumist ja mõtlemist. 
Palju on jama ja see väsitab. Ka ,teatri- 
elu“ puudutava ajakirjanduse konteks- 
tis. Paha on see, et uusi noori mõtesta- 
tult kriitilisi kriitikuid eriti ei paista ning 
vanimad kriitikud ei taha kirjutada. See 
on väsitav. Aga ikkagi pakub meie teater 
midagi sellist, mille pärast oma tööd rõõ- 
muga edasi teed. Ja tahad neid (nii teatrit 
kui oma tööd) veel paremakski muuta. 
11. Draamateatris , Õmblejannad“, 
Surm ja tütarlaps“; Linnateatris , Tõde 
ja õigus. Teine osa“, ,Impro 3 — Puna- 
ne Hanrahan“; Vene teatris ,Preili 
Julie“; NO 99s ,, Vahel on tunne, et...“; 
Vanemuises“ ,Salemi nõiad“, , Nagu 
teile meeldib“; ,Endlas“ ,, Deemon“; 
Rakvere Teatris , Misjonärid“; Von 
Krahlis ,Ema“; , Theatrumis“ ,Miks 
mitte abielluda“; MTÜ Ühendus 
R.A.A.A.M.: ,Põrgu värk“; MTÜ Kell 
Kümme: , Eebenipuust torn”. 


MARIS BALBAT: 

1. Jaan Tätte , Meeletu” Linnateatris 
(hea oli ka Eva Klemetsi lavastus). Mart 
Kivastiku , Põrgu wärk“ (tema ,,Savo- 
narola“ puhul tahaks aga autorile soo- 
vitada, et ta enam ei teeks tellimustööd 
— einäiasjale kasuks tulevat). Ka Karu- 
soo , Misjonärid“ Rakvere Teatris, mis 
millegipärast siiski puudutas vähem 
kui enamik Karusoo eelmisi dokumen- 
taalnäidendeid. Mõttekas (ja samas nal- 
jakas!) oli ka inimestega manipuleeri- 
misest rääkiv Kivirähi , Aabitsa kukk“. 
Katri Aaslav-Tepandi ,,Teatriromanss“ 
ei täitnud ootusi: liiga lihtsalt teatrilugu 
illustreeriv, samas näitlejate osas kas 
valesti valitud tüpaažid (Juhan Luiga 
— Tõnu Tepandi) või vähe veenev rolli- 
esitus (Erna Villmer — Katariina Lauk). 
2. Martin McDonagh” ,Padjamees“” 
NO-teatris, Shelagh Stephensoni ,, Vee 
mälu” , Endlas”. 


Ene-Liis Semperi foto 


Kriitikute möödunud hooaja lemmiklavastus , Julia”. 
Pildil: Mirtel Pohla (Julia) ja Taavi Teplenkov (Tybalt). 


3. Elmo Nüganeni , Tõde ja õigus. Teine 
osa” Linnateatris. ,Põrgu wärk“ Viinis- 
tu kunstimuuseumis (siin klappis Ki- 
vastiku ja Toompere koostöö vägagi 
hästi). Palju kiidetud , Julia“ ei suutnud 
mind millegipärast kaasa haarata. 

4. Aime Undi väga leidlik ja ootamatu, 
samas hästi funktsionaalne lahendus 
Linnateatri ,, Meeletus”. 

5. Piret Laurimaa — ootamatult särav 
osatäitmine Teresana ,Endla” , Vee 
mälus“. 

6. Sulev Tepparti Aleksander Tassa 
Põrgu wärgis” — küllap Tepparti elu 
parim roll. Aarne Üksküla Maurus Lin- 
nateatri , Tões ja õiguses“. Guido Kan- 
guri Martin Draamateatri , Kitses“ (üks 
neid juhtumeid, kus lavastust väärtustab 
põhiliselt üks näitlejaroll). Ain Lutsepa 
Leon Grumberg Draamateatri ,Õmble- 
jannades“ (seekord väärtustavad lavas- 


tust kaks osatäitmist — ka Kersti Kreis- 
manni oma). Hannes Kaljujärve Solness 
» Vanemuise“ , Ehitusmeister Solnessis“”. 
Tõnu Oja Draamateatri , Aabitsa kukes“. 
Nimekirja võiks jätkata — samal ajal kui 
väga heade naisosade meenutamisel 
jään kimpu. 

7. Rain Simmuli Slopašev Linnateatri 
» Lões ja õiguses“ — aga ka enamik teisi 
õpetajate rolle selles lavastuses. Allan 
Noormets Linnateatri , Meeletus“”. 
Kersti Kreismann , Õmblejannades“. 

8. Jään vastuse võlgu, liiga vähe on nähtud. 
9. Liiga suurt nihet ei ole. Algupärase 
dramaturgia koht teatrite üldises reper- 
tuaaris on sellest punktist hinnates hea. 
Marginaliseerumine pole loomulik. 
10. Midagi väga olulist kadus eesti teat- 
rist Mati Undiga, ja see tähendab rohke- 
mat kui tema üksikute lavastuste kvali- 
teeti. 


Probleemiks on vähekäidavates koh- 
tades mängitavate suvelavastuste kät- 
tesaadavus. Juba teist suve jäi mul täitu- 
mata tungiv soov näha Kuusalu lähistel 
mängitavat ,, Eesti ballaade“. Eelmisel 
suvel jäi samamoodi nägemata kusagil 
Lahemaa pärapõrgus etendatav ,,Suve- 
kool“, mis mind vägagi huvitanud oleks. 
Samal moel jäi eelmisel suvel vaatama- 
ta ka ,Orkestriproov“ Narvas, mida 
mängiti hiljem küll Tallinnas, aga mida 
üks lavastust Narvas näinud inimene 
tungivalt soovitas mitte mujal vaadata. 

Ma ei ole autoomanik, ja küllap 
mitte ainus selletaoline. Kas asjale ei 
leiduks mingit lahendust? Teatriliidu 
poolt? Kirjanike Liit tegi sel suvel, Eesti 
ballaadide“ vaatamiseks ühisväljasõi- 
du. Või oleks kas või mõnelegi etendu- 
sele üürida (tasuline) buss? Muidugi, 
saanaru, et kuietendused on niigi välja 
müüdud, pole teater või lavastusgrupp 
asjast huvitatud. 

11. Nägemata on sedavõrd palju, et 
kõhklesin, kas mul on üldse õigust siin- 
sele ankeedile vastata. Nägemata lavas- 
tuste hulgas on , Kevade“, , Surm ja tü- 
tarlaps“, ,Seitse samuraid“, , Taarka”, 
Neli aastaaega”, Rakvere Teatri , Boob 
teab“, , Ainult võltsid jäävad ellu“, ,, Päl- 
tänava poisid” ja palju muud. Nähtud 
on eelkõige Tallinna teatrite lavastused. 

Kõhedust tekitas minus aga seik, et 
mõni lavastus, mis tegelikult on näh- 
tud, ei meenunud mulle algul sellisena 
üldse! Nagu pühitud mälust. Miks nii? 
Kas viga on minus või lavastuses? Kui 
ometi mäletan mõnda teist samal ajal 
nähtud lavastust üksikasjadeni. Mälu 
valib? Mille järgi? 


KRISTI EBERHART: 

1. Mart Kivastiku ,, Savonarola tuleriit“. 
Teatriajaloo huvilisena ei saa ma maini- 
mata jätta ka Katri Aaslav-Tepandi ja 
Vaino Vahingu ,Teatriromanssi“, mis 
oli üle viiekümne viie aasta esimene 
draamalavastus ,, Estonias“. Väga kah- 

ju, et näidendina ja teatrisündmusena 
jäi see siiski marginaalseks ürituseks. 
Autorite tekst pani mõtlema selle üle, 
mis on teatriajaloost rääkiv näidend ja 
mis memuaarpõimik kultuuriõhtul esi- 
tamiseks. Kahjuks olid autorid doku- 
mentaalainese tsiteerimise kõrval jät- 
nud vähe ruumi improvisatsioonile, 
ilmselt uskudes, et kirjakatkendites ja 
ajalooraamatutes on salvestunud kuna- 
gi elanud inimeste essents ja tõde, et sel 
ajal, kui Erna Villmer ei kirjutanud kirja 
ega seisnud laval fotona säilinud poo- 
sis, polnud teda olemas. Väiksemgi 
samm assotsiatsioonide ja improvisat- 
siooni teele oleks asjale elu sisse puhu- 
nud. Seda suurema nostalgiaga tuli 
meelde Mari Tuulingu — Jaanus Rohu- 
maa kümne aasta tagune , Ainus ja 
igavene elu“ ja kevadel oli pidu minus 
eneses, kui lugesin Andrus Kivirähi 
näidendit teatrientusiasti Adolf Rühka 
lühikesest elust. 

2. Martin McDonagh' ,, Padjamees“. 

3. Hendrik Toompere ,,Savonarola tule- 
riit“. Tiit Ojasoo ja Ene-Liis Semperi 
Julia“. Üks neid lavastusi, mille puhul 
on kahju vaid ühest asjast — et oled se- 
da juba näinud ja esimest korda enam 
ei tule. Elmo Nüganeni , Tõde ja õigus. 
Teine osa“, kui hea lavastuse mõõdu- 
puuks arvata see, et veedad mitu head 
tundi Põrgusaalis ja ei kahetse sellest 
minutitki. 

4. Ojasoo-Semperi , Julia“ Draamateat- 
ris ja Rainer Sarneti , Ema” (kunstnik 
Liina Keevallik) Von Krahlis (mõlema 
puhul nii muusikaline kujundus kui ka 
kunstnikutöö). 

5. Liina Vahtrik lavastustes , Ainult 
võltsid jäävad ellu“ ja , Ema“; Marika 
Vaarik , Klammi sõjas“. 

6. Kristjan Sarv (Mishima — Ojasoo — 
Semperi ,, Vahel on tunne, et elu saab 
otsa...“) — pühendunud, jõuline ja 
kirglik näitleja. Juhan Ulfsaki ja Mait 
Malmsteni hea vorm erinevates lavas- 
tustes. 


Siim Vahuri / Tallinna Linnateatri foto 

Kriitikute arvates möödunud hooajal teist kohta vääriv lavastus ,Tõde ja õigus. 


Alli 


Teine osa“. Pildil: Argo Aadli (Indrek) ja Aarne Üksküla (härra Maurus). 


7. Indrek Sammul ja Rain Simmul Lin- 
nateatri ,,Tões ja õiguses“, Jan Uuspõllu 
paavst ,,Savonarola tuleriidas“. , Puna- 
se Hanrahani”, ,Tõe ja õiguse“ ja ,Ju- 
lia“ näitlejaansamblid tervikuna. 
8. (Ei ole veel omandanud seda rütmi, 
et vaatan kõik ära, sellepärast ei saa 
kunstilise terviku osas sõna võtta.) 
9.—10. Umbusaldan sügavalt lähene- 
mist, mille kohaselt kaasaegne teater on 
teater, kus laval peame nägema kuse- 
mas, oksendamas ja alasti liikumas nar- 
komaane, viibima piinliku tunnistajana 
ränga peretüli juures, kuulama sund- 
üürnike jauramist ja elama kaasa läbi- 
põlenud karjääriinimeste romantilisele 
põgenemisele linnast maale. Ma ei leia, 
et mis tahes päeva- või ajakajalise teema 
eksponeerimine või nn räme šokeerimi- 
ne määraks eos teatri kaasaegsuse. 
Teater muudab sotsiaalse probleemi 
teatrimudeliks, mis kantakse hiljem 


reaalsusele omakorda üle. Kusjuures 
mudel, mis luuakse, aetakse segi prob- 
leemi lahendusega. Elu ja kunsti vahe- 
kord on paratamatult nihkes, ent seda 
rohkem-vähem varjatud moel. Teema- 
valiku kõrval loeb pigem, kuidas teatrit 
tehakse. Teater võiks vaataja viia avas- 
tuslikule rännule teatri võimaluste 
juurde, selle asemel et kopeerida/paro- 
deerida publitsistikat, tõsieluseriaali 
või krimikroonikat. 

Vahel tundub, et klassika ja profes- 
sionaalsus on väärtus iseeneses, mis 
kannatab välja ja õilistab igasuguse ta- 
semega lavastust. Selline toimimine 
omab meil normaalsuse monopoli, see 
hirmutab ning kingib vahel mõned tõe- 
liselt painajalikud tunnid teatris, ent 
sellekohase ängi väljendamine oleks 
absurditegu, sest kõik, samettoolidest, 
teenekast lavastajast, rahasummadest ja 
professionaalsetest näitlejatest väärika 

publikuni su ümber toetab normaalsu- 
se koodi, et kõik on nii, nagu peab. 

Samas ei poolda ka mõne noorema 
põlve kriitiku arukaotust iga kord, kui 
Von Krahlis või NO 995 midagi lavale 
tuleb. See rikub hea asja kuidagi ära. 
11. Nägemata on palju, ent mul on kah- 
ju, et nägemata on Karusoo ,,Misjonä- 
rid“ ja Saaremäe , Johannese passioon” 
Rakvere Teatris, VAT Teatri , Päl-täna- 
va poisid“, Viinistu projekt , Põrgu 
wärk“ ja , Taarka“ Obinitsas. 


SVEN KARJA: 
1. Andrus Kivirähi , Aabitsa kukk“, 
Mart Kivastiku , Savonarola tuleriit”, 
Kauksi Ülle , Taarka”. 
2. Esmakordselt meie lavadel: David 
Greigi , Kosmonaudi viimane teade...”, 
vendade Presnjakovide , Terrorism”, 
Pirkko Saisio , Tundetus“. XX sajandi 
dramaturgia klassikast Arthur Milleri 
Salemi nõiad“ ja Ariel Dorfmani 
Surm ja tütarlaps“. Hooaja maailma- 
klassika afišš kujunes ootamatult hõre- 
daks — vaid paar Shakespeare'i, üks 
Ibsen, üks Strindberg. 
3. , Vahel on tunne, et elu saab otsa ja 
armastust polnudki” oli selle tüki nimi, 
mis — olemata küll , puhta kunsti“ para- 
meetrite põhjal teab mis šedööver — pa- 
ni uskuma, et kõik polegi veel kadunud. 
Tagasivaateliselt on oma koosmõjus 
üha olulisemaks muutunud Mati Undi 
viimaseks jäänud hooaja triloogia: ,, Ehi- 
tusmeister Solness“, , Surm ja tütar- 
laps“, , Deemon”. 
4. Ardo Ran Varrese muusikalised ku- 
jundused, töö muusikajuhina, sel hoo- 
ajal nähtutest ,,Savonarola tuleriit“ ja 
»Julia“. Iir Hermeliini kunstnikutööd 
— , Taarka”, , Tõde ja õigus. Teine osa“, 
Suveöö unenägu“. 
5. Marika Vaarik (,, Klammi sõda“), Mir- 
tel Pohla (,Julia“), Harriet Toompere 
(Surm ja tütarlaps“), Merle Jääger 
(, Taarka“), Helena Merzin (,,Salemi 
nõiad“). 

6. Tambet Tuisk, Rein Oja (,Padja- 
mees“), Tarvo Sõmer (,Seitse samu- 
raid“), Riho Kütsar (,Salemi nõiad“), 
Lauri Kink (,Diileri valik“). 

7. Andres Raag, Mart Koldits (,Tõde ja 
õigus. Teine osa“), Marje Metsur (, Taar- 
ka“), Hilje Murel (, Terrorism“), Juhan 
Ulfsak (,, Ema“). 

9. Teater nihkes ühiskonnast? Üks tel- 
jenihe ripubära lihtsast asjaolust, et pa- 
ratamatult pisike eesti teatrikehand 
peab vastama väga erisuguste vaataja- 
rühmade ootustele — nii neile, kes eita- 
vad teatrilaval igasugust olmet ja inim- 
suhete eritlusi, kui ka neile, kellele 
= Täismäng“ on jäänud elu tipp-teatri- 
elamuseks. Samas pole need vaataja- 
rühmad piisavalt aredalt välja kujune- 
nud, et vastava profiiliga teater saaks 
olla kindel oma , sõnumi“ kohalejõud- 
mises. Enamjaolt kommunikeerutakse 
pigem hea õnne peale. 

Kriitika ja vaataja huvide nihestumi- 
ne on muidugi iidne teema. Lõppenud 
hooaeg kergitas mitmel korral üles just 
kriitika objekti valiku teema. Võib mõis- 
ta, miks kriitika jättis käsitlemata Eesti 
Draamateatri lavastuse ,, Kõik armas- 
tavad...“, raskem on aru saada, miks 
juhtus sama ,Õmblejannadega“ — 
kummatigi on tegemist teatri publiku- 
menukamate lavastustega. Nagu aru 
saan, on vaikimisi kokku lepitud, et Va- 
na Baskini Teatrini eesti teatrikriitika ei 
»madaldu“, samas läheb kriitikkond 
miskipärast alati elevile iga kodumaise 
muusikali valmimisel. Fi väida eelneva- 
ga, nagu oleks kriitika poolt mõni oluli- 
ne kunstisündmus maha magatud, aga 
mõnd lavastust tasuks ehk vaadelda ka 
sotsioloogilise fenomenina — mis selli- 
ne teater ka väärt on, mida teatrikülasta- 
ja tegelikult tarbib? 

10. Parim, et tänaseks päevaks on for- 
meerunud ridamisi uuemaid ja päris 
uusi teatrialaseid institutsioone, kelle 
puhul võid olla kindel, et allapoole pro- 
fessionaalset miinimumi ja head mait- 


Rait Avestiku foto 

AÄHELEREEKAK 


Kriitikute lemmiknaisosatäitja Marika Vaarik (õpetaja Klamm) VAT Teatri lavastuses 
»Klammi sõda“. Autor Kai Hensel. Lavastaja Aare Toikka. 


setei laskuta selle egiidi all kunagi. NO 
99 ja Von Krahl nagunii, aga ka Kanuti 
saal, , Theatrum“, Saueaugu teatritalu, 
Baltoscandal“, Võru Teatriateljee, 
Nargen Opera“, Emajõe Suveteater. 
11. , Kosmonaudi viimane teade...”, 
Kustutage kuuvalgus“. Nukuteater 
tervikuna. 


ETERI KEKELIDZE: 

2. George Orwelli , Loomade farm”. 

3. ,Julia“, ,Tõde ja õigus“, ,Seitse 
samuraid“. 

4. Kunstnik Ervin Õunapuu (,,Savona- 
rola tuleriit“). 

5. Mirtel Pohla (, Julia“). 

6. Rain Simmul (,Meeletu“), Argo 
Aadli (“Tõde ja õigus. Teine osa”). 

7. Indrek Sammul (,Sebastian“ ja ,Tõde 
ja õigus. Teine osa”), Rain Simmul 
(, Tõde ja õigus. Teine osa“). 


MADIS KOLK: 

1. Mart Kivastiku koostöö Hendrik 
Toomperega, eriti , Põrgu wärgis“, Mer- 
le Karusoo ,Misjonärid“ ning Smuuli, 
Viidingu ja Liivi põhjal kokku põimitud 
Johannese passioon”. 

2. Martin McDonagh' ,Padjamees“ ja 
Kai Henseli , Klammi sõda“. 

3. Hendrik Toompere jun , Põrgu wärk“ 
ja Tiit Ojasoo , Padjamees“ ning ,, Seitse 
samuraid” (viimane koos Ene-Liis Sem- 
periga). 

4. Kunstnikutöödest Iir Hermeliini , Tõ- 
de ja õigus. Teine osa” (kahjuks on veel 
nägemata ,, Vanemuise“ ,,Suveöö unenä- 
gu“), Ervin Õunapuu ,Põrgu wärk“ ja 
Savonarola tuleriit“, Ene-Liis Semperi 
Julia“ ja ,Seitse samuraid“. Muusikalis- 
test kujundustest Tiit Ojasoo ja Ardo Ran 
Varrese ,, Julia“ ning viimase ,,Savonaro- 
la tuleriit“. Kaspar Jancise ühendatud 
looming , Päl-tänava poistes“. 

5. Marika Vaarik (,Klammi sõda“), 
Kaie Mihkelson (, Kustutage kuuval- 
gus“) ja Piret Laurimaa (,, Vee mälu“). 
6. Rein Oja (,Padjamees“” ja , Seitse 
samuraid“), Tõnu Oja (, Aabitsa kukk“) 
ja Tarvo Sõmer (,Boob teab“, , Misjo- 
närid“ ja , Seitse samuraid“). 

7.,, Põrgu wärgi“ trupp tervikuna, Rain 
Simmul, Indrek Sammul, Andres Ots ja 
Kalju Orro (,, Tõde ja õigus. Teine osa“). 
8. Üht ja ainust ei oska esile tõsta. Ilusa 
algusega annab lootust NO 99. 

9.—10. Ega meie teater tervikuna just 
väga agaralt ,õhus olevaga” suhestuma 
ei kipu, kuid samas ei tahaks, et sellest 
teemast saaks mingi hüsteeriline pendel, 
mis kord teostub laval mõne valearves- 
tusliku sotsiaalsuse lipu lehvitamisena, 
siis aga mõne lokaalset tähendust omava 
ja üksnes eksperimentaalsuse loosungit 
kandva klubiüritusena. Näited selle 
kohta, kuidas neid (näilisi) vastandpoo- 
lusi ühendada, pealegi nõnda, et ka pub- 
lik on rahul, vt vastus 3. Eriti just Ojasoo 
puhul on korduvalt kõneldud uuest 
teatrist ja uuest näitlemisest. Usun aga, 
et isegi kui seda , uut“ mitte rõhutada, 
ei muutu määratlus sellest solvavaks, 
küll aga täpsemaks. Niisiis, möödunud 
hooajal rõõmustasid need lavastused, 
mis näitasid tahet teatri teatripärasust 
ära tunda, (taas)javastada, edasi arenda- 
da ning edastada nii sotsiaalset kui ka 
esteetilist uuenduslikkust teatrispetsiifi- 
kast lähtudes. Kõlab nagu käibetõde, 
aga praktikas siiski mitte nii tihti esinev. 
11. , Meeletu“, ,Õmblejannad“, ,Suur 
kuri hunt“, , Kosmonaudi viimane 
teade...”. 


GERDA KORDEMETS: 

1. Jaan Tätte, Meeletu“ (Tallinna Linna- 
teater), Mart Kivastiku , Põrgu wärk” 
(MTÜ Ühendus R.A.A.A.M.) ja ,Savo- 
narola tuleriit“ (Eesti Draamateater). 
2. Pirkko Saisio , Tundetus“ (Rakvere 
Teater), Kai Henseli , Klammi sõda“ 
(VAT Teater). 

3. Elmo Nüganeni , Tõde ja õigus. Teine 
osa“ (Tallinna Linnateater), Hendrik 
Toompere jun ,Põrgu wärk“ (MTÜ 
Ühendus R.A.A.A.M.). 

4. Kujundus: Iir Hermeliin ja muusikali- 
ne kujundus: Riina Roose — ,Tõde ja 
õigus. Teine osa“ Tallinna Linnateatris. 
Kujundus: Ervin Õunapuu — ,Põrgu 
wärk” (MTÜ Ühendus R.A.A.A.M), 
Savonarola tuleriit“” ja , Kevade“ (Eesti 
Draamateater). 

5. Marika Vaariku õpetaja Klamm (,, Klam- 
mi sõda”) ja Karin Kask (,Teatriromanss”). 
6. Rain Simmul (, Meeletu”). 

7. Mart Kolditsa Vürst Bebutov ja Rain 
Simmuli Slopašev (, Tõde ja õigus. Teine 
osa“), Allan Noormetsa Meinart (, Mee- 
letu“), Hendrik Toompere jun Leonardo 
da Vinci (,, Savonarola tuleriit“). 

9. Kindlasti ei ole tegu pseudoproblee- 
miga. Aga ehk on pendel juba lõpus ära 
käinud, sest kontakt reaalse maailmaga 
on nii mõneski lavaloos juba tekkinud 
(näiteks , Meeletu“, ,Põrgu wärk“, 
» Tundetus“, ,Johannese passioon”, 
»Klammi sõda“, , Päl-tänava poisid“). 
10. Kõige masendavam ongi, et ikka 
veel ei taha eriti midagi kommentee- 
rida, suurt miski ei tee rõõmu ega kur- 
vasta või vihasta... Tundub endiselt, et 
kultuurikriitika on võõrandunud nii 
kultuurist kui ka elust. 

Ühelt poolt võib probleem olla sel- 
les, et teater ei anna diskussiooniainet, 
teisalt prevaleerib kriitikas teatav üle- 
olev suhtumine teatrisse. 

11.,, Aabitsa kukk“, , Padjamees“, , Taar- 
ka“, , Vee mälu“, , Misjonärid“, ,, Ainult 
võltsid jäävad ellu“... ilmselt onneid veel. 


JAANUS KULLI: 

1. Jaan Tätte , Meeletu“ Tallinna Linna- 
teatris, Mart Kivastiku ,,Savonarola tu- 
leriit“ Eesti Draamateatris ja , Põrgu 
wärk“ Viinistu kunstimuuseumis. 

2. Kai Henseli , Klammi sõda“ VAT 
Teatris. 

3. Elmo Nüganeni , Tõde ja õigus. Teine 


Siim Vahuri / Tallinna Linnateatri foto 


Kriitikute lemmikmeesosatäitja Rain Simmul 

(Mina) Tallinna Linnateatri lavastuses 


Meeletu“. Autor Jaan Tätte. Lavastaja Eva Klemets. 


osa“ Tallinna Linnateatris; Madis Kal- 
meti , Vee mälu“ Pärnu ,, Endlas“, Üllar 
Saaremäe , Johannese passioon“ Rakve- 
re Teatris, Hendrik Toompere jun ,,Põr- 
gu wärk“ Viinistu kunstimuuseumis; 
Tiit Ojasoo , Julia“, Priit Pedajase ,,Su- 
veöö unenägu“ ja , Kevade” Eesti Draa- 
mateatris. 

4. Muusikaline kujundus: Tiit Ojasoo 
Julia” ja Ardo Ran Varrese ,Savonaro- 
la tuleriit“ Eesti Draamateatris. 
Kunstnikutöö: Iir Hermeliini , Tõde ja 
õigus“ Tallinna Linnateatris; Kristi Lep- 
piku , Johannese passioon“ Rakvere 
Teatris; Ervin Õunapuu , Põrgu wärk“ 
Viinistu kunstimuuseumis ja ,,Savo- 
narola tuleriit“ Eesti Draamateatris. 

5. Marika Vaariku õpetaja Klamm 
(,Klammi sõda“), Kaie Mihkelsoni 
Naine (, Kustutage kuuvalgus“”). 


6. Rain Simmul ,, Meeletus“, Ain Lutse- 
pa Kipps (,Naine mustas“) ja Mait 
Malmsteni Savonarola (,,Savonarola tu- 
leriit“); Rain Simmuli Slopašev ja Kalju 
Orro Voitinski ,,Tões ja õiguses“. 
7.Mart Kolditsa vürst Bebutov ja Andres 
Raagi Kopfschneider , Tões ja õiguses“. 
9. Pigem on see pseudoprobleem. 

10. Korraga on saanud silmanähtavalt 
kaelakandvaks Mart Kivastiku ja Hend- 
rik Toompere jun koostöö. Nii Draama- 
teatris (,Savonarola tuleriit“) kui eriti 
Viinistus, kus teist aastat järjepanu sün- 
nib hooaja üks märkimisväärsemaid la- 
vastusi — ,Põrgu wärk“. 

Nii tahaks tegelikult terve , Põrgu 
wärgi” trupi eraldi välja tuua, nagu ka 
n Lõe ja õiguse“ trupi, kus üleüldse ras- 
ke kui mitte võimatu lahterdada paljud 
rollid pea- või kõrvalosadeks. 

Vene Draamateatri puhul on see 
nüüd küll tagantjärele tarkus või rusi- 
katega vehkimine pärast kaklust, sest 
tänaseks on Eduard Toman kunstilise 
juhi kohalt lahkunud, aga seda enam 
loodaks, et teatri juhtkonnal on oidu 
hoida lubamast lavale sedavõrd nõrka 
materjali (ja ka lavastust), nagu oli su- 
velavastusena reklaamitud , Kuidas ar- 
mastada keisrinnat“. Kui aga selle la- 
vastusega taheti need vähesedki eestla- 
sed, kes sinna aeg-ajalt satuvad, tulevi- 
kus eemale peletada, siis see eesmärk 
sai kuhjaga täidetud. 

Mäletan, kuidas mõni aasta tagasi 
Eesti Draamateatri remondi ajal rääkis 
Priit Pedajas oma maja tähtsusest ja tä- 
hendusest, samas kui ED-d polnud ju 
kuskile pühitud, see seisis vaid pool aas- 
tat tellingutes. Mida selles kontekstis 
peaks rääkima Eino Baskin, kes hops! 
ühel päeval ennast taas tänavalt leidis. 

Kutsuti vaatama lavastust ,,Pianoola 

ehk mehaaniline klaver” Linnateatris, 
sest selle esietendusest möödus kümme 
aastat. Läksin. Seina peal oli väljas, kui 
palju näitlejaid on nende aastate jooksul 
lavastusest läbi käinud, mõni ühest rol- 
list teise üle kasvanud. Lavastus ise oli 
aga selline, nagu oleks just-just jõutud 
kümnenda mängukorrani ja ka kõige 
peenemad nüansid ja väiksemadki mi- 
sanstseenid paika loksunud. 
11. Rahvusooper ,, Estonia” ja Nuku- 
teatri lavastused, , Tundetus“ Rakvere 
Teatris, , Suveöö unenägu“ Leigo järvel, 
«Vladimiri väljak“ ja , Suur kuri hunt” 
, Vanemuises“. 


VALLE-STEN MAISTE: 

1. Eriti Merle Karusoo ,,Misjonärid”, 
aga ka , Johannese passioon“ Rakvere 
Teatris. 

2. Martin McDonagh” , Padjamees“”. 
Aga ka Edward Albee ,Kits” ja Kai 
Henseli , Klammi sõda“. 

3. Eriti Rainer Sarneti ,Ema“ Von 
Krahli Teatris, aga ka Tiit Ojasoo , Pad- 

jamees“ teatris NO 99 ja suurüllatusena 
Kadi Tudre , Õmblejannad“ Draama- 
teatris. 

Julia“ ei ole loomulikult halb ega 
keskpärane lavastus, kuid ühe vormili- 
selt õnnestunud noortetüki korduv au- 
hindamine ja asetamine teatripildi kesk- 
messe tundub siiski arusaamatu ja ko- 
hatu. Ei mõista, kuidas mitu täiskasva- 
nud ja kogenud teatrikriitikute žüriid 
saavad ,Finis nihilit“ ja ,Juliat“ koos 
hinnates teha valiku viimase kasuks. 

Ja lõpuks Mati Undi ,,Surm ja tütar- 

laps“. Vaatamata lavastuse rabedusele 
ja Polanski filmi hiilgavale jäljele oli sel- 
les lavastuses ikkagi olemas kõik see, 
mille pärast võib-olla üldse teatris käi- 
ma hakkasin ja mis moodustas minu ja 
küllap paljude jaoks meie üleminekuaja 
teatri kõige erutavama tuuma, millega 
sai koos kasvatud, kujunetud, end hari- 
tud ja mille najal elu, ümbritsevat ning 
inimesi mõistetud. Selles lavastuses 
olid pöörased mix'id, ülima kunstlikku- 
se ja teiselt poolt naturalistliku tooruse 
kokkusulatamine ning kõrge ja mada- 
laga mängimine, millist vabadust vaid 
end kõikjal kodusena tundev geenius 
saab endale lubada. Oli hullust ja liht- 
sust, ülevust ja robustsust, kaunist ja 
banaalset, mis ometi ei tõrkunud alla 
minemast. Ning Harriet Toompere män- 
gis küsitavustele vaatamata kohati sel 
näitlejavahendite harva nähtaval piiril, 
milleni vaid Mati Unt oma näitlejaid, 
eriti naisnäitlejaid mõistis viia. Meest, 
kelle töödes oli enam kui pool sellest, 
mis taasiseseisvunud Eesti teatris üldse 
oluline, ei ole enam. Kindlasti elab tema 
mõju paljudes, kuid kindlasti jääb maha 
ka tühjus, millel võtavad koha sisse 
hallus, igavus ja rutiin. Ka kriitikutöös. 
Kardetavasti on selliseid, kes olid ja 
jäävadki asendamatuks. 
4. Tiit Ojasoo ja Ene-Liis Semperi koos- 
töö ,Julias“ ja , Seitsmes samurais“. Esi- 
mese muusikaosas siis ka Ardo Ran 
Varres. 


5. Pille Lukin jt õmblejannad. Liina 
Vahtrik , Emas”. 

6. Juhan Ulfsak , Emas“, Ain Lutsepp 
 Õmblejannades“, Jan Uuspõld , Savo- 
narolas“. 

7. Taavi Eelmaa Sid Vicious. Mait 
Malmsteni lavalolek tõstab tuntavalt 
iga tüki mõjuvust, olgu pea- või kõrval- 
osas. Huvitavad olid Arno ja Köstri ku- 
ju , Kevades“ mitte ainult rollide (Lauri 
Lagle, Tõnu Kark), vaid ka uudse lavas- 
tajalähenemise poolest. Sepo Seeman 
Kristusena ,, Piiblis kahe tunniga”. Tiit 
Sukk episoodiliselt ,Savonarolas” ja 
»Julias“. 

8. Pole mingi üllatus, et siinkirjutaja 
arvates ei teki küsimust, kas ühiskond- 
likult ülal peetava teatri repertuaar on 
ka kohane, vaid Von Krahlis ja esimese 
hooaja põhjal ka NO-teatris. 

9. Minu arvates ei ole teatri kaugene- 
mine ühiskonnas toimuvast olnud ku- 
nagi nii problemaatiline kui suure osa 
teatri tähendusetus esteetilise avangar- 
di või siis lihtsalt kõrgetasemelise kuns- 
tisündmuse mõttes. Teater kuiinstitut- 
sioon tervikuna on kaldunud ikka enam 
meelelahutusasutuse kui ühiskonna 
peegli ja kunstilise avangardi rolli täit- 
ma. Muutusi ja nihkeid teatripildi eri 
osades muidugi on, kuid tervikut sil- 
mas pidades näib toimivat siiski vaid 
nokk kinni — saba lahti efekt. 

10. Rõõm on muidugi NO-teatri sünd ja 
Von Krahli Teatri stabiilne kõrgvorm ka 
näitlejatöid silmas pidades. Krahli puhul 
räägiti aastaid avangardsete efektide 
nimel näitleja ohvriks toomisest. Kuid 
juba mitu hooaega järjest tasub Von 
Krahli mitte ainult lihtsalt tasemel näit- 
lejatöid, vaid ka hooaja esile tõusvaid 
osatäitmisi kaema minna. 

Mureks on lodev kriitikapilt. Prakti- 
liselt täiesti korrastamata esmamuljed 
moodustavad teatrikriitika silmatorka- 
va lõviosa. Tunnen igatsust aegade järe- 
le, mil sagedasti võttis sõna veel Lilian 
Vellerand, kelle puhul põhjalikule teatri 


tundmisele lisandus alati keskmisest 
sügavamale küündiv sisuline mõtestus. 
Tunnen puudust ka kauaaegse teatri- 
vaatamise kogemusega vana kooli hu- 
manistide ja psühholoogilise realismi 
austajate tuntavast kõrvaletõmbumi- 
sest. Jagamata nende esteetilisi veendu- 
musi, tajun kaasajas puudust viidatud 
kriitika süvenemisvõime ja -tahte üle. 
Uskusin kunagi, et noore kriitikute 
põlvkonna pealekasvamine aitab teatril 
sisuliselt uueneda. Uue põlvkonna pa- 
kutavad hõredad viited popkultuurile 
ei kompenseeri aga lodeva kriitika pin- 
natust ja suvalisust. 

11. , Aabitsa kukk“, , Impro 3“, , Vladi- 
miri väljak“, ,,Salemi nõiad“, , Taarka”, 
» Terrorism“, , Orkester”, , Diileri va- 
lik“, ,Boob teab“, ,Soolaev“, ,Põrgu 
wärk“, , Kustutage kuuvalgus“ jmt. 


REET NEIMAR: 

1. , Misjonärid“ (Merle Karusoo) ja ,Jo- 
hannese passioon“ (kavalehel pole teks- 
timontaaži autorit märgitud, kas tõesti 
lavastaja Üllar Saaremäe üksi, ilma 
kaasesitajate ja ,kirjandusinimeste“” 
Toomas Suumani ja Urmas Lennuki 
osaluseta?). Kumbki pole tavamõistes 
näidend. Ja mõlemad on Rakvere Teatri 
repertuaaris. 

2. Seekord saab tõesti vastata otsesõnu 
küsimusele ,,ootamatuim“: ,Seitse sa- 
muraid“ (NO-teatris) ja Maksim Gorki 
Ema” (Von Krahlis). Ning kumbki po- 
le näidend. 

3. Elamusmuljena on esikohal Hendrik 
Toompere ,, Põrgu wärk“ (Viinistu kat- 
lamajas). Tagantjärele raskesti seletatav 
ja oponentidele ratsionaalselt vastatav. 
Mart Kivastiku alusteksti ei kiida, aga 
ilmselt on see siis trupis vallandanud 
sellise fantaasia ja mängulise inspirat- 
siooni, et etendusel käivitus lausa juma- 
lik näitlejamängu pillerkaar, ja sellega 
kaasa rõõmustades polnud kohapeal 
kahtluse varjugi, et see on hea teater. 
Kusjuures tegemist ei ole ainult nalja- 

kate sketšide või etüüdide reaga, lavas- 
tuse struktuur on täpne, keerukalt põi- 
mitud ja mitmeplaaniline. Ühe hinga- 
misega meisterlik tervik. Sisuliselt päris 
kindlasti ja seekord ka huvitava vormi- 
lise teostuse poolest hindan kõrgelt 
Merle Karusoo ,, Misjonäre“. Kahe peal- 
kirja alt — , Julia“ ja , Tõde ja õigus. Tei- 
ne osa” — võib leida küll väga erinevat, 
kuid täidetud, teostatud teatriideed, 
Tiit Ojasoo/ Ene-Liis Semperi ning Elmo 
Nüganeni kavatsused on vähemalt 80% 
ulatuses laval realiseeritud, mis ongi 
professionaalse režii tunnus. Kas ühe 
või teise teatrimudeli kirglikud poolda- 
jad ja vaenajad tõesti soovivad, et meil 
tehtaks ainult ühtemoodi teatrit? Mina 
pole seda küll kunagi igatsenud. Ülla- 
tas ,Johannese passioon” (Üllar Saare- 
mäe), tekitades mõtteid ühiskonnast, 
ajaloost, rahvusest ja loojatest ning või- 
maldades avastamisrõõmu Liivi — 
Smuuli — Viidingu tekstide kokkukõla- 
misest ja esitajatest. Vist leidus ka üht- 
teist ülearust. 
4. Ilmselt on praegu eelis neil juhtumi- 
tel, kus muusika on sedavõrd dominee- 
rivalt tervikkoe osa, et ilma just sellise 
muusikata lavastust kui niisugust üldse 
ei saakski eksisteerida (, Taarka”, , Lem- 
minkäinen”, aga ka , Julia“). 
Stsenograafia on ideaalis ammu sel- 
lise funktsionaalsuseni jõudnud, olgu 
siis seekord ka kunstnikutööst just see 
aspekt (mitme teise võimaliku kritee- 
riumi kõrval) esile tõstetud: , Julia“ ja 
"Seitsme samurai“ (mõlemad Ene-Liis 
Semper) kõrval veel , Ugala” , Aarete 
saar“ (Jaak Vaus). Nähtavasti siis ka 
Taarka“ taimekasvatusidee (lir Her- 
meliin). 
5. Kaalun mitmeid üllatusrolle — Mir- 
tel Pohla ,Julias“, Liina Vahtrik ,,Emas”, 
Helena Merzin ,, Salemi nõidades“, Pi- 
ret Laurimaa ja Piret Rauk ,, Vee mälus“ 
— ning jõuan otsusele, et üle kõige tu- 
leb tunnustada näitleja tippvormis pü- 
simist: Kaie Mihkelson (, Julia“; , Kus- 

tutage kuuvalgus“ Saueaugu teatrita- 
lus). Omaette fenomen omas žanris on 
Anne Türnpu (,Lemminkäinen“). 
Mõistan, etta laad võib ka mitte meeldi- 
da, mõjuda ülepingutatult, kuid koge- 
da säärase sisseelamisjõuga ja samal 
ajal ka vastavat hääletehnikat valdavat 
võimsust ja sugereerivat intensiivsust, 
seda enam siis naisinimese puhul, on 
meie teatris siiski harv nähtus. 

6. Aarne Üksküla uus, inimlikult posi- 
tiivne Maurus, kelle tegelikud suhtumi- 
sed, aga ka läbinähtavad kavalused, 
abitused ja vead sundsituatsioonides 
on vägagi mõistetavad. Ilmunud kriiti- 
kas on see teistmoodi-tõlgendus jäänud 
seni avamata või koguni avastamata — 
aga siis ju ühtlasi ka seekordse kogutõl- 
genduse vaatenurk. Imestan, et enamik 
seniseid kirjutajaid oleks nagu lähtu- 
nud Panso— Eskola Maurusest, mida 
nad ei saa ise näinud olla. (Kas on lehit- 
setud , Inimese ja jumala“ raamatut? 
Või õpitakse seda tänapäeval koolis kui 
ainuvõimalikku arusaama?) , Põrgu 
wärgi“ mehi tahan ükshaaval loetleda: 
Jan Uuspõld, Hendrik Toompere, Mait 
Malmsten, Tiit Sukk, Margus Prangel, 
Raimo Pass, Sulev Teppart. Osaliselt 
kattub see trupp ,Julia” toreda mees- 
konnaga, kuid teatrilaadide vahe on 
selles, et kui Viinistul Viiralti-nimelises 
burleskses absurdis sündisid siiski ka 
rollid, siis ,Julia“ lavastajapartituur 
võimaldab näitlejail tekitada vaid sära- 
vaid hetki. Tõelist hõõguvat pinget taju- 
sin kohati , Padjamehes“ Tambet Tuisu 
— Rein Oja stseenides. Kiitust väärib 
Tõnu Oja monoloog , Aabitsa kukk“, 
loodetavasti viimane teismeline selle 
näitleja pikaks veninud noorukiamp- 
luaas — koondrolli kvintessents ja ühe 
loomeetapi lõpp. Rain Simmuli meele- 
tult võluv monoloog ,,Meeletus” oli 
ebaühtlasem, vajudes vähemalt nähtud 
etendusel vahepeal ära suhte ebamää- 
rasusse (autori? lavastaja analüüsi? 
näitleja väsimise? kelle viga?). Rakveres 


on Tarvo Sõmer saavutanud seesmise 
intensiivsuse, mis ta rahulikus meeldi- 
vas orgaanikas seni tihtipeale puudus. 
“Misjonärides“ oli ta mõjuv. Ka Tallin- 
na , Seitsme samurai“ seast paistis hästi 
välja. Viljandis mängis aga tavaliselt 
nauditava usutavusega ,,enda pealt” 
kuju loov Meelis Rämmeld end ,Su- 
ves“ äkki Kiireks. Stambivabaks Kiireks 
pealegi. Arvan, et isiklike stampidega 
võitlemiseks on Sepo Seemanil iga kord 
hea juhus, kui ta käib külalisena , Uga- 
las“ , Nelja aastaaega” mängimas. 

7. Rain Simmuli õpetaja Slopaševi suur 
stseen, , Puškini tund“, eriti selle puänt, 
pildi tagant väljatulek (, Tõde ja õigus“). 
Sama lavastuse rikkast kõrvaltegelaste 
seltskonnast nimetan nimepidi veel 
Indrek Sammulit (hr Ollino; ka , Sebas- 
tiani“ Brideshead) ja Andres Raagi 
(Kopfschneider; ka , Meeletu” sõber 
Peeter). , Meeletust“” veel Allan Noor- 
metsa külamees, kes on õnnelik... 
Põrgu wärgis” Harriet Toompere rolli- 
kesed, jah, ka pr Tuglas, tema isegi ees- 
kätt. Nagu ka , Teatriromansis“ Katrin 
Saukase Aino Kallas ja Vello Jansoni 
Karl Menning. Kolme viimase osa pu- 
hul on vaja märkida, et nende lavastus- 
te kontekstis polnud minu jaoks niivõrd 
tähtis olemuslik sarnasus ajaloolise pro- 
totüübiga, kuivõrd episoodi teema või 
mõtte tabav edastamine. 

8. Päris palju häid eeldusi oleks nagu 
Rakvere Teatri nimistus. Kuid kõik ei 
õnnestu alati, mis plaanides ja reklaa- 
mis paljutõotav. Nii olen istunud ka 
mõnel Rakvere etendusel Padise kloost- 
ris ja Salme tänavas igavusega võidel- 
des ning pead murdes, mis siin ometi 
viga on. Repertuaar on teatavasti reali- 
seeritud, laval esitatav repertuaar. Ei 
ole täiust maa peal ega eesti teatris. 

9. Juhiksin hoopis tähelepanu sellele, 
kui napilt ja mõnikord ka imelikus (loe: 
mõttetus) valikus on praegu meie laval 
klassikat (näiteks , Suveöö unenägude” 
uputus!). Võimalus, et vana tekst muu- 


tub teatud tingimustel uuesti sotsiaal- 
selt kõnekaks, esitaja /vaataja ühiskon- 
naga aktiivselt suhestuvaks, on ära 
unustatud (vaadeldaval hooajal olid 
minu jaoks ainsad erandid , Ema” ja 
» Päl-tänava poisid“, kaudsemalt ka 
Johannese passioon“, , Tõde ja õigus“). 
Oleksin ma lavastaja või teatri kirjan- 
dustoa dramaturg, loeksin praegu üle 
mõningaid Hauptmanni, Shaw”, O'Neil- 
li, Rolland'i, Gorki, Brechti, Frischi, Dür- 
renmatti, lonesco jpt näidendeid (nime- 
kiri pole juhuslik, vaid vihjeline, pea- 
aegu sufleeriv), samuti terveid virnu nn 
vanu romaane ja jutustusi Balzacist ja 
Stendhalist Vildeni, Böllist Hindini... 
Miks seda ainest ei kasutata ega valita? 
Kas mitte sellepärast, et neid teoseid po- 
le ehk kunagi loetudki — põhjusel, et 
nad ei kuulunud omal ajal teatrikooli 
või ülikooli eksamikirjanduse nimekir- 
ja esinumbrite hulka (oli teine aeg teiste 
probleemidega ja tekstid, mis nüüd 
töötaksid“, ei tundunud tollasest vaa- 
tepunktist kuigi põletavad)? Nihkuv 
vaatepunkt! (Peter Brook). Kas klassika 
suhtes tõesti ei tajuta aja muutumist? 

10. Eks ka see teatrihuviline, kes püüab 
igale poole jõuda (igast teatrist natuke) 
ega eelista pimesi, sihikindlalt ainult 
oma lemmikteatreid, -projekte ning -la- 
vastajaid, leiab rõõmud üles. Lisaks pa- 
rimate rivistamisele ei tahaks unustada: 
Seitse samuraid“ mõjus vahelduseks 
päris huvitava atraktsioonina, kohati 
väga leidlik, vaimukas, kuid siiski mitte 
nii sisutihe, kui NO apologeedid seda 
näha tahtsid; , Emast” tuli üllatus, pisut 
segane, kuid intrigeeriv; , Hanrahani“- 
improl oli mõnus muigelsui istuda, eriti 
kui võrrelda seda täiesti metsa läinud 
»Sebastianiga“; , Vladimiri väljakule“ 
igal juhul sügav kummardus, kuigi 
tükk ei pruugi olla ühelegi asjaosalisele 
elu tippsaavutus; , Teatriromanss“ — 
teatriajaloo taaselustamise katsena põ- 
himõtteliselt sümpaatne, kuid kontsert- 
etenduse või kostümeeritud kirjandus- 

teatri žanri kohta (kus uut reaalsust ei 
sünni) ehk liiga pikk, mõningaid prob- 
leeme tekitas materjali valik (Villmeri 
ainest oli lavastajal küllaga, varsti il- 
mub soliidne monograafia), teemade 
liigendus ja maht. Ja ongi kohe kahtlu- 
sed kõrval: Katariina Lauk sobis Vill- 
meri rolli ülihästi ja tema lüürika karge 
tahtejõuline põhiheli päästis olukorrast 
vähemalt poole, kuid lavastaja /autor 
oli jätnud ta lavale aina õnnetult kanna- 
tama. Selles võrdluses eelistangi , bio- 
graafilises ajalooteatris“ kaastundelise- 
le märtrisurmale pigem värskendavat 
(reanimeerivat) ulakust (kui see on an- 
dekas nagu põrguvärk). Paar küsimust, 
millele ei tea ise kindlat vastust. Miks 
muutus lavastuses ,, Rosencrantz ja 
Guildenstern on jälle surnud“ surnud 
õukonna/ maailma mängimine surnud 
teatriks? Kas ,, Loomade farm“ oleks siis 
saanud sotsiaalseks sündmuseks, kui 
oleks usaldatud rohkem autorit? Ja 
mind kõige isiklikumalt puudutav kü- 
simus: miks ei toimunud minu kohtu- 
mist uue ,Kevadega“? Kolleeg Luule 
Epner on avaldanud lavastusele tun- 
nustust, jäädvustades konkreetseid 
stseene, mängu- ja režiivõtteid. Ma 
oleksin ise ka seda kõike justkui näi- 
nud. Käisin Draamateatris kaks korda. 
Minu jaoks aga uus reaalsus ehk lava- 
maailma ehtsus ei käivitunud (nagu ta 
siiski käivitus tänavu ,,Tões ja õiguses“ 
või vanasti ,Soos“, , Punjaba potiteha- 
ses“, ,Peiarite õhtunäituses“, ,Eesti 
matuses“, kui varem tuntud eesti ainest 
rääkida), ei ärganud ellu, vaid tundus 
läbi terve etenduse vaid markeerituna, 
sekundaarse osutamisena: vaata, see on 
nüüd see koht, mäletad, see on too 
koht...Tänaseks olen uutest lahendus- 
test mälupildis fikseerinud ainult 
= Lootsi peenra”. Kusjuures osatäitjatele 
ei oska otseselt midagi ette heita. Kas 
see sõltub saali reageeringutest? Võib- 
olla on minu ,Kevade“-variantide 
mõõt lihtsalt täis? (Huvitav, et Viljandi 

suvine ,, Suvi” läks mu silmis siiski pa- 
remini käima). Või ei tehta meil alati va- 
het elusa ja formaalse etenduse vahel, 
sündinud ja tehtud lavastuse vahel? 
Kardan, et ma kolmas kord sinilindu 
püüdma enam ei lähe. Valged linad 
hakkasid ka ära tüütama, ei olnud ku- 
jundlikud nagu nood kunagised , Mao 
tees...“ Nii subjektiivne asi on kommu- 
nikatsioon teatris. 

Hooaeg algas anekdootlikult ja lõp- 
pes dramaatiliselt. Eelmisel sügisel rek- 
laamiti , Vanemuise“ muusikaliteatri 
juhtide suu kaudu , Mamma miat!“, 
ühel turneel ka Eestisse jõudvat külalis- 
lavastust, kui tõelist originaallavastust, 
sest seni olevat eestlased pidanud alati 
leppima kodukootud (loe: siinlavasta- 
tud) koopiatega! Kusjuures ei unusta- 
tud isegi süüdimatult lisada, et selle 
originaaliga“ liigub maailmas sama- 
aegselt ringi veel kaks või kolm truppi! 
Absoluutne ebapädevus mõistetes ja 
teadmatus sellest, mida teatrikunstis 
peetakse originaaliks, prooviprotses- 
siks ja loominguks. Meie esimese kutse- 
lise (originaal)teatri juhtimise tase selle 
100. tegevusaastal... 

Hooaeg lõppes augustis, kui selgus, 

et eesti teater peab jätkama Mati Undi- 
ta. Sic transit gloria mundi. 
11. Keegi ei ole patuta. Ka minul on üks 
teater veel täiesti külastamata: Vana 
Baskini Teater. Nukuteatrist on nähtud 
kaks lugu. Mujalt pole jõudnud vaada- 
ta järgmisi (mind huvitavaid) asju: 
»Klammi sõda“; ,Õmblejannad“ ning 
Surm ja tütarlaps“; ,, Inimese teekond“; 
»Soolaev“; , Suur kuri hunt“; , Orkes- 
ter“; , Kosmonaudi viimane teade nai- 
sele...“; , Mäng peeglitega“; , Iwona, 
burgundi printsess“ jt. 


MADLI PESTI: 

1. Eelkõige , Teatriromanss“, , Taarka” 
ja Misjonärid“ — kõik kajastavad eri- 
nevat ajaloolist perioodi Eestis (, Misjo- 
närid“ on oluline ka kui väheseid ühis- 


konnaga aktiivselt suhestuvaid tekste). 
Jaan Kruusvalli , Kustutage kuuval- 
gus“ — kaks näidendit pigem igaviku- 
lise väärtusega. Sümpaatse lasteteksti 
lavale toomine — Edgar Valteri — Mar- 
gus Kasterpalu , Kratimäng“. 

2. Nähtutest vendade Presnjakovide 
» Lerrorism“ ja Gorki , Ema”. 

3. Ojasoo — Semperi , Julia“ Eesti Draa- 
mateatris. 

4. Ainus eredalt meelde jäänud kunstni- 
kutöö sisetingimustes: , Suveöö unenä- 
gu” , Vanemuises“ (lir Hermeliin). Hea 
kunstnikutööga lavastusteks liigitan ka 
need, kus keskkond aktiivselt kaasa 
mängib: ,, Taarka“ Obinitsas (lir Herme- 
liin), , Lemminkäinen“ Rocca al Mares 
(Liina Tepand). 

Muusikaline kujundus: mõjuv elava 
muusika kasutamine lavastustes ,Ju- 
lia“, , Surm ja tütarlaps“, ,Päl-tänava 
poisid“, , Ainult võltsid jäävad ellu“. 
5. Harriet Toompere (,Surm ja tütar- 
laps“), Helena Merzin (,Salemi 
nõiad“), Kaie Mihkelson (vaimustav 
ümberkehastumisvõime võrrelduna 
lavastustes ,Julia“ ja , Kustutage kuu- 
valgus“). 

6. Tambet Tuisk (, Padjamees“, , Seitse 
samuraid“), Toomas Suuman (,, Tunde- 
tus“), Juhan Ulfsak (, Ainult võltsid 
jäävad ellu“). 

7. Märt Avandi (,Misjonärid“), Taavi 
Teplenkov (,Julia“), Kalju Orro, Rain 
Simmul (, Tõde ja õigus“), Jaan Rekkor 
(Suveöö unenägu” Leigol). 

8. Kindlasti mõtlevad kõik teatrite 
kunstilised juhid repertuaari läbi ning 
püüavad laveerida majanduslike ja 
kunstiliste nõuete vahel ning aimata 
publiku soove. Kellel on see kõige pare- 
mini õnnestunud? Raske öelda, sest 
majanduslikke aruandeid ja külastus- 
numbreid näinud ei ole. Kunstiliselt 
kõige nõudlikumad on vist Von Krahl 
ja NO 99. 

9. Ei ole tegemist pseudoprobleemiga, 
sest minu arvates peab teater küll tege- 


lema ühiskondlike probleemidega ja 
kui mitte suutma muuta maailma pare- 
maks, siis vähemalt panema publikut 
mõtlema. Eelmise hooaja uuslavastus- 
test tuleb aga ühiskonnaga aktiivselt 
suhestuvaid tikutulega taga otsida. 
Kõige selgemalt eristub , Misjonärid“, 
mida saadaksin küll kõik Eesti ,,otsus- 
tajad“ vaatama. Veel leidsin pika mõt- 
lemise järel lavastused nagu , Terro- 
rism“, , Loomade farm”, , Vladimiri 
väljak“, ,Savonarola tuleriit“, , Meele- 
tu”, mis küll tegelevad ühiskonna pee- 
geldamisega, kuid kõik sugugi mitte 
kunstiliselt õnnestunult ja publikule 
mõjuvalt. 

Teatri marginaliseerumisega ühis- 
konnas ei tohi kindlasti leppida ning 
kas pole üks kriitikutegi ülesanne prak- 
tikutele meelde tuletada, et oma nabast 
tuleb kaugemale vaadata. Põhiküsimus 
on aga hoopis see, et MIKS tekib küsi- 
mus teatri mittehaakumisest ühiskon- 
naga. Kas publik ei taha vaadata lavas- 
tusi tänapäeva probleemidest? Kas eesti 
lavastajaid, näitlejaid, teatrijuhte ei hu- 
vita, millises maailmas me elame? Hu- 
vitavad vaid igavikulised, psühholoo- 
gilised probleemid? Kui orienteeruda 
publikule, kes raskest päevatööst ja ra- 
hateenimisest väsinuna otsib teatrist 
vaid lõõgastust ja mõttepuhkust, siis 
manduks meie teater kunstiliselt kiires- 
ti. Alati ei saa anda seda, mida publik 
nõuab, vaid publikut peab ka suunama. 
Mis puutub omadramaturgia ja ühis- 
konna suhtesse, siis eesti autoritele on 
igavikulised probleemid ikkagi tähtsa- 
mad kui praeguse ühiskonna valu- 
punktide näitamine. Jakob Karu tekstid 
(ja eespool mainitud üksikud erandid) 
eristuvad. 

10. Rõõm loomulikult uue teatri NO 99 
loomisest. Rõõm eesti dramaturgia esil- 
püsimisest, eriti tänuväärsed on näi- 
dendite ettelugemise üritused Eesti 
Draamateatris. 

11.,,Põrgu wärk”, ,, Klammi sõda“,, Preili 

Julie“, , Suur kuri hunt“, , Vee mälu“, 
Johannese passioon”, , Orkester”. 


PILLE-RIIN PURJE: 

1. Jaan Kruusvalli , Sild“. Mart Kivasti- 
ku ,Põrgu wärk“ ja , Savonarola tule- 
riit“ (koosmõjus lavastustega). Algupä- 
raseks ideeks, mis määranud teatri- 
sündmuse, on ka Draamateatri ,Julia“ 
William Shakespeare'i sõnadel ning 
Rakvere Teatri ,Johannese passioon” 
XX sajandi kolme Juhani (Liiv — 
Smuul-— Viiding) luuleilmade ühteliit- 
misel. 

3. Tiit Ojasoo — Ene-Liis Semperi , Ju- 
lia”. Üllar Saaremäe , Johannese pas- 
sioon“. Hendrik Toompere jun , Põrgu 
wärk“ ja ,Savonarola tuleriit“. Merle 
Karusoo ,, Misjonärid“. 

4. , Julia“ (Ene-Liis Semper, Tiit Ojasoo, 
Ardo Ran Varres). , Rosencrantz ja 
Guildenstern on jälle surnud“, , Seitse 
samuraid“ (Ene-Liis Semper). ,,Savona- 
rola tuleriit“ (Ervin Õunapuu). ,Päl- 
tänava poisid“ (Kaspar Jancis). 

5. Marika Vaarik (,Klammi sõda“), 
Piret Laurimaa Teresa (,, Vee mälu“), 
Liina Vahtrik (,, Ema”), Mirtel Pohla 
( Julia”). 

6. Urmas Lennuki Juhan (Smuul) (,Jo- 
hannese passioon“), Meelis Rämmeldi 
Kiir (,Suvi“). Lugupidamist äratab Tar- 
vo Sõmeri rollide üha süvenev täpsus 
ja intensiivsus (, Boob teab“, , Misjonä- 
rid“, , Seitse samuraid“, , Rosencrantz 
ja Guildenstern on jälle surnud“). 

7. Marika Vaariku Karin Kask (,Teatri- 
romanss“), Hilje Mureli monoloog 
» Lerrorismis“, Märt Avandi Rahutuvi 
(Misjonärid“), Rain Simmuli Slopašev 
ja Andres Raagi Kopfschneider (,Tõde 
ja õigus. Teine osa”). 

5.+6.+7. Herta Elviste ja Lembit Eelmäe 
«Vladimiri väljakus“ (kuigi olen veen- 
dunud, et nii heas vormis ja liigutava 
mõjuväljaga näitlejatandemile võinuks 
valida säravama näidendi). ,Julia“ ja 
Põrgu wärk“, ka , Savonarola tuleriit“ 

on sedavõrd jõulised ansamblilavastu- 
sed, et siin ei suuda kedagi nimeliselt 
esile tõsta — Draamateatri trupis on sü- 
venenud mõttekaaslus ja ühtehoidmi- 
ne. Mirtel Pohla Juliat nimetasin eraldi, 
kuna tema roll on etenduste käigus läbi- 
nud meeletu arengu, kehtestanud end 
näitelaval tundliku intensiivse mängu- 
rõõmu ja -valuga, üksiklasena jõulise 
vastasleeriga silmitsi. Mõjuvad on ,Jo- 
hannese passiooni“ kolm Juhanit koos 
(Toomas Suuman, Urmas Lennuk, Erik 
Ruus või Üllar Saaremäe), ent Lennukit 
nimetaksin eraldi, kuna tema lavaelu 
on kõige täpsem ja üllatuslikum. 

8. ja 9. Selle hooaja raames ma selget 
vastust ei leia. 


JAAK RÄHESOO: 

Tartusse toodud külalisetendustest 
sõltuv, näen ma enamikku asju alghoo- 
ajast hiljem. Nii on ka nüüd palju näge- 
mata, liiga palju, et hakata üles lugema- 
gi. Igatahes kogu väiketeatrite reper- 
tuaar ja peaaegu kogu suvelavandus, 
seekord kuidagi ka terve , Ugala“ hoo- 
aeg. Sellepärast ei taha nimetada min- 
geid , parimaid“, vaid üksnes ,,meelde- 
jäänuid“. 

Paljutõotavalt tegutses edasi Tiit 
Ojasoo ja Ene-Liis Semperi tandem, näi- 
teiks Shakespeare'i-töötlus , Julia“ 
Draamas ja Martin McDonagk” , Padja- 
mees“ NO-teatris. Väärikaks lõpuks 
Mati Undi ikkagi enneaegselt katkenud 
lavateele olid Ariel Dorfmani ,,Surm ja 
tütarlaps“ Draamas ning Ibseni ,Ehi- 
tusmeister Solness“” , Vanemuises“. 
Viietunnisele pingele pidas üllatavalt 
vastu Elmo Nüganeni ,, Tõde ja õigus. 
Teine osa” (Linnateater), ehkki vahe- 
peal nihkus Mauruse magala natuke 
Paunvere poole. Hooaja köitvaim algu- 
pärand oli minu jaoks Jaan Tätte , Mee- 
letu“ (lavastaja Eva Klemets), kuigi ka 
siin muutus pikkus mõneti problee- 
miks, sest olemuslikult on see üsna liht- 
ne ja järelikult lühidust soosiv lugu; 


kuivõrd enam-vähem monoetendus, 
tuleb siin tingimata nimetada Rain Sim- 
muli peaosalist. Oma rida ajasid kohati 
nauditavalt Mart Kivastik, Hendrik 
Toompere ja Ervin Õunapuu , Savona- 
rola tuleriidas“” ja ,Põrgu wärgis”, aga 
sellised tugevama luustikuta vabafan- 
taseeringud algavad hoogsamalt, kui 
suudavad lõpuni välja kanda. Esine- 
mispaiga (Obinitsa) ja nimiosalise 
(Merle Jääger) poolest jäi meelde Kauk- 
si Ülle, Taarka” (lavastaja Ain Mäeots). 

Harva on aastaid, milles kohe tajud 
suuremat muutust — enamasti märkab 
teisenemist pikemas lõigus ja tagantjä- 
rele. Erandiks polnud ka äsjane hooaeg. 
Ikka näib püsivat kõrgel suvelavastuste 
osatähtsus. NO-teatri teke oli muidugi 
eriline sündmus. (,, Vanalinnastuudio- 
ga” tehti inetult, aga see ei lähe päriselt 
NO kraesse.) 


ANNELI SARO: 

1. Loodame, et pärast ,Eesti ballaadi- 
de” jõulist tulekut poptaieste ringi, saab 
pärimuskultuuriga tegelemisele teatris 
suuremad tuurid sisse: , Lemminkäi- 
nen“ kui ,Ballaadide“ väiksem vend 
astus julgelt sellesse ringi. Juhan Liivi, 
Juhan Smuuli, Juhan Viidingu , Johan- 
nese passion“ — vanad mehed on jälle 
moes! Katri Aaslav-Tepandi ja Vaino 
Vahingu ,Teatriromanss“ — tükike 
teatrilugu ja naised pääsesid lavale. 
Kauksi Ülle , Taarka” — setu separatis- 
tide segane sepitsus: elagu vähemused: 
setud, lauljad-luuslankerid, asotsiaalid 
jt. Jaan Tätte , Meeletu” — igas kultuu- 
ris peab olema vähemalt üks kirjanik, 
kes oskab klassikalisi well-made-play'sid 
kirjutada ning hoiab käibel klassikalist 
kultuuri ja humanistlikke väärtusi. 
Andrus Kivirähi , Aabitsa kukk“ — nal- 
jakas ja õpetlik eesti horror, soovitatav 
eriti sotsiaalsetele infantiilidele; proosa 
ümberlõikamine monodraamaks annab 
teatritele mänguruumi juurde. Elmo 
Nüganen tabas Tammsaare ,Tões ja 


õiguses” ära tänapäeva, isegi futurist- 
liku mündi, kuid kontseptsiooni aren- 
damise asemel pööras selle lõpuks pre- 
tensioonikaks jandiks — milline raiska- 
mine! 

2. Maksim Gorki ,, Ema”, aga teretulnud 
olid ka Vladimir ja Oleg Presnjakovi 
= Terrorism“, Ljudmila Razumovskaja 
«Vladimiri väljak“, Pirkko Saisio , Tun- 
detus“. 

3. Kui hinnata vaid lavastuste lõppu, 
nirvaanasse jõudmist, ja kontseptuaal- 
set küpsust, siis kindlasti Toominga — 
Türnpu , Lemminkäinen“. Tervikla- 
hendusena mõjus tugevamalt Ojasoo — 
Semperi ,Julia“, kus ennast avalikult 
välja pakkuv kontseptsioon oli küll ku- 
lunuke, kuid teatrikeele rikkus pakkus 
vaatajale võimalusi intellektuaalseks 
nikerdamiseks, lisaks veel kollektiivse 
transi võimalus. Ojasoo , Padjamees” 
on puhtalt ja terviklikult mõjuv lavas- 
tus, kuna aga teksti tundva vaataja 
jaoks jäi emotsionaalse seotuse koe- 
fitsient madalaks, siis korrutis on tugev 
keskmine. 

4. Ene-Liis Semperi kujundus ,Julias“, 
Pille Jänese lavakujundus ja Toomas 
Lunge muusikaline kujundus lavastu- 
ses ,Tuletikke laenamas“, lir Herme- 
liini nupukas lahendus ,, Loomade far- 
mis“, Ene-Liis Semperi kostüümid 
Seitsmes samurais“, Herkki-Erich 
Merila fotod ,Padjamehes“, Kaspar 
Jancise helikujundus , Päl-tänava pois- 
tes“. , Kevade” I vaatuse muusikaline 
kujundus (Ardo Ran Varres) ning üks- 
teisesse sulavate piltide režii (Priit Pe- 
dajas) oli hooaja suurim režiiline ülla- 
taja, mille aga lavastuse II vaatus täie- 
likult tühistas. Kahju! 

5. Anne Türnpu nägu , Lemminkäises“ 
oli ekspressiivsem ja huvitavam kui 
mõne teatri möödunud hooaeg kokku, 
jõulisest rollisooritusest rääkimata. 
Katariina Lauk ,Teatriromansis“ — 
naine kui läbipaistev saladus. Liina 
Vahtrik lavastuses , Ainult võltsid 

jäävad ellu“ — filigraanne Rollike. He- 
lena Merzin ,,Salemi nõidades“ — selle 
hooaja üllataja tiitel; väljendamatus 
mõjus väga väljendusrikkalt. 

6. Tambet Tuisk, Rein Oja ja Andres 
Mähar ,Padjamehes“ — nii üksikult 
kui ansambli arvestuses täpne ja pin- 
gestatud looming, ning seda vaatamata 
sellele, et üldise arvamuse kohaselt ei 
oska Ojasoo näitlejatega töötada. Ühel 
teisel ,poistebändil“” oli ka ,Julias“ häid 
kohti, kuid ikka vahelduva eduga. Taa- 
vi Eelmaa lavastuses ,, Ainult võltsid 
jäävad ellu“ — Panso oleks omanime- 
lise kooli kasvandiku selle soorituse üle 
uhke olnud. Raivo E. Tamm ,Suures 
kurjas hundis“ — mees mängib laste- 
lavastuses elu eest, justkui kõike, mida 
oskab, hinge tagant välja tuues. Argo 
Aadli ,Tões ja õiguses“ koondas eest- 
luse aegade hämarusse vajunud kvin- 
tessentsi. Allan Noormets ,, Meeletus” 
— küps koomiline karakter. Erik Ruus 
lavastuses ,,Boob teab“ — laval sündi- 
nud inimese orgaanika, nagu ikka. 

7. Kersti Heinloo , Suures kurjas hun- 
dis“ — värvikas väike põrsas. Katrin 
Saukas ,Teatriromansis“ — harva esi- 
nev eksemplar laval: ilus, tark ja vääri- 
kas naine. 

8. See küsimus vajaks teatri ja kogu ees- 
ti teatripildi põhjalikku analüüsi ning 
pikka seletust. 

9. Muidugi rõõmustan ma selle üle, et 
teater on Eestis jätkuvalt populaarne ja 
ehk täidab ta niimoodi ühiskonna eri 
klasside ning alarühmade maailmade 
ja mentaliteetide lõimija rolli, aga saa- 
vutused kvantiteedis on minu meelest 
saavutatud teatrielamuste kvaliteedi 
languse arvelt. Teatril kunstiliigina on- 
gi kalduvus rajada oma suhe publikuga 
nn small-talk-imisele, püüda leida üld- 
huvitavaid ja populaarseid teemasid, 
mida korrektselt lahendada, et jõuda 
täieliku teineteisemõistmiseni. Hästi! 
Aga ühel hetkel opereerib teater nii 
ainult stereotüüpide ja käibetõdedega. 

Seega ei ole küsimus ainult teemades 
ja stiilides, mida ekspluateeritakse, vaid 
ka selles, kuidas seda tehakse. Ehk siis 
eesti teater võtab küll rohkem kontakti 
ümbritseva reaalsusega, kuid teeb seda 
väga pinnapealselt. Ja see on aspekt, 
milles teater ei tohiks olla sünkroonis 
ühiskonnaga. 

11. ,Klammi sõda“ VAT Teatris, , Mis- 
jonärid“ ja ,Johannese passioon” Rak- 
vere Teatris, ,,Ema” Von Krahli Teatris. 


IVIKA SILLAR: 
1. Jaan Tätte , Meeletu”. 
2. Ljudmila Razumovskaja ,, Vladimiri 
väljak“. 
3. Hendrik Toompere , Põrgu wärk“. 
4. Liina Keevalliku kunstnikutöö 
Emas“. 
5. Kaie Mihkelson. 
6. Rain Simmul. 
7. Rein Oja (, Padjamees”), Katrin Sau- 
kas (,Teatriromanss“), Tarvo Sõmer ja 
Velvo Väli (,Misjonärid“), Ago Roo 
(,Meeletu“), Andres Ots (,Tõde ja 
õigus. Teine osa“). 
8. Rakvere Teater. 
9. Pseudoprobleem see pole. Teater ei 
saa ega tohigi taganeda elu ääremaa- 
dele. Siis kaotaks ta oma toiteallika. Kas 
meil siis ülepea pole sotsiaalset, st ühis- 
kondliku kõlapinnaga teatrit? On olnud 
ja ka on. Mis see ,, Asjade seis“ ja , Mis- 
jonärid“ siis on? Ma lisaksin sinna juur- 
de veel, Helesinise vaguni“, , Kadunud 
poja” (Mati Undi versioon), , Tšapajevi 
ja Pustota”. Kindlasti on veel. Kui mulle 
lavalt demonstreeritakse olmeproblee- 
me, siis ma seda sotsiaalseks teatriks 
mitte kuidagi ei pea. Ennem ,, Johannese 
passioon”, lavastus, mis sõlmitses aega 
ja kirjandust ning rehabiliteeris Juhan 
Smuuli, andes kirjanikule tagasi tema 
inimliku mõõtme. See on ühiskondlik 
akt. 

Kõikidel aladel me tipptaset tagada 
ei suuda.Meie inimressurss on piiratud. 
Meid on vähe järele jäänud. Ajakirjan- 


dus võtab oma ja ehk on vaja ka dis- 
tantsi. Sellele vaatamata usun ja loodan, 
et noorte lavastajate poolt, kes selleks 
seatud, et nende poolt tuleb sellesse ni- 
mekirja õige pea lisa. 

10. Probleemi polnud, aga oli üllatus ja 
rõõm segamini piinlikkusega. Kui Anu 
Lamp kuulis, et mul pole halli aimugi, 
kuhu on maetud Theodor Altermann, 
siis võttis ta mu käekõrvale ja viis mu 
Siselinna kalmistule Altermanni haua 
juurde. See oli ülev hetk. See hauaplats 
on kaunis. Pühalik, stiilne. Aja lisaväär- 
tusega. Lihtne ja hoolitsetud. Ma lubasin 
endale, et viin sinna veel kellegi. Võtsin 
käekõrvale oma kolleegi Liina Jäätsi. 
Pärast jalutasime koos mööda seda vana 
surnuaeda. Ta arvas, et võtab samuti kel- 
legi käekõrvale ja viib kohale. Naersime, 
et sellest võiks sündida aheltraditsioon. 
Millest piinlikkus? Ma elasin tubli pool 
sajandit peaaegu et ümber nurga ja ma 
ei teadnud, et sellel surnuaial, kus olin 
korduvalt käinud, on maetud Theodor 
Altermann. Nüüd tean. 


ÜLO TONTS: 

Ühtepidi olen küllap näinud liiga 

vähe, et sellel tribüünil suud pruukima 
hakata. Teistpidi arvan, et olen vaada- 
nud omajagu ka niisugust, mis hooaja 
täispildis esiletõstmist väärib. 
1. Kuidagi suveräänselt omaette asetus 
juba vaatamismuljes ja püsib ka tagasi- 
vaates Tammsaare— Nüganeni ,Tõde 
ja õigus. Teine osa“. Klassika väga 
meieaegseid muretsemisi muretsedes 
üle loetud ja nõudliku meisterlikkusega 
esitatud. Olen ammu arvanud, et 
Tammsaare ei ammendu, aga teeb aina 
meele rõõmsaks, kui seda veel kord nii 
veenvalt meelde tuletatakse. Missuguse 
kireva seltskonna saaks, kui nähtud ja 
loetud Maurused ühele pildile kokku 
kutsuda! 

Hea mulje jätsid etendustena ka — 
näidendid on lugemata — Andrus Kivi- 
rähi , Aabitsa kukk“ ja Mart Kivastiku 


Savonarola tuleriit“. 

2. Arvan miskipärast, et oodatakse meil 
seni tundmatu autori tundmatu näi- 
dendi nimetamist. Kuinii, tuleks vasta- 
misest loobuda. Aga üritan siiski: väga 
hea mulje jäi ja on püsinud Katja Krohni 
suurest kurjast hundist“, nagu Taago 
Tubin selle , Vanemuises“ lavastas. 
Teine pakkumine veel: lihtsalt impo- 
neerib, teeb südame soojaks, kui siin ja 
praegu, kui moodne juhudramaturgia 
järjest enesestmõistetavamalt laiutab, 
tuuakse lavale midagi nii sügavalt 
inimlikku ja ühiskondlikku nagu Art- 
hur Milleri ,Salemi nõiad“. Ain Mäe- 
otsa lavastus läks hästi korda nii tõlgen- 
duse kui ka esitamise poolest. Mälu 
võib küll eksida, aga ega sellise kaliib- 
riga näidendit Sadamateatris vist veel 
näidatud ei olnudki? Millerliku sot- 
siaalse läbinägevuse ligidalolek annaks 
nagu lootust. 

3. Elmo Nüganeni , Tõde ja õigus. Teine 
osa“. 

4. Ardo Ran Varres (,, Kevade“, ,Savo- 
narola tuleriit“). Vana arm ei roosteta: 
Riina Roose (,,Tõde ja õigus. Teine osa”). 
Liina Unt (, Salemi nõiad“). Iir Herme- 
liin (,Suveöö unenägu“ , Vanemuises“, 
» Taarka“). 

5. Kersti Heinloo Hilde Wangel ,,Ehi- 
tusmeister Solnessis“, Elisabet Tamme 
Ramilda Maurus ,,Tões ja õiguses“, He- 
lena Merzini Elizabeth Proctor ,,Salemi 
nõidades“. 

6. Aarne Üksküla Maurus ,Tões ja 
õiguses“, Tõnu Oja , Aabitsa kukes”, 
Rasmus Kaljujärve Joosep Toots ,, Keva- 
des“ ja nimiosa , Hulkur Rasmuses“. 
Herta Elviste ja Lembit Eelmäe partner- 
lus , Vladimiri väljakus“. 

7. Marje Metsuri Taarka ema , Taarkas“, 
Alina Karmazina Punamütsike ,, Suures 
kurjas hundis“. 

Keda ,, Tõe ja õiguse“ ansamblist esi- 
le tõsta, et ei jääks kahtlust, et teine või 
kolmas roll ei oleks seda rohkem väärt 
olnud? 

8. Juba mitmendat aastat tunnistan, et 
ei oska vastata. Liiga palju tundmatuid 
ühes küsimuses koos. Tervenisti on sil- 
me ees ainult , Vanemuise” hooaeg. 
Ehk vaatan liiga lähedalt, aga nurisemi- 
seks ei näe põhjust. Ei mõista osa kollee- 
gide jäigalt eitavat suhtumist muusika- 
lide lavastamisse. ,, Vanemuises“ on sel- 
leks olemas toimiv struktuur ning ot- 
sustada tuleb ikkagi konkreetselt: mida 
lavastatakse ja kuidas. 

9. , Tõe ja õiguse“ etendusel tundsin, et 
teater räägib eesti rahvast ja tema tänas- 
test muredest. Kas ka rahvaga, kas ad- 
ressaat kuuleb, kas teatri sõnum adres- 
saati huvitab — mine võta kinni. Alla 
50 protsendi valimisosalus on tõsine 
signaal ühiskonna lagunemisest. Kui- 
das võiks teater reageerida Eestis väide- 
tavalt puhkenud eetilisele kriisile, kui 
see kriis tuleneb otse valitseva ühis- 
kondliku süsteemi loomusest? 

10. Nähtaval on rõõmustav hulk noori 
kirjutajaid, kelle sõnavõttudes teatri- 
kunst ja teatrimõte elavad. Et päevale- 
hekriitika seis enam-vähem nutusena 
püsib — küllap ajalehed teavad, mis on 
neile kasulik. 

11. Nägemata on palju. On vist lihtsam 
ütelda, missuguste lavastajate uute töö- 
de nägemisest olen rohkem puudust 
tundnud: Jaanus Rohumaa, Mart Kol- 
dits, Tiit Ojasoo. 


LEA TORMIS: 

Sel kireval hooajal oli tavalisest ras- 
kem paari vaieldamatut tippu välja sõe- 
luda. Mainimisväärset ja huvitavat lei- 
dub. 

1. Lavastuse tegemisel sündinud sõna- 
line tekst (dramatiseering, komposit- 
sioon vm) pole oma lavatõlgendusest 
päris eristatav. Nagu Elmo Nüganeni 
»Tõde ja õigus. Teine osa”. Või Üllar 
Saaremäe koostatud ,Johannese pas- 
sioon“, kus luuletekstide ja karakterite 
vahel tekib otseseid ja kaudseid dia- 
looge, peegelduvad ajad ja saatused, 

sünnivad uued tähendused. Või Priit 
Pedajase pieteeditundeline uusversioon 
»Kevadest“. Või , Theatrumi” neidude 
tundlik/ mõtlik lavakompositsioon 
»Laulud“. Ka Mart Kolditsa töö ,Loo- 
made farmiga“. 

N-ö valmisnäidenditest — Kivirähi 
» Aabitsa kukk“, Tätte , Meeletu“, Kruus- 
valli, Kustutage kuuvalgus“, Kivastiku 
Savonarola tuleriit“ ja ,Põrgu wärk“. 
(Viimases on väga vaimukaid leide ja 
veenvaid üksikstseene, aga mõjub frag- 
mentaarselt ülekuhjatuna, mõte pude- 
neb korduvate naljategemiste vahele.) 
Nägin kaht kunstnikulugu järjest festi- 
valil , Draama“, algkohast välja kistui- 
na — selles situatsioonis mõjus ,,Kül- 
metava kunstniku portree“ tugeva- 
mana. 

Algupärandite loetellu kuuluvad ka 
pärimuslikule/etnograafilisele ainesele 
rajatud lood, näiteks Kauksi Ülle , Taar- 
ka“. 

Minul nähtutest mõjuvaimad: Türn- 
pu— Toominga ,, Lemminkäinen“ ja Ka- 
rusoo , Misjonärid” (tänane pärimus!). 
2. , Loomade farm“, ,Ema“, , Klammi 
sõda“, ,Impro 3 — Punane Hanrahan”, 
»Inimese teekond“, ,Miks mitte abi- 
elluda“, , Vee mälu“, , Vladimiri väl- 
jak“. 

3. Kordan jonnakalt: ei saa pingeridu 
teha, kui on nii palju nägemata lavas- 
tusi! 

Julia“, ,Tõde ja õigus. Teine osa“, 
Misjonärid“, , Lemminkäinen”, ,Pad- 
jamees“. 

4. Enamasti ikka on parimates lavastus- 
tervikutes ka parim kujundus (kunst- 
nik, muusika). NB! — aga koreograaf? 
(Jüri Nael näiteks) Ene-Liis Semper ja 


Tiit Ojasoo — ,Julia“; lir Hermeliin ja 
Riina Roose — ,Tõde ja õigus. Teine 
osa“; Ardo Ran Varres — ,,Kevade“ ja 


Ervin Õunapuu mitme kujundusega 
mitmel pool. 

Kuidas hinnata kunstniku rolli n-ö 
keskkonnateaterlikes lavastustes? 


Ilmselt loob mingit uut sünteesi 
lava- ja helikujunduses Kaspar Jancis. 

Siin tahaksin nimetada veel üht 
terviklahendust (Maria Usk, Rosita 
Raud ja Mari Amor) nukulavastuses 
»lsekas hiiglane“. 

5. Mirtel Pohla, Kaie Mihkelson (, Ju- 
lia“). Anne Türnpu (, Lemminkäinen”), 
Katariina Lauk, Marika Vaarik (, Teatri- 
romanss“). ,Klammi sõda“ Vaarikuga 
on mul veel nägemata nagu ka Liina 
Vahtriku Ema ja Merca Taarka, mis kül- 
lap siia kuuluvad. 

6. Aarne Üksküla Maurus. Mait Malm- 
sten (mitmes ümberkehastumises Ro- 
meost ,Põrgu wärgini“). Jan Uuspõllu 
Wiiralt. Tõnu Oja Mauno , Aabitsa ku- 
kes“. Toomas Suumani, Urmas Lennu- 
ki, Üllar Saaremäe Juhanid , Johannese 
passioonis“. Rein Oja, Tambet Tuisk 
(,Padjamees”). Kristjan Sarv (, Lem- 
minkäinen“; ka ,, Inimese teekond“ jm). 
7. Pea- ja kõrvalosade eristamine läheb 
aina keerulisemaks. Pealegi mõjub see- 
kord mitmes lavastuses taas just an- 
samblitervik,millest mõnd nime 
kuidagi ebaõiglane eristada. Näiteks 
»Julias“, või eriti Mauruse ja Paunvere 
koolis. Indrek Sammul (Ollino), Andres 
Ots (Schnellmann), Kalju Orro (Voi- 
tinski)... nii võiks peaaegu kogu kava- 
lehe üles lugeda. , Kevade“ koolilapsed 
samuti — olgu siin nimetatud vaid se- 
ninähtutest nüansirikkam Köster — 
Tõnu Kark, uutmoodi Kiir — Taavi 
Teplenkov ja kummaline Peterson — 
Anti Reinthal. 

Märt Avandi Rahutuvi , Misjonäri- 
des“. Katrin Saukase Aino Kallas 
» Leatriromansis“. 

8. Ei oska leida ühist võrdlusalust suu- 
rematele ja väiketeatritele. 

9. Pseudoprobleem see pole, aga... 
Üsna adekvaatselt mu meelest (natuke 
võiks vaielda) visandab Ivar Põllu (ene- 
seirooniliselt?) meie teatri praegusseisu 
Draama” festivali raamatu eessõnas. 
Aga teatriloolane minus näeb parata- 


matult — hoolimata riigikordade, olu- 
de, meedia ja esteetiliste arusaamade 
hirmsuurest muutumisest ajas — aina 
mingite (võib-olla teatrile olemuslike) 
olukordade kordumist. Näiteks pea- 
aegu permanentne, vähemalt kriitika 
arvates, kriisiolukord. (Kriitika ongi 
vist karistatud Kassandra sündroo- 
miga, kuigi võib ka eksida.) Aastaküm- 
neid hiljem selgub, et ajuti olid eesti 
teatris kuldajad! , Nihkes olemise“ kü- 
simust ei tohi maha kanda. Aga igaühel 
meist on reaalse elu protsessidest- 
probleemidest ja nende lavalisest kajas- 
tamisest vist erinev ettekujutus. Mind 
lohutab, et üldine teatripilt muutub siis- 
ki mitmekesisemaks. Aga häirib ,õhus 
olev“ tõsiduse võrdsustamine igavuse- 
ga. Ja mittemõistmine, et rõõm ja 
lõbu on eri tasandite kategooriad ja 
viimane võib esimest küll pärssida, aga 
iial mitte asendada. 
10. Olengi juba kommenteerima haka- 
nud. Probleem ongi, etalateadlikult igat- 
seme teatrilt ikka pühendumust. 
Mis eeldab tänases edu- ja progressime- 
lus kõige defitsiitsemat — tõsist kesken- 
dumist ja süvenemist. Kas mitte sellelt 
pinnalt ei siginenudki sügisel festivali- 
järgselt ootamatu süüdistus: meie näitle- 
jatase käivat alla! See oli küll üle paku- 
tud, juba siin ankeedile vastates ei mahu 
kõik head rollid äragi. Aga millelegi 
tõesti häirivale viidati, hoiatavalt küll. 
Kas seegi, mida tundub taotlevat 
uus NO-teater, pole eeskätt just pühen- 
dumus? Ojasoo lavastusi iseloomustab 
näitleja iga lavahetke eriline keskenda- 
tus ja sisemine intensiivsus. Kas see 
võiks olla püsikvaliteet? Just see uus 
näitlemislaad, mida pikisilmi oodatak- 
se? Või ikkagi vaid ühe kitsama mees- 
konna erivõimete väljaarendus? Või 
lihtsalt teadlikult kontsentreeritud isik- 
suslik omadus, nagu näiteks nooremal 
Hendrik Toomperel? Seda peaksid näi- 
tama lähiaastad ja loodetavasti avarduv 
mänguainestik. 

Kuidas hoida teatri, eriti näitlejaloo- 
mingu elusust — seeonõietiainus, 
mis loeb! — ametlikult majanduslikule 
tulemuslikkusele orienteeritud kiirus- 
tavas argipäevas? Süvenemise ja pü- 
hendumise vähenemise, väsimuse, pea- 
liskaudsuse ja rutiini võimust võtmise 
olukorras. Väikestel, end viimasel ajal 
targalt positsioneerinud ja kriitikas 
soositud kooslustel (Krahl, VAT Teater, 
= Theatrum“, juba ka NO) on see isegi 
kergem kui ,suurtel“ ja , vanadel“. 
Noored“ pole ammu , alternatiivsed“, 
vaid institutsionaliseeruvad tasapisi. 
Nende mured pole veel välja löönud. 

Võib-olla hakkab lihtsate retseptide 
otsija jälle püsi-, s.o repertuaariteatrite 
põhimõttes kogu kurja juurt nägema? 
Ikka veel taipamata, et sellega kaoks ka 
ajutiste vabakoosluste värskus. 

Kindlalt toimivaid retsepte pole. 
Õnneks on elus teater praeguse, simu- 
laakrumite eluteatri kõrval üks kuratli- 
kult visa nähtus. 

Mõned rõõmud ka, muredega läbi- 
segi. 

a) Toompea-kooli, Viljandi, VHK Teat- 
rikooli teatriüliõpilaste õppelavastu- 
sed, mõni kohe täitsa elus ja hea, kordu- 
valt mängitav. Neil on olnud õnne õpe- 
tajate ja lavastajatega. 

b) Uued (noorte) teatrimängulised alga- 
tused TMMi palet värskendamas ja 

c) vanade vormisolek — Herta Elviste 
ja Lembit Eelmäe kui loome püsivuse 
märk. 

d) Säravalt nõtke uues lavavormis vana 
Haydn — Kaljuste , Nargen Opera” 
Draamateatris! 

e) Draamateatris regulaarseks saavad 
eesti kirjanike uute näidendite avalikud 
lugemised. 

f) Ja üldse veel mõnede kirjameeste teat- 
rilähenemine, teatrile ja teatrist kirjuta- 
mine (näiteks Jan Kaus, Aare Pilv, Has- 
so Krull). Hakkab meenutama kaugeid 
aegu, mil just kirjanikud teatrit kõige 
huvitavamalt arvustasid. 

Mati Undi puudumisega on ikkagi 
võimatu harjuda. Oli ka lahkumiste 
hooaeg, teater jäi vaesemaks. Gunnar 
Kilgas, Kaarel Kilvet, Liis Bender. 

11. Liiga palju nägemata, mõnd veel 
jõuab. 

Sebastian“, , Meeletu“, ,Impro 3”, 
»Seitse samuraid“, , Mõmmik“, ,Sale- 
mi nõiad“, , Kratimäng“, ,Suur kuri 
hunt”, ballett , Suveöö unenägu“, , Tu- 
letikke laenamas“, , Terrorism“, ,, Aare- 
te saar”, , Neli aastaaega”, ,, Vee mälu”, 
» Kosmonaudi viimane teade...“,,Tun- 
detus“, ,Boob teab“, , Päl-tänava poi- 
sid“, ,Iwona, burgundi printsess“, 
Kustutage kuuvalgus“... ja üldse suur 
hulk suveteatrit ning vist kõik muusi- 
kalid. 


BORIS TUCH: 

1. Mart Kivastiku ,, Savonarola tuleriit“ 
ja Jaan Tätte , Meeletu”. 

2. Raske vastata. Võib-olla , Cats”. Oli 
mitu huvitavat tõlketeost, kuid nende 
seast on võimatu nimetada midagi 
erilist. 

3. Tahaksin üldisel foonil esile tõsta 
kolme lavastust: 

a) Elmo Nüganeni ,,Tõde ja õigus. Teine 
osa” Linnateatris. Väga võimas eepiline 
lavastus mitte ainult Tammsaare kon- 
tekstis, vaid arvesse võttes ka kõikvõi- 
malikku sellega seonduvat poleemili- 
sust. Ennekõike käib see jumala-prob- 
leemi kohta. Nii nagu kõigis Nüganeni 
parimates lavastustes, moodustub üld- 
pilt erinevatest detailidest, koomilistest 
ja nukratest, kergemeelsetest ja filosoo- 
filistest. Paneb imestama, et festivali 
» Draama 2005“ žürii seda lavastust mit- 
te kuidagi ära ei märkinud. 

b) Tiit Ojasoo ,, Julia“ Eesti Draamateat- 
ris. Harukordne näide sellest, et ka 
postmodernistlikku esteetikat võib ka- 
sutada väga tõsise mõttega lavastuse 
loomisel. 

c) Tiit Ojasoo — Ene-Liis Semperi , Seit- 
se samuraid NO 995. Hooaja kõige vaa- 


temängulisem lavastus. Selle välist vor- 
mistust nimetaksin parimaks. 

4. Lavakujundus: , Seitse samuraid“ 
(Ene-Liis Semper). Muusikaline kujun- 
dus: ,, Aarete saar“ (Peeter Konovalov). 
5. Mirtel Pohla (, Julia“). 

6. Rain Simmul (,, Meeletu”). 

7. Martin Veinmanni Lorenzo Medici 
(, Savonarola tuleriit“). 

8. Tallinna Linnateater. Repertuaaris ei 
ole ühtki tükki, mille pärast peaks häbe- 
nema. 

9. Teater ei pea olema liiga aktuaalne 
ja publitsistlik. Mulle tundub, et selline 
küsimuse asetus on tingitud tutvumi- 
sest nende Skandinaavia teatrite prakti- 
kaga, kes lavastavad teravalt sotsiaal- 
seid (aga mitte kuigi kunstipäraseid) 
näidendeid. Kahte sellist lavastust nägi- 
me festivalil , Talveöö unenägu“. Mäle- 
tan, et nendest ühe arutelul esitati küsi- 
mus, kas Linnateater võiks sellist näi- 
dendit lavastada. Vastus tuli viivitama- 
tult: võiks, kuid publik sellele ei tuleks. 
Enamik inimesi, kes moodustab teatri- 
publiku, elab selleks liiga raskelt, et 
ümbritseda end oma igapäevaproblee- 
midega veel ka teatris. Tore on see hea- 
oluühiskonnas — inimesed on nõnda 
edukad, et on hädavajalik äratada nen- 
de uinuv südametunnistus. Meie ini- 
mesel ei uinu südametunnistus mitte 
liiga hea, vaid liiga halva elu pärast. 
Aga rikkurid, kelles pole säilinud tiba- 
kestki südametunnistust, ei käi niikui- 
nii tõsistel etendustel. 

2004. aasta lõpul oli meil kaks katset 
teha varjamatult satiirilist teatrit — 
Eino Baskini , Kadrioru vanad” ja Har- 
di Volmeri , Pehmed ja karvased saa- 
vad jalad alla“. Nende lavastuste sot- 
siaalne efekt oli tühine. Selles suhtes oli 
hoopis huvitavam Von Krahli Teatri 
postmodernistlik , Ema”, kus satiiri ob- 
jektideks olid nii Gorki vananenud ro- 
maan kui ka see, kuidas Gorki tegijaile 
paistis — nemad ainult pisut modifit- 
seerisid. Võimas sotsiaalne laeng oli 


Linnateatri , Loomade farmil”. Ilmnes, 
et Orwelli satiir ei käi üksnes kommu- 
nistliku, vaid ka demokraatliku võimu 
kohta. Mitte juhuslikult ei teinud Riigi- 
kogu liikmed nägu, justkui ei saaks nad 
aru, millest jutt — kõik nad said ja tund- 
sid end puudutatuna. 

Eesti viimase aja originaaldramatur- 
giast kajastavad ühiskonna haigusi kõi- 
ge rohkem Merle Karusoo näidendid 
(sealhulgas ,, Misjonärid“, mis on üles 
ehitatud sõdurite kirjadele Afganista- 
nist 1980. aastatel ja nüüd Iraagist) ning 
Tätte , Meeletu”. 

10. Mis kurvastas? 

a) Mati Undi surm. 

b) Festivali , Draama 2005“ ettevalmis- 
tuse ja teostuse kvaliteedi järsk langus. 
Väga ebaõnnestunud lõputseremoonia, 
organisaatorite võimetus viia läbi festi- 
vali kokkuvõtvat konverentsi, žürii 
kummalised otsused, külaliste kaebu- 
sed kurnava graafiku üle. 

c) Väga närtsinud Oskar Lutsu ,,Keva- 
de“ lavastus Eesti Draamateatris. Tun- 
dus, nagu ei oleks Priit Pedajast käes- 
oleval hetkel see materjal kuigivõrd hu- 
vitanud. Aga milleks siis lavastada? 
d) Vene teatri lavastus , Kuidas armas- 
tada keisrinnat“. Täpsemalt, mitte la- 
vastus, vaid seda ümbritsev. Jelena 
Skulskaja oli kirjutanud väga banaalse 
ja dramaturgiliselt abitu näidendi. Selle 
põhiteemaks on seksuaalprobleemid. 
Mitte ühtki süžeeliini ei olnud arenda- 
tud lõpuni, kogu huumor oli labane ja 
naljavaene. Kuid sellest ei ole veel mi- 
dagi. Kellelgi ei ole keelatud kirjutada 
andetuid asju... Ka lavastada pole neid 
üldiselt keelatud — halba saab see teha 
vaid teatrile. Lavastaja Eduard Toman 
ja näitlejad püüdsid tõesti sellest mõtte- 
tusest pigistada välja rohkem, kui selles 
oli. Hullem on muu. See, kuidas autor 
organiseeris sellele kiitvat retseptsioo- 
ni ning kui ilmus kaks arvustust, mis 
andsid objektiivse hinnangu (Jaanus 
Kullilt , Sirbis“ ja minult ,, Den za dnjo- 

mis“, siis , vastulööki“. Sellised meeto- 
did meenutavad väga kauget ajalugu 
seoses Valter Udami , Vastutusega“ Ve- 
ne teatris ning ei oma analooge Eesti 
teatrielus. 

11. Sel hooajal nägin väga vähe ,, Endla” 
ja Rakvere Teatri lavastusi. 


VAINO VAHING: 

Et ma Mart Kivastiku ,,Savonarola 
tuleriita“ pole näinud, siis jääb NO 99 
» Vahel on tunne, et elu saab otsa ja ar- 
mastust polnudki“. Veel tahaks ära 
märkida Kauksi Ülle , Taarka”. Drama- 
turgiliselt polnud see ehk see, mis või- 
nuks olla, aga esteetilis-kultuurilis-ant- 
ropoloogilisest aspektist oli see saavu- 
tus. Ehk üks köitvamaid viimase aja su- 
velavastusi. Setudest on viimasel ajal 
palju räägitud, küll piirileppega seoses 
jne, aga , Taarkat“ vaadates sai setude 
eluolu ja kultuuri lausa käega katsuda. 
2. Ariel Dorfmani , Surm ja tütarlaps“ 
Draamateatris Mati Undi lavastuses. 
3. Ma pole väga objektiivne, sest suu- 
rem osa väljaspool Tartut etendunud la- 
vastusi on nägemata. Siiski pean näh- 
tuist parimaks Tiit Ojasoo , Vahel on 
tunne...” 

4. Pole nagu pädev hindama, osalt ka 
sellepärast, et , Estonia” lavastused on 
suures osas vaatamata. 

5. Harriet Toompere ,,Surmas ja tütar- 
lapses“ ja Merle Jääger , Taarkas“. 

6. Lembit Eelmäe vanameistrina ,, Vane- 
muise“ , Vladimiri väljakus“. 

8. , Vanemuine“. 

9. Kui mingi nihe on toimunud — mõt- 
len viimast kümmet aastat —, siis on 
seda see, et vaimuelu, kultuurielu ei käi 
enam ümber teatri. Räägin seda Tartu 
kogemusest lähtudes, tartlasena. ,, Va- 
nemuise“ ümber pole enam sellist vai- 
muelu, nagu oli seitsmekümnendatel. 
Siis tiirlesid ümber ,, Vanemuise“ nii 
kirjanikud, kunstnikud kui ka heliloo- 
jad. Täna mitte. Arvan, et põhjus pole 
teatris, teatri repertuaaripoliitikas — 

põhjused on laiemad, sotsiaalpsühho- 
loogilist laadi. Ja nimelt, et noortele pole 
teater eriti enam see teadmiste allikas 
ega innustaja nagu toona. Et vee peal 
püsida, peab noor inimene eelkõige õp- 
pima... meelelahutuseks, kui tahad vee 
peal püsida, jääb vähe aega. Arvan, et 
see on mööduv nähtus, sest nii noored 
kui ka vanad kohanevad valitseva sot- 
siaal-psühholoogilise õhkkonnaga ja 
hakkavad ka teatris midagi sügavamat 
ja igavikulist nägema. Aga see võtab 
aega. Veel üks mõte — teater pole 
(ehk?) enam nii opositsiooniline insti- 
tutsioon, kui oli toona. 

10. Kui ma eelmise aasta ankeedis kurt- 
sin, etraskusi on teiste teatrite lavastus- 
te vaatamisega peale , Vanemuise” (po- 
le piletit, ei tea, kus saab ööbida, jne), 
siis sel aastal on nii mõnigi teater ,õp- 
pust võtnud“. Nii on Pärnu ,, Endla” 
kutsunud oma uudislavastuste esieten- 
dustele ja võimaldanud ka ööbimisko- 
ha. Kahjuks ei ole seni nende vastutule- 
likkust saanud kasutada. Sama käib ka 
Draamateatri kohta. See on meeldiv 
tendents. 

11. Nägemata on kõik ,,Estonia” balle- 
tid. Püüan sel hooajal seda korvata. 
Veel: Draamateatris , Julia“ ja ,Savona- 
rola tuleriit“, Linnateatris Tätte , Meele- 
tu“ ja enamik Rakvere ja Pärnu teatri 
lavastusi. Hoopis unarusse olen jätnud 
» Ugala“ ja see pole andeksantav. 


PARIMAD LAVASTUSED 2004/2005 


lit ib Sh 


Teatrihooaega 2004/ 2005 hindas kakskümmend üks teatrikriitikut ja -uurijat. 
Kui paari viimast hooaega on kriitikute arvates iseloomustanud ülekaalukate 
šedöövrite puudumine ja hajus üldpilt, siis sel korral on esikolmiku lavastused 
saanud märgatavalt rohkem hääli. 


1. William Shakespeare'i sõnadel , Julia“, Eesti Draamateater. Lavastaja Tiit Ojasoo. 
— 13 häält. 


2. A. H. Tammsaare — Elmo Nüganen, ,Tõde ja õigus. Teine osa“, Tallinna 
Linnateater. Lavastaja Elmo Nüganen. — 12 häält. 


3. Mart Kivastik, , Põrgu wärk“, MTÜ Ühendus R.A.A.A.M. Lavastaja Hendrik 
Toompere jun. — 9 häält. 


ai i ba ha 

MÕTTEID ARVO PÄRDI 

70. SÜNNIPÄEVALE 
PÜHENDATUD ÜRITUSTEST 
Rakvere Arvo Pärdi festival 2005 


KERRI KOTTA, GERHARD LOCK 


Muusika nagu iga teinegi kunsti- 
valdkond vajab oma heeroseid. Arvo 
Pärti võib pidada tänapäeva kunstmuu- 
sika üheks favoriidiks nii Eestis kui ka 
mujal maailmas. Vähemalt eesti muusi- 
ka avalikus diskursuses näib tema posit- 
sioon olevat niivõrd kõikumatu, et krii- 
tilisemad küsimused helilooja muusika 
väärtusest ja sisust siin tavaliselt enam 
käsitlemist ei leia — Arvo Pärt kui klas- 
sik näib olevat avalikkuse teadvuses 
kindlalt kinnistunud. 

Kuna elatakse kaubamärkide maail- 
mas, siis on paratamatu, et ka helilooja 
isik ning tema muusika kaubamärgistu- 
vad. Paraku kaubamärgistub ka Arvo 
Pärt — isikupärase ja teistest selgelt eris- 
tuvana on heliloojat kultuurimaastikul 
võrreldes mõne teise helikunstnikuga 
suhteliselt lihtne positsioneerida. Ja se- 
da viimast on tegelikult ka palju tehtud. 
Mistõttu on hämmastav, et Eestis leidub 
veel inimesi, kes Arvo Pärdi kui kultuu- 
rilise (kauba)märgi sisu ei tunne. Kuid 
just nimelt midagi sellist võis kogeda 
helilooja juubelifestivali reklaamiva 
kuulutuse puhul, kus maineka reklaa- 
mifirma kujundaja kasutas Arvo Pärdi 
nime edasiandmisel kokakoola kauba- 
märgile iseloomulikku kirjatüüpi. Selli- 
se kas teadliku või ebateadliku tegevuse 

tulemusena segati kokku kaks erinevat 
tähendusvälja — massi- ja elitaarse kul- 
tuuri väli. See paljastab aga omakorda 
nii või teisiti agressiivse turunduse hoo- 
limatuse , toote” enda sisemise kvalitee- 
di vastu. Võib küsida, kas oleks selline 
asi olnud võimalik mujal maailmas? 
Kas peegeldub selles meie praeguse 
maailma kunstiväärtustamise mall või 
oli see ainult provintslik apsakas? Ühelt 
poolt võib mõnevõrra valulist reaktsioo- 
ni reklaamile käsitleda protestina väär- 
tushinnangute hägustumise ja kultuuri- 
tuse vastu. Kuid samas on sellisel rea- 
geeringul aspekte, mida võib interpre- 
teerida ka küünilisemalt — Arvo Pärdi 
kui kindla sihtgrupi toote turustamisele 
ei tule kindlasti kasuks selle sidumine 
hoopis teistsugust kultuuri esindava 
tootega. On ka tõenäoline, et mõne teise 
helilooja puhul oleks kokakoola kauba- 
märgile iseloomuliku kirjatüübi kasuta- 
mine olnud ehk lihtsalt maitsetus, Arvo 
Pärdi puhul klassifitseerus see aga pea- 
aegu pühaduseteotuseks, ebaeetiliseks 
teoks. 

Näib, et Arvo Pärdiga kaasas käiv 
muusikalise pühaku kaubamärk on te- 
mast rääkides sageli olulisim ja see teeb 
temast kui lihtsalt heliloojast ja muusi- 
kust rääkimise raskemaks. See on võib- 


olla ka põhjus, miks akadeemilisemad 
ringkonnad jäävad Arvo Pärdi muusika 
teatavatest aspektidest rääkides sageli 
reserveerituks. 

Kuid Rakvere Arvo Pärdi festivali 
2005 kontsertidest rääkides ei saa heli- 
looja loomingu ekstramuusikalisest kül- 
jest siiski mööda minna. Festivalil valit- 
ses teatav religioossest osadustundest 
küllastunud atmosfäär, mida võimen- 
dasid publiku entusiasm ja osaliselt ka 
kontsertide toimumise paigad. 

Festival, mis võimaldas Rakvere lin- 
nal end kultuurikaardil taas esile tõsta, 
toetus helilooja nelja vaimuliku suurteo- 
se ettekandele; kõlasid ,, Passio” Rakve- 
res ja Paides, ,,Stabat mater” Rakveres 
ja Tallinnas, , Miserere” Rakveres, Pär- 
nus, Tartus ja Tallinnas ning , Kanon 
pokajanen” Rakveres. Lisaks nimetatud 
suurteoste ettekannetele toimus ka mitu 
kammerlikuma iseloomuga kontserti, 
mis, kuigi samuti justkui helilooja sün- 
nipäevale pühendatud, Arvo Pärti sisu- 
lises mõttes tegelikult oma keskmesse 
ei seadnud. Olgu siin nimetatud eelkõi- 
ge Christopher Bowers-Broadbenti 
oreliõhtut Tallinnas Niguliste kirikus 
ning , Tobiase kvarteti” õhtut Tallinna 
raekojas. 


Arvo Pärdi suurteoste ettekannetest 
Festivali avakontsert toimus 11. sep- 
tembril Rakvere Kolmainu kirikus, kus 
ettekandele tuli Johannese evangeeliu- 
mil põhinev ,Passio” (1982). Pärdi 
muusikat pole selle sissepoole pööratu- 
se tõttu teatavasti lihtne esitada, see 
nõuab loojale iseloomulikku heli- ja kõ- 
lamaailma sisse elamist. Tähtsad on he- 
lidevahelised energeetilised” suhted ja 
tämber. Helilooja on teoses , Passio” 
küll loobunud välistest, semantilist tä- 
hendust kandvatest võtetest, kuid dra- 
maatiliselt olulised hetked on seda tuge- 
vamalt artikuleeritud teose instrumen- 
tatsioonis ja dünaamikas. Interpreet ja 
kuulaja, kes on valmis kõigi meeltega 


sellesse muusikasse süvenema, leiavad 
end justkui üksinda ebamaises ja medi- 
tatiivses kõlamaailmas. Eriti teose epi- 
loog pärineb oma täisvärvilise ja pehme 
kõlaga just nagu teisest maailmast. 
Selles teoses on meile assotsiatsiooni- 
dena kangastuv tuttav kõlamaailm tõs- 
tetud , kõrgemale tasandile”, kehastu- 
des imeliseks, ,,paradiislikuks” ja rahu 
maailmaks, milleni jõudmine on kõigi 
kannatuste eesmärk. , Passio” mažoor- 
sel lõppakordil (D-duur kolmkõla) on 
sarnane ,puhastav” mõju Penderecki 
Luuka passiooni” (1965/66) mažoorse 
lõppakordiga. 

Publiku suure hulga tõttu oli topelt- 
rõdudega Rakvere Kolmainu kiriku iga 
koht täidetud ning isegi seisti, mistõttu 
kiriku akustika muutus suhteliselt kui- 
vaks, raskendades sellega kindlasti ka 
teose esitamist. Eesti Filharmoonia 
Kammerkoor (dirigent Paul Hillier) oli 
paigutatud altarist paremale ja instru- 
mentalistid altari ette (organist orelirõ- 
dul). Jeesuse osatäitja seisis organisti 
juures, Pilaatuse osatäitja aga kantslis 
— muusikute selline paigutus andis teo- 
sele ruumilise mõõtme. Soolopartiid kõ- 
lasid kajata akustikas väga hapralt. Ka 
kooril oli alguses raskusi kõrgete helide 
tabamisega, kuid ettekande kulgedes 
muutus esitus aina kindlamaks. Teost 
esitati väga hingestatult, kusjuures erili- 
se atmosfääri lõid piano- ja pianissimo- 
kohad. Esile tõstmist väärivad ka solisti- 
de peenekoelised ja koolitatud tämbrid. 

Teine festivalil kõlanud suurvorm 
oli , Stabat mater” (1985). Ansambli 
=» Lheatre of Voices” kontserti Tallinna 
Metodisti kirikus iseloomustas kõrge 
professionaalne tase, lihvitus ja täpsus. 
Kontsert jagunes kaheks võrdlemisi 
kontrastseks pooleks: selle esimeses 
pooles kõlas rida Mozarti peamiselt 
Salzburgi perioodil kirjutatud vaimulik- 
ke teoseid ning teises pooles Arvo Pärdi 
» Ein Wallfahrtslied” ja , Stabat mater”. 
Hoolimata kahe helilooja erinevast lähe- 

Eesti Entsüklopeediakirjastus andis Arvo Pärdi 70. sünnipäevaks välja raamatu 

» Arvo Pärt peeglis”, mille on koostanud itaalia muusikateadlane ja -kriitik Enzo 
Restagno ning mida eesti lugejale mõeldes täiendavad Toomas Siitani ja Saale 
Kareda kirjutised. Raamat pakub rohkem kui kolmesajal leheküljel intervjuusid 
Pärdiga, tema muusika analüüse, vaateid helilooja elukäigule; loomingu, heliplaatide 
ja tunnustuste nimekirja, bibliograafiat ning haruldast pildimaterjali. Raamatu 
kirjastamise projektijuht on Tiina Mattisen, vastutav tõlkija ja toimetaja Toomas 


Siitan. 


nemisest kasutatavale tekstile ei ole Mo- 
zarti asetamine Pärdi kõrvale tegelikult 
nii ootamatu, kui esmapilgul võib pais- 
ta. Mozarti varajane, valgustusajastule 
omaselt emotsionaalselt rikas, kuid sa- 
mas ka mõistuspärane muusika proovib 
tasakaalustatud vahendite abil teksti 
eelkõige ümber jutustada, üritades või- 
malikult ratsionaalselt edasi anda teksti 
loodavaid meeleseisundeid. Arvo Pärdi 

muusika puhul võiks muidugi väita pi- 
gem vastupidist — erinevalt Mozarti 
muusikast ei ole selle taotlus olla vahel- 
duvate meeleseisundite (afektide) väl- 
jendus. Kuid seda enam süüvib Pärdi 
muusika sarnaselt barokiheliloojate 
muusikaga kogu teose vältel just teata- 
vasse kindlasse ja muutumatusse mee- 
leseisundisse. Ning nimetatud meele- 
seisundi muusikalise väljendusena on 


afekt Pärdi muusikasse tegelikult varja- 
tult jälle tagasi tulnud. 

Kontserdi esimeses pooles näisid 
interpreedid Mozarti muusika vaimsu- 
sega hästi haakuvat. Helilooja teoste 
õhuline karakter võimaldas suurepära- 
selt esile tulla solistide nüansirikastel 
häältel. Siinkohal võiks eelkõige nime- 
tada sopran Else Torpi ja kontratenor 
Christopher Fieldi. Kohati häiris Paul 
Hillieri kergelt forsseeriv laulmisma- 
neer. Samuti ilmselt kontserdipaiga 
akustikast tingituna kippusid vokaal- ja 
instrumentaalhääled jääma mõnikord 
justkui eraldi seisvateks, moodustamata 
ühtset tämbrilist tervikut. 

Kontserdi teise poole algusteose 
» Ein Wallfahrtslied” puhul näisid kum- 
mitavat kõlaprobleemid ja vormikujun- 
duslik külg, kuid seda eelkõige instru- 
mentaalpartiide puhul — Paul Hillier 
tegi siin ilmselt oma õhtu parima ette- 
aste. Oluliselt terviklikuma mulje jättis 
Stabat mater”, õhtu peateos, kus taas 
oli võimalik süveneda koolitatud vo- 
kaalhäälte tämbrilisse rikkusesse. 

Festivali üks sisulisi kulminatsioone 
oli kahtlemata Pärdi ,,Miserere” (1989) 
esitus Eesti Filharmoonia Kammerkoo- 
rilt ja instrumentaalansamblilt Paul Hil- 
lieri dirigeerimisel , Estonia” kontserdi- 
saalis 22. septembril. Kontserdi esime- 
ses pooles kõlas valimik Arvo Pärdi 
a cappella kooriloomingust [, Dopo la 
vittoria” (1996), , Anthem” (2004), 
» Nunc dimittis” (2001) ja ,Salve regina” 
(2002)]. Tunnustades küll esituse kõrget 
professionaalset taset, peab siiski ütle- 
ma, et kontserdi esimene pool jäi pisut 
hillitsetuks. Mõningaid probleeme teki- 
tas kõrgete nootide tabamine. Nimeta- 
tud puudusest oli aga vaba kontserdi tei- 
ne pool. ,, Miserere” on muusikuile kaht- 
lemata üks tänuväärsemaid Arvo Pärdi 
muidu suhteliselt askeetlike ja medita- 
tiivsete teoste pikas reas. Pausides aku- 
muleeruva energia vallandumine , Dies 
iraes” oli dirigendil hästi ette valmista- 


tud ja ka läbi viidud. Esiletõstmist väärib 
Christopher Bowers-Broadbenti tundli- 
kult mängitud ja huvitavalt registreeri- 
tud orelipartii — oreli kõla oli kord mahe 
ja pehme, kord võimas ja värvirikas. 
Samuti tuleb selle esituse puhul tunnus- 
tada instrumentaalansambli, oreli ja 
koori orgaanilist kooskõla. 

28. septembril kõlas Rakvere õige- 
usu kirikus festivali lõppkontserdina 
= Kanon pokajanen” Eesti Filharmoonia 
Kammerkoori ja Tõnu Kaljuste esituses. 
Rakvere õigeusu kirik kontserdipaigana 
oli selle teose ettekandmiseks ülimalt 
sobiv, kuigi ka ülimalt ebatavaline (sel- 
list tüüpi kontserdid ei ole õigeusu kiri- 
kus just sagedased). Muusikud olid pai- 
gutatud ringikujuliselt publiku keskele, 
mis kaotas tavapärase distantsi lava ja 
saali vahel ning tekitas suurema osale- 
mistunde. Iga laulja hääl oli selgesti eris- 
tatav, sellest hoolimata ei läinud kaotsi 
koori kompaktne kõla. Erinevalt kont- 
sertlikust , Misererest”, mis nõuabki 
suuremat saali, aitas sissepoole pööra- 
tud , Kanon pokajaneni” puhul piiratud 
ruum ning efektsete dekoratsioonide 
puudumine õnnestunud esitusele hästi 
kaasa. Tajutav oli ka publiku äärmiselt 
soe ja vastuvõtlik suhtumine, seda hoo- 
limata asjaolust, et kauane seismine ja 
õhupuudus muutis teosele kaasa elami- 
se nii mõnelegi raskeks. Tegemist oli 
kahtlemata festivali kõige ,pärdiliku- 
ma” kontserdiga. 


Teistest juubelikontsertidest 

18. septembril esines Niguliste kiri- 
kusinglise organist Christopher Bowers- 
Broadbent. Christopher Bowers-Broad- 
benti näol on tegemist üsna omapäraselt 
mõtleva muusikuga. Eraldi asjatundlik- 
ku käsitlemist vajaks ilmselt tema regist- 
reerimistehnika, mis pakkus kontserdil 
ka suurimaid üllatusi — see ei olnud alati 
veenev ja arusaadav, kuid kutsus esile 
samas palju mõtteid eri häälte suhete või- 
malikkusest. Mõningaid küsitavusi teki- 

Paul Hillier 8z Tõnu Tormis 


On Pärt 


Väljaandjalt Theatre of Voices Edition ilmus Arvo Pärdi juubeliks raamat 

On Pärt”, mille pealkirjal on tähendus nii eesti, inglise kui ka vene keeles. Raamat 
on kaheosaline. Esimene osa pakub vaadata Tõnu Tormise suurepäraseid ja 
eksklusiivseid fotosid heliloojast ning temaga seotud inimestest. Raamatu teine pool 
sisaldab nii inglise keeles kui ka Maarja Kangro ja Anneli Undi tõlkes eesti keelde 
nelja Pärdi-teemalist esseed muusikateadlaselt ja dirigendilt Paul Hillierilt. 


tas ka kontserdi ülesehitus, millel keskne 
telg, kas siis Arvo Pärdi või mõne muu 
siduva teema näol, tegelikult puudus — 
Arvo Pärdi loomingust kõlas vaid kaks 
pala, lisaks Bach ja Mozart ningrida eesti 
heliloojaid. Kuulajal oli võimalus tutvu- 
da ka Broadbenti kui heliloojaga. Kahe 
kõlanud teose põhjal võib väita, et heli- 
loojana on Broadbent konstruktivist, sa- 
muti on tema helikeeles võimalik tajuda 
teatavat Pärdist mõjutatud askeetlikkust. 
Kontserdi üheks huvipakkuvamaks teo- 
seks kujunes Rene Eespere ,,Convecto- 
ris” (esiettekanne). Eespere stiil on viima- 
sel kümnendil muutunud vaikselt, kuid 

kindlalt oluliselt ekspressiivsemaks. 
Teiste heliloojate teosed (Andres Uibo 
Ja tema pühib ära kõik pisarad...” ning 
Urmas Sisaski ,,Ostinato con finale” tsük- 
list,/Geminorium Kastor”) erilisi üllatusi 
ei pakkunud. Kontsert andis aga kahtle- 
mata põgusa ülevaate eesti orelimuusika 
praegusest seisust. 

Ka 17. septembril Tallinna raekojas 
toimunud ,Tobiase keelpillikvarteti” 
kontsert oli välja reklaamitud helilooja 
juubeliüritusena, kuid kantud hoopis 
teisest atmosfäärist kui eespool nimeta- 
tud kontserdid. Kuna Arvo Pärdi suure- 
arvuline austajaskond sellelt kontserdilt 


ilmselt puudus, siis oli siin ka oluliselt 
vähem pidupäeva meeleolu — üritus 
jättis palju rohkem n-ö reakontserdi 
mulje. Eriti kontserdi esimeses pooles 
ei näinud kvartett end veel päris hästi 
tundvat, ansambli kohati rabedale män- 
gule (peamiseks probleemiks oli kvarte- 
ti pisut harali kõla) ei aidanud kaasa ka 
suhteliselt külm ja äraootav publik. Nii 
nagu orelikontserdi puhul, ei olnud Pärt 
ka sellel kontserdil dominant, helilooja 
loomingust esitati kolm pala: ,Summa”, 
» Psalom” ja , Fratres”. Kvartett ,,tõmbas 
ennast käima” alles kontserdi teises 
pooles, kus kõlas õhtu peateos, Felix 
Mendelssohn-Bartholdy Keelpillikvar- 
tett f-moll, op. post. 80. Kuigi mõningaid 
tehnilisi apsakaid juhtus ka siin, jäi 
sellest esitusest positiivne üldmulje. 
Kuulates , Tobiase kvartetti”, pidi taas 
tõdema seda, kui haavatav ja habras on 
keelpillikvartett kõlaliselt võrreldes 
keelpilli- või sümfooniaorkestriga. 
Nagu Rakvere Arvo Pärdi festivali 
kunstiline juht Paul Hillier bukleti ava- 
sõnas ütles, oli selle ürituse näol tege- 
mist eelkõige sünnipäevatordi valmista- 


misega, millel süüdati hulk küünlaid. 
Mõned küünlad põlesid sellel tordil ehk 
heledamalt kui teised, kuid festivali kui 
terviku seisukohalt olid need kõik oluli- 


sed. Festival keskendus eelkõige heli- 
looja tintinnabulistiilis vokaalteostele ja 
mõjus suurvormide esitamise kiuste 
kokku võttes üsna kammerlikuna. Teos- 
te valikust tingituna jäi ehk pisut taga- 
plaanile ka Arvo Pärdi muusika mängu- 
lisem külg. Samas on huvitav, et Arvo 
Pärdi kõrval esitati festivalil muusikat 
kahelt suurelt muusikaajaloo imelapselt 
— MOozartilt ja Mendelssohnilt — ning 
suhteliselt vähem Pärdi kaasaegsetelt 
heliloojatelt (erandiks Bowers-Broad- 
benti oreliõhtu). Kuigi helilooja tintinna- 
buli kompositsioonitehnika vaimne alus 
pärineb hoopis varasemast ajast kui ni- 
metatud heliloojate muusika, haakusid 
Mozarti ja Mendelssohni teosed Pärdi 
muusikaga üllatavalt hästi. Põhjus võib 
olla selles, et nii Mozarti, Mendelssohni 
kui ka Pärdi teosed on hoolimata suur- 
test stiililistest erinevustest sisemiselt 
tasakaalustatud ning põhinevad mingis 
üldisemas mõttes samal alusel. 

Tõnu Tormise foto 


VÄLGUD RAKSATASID 


TENNISHALLIS... 


Rahvusooper ,Estonia” 100. hooaja 
avaetendus — Verdi ,Othello” 


MARIA ERSS 


Giuseppe Verdi ooper ,, Othello“; Rah- 
vusooper Estonia“ koostöös Tampere 
Ooperiga; muusikaline juht ja dirigent: 
Arvo Volmer; dirigendid: Gintaras Rin- 
keviius ja Aivo Välja; lavastaja: Ralf 
Längbacka; lavakujundus ja kostüümid: 
Ralf Forsström; valguskujundus: Ville 
Syrjä; osades: Badri Maisuradze, Sergei 
Nayda (Othello); Sergei Leiferkus, Jassi 
Zahharov, Rauno Elp (Jago); Jelena Ze- 
lenskaja, Oksana Dyka, Heli Veskus, 
Pille Lill (Desdemona); Riina Airenne, 
Helen Lokuta (Emilia); Urmas Põldma, 
Mart Madiste (Rodrigo); Algirdas Janu- 
tas, Mati Turi (Cassio); Mati Palm, Leo- 
nid Savitski, Aleksandr Mihhailov (Lo- 
dovico) jt; ,Estonia” ooperikoor ja süm- 
fooniaorkester, kaastegevad ,Estonia“ 
poistekoor (dirigent Hirvo Surva) ja las- 
tekoor,,Ellerhein” (dirigentTiia Loitme). 
Esietendus 8. septembril 2005 Coral 
Clubi spordikeskuses. 


Rahvusooperi 100. hooaeg algas 
võimsalt Giuseppe Verdi suurejoonelise 
meistriteosega , Othello”, mis sündis 
Rahvusooper , Estonia” ja Tampere 
Ooperi koostööna. Coral Clubi spordi- 
keskus Rocca al Mares on olnud juba va- 
remgi , Estonia” suurprojektide toimu- 
miskoht, kuid hoolimata lahedamatest 

ruumioludest võrreldes teatri oma saa- 
liga, mõjus see siiski ajutise hädalahen- 
dusena. Pidulik ooperipublik spordian- 
gaari kõvadel plastmasstoolidel (soovi- 
jad võisid osta istumise pehmendami- 
seks vahtkummist toolikatte) mõjus pi- 
sut kohatult, rääkimata akustilistest 
probleemidest (tagapool oli kuuldavus 
halb) või sellest, et vaheajal kohvikus 
viibides võis kuulda samas kardina taga 
tennisepalli põrgatamist, kus toimus 
ilmselt igapäevane treening, milles as- 
jaosalised ei lasknud end häirida kõrval 
toimuvast ooperietendusest. Vaatamata 
spartalikele tingimustele saalis suutis 
etendus panna unustama kõvad toolid 
ja muud ebamugavused ning haarata 
vaatajaid-kuulajaid vaatemängu ning 
suurepärase muusikaga. 

Arrigo Boito (1842—1918) Shakes- 
peare'i tragöödial põhinevas libretos on 
draamat ooperi nõudmistele vastavalt 
tihendatud, esiplaanile tõuseb inimene 
oma kirgedega, seevastu poliitiline ning 
ajalooline taust üksnes illustreerib toi- 
mumispaika ja loob eeldused tegevuse 
usutavusele. Arrigo Boitot peetakse 
üheks geniaalsemaks libretistiks läbi 
aegade. Tema tekstidele on Verdi loo- 
nud oma kaks viimast, loomingu tippu 
kuuluvat ooperit, , Othello” ja ,Falstaf- 
fi”. Ehkki mõlema näol on tegemist Sha- 


Verdi , Othello“. Rahvusooper » Estonia” ja Tampere Ooper, 2005. 


Othello — Badri Maisuradze ja Desdemona — Jelena Zelenskaja. 


kespeare'i adapteeringuga, ületab neist 
viimane Boito versioonis paljude oope- 
rilibreto uurijate arvates dramaturgia ti- 
heda ja pingestatud arengu poolest isegi 
Shakespeare'i ennast. See, mis võimal- 
das Boitol luua muusika jaoks nii sobi- 
vaid ja inspireerivaid tekste, oli tema to- 
peltkompetentsus — kirjaniku-libretisti 
ja heliloojana. On ju ka ta ise loonud 
oopereid, muu hulgas ,,Mefistofelese”, 
mille uut redaktsiooni aastast 1875 pi- 
das Verdi üheks paremaks itaalia kaas- 
aegseks ooperiks. 

Boito ja Verdi tihe ning hea koostöö 
» Othello” valmimisel (1879 — 1886) 
meenutab mõneti Richard Straussi ja 
Austria poeedi ning libretisti Hugo von 
Hofmannsthali koostööd, nemadki taot- 
lesid oma ühistes teostes perfektsust, 
arutades viimsegi pisiasja peensusteni 
läbi. 


Othello” algusstseen oma sähvivate 
välkude ja kõuemäürinaga on ooperites 
üks mõjuvõimsamaid, mille kaudu pub- 
lik kistakse ilma mingi sissejuhatuseta 
kohe sündmuste keerisesse. Tampere 
Ooperi lavastaja Ralf Längbacka koos 
valguskunstnik Ville Syrjäga lahendas 
selle pildi vääriliselt — esimese timpani- 
löögiga justkui rebeneb eesriie ja lambid 
valguspargis vilguvad meeleheitlikult, 
tuues nähtavale kindluse müürid ja sel- 
le kõrval lihtrahva, kes palvetab lava- 
ruumist väljapoole jääva, orkestrisüven- 
di kohal paremas nurgas asuva krutsi- 
fiksi poole. Lava ise on tõusva kaldega, 
viimases vaatuses troonib selle kõrgei- 
mas tipus abieluvoodi — tragöödia 
sümboolne algus ja lõpp. Kunstnik Ralf 
Forsström on kasutanud lavakujundu- 
ses palju kahvatusiniseid (sambad ja Ot- 
hello ning Desdemona magamistoa sei- 

nad) ja veripunaseid toone (troon ja selle 
ees asuv vaip, Veneetsia kuldne lõvi pu- 
nasel taustal, punane abieluvoodi), pu- 
nased toonid domineerivad kirge ja ve- 
retööd rõhutades ooperi teises pooles. 
Lavalises liikumises torkasid esime- 
ses vaatuses silma hoogsad võitlusstsee- 
nid, kus Mati Turi Cassiona ja Priit Vol- 
mer Küprose asevalitseja Montanona ei 
jäänud vehklemises alla ka draamanäit- 
lejaile. Kõige dünaamilisem oli esimene 
vaatus, mis sisaldas ka balletti (tulenee- 
lajate tants), edaspidi see vähenes vasta- 
valt dramaatilisuse tõusule muusikas. 
Koor liikus paraku traditsiooniliselt 
puiselt ja vähe, kuid vokaalselt võib 
ooperikoori (koormeister Elmo Tiis- 
vald) esinemist pidada õnnestunuks, 
hoolimata sellest, et esimese vaatuse 
hoog ja täpsus kippusid edaspidi aeg- 
ajalt (eriti teises vaatuses) kaduma. Las- 

Jago — Sergei Leiferkus, Othello — Badri Maisuradze. 


tekoori (,Ellerhein” ja Rahvusooper 
“Estonia” poistekoor) ja saatepartii va- 
hel tekkis teises vaatuses kahjuks häiriv 
ajaline nihe — lastekoor jäi maha. Kuid 
üldiselt suutis dirigent Arvo Volmer 
etendust hästi koos hoida, reageerides 
väga paindlikult solistidele. Orkester 
näitas end heast küljest, lausa rõõm oli 
kuulata kauni tooniga ja ühtlaselt puh- 
taid keelpille ning puhkpillide nüansi- 
rikkaid soolosid. (Kui norida, siis ehk 
kontrabasside ja flöötide intonatsiooni 
kallal, kusjuures esimestel oli sellega 
probleeme paaril õhtul.) 16. septembri 
etenduse ajaks, mil dirigendipuldis oli 
leedu dirigent Gintaras Rinkevišius, 
olid orkester ja koor saavutanud tehni- 
lise ja üldise muusikalise üleoleku ning 
olid parimas vormis. Isegi teise vaatuse 
kriitiline koht lastekooriga möödus su- 
juvalt, püsides hästi taktis. Kogu eten- 


Oksana Dyka Desdemonana. 


dus kulges leedulase väga täpse löögiga 
käe all kuidagi energilisemalt — kulmi- 
natsioonid plahvatasid nagu elektri- 
laengud ja Verdi suur ja värvikas orkes- 
ter säras kõikides kõlavärvides. 
Etendusest kujundasid meeldejääva 
elamuse eelkõige solistid. Et tegemist oli 
suurejoonelise ettevõtmisega, näitas so- 
listide kohati neljakordne koosseis. Ar- 
tikli autoril õnnestus näha ja kuulda 
neist kolme: 8., 9. ja 16. septembril — 
kõik need olid väga erinevad. Esieten- 
dusel, 8. septembril (ja ka 16. septemb- 
ril) oli nimiosas Badri Maisuradze — 
tõeliselt võimas, dramaatiline tenor, kel- 
le Othello oli hirmuäratav oma vihas ja 
liigutav kahetsuses. 9. septembri Othel- 
lo Sergei Nayda seevastu pigem lüürili- 
ne, kauni tämbriga tenor, kelle armas- 
tusstseenid Desdemonaga mõjusid usu- 
tavamalt, kuid viha ei raksatanud nii 


võimsalt kui Maisuradzel. Esietenduse 
Desdemona, Moskva Suure Teatri juh- 
tiv sopran Jelena Zelenskaja, oli õrn ja 
alistuv, jäägitult oma mehele pühendu- 
nud naine, kelle viimase vaatuse , Paju- 
laul” ja ,Palve” tõid oma peensusteni 
kujundatud fraseerimise ja imeosavate 
piano'dega pisara silma. Oksana Dyka, 
Ukraina Rahvusooperi mitmete pree- 
miatega pärjatud noor solist, oli Desde- 
mona rollis shakespeare'likum, isetead- 
lik, temperamentne, pisut koketeeriv tü- 
tarlaps, kelle esituses omandas isegi 
tekst justkui teise tähenduse: , Siin ma 
olen, halli porri tõugatud ja alandatud” 
— need kolmanda vaatuse sõnad kõla- 
sid Desdemona suust pigem trotslikult 
kui õnnetult. Oksana Dyka hääl on võr- 
reldes Jelena Zelenskaja omaga vähema 
vibrato'ga ja selgem, kuid selle erinevuse 
esiletoomine ei ole mõeldud mingi kva- 

litatiivse hinnanguna. Mõlemad lauljad 
on tehniliselt meisterlikud ja kauni 
tämbriga, vahest oodanuks Dykalt 
kuulda rohkempiano't — Jelena Zelens- 
kajale tal samaväärset vastu panna ei 
olnud. Dyka rolli õnnestumisel oli aga 
kindlasti oma osa ka tema väga heal vä- 
limusel.' Heli Veskus Desdemonana 
(16. septembril) mõjus algul pisut eba- 
kindlalt, kuid iga vaatusega suurenes 
tema enesekindlus ja paranes muusika- 
line kvaliteet, nii et viimase vaatuse 
,Pajulaulus” ja surmastseenis võis eesti 
lauljat kõrvutada vabalt Moskva prima- 

Pille Lill 
Desdemonana. 


donnaga — mõlemad tekitasid tõelise 
elamuse. 

Kuulsa vene baritoni Sergei Leifer- 
kusi Jago oli saatanlik ja jõuline — tal 
on suurepärane bariton ja ta on hea ka- 
rakterlaulja. Rauno Elp Jagona (9. sep- 
tembril) mõjus pisut vähem saatanliku, 
pigem nutika vembumehena. Ent vo- 
kaaltehniliselt ja näitlejameisterlikku- 
selt väärib see osatäitmine igati kiitust. 
Täiesti vapustav oli Jagona aga Jassi 
Zahharov, kelle hääles oli sama palju 
dramaatikat ja jõudu kui Badri Maisu- 
radzel Othellona, nii et duettides võis 


Mati Turi 
Cassiona. 


vaid helikõrguse, kuid mitte kvaliteedi 
järgi eristada primo uomo't secondo 
uomo'st. Ka näitlejameisterlikkuselt oli 
Zahharov Jagona väga veenev — just 
nõnda salakaval ja halastamatu, ent sa- 
mas traagiline, et tekitada vaatajais põl- 
guse kõrval ka imetlust. Head olid ka 
Mati Turi Cassiona (8. ja 9. septembril), 
Urmas Põldma ja Mart Madiste Rodri- 
gona, Riina Airenne ja Helen Lokuta 
Emiliana, Priit Volmer Montanona, 
Mati Palm Lodovicona ja Mart Laur 
ning Aleksandr Mihhailov heeroldina. 
Üllatas eriti Mati Turi — tõeline pärl 


oma osas; võimsa hääle, sundimatu lii- 
kumise ja hea huumorimeelega, mis tegi 
Cassiost peaaegu koomilise rolli (mui- 
dugi on see olnud osalt ka libretist Boito 
taotlus). Tahaks loota, et Turi edukalt 
alanud ooperikarjäär pakub publikule 
veel palju elamusi. Seevastu Algirdas 
Janutas (Leedu) Cassiona (16. septemb- 
ril) valmistas Turi kõrval pettumuse. 
Võitlusstseenides jäi ta aeglaseks ning 
tema veiderdav laval sinna-tänna siba- 
mine sobinuks rohkem ehk õukonna- 
narrile kui kapten Cassiole. Cassio jaoks 
tundus tal olevat ka liiga lüüriline täm- 

ber, temas puudus see tugevus ja pisut 
tahumatu siirus, mis iseloomustas Turi 
Cassiot. 

Tagasi vaadates võib nentida, et 
Othello” suurprojekt oma rahvusvahe- 
lise koosseisuga oli eesti lauljatele hea 
võimalus tõestada oma konkurentsi- 
võimelisust rahvusvaheliste staaridega. 
Võrdluse välismaiste tähtedega kanna- 
tavad eesti lauljad küll auga välja. Kui 
meenutada austria lavastaja Monika 
Wiesleri mõne aasta eest ,,Estoniale” 
antud hinnangut, siis onteatril väga hea 
ooperikoor, päris hea orkester ja balleti- 
trupp ning mõned head ooperisolistid.? 
Aastal 2005 võiks teha paranduse: meil 
ei ole mitte ainult mõned, vaid üsna mit- 
med head solistid. Niisiis on heaks 
ooperielamuseks olemas kõik peale kor- 
raliku suure ooperiteatri. 

Othello — Sergei Nayda ja Jago — Jassi Zahharov. 


Kommentaarid: 

*Muidugi ei ole ooperi puhul tegemist Hol- 
Iywoodiga, kus osatäitjaid valitakse välimu- 
se järgi, põhiline on ikkagi lauluoskus ja la- 
vasarm. Pealegi on ooper alati rõhutatult 
tinglik kunstivorm — kuidas me saaksimegi 
täielikult uskuda inimest, kes väljendab oma 
mõtteid ja tundeid lauldes? Distants laulja 
ja rolli vahel, mida ta esitab, ei kao kunagi 
täielikult, niisiis sõltub see, kui usutavalt 
mingi stseen mõjub, vaataja fantaasiast. 
?Maria Erss. ,,,,Lõbus lesk” Viini moodi eesti 
kastmes”. — ,,Teater. Muusika. Kino” 2002, 
nr 7, 1k 36. 


Harri Rospu fotod 


TOKIO, ÜTLE, KES MA OLEN! 
Nüüdistantsu- ja multimeediafestival 


Point-to-Point” 
KÜLLI ROOS 


Mul on omapärane häälekõla. Ma 
näen välja teistsugune! Minu liikumine 
oneriline. Ka mõtted, mis minu peas te- 
kivad, on kahtlaselt omamoodi. Ei! Kus- 
kil peab ju leiduma midagi tuttavlikku, 
silme ees läheb kirjuks... Tüdruk Bang- 
kokist, kelle liigutused mõjuvad kohati 
animatsioonilikult, sest on nii kiired, et 
ta teekond läheb minu jaoks kaotsi. Või 
kahe lapse ema Filipiinidelt, kes oma 
olematu nõtke kehaga meenutab mind, 


kui olin kuueaastane... Ja... soomla- 
ne... — vist mõtleb enne, kui midagi üt- 
leb,... vähemalt on ta heleda nahaga. 
Tegelikult ei ole kõik sugugi ühtemoodi 
võõrad, ainult aega võtab, enne kui 
leiad selle õige koodi, mis konkreetse 
inimese avab. Ja mõni võib-olla ei ava- 
negi selle ajaga, kuid huvi on juba tekki- 
nud. Aga kuidas on lood minu enda 
koodiga? 


Festivali , Point-to-Point“ kultuuride sulatuspotti segati 17 eri rahvusest 


nüüdistantsu ja multimeedia viljelejat. 


Taga keskel, sumomaadleja kõrval, eestlanna Külli Roos. 

Meediumide ja kultuuride sulatuspott 

Sellist koodide tuvastamise, avasta- 
mise ja realiseerimise eesmärki kandis 
ka 6.—13. septembrini Tokios korralda- 
tud festival ,Point-to-Point”. The Asia- 
Europe Foundation (ASEF) koostöös To- 
kyo Performing Arts Market'ija Dance and 
Media'ga (Jaapan) korraldavad juba kol- 
mandat aastat sellist nüüdistantsu- ja 
multimeediafestivali. Käesoleval aastal 
oli foorumi teemaks ,,Lokaalsus versus 
globaalsus”. Noored nüüdistantsu ja 
-koreograafia ning multimeedia viljele- 
jad (17 rahvusest) Aasiast ja Euroopast 
elasid kaheksa päeva ühises loomingu- 
liselt interaktiivses peres. Kohalik tant- 
sukuraator/ meediaprodutsent Naoto 
lina juhtis koos jaapani koreograafi 
Annaga (Alvin Ailey American Dance 
Centre) väga tundlikult workshop'ide 
programme ja neis osalenute koostööd. 
Lõpptulemusena valmis kultuuride pal- 
jususega lummav multimeediaetendus. 
Sellesse sulatuspotti andsid oma panuse 
ka foto- ja videomeistrid (Walkscreen, 
Saksamaa), valguskunstnikud, muusi- 
kud, spetsiaalne lava paigalduse mees- 
kond (Responsive Environment, Jaapan) 
ja kakskümmend kaks noort kunstnik- 
ku oma individuaalse ja rahvusliku ko- 
gemusega. Lähtematerjal oli paljulubav. 
Koreograafide tegelik eesmärk oli see 
lihtsalt lõpptulemuse suunas liikuma 
lükata ning mitte liiga palju ette planee- 
rida. 

Korraldajad olid palunud festivali 
lõpuetendusele hulga valitud tantsu- ja 
meediaeksperte, et need jagaksid oma 
muljeid ja professionaalset kogemust, 
mida meie etendus pakkus. 


»Punktilt punktile” 

Tokio linnal oli domineeriva fooni 
looja roll kogu selles kohtumis- ja uuri- 
misprotsessis osalenud erinevate lo- 
kaalsete kildude suhtes, mida iga osale- 
ja püüdis endast leida ja uude keskkon- 
da sobitada. Juba iseenesest kirev ja vär- 

Esineb Külli Roos... 


vikas Tokio sulatas tervikuks noorte 
kunstnike sotsiaalsest, kultuurilisest, 
poliitilisest, majanduslikust, intellek- 
tuaalsest ja artistlikust taustast tuleneva 
mitmekesisuse. 

Maakeral ei ole olemas kahte ident- 
set geograafilist punkti. Nende eripära 
määrab paiknemine nii terviku kui ük- 
sikosade suhtes. Igal geograafilisel punk- 
til (nagu inimeselgi) on olemas oma ,,ko- 
halik miski”, mida võime tuvastada kui 
sellele punktile ,ainuomast”. Vastastik- 
ku kujundavad üksteist tavaliselt roh- 
kem lähestikku asuvad naaberalad. Tä- 
napäeva semiootika-, tõlke- ja kultuuri- 
teooriad väidavad aga, et olulised plah- 
vatuslikud muutused toimuvad süstee- 
mi piirialadel — perifeerias, kus on või- 
malik kommunikatsioon tundmatuga. 
Festivali pealkiri , Point-to-Point” 


mõtestus minu jaoks lahti kui, võimalus 
mõjutada ja olla mõjutatud”, seekord 
aga mitte ainult naaberpunktidest! 
Tänapäeva maailm ei piira oma mo- 
biilsuses inimest lokaalsusega. Teel To- 
kiosse kohtasin lennujaamas rootsi 
naist, kes oli olnud neliteist aastat abi- 
elus Lõuna-Aafrika mehega ja sõitis pa- 
rajasti külla oma tütrele Indoneesiasse. 
Kuna check-in'i järjekord venis tunnipik- 
kuseks, sain tänu sellele naisele nii mõ- 
negi huvitava elujuhtumi võrra rikka- 
maks. Tänapäeval ei ole seesugune 
maailmakodanikuks olemine mingi 
erand. Ühelt poolt nähakse siin piiride 
avardamise võimalust, teisalt kerkib 
aga küsimus ,,enese ja juurte kaotami- 
sest” ning suure globaalse , kultuurisu- 
pi” moodustumise oht. Need on seisu- 
kohad, millele saab jutuhoos nii poolt 


kui vastu rääkida, kuid sattudes tõelisse 
kultuuride paljususse väikesel territoo- 
riumil, nagu seda oli ,Point-to-Point”, 
võib ainult imestada, kui võimsalt toi- 
mib nähtus, mida nimetaksin ,lokaalsu- 
seks”. 


Tutvustusring 

Festivali esimene päev algas piduli- 
ke kõnedega — esitleti projekti toeta- 
jaid, eestvedajaid ja rõhutati 2005. aasta 
tähtsust Euroopa Liidu — Jaapani aasta- 
na. Seejärel moodustati ühine suur ring. 
Ilma erilise tseremooniata astusid üks- 
teise järel ringi kõik festivalist osavõtjad 
ja tutvustasid oma päritolu ja mõtteviisi 
nüüdistantsu ja esituskunstide vahen- 
dite abil. See oli festivalil esimene tõsi- 
sem hetk, mil tajusin inimeseks olemise 
suurust ja piiride avarust. Kuna tegevus 
ringi sees oli väga puhas — taustaks ka- 
sutati vaid (rahvuslikku) heli, ei min- 
geid valgustrikke ega erilisi segavaid 
efekte —, siis oli ka tulemus rõhutatult 
aus ja vahetu. 

Väikeselt distantsilt demonstreerisid 
end nii Euroopa kui Aasia. Kas oli nen- 
de vahel mingi sügav, olemuslik erine- 
vus? Tahaksin öelda kohe midagi 
Euroopa kiituseks, aga tegelikkuses juh- 
tus, et istusin asiaatide etteastete ajal 
suu lahti ja eurooplaste puhul mõtlesin: 
»Jah... seda me teame... see on tehtud- 
nähtud... Veel midagi?...” Annan en- 
dale aru, et uue lummusesse sattumine 
ei tähenda, et uus iseenesest oleks pa- 
rem. Samas tekkis ka tugev veendumus, 
et niikaua kui puudub võrdlusmaterjal, 
ei ole lihtne mõtestada ka endale omast. 
Ilu, mis on liiga kodune, jääb tihti tähe- 
lepanuta. 

Kummalisel moel avab elu end sage- 
li võõrsil, kui oled ilma jäetud harju- 
muslikust keskkonnast ja tuttavatest 
mudelitest, mille taha end kerge peita. 
Võib-olla just vahetus ja ,, mitte peita 
tahtmine” oli see, mis mind Aasia tant- 
sijate juures nii liigutas. Ütleb see äkki 

Fotod Külli Roosi kogust 


midagi minu enese ,lokaalsuse” kohta, 
mis ei tugine mitte päris kindlalt ühe 
geograafilise punkti , kodanikuks” ole- 
misele? Või oli tegu millegi hoopis uni- 
versaalsemaga — elu olemuse mõtesta- 
mise ja selle sügavuse tunnetamisega. 


Koostöö rühmades 

Festivali teisel päeval moodustati 
osalejatest väiksemad rühmad ja algas 
loominguline otsimine, kus nii mõnigi 
sai proovile panna oma kannatuse ja 
meeskonnas töötamise võime. 

Õpin tundma teisi, selleks, et aru 
saada, kes ma selline olen,” sõnastas 
oma teema koostöörühm, kuhu kuulu- 

Õpin tundma 
teisi, selleks et 
aru saada, kes ma 
selline olen... 


sid hiinlane, jaapanlane, filipiinlane ja 
eestlane. Minu kaaslased olid kõik mi- 
nust vanemad, kolmekümne ringis. 
Järgmine suur tähelepanek oli avastus, 
et Aasia rahval ei ole ,vanust” — oma 
väikese keha, energilise olemuse ja selge 
“eatu” näoga näisid nad kõik kaheküm- 
nesed. Õpi eristama,” ütlesin endale. 
Oma rühma ainukese noore euroop- 
lasena üllatusin väga, kui tõsiselt ja mil- 
lise austusega minu ettepanekuisse suh- 
tuti, vist olid nemadki pisut uue ja huvi- 
tava lummuses. Seda soojust jätkus ka 
kaugemale, väljapoole proovisaali: ,Sa 
tantsid rohkem nagu meie; tunne, mille- 
ga esitasid oma soolo, on väga omane 


Aasia inimestele. See, millest sa oma 
tantsus rääkisid, ei olnud niivõrd ühele 
rahvusele või inimesele omane, see oli 
universaalne — maailma asi, kõik said 
aru.” Kunst on imeline just sellepärast, 
et ta ei anna mitte midagi konkreetset, 
käega katsutavat, samas võib hetkega 
täita ja ergastada su kehas iga uinuma 
kippuva raku. 


Edo - Tokio Museum 

Nädal korralikku tööd etenduse tar- 
visandis festivalil osalejatele võimaluse 
teha pühapäev vabaks ja veeta see Tokio 
suurimas ajaloomuuseumis. Samas oli 
niisugune ettevõtmine teatud mõttes 
üks osa etendusest. Korraldajad tahtsid, 
et tunneksime võimalikult hästi kohtu- 
mispaigaks valitud linna. Algusest pea- 
le oli külaliste tööplaanis oluline koht 
selle iseseisval jälgimisel, kuidas muu- 
dab Tokio linn meile omaseid harjumusi 
ja kombeid. Ajaloomuuseumi ja linna 
eripära paremaks mõistmiseks varustati 
festivali multikultuurne seltskond kahe 
jaapanlasest vabatahtliku giidiga — kel- 
lest üks küll kahjuks ei rääkinud eriti 
inglise keelt. Aga seegi oli mõneti kõne- 
kas näide kohalikust kultuurist, sest 
soov aidata ja oma teadmisi jagada oli 
igal juhul siiras. 

Kolmekümne tuhande ruutmeetri 
suuruse põrandapinnaga hiigelehitist 
tutvustati kõigepealt tunniajase filmiga. 
Seejärel sukeldusime ajalukku ja tutvu- 
sime ka tänapäeva Tokiole eelnevate pe- 
rioodidega. Linn sai oma nimeks Tokio 
alles 1868. aastal, enne seda kutsuti siin- 
seid alasid Edoks. Muuseumis demonst- 
reeriti huvilistele ka aragoto stiilis näite- 
kunsti, mida iseloomustab väga teat- 
raalne make-up ja liialdatud, ülemängi- 
tud jõuline käitumine. Vaba päev tipnes 
aga rõõmsa üllatusega, kui leidsime 
ühelt suuremalt linnaväljakult üle kahe- 
kümne hommikumantlis mehe, kõigil 
peas spetsiaalse rasvaga võitud krunnid 
ja kehamasski nii, nagu piltidelt ja tele- 


viisorist nähtud. Tegemist oli loomuli- 
kult kohalike sumomaadlejatega nende 
täies hiilguses. Kalli pileti tõttu jäi küll 
võistlus nägemata, aga see ei takistanud 
meid kultusmehi fotokaameraga jälita- 
mast ja tõtt-öelda polnudki neil midagi 
selle vastu. 


Etenduse päev 

Nagu lapsed, kes on salmid korrali- 
kult selgeks õppinud ja kibelevad nen- 
dega siis jõuluvana ette, oli etenduse 
päeval meie multikultuurne peregi ele- 
vil ning täis hakkamist ja tahet. Ainult 
et kingitus oli meil juba käes — tööprot- 
sess, mille väärtuse määramise jätan tu- 
leviku hooleks. Festivali lõpptulemust 
kogunes jälgima ligi paarsada inimest. 
Nende seas oli nii kutsetega , tähtsaid 
tegelasi” kui ka huvilisi, kes ihkasid osa 
saada millestki avaramast kui tavaline 
etendus. Ja seda nad saidki — killud kau- 
gusest, mis ainsaks hetkeks olid kokku 
sulatatud üheks kaleidoskoobi väljaks, 
luues kingitud ajas ja ruumis midagi 
kokkuvõtvat, ajatut ja ilusat, et siis jälle 
laiali minna ning uuel hetkel uues kohas 
järgmisse mustrisse sobituda. 


2006. aastal on sama festival meie 
põhjanaabrite soomlaste korraldada. 
Sulatuspott tegutseb siis juba neljandat 
korda ja loob uutele inimestele võima- 
luse oma piire avastada ja neid ületada. 
Ise aga rõõmustan, et mind just Jaapanis 
sinna potti visati! 

ELUKÄIK KOOS MUUSIKAGA — 
NII KODUS KUI VÕÕRSIL 


Endel Kalam 90 


ALO PÕLDMÄE 


19. detsembril on dirigendi ja vioo- 
lakunstniku Endel Kalami 90. sünni- 
aastapäev. Kalami teened eesti muusi- 
ka järjepidevuse hoidmisel Saksamaal 
ja USAs on hindamatud. Kogu tema te- 
gevust saatis suur pühendumus ja 
veendumus, et ta teeb vajalikku asja. 
Sageli tuli sel keerulisel teel ületada 
ületamatutena tunduvaid raskusi. 
Kalam oli eesti muusika patrioot ja 
kõige selgemalt kinnitab seda tema 
tehtud töö maht, väärtus ja sisu. 

Endel Kalam sündis 19. detsembril 
1915 Venemaal Tveri kubermangus ees- 
ti külas nimega Nurmekunde, kus ela- 
sid XIX sajandil Eestist väljarännanute 
järeltulijad. Endel oli Jaan Kalami palju- 
lapselise pere kolmas laps. 

Eestisse naasnud, oli pereisa Jaan 
Kalam Järvamaal Mäos ja Tamsalus 
koolijuhataja. Peagi kolis pere Viljandi- 
maale, Saarepeedile, kus Jaan jätkas jäl- 
legi koolijuhataja ametikohal. Ta oli 
õppinud viiulimängu ja entusiastliku 
muusikaharrastajana asutas kõigis koo- 
lides orkestrid. Nendes mängisid kaasa 
tema kaks poega, Endel ja Valter; Endel 
mängis löökpille. 

Pärast elama asumist Viljandisse as- 
tus Endel sealsesse maagümnaasiumi, 
kus sai viiulimängu algõpetust Alek- 
sander Jonasselt, kelle hilisem kuulsaim 
õpilane oli viiulikunstnik Evi Liivak. 

Jonasse pani erilist rõhku kammermuu- 
sikale ja küllap siit sai alguse Endligi te- 
ravdatud huvi selle žanri vastu. 
Tallinna konservatooriumi astus En- 
del Kalam 1936. aastal, algul professor 
Johannes Paulseni klassi, hiljem oli Vla- 
dimir Alumäe ja Rudolf Palmi juures. 
Tärganud huvi orkestrijuhatamise vas- 
tu viis ta aastast 1942 konservatooriumi 
Olav Rootsi dirigeerimisklassi. 
Konservatooriumi päevil tegi Kalam 
pöörde ja valis viiuli asemel põhipilliks 
vioola. Sellel pillil algaski 1938. aastal 
tema kui orkestrandi karjäär Tallinna 
Ringhäälingu orkestris, tegevus laienes 
kohe ka ringhäälingu keelpillikvartetile. 
Kalami debüüt dirigendina toimus sa- 
ma orkestri juures 1943. aastal, siis oli 
võimalik juhatada koguni ringhäälingu 
ning ,, Estonia“ ühendorkestrit. Samal 
aastal sõitis ta Austriasse Salzburgi, kus 
tal avanes võimalus end täiendada diri- 
geerimises Clemens Kraussi juures. Ka- 
lamiga koos olid sama eesmärgiga Salz- 
burgis Roman Toi ja Olav Roots. Stipen- 
diumid oli Saksa okupatsioonivõimu- 
delt hankinud Roots. Selline õppereis 
sai teoks tänu Saksa kindralkomissari, 
ringhäälingureferendi Eduard Meyer- 
Goldenstädti ja ringhäälingu muusika- 
osakonna juhataja Helmut Wirthi asja- 
tundlikule ja heatahtlikule suhtumisele 
Eesti muusikaelu sõlmpunktidesse. 


> 4 


Eesti pagulasmuusikute seltskond ehk , Kalami trupe” Lübeckis aastal 1945: 


tagareas Naan Põld, Endel Kalam ja Paul Tammeveski; keskel Lea Lesta, Elena 
Villard, Irma Kalvet, Lydia Vohu, Lydia Aadre, Marta Söödor, Erika Kalam ja 
Carmen Prii; ees Jaan Villard ja Rudolf Alari. 


Austriast naasnud, sai Kalam veel 
juhatada ringhäälingu orkestrit. Siis aga 
saabus 1944. aasta — keeruline aeg, mil 
pidi tegema elutähtsaid valikuid. 


Landessender Revali viimased päevad 

Riigi Ringhäälingu orkester tegutses 
aktiivselt peaaegu Nõukogude vägede 
tulekuni septembri lõpul 1944. Orkester 
esines veel 12. septembril otse-eetris raa- 
diojaama Landessender Reval vahendu- 
sel, päris viimane esinemine oli 17. sep- 
tembril. Juba augustis olid Saksa või- 
mud andnud korralduse ringhäälingu 


evakueerimiseks Saksamaale. Suurele 
osale ringhäälingus töötavatele eestlas- 
tele, eriti orkestrantidele, jäeti siiski oma 
otsustusõigus, arvestati vabatahtlikkuse 
printsiipi. Sõita soovijaid oli suhteliselt 
vähe. 

Ringhäälingu evakueeritavate grupp 
põgenes laevaga Saksamaale. Laev sai 
Vene pommitajalt tabamuse, aga õn- 
neks suutis vigastatult ning tugevalt 
kreeni kaldununa välja vedada Danzi- 
gini. 

Sealt anti veel paar kuud eetrisse 
saateid Eesti jaoks, novembrist 1944 aga 

oldi juba Torufis. Torufis sattus Kalam 
gestaapo küüsi. Ta vangistati keelatud 
raadiosaate kuulamise pärast. Nimelt 
oli Kalam kuulanud Tallinna (siis juba 
Nõukogude) raadiost Tiit Kuusiku ja El- 
sa Avessoni esinemist. Kellegi ,koputa- 
mise” kaudu jõudis info gestaaponi ja 
Kalamit ootas rindeolukorra seaduste 
põhjal ees mahalaskmine! Ta pääses 
siiski imekombel, vaid tänu sakslastest 
ülemuste Meyer-Goldenstädti ja Wirthi 
otsesele sekkumisele. 

Eestlaste grupis oli peale tehniliste 
töötajate veidi üle 20 muusiku, lisaks 
instrumentalistidele mitmeid ,, Estonia“ 
ja , Vanemuise“ teatri tippsoliste ja koo- 
rilauljaid. Endel Kalam oli trupis koos 
pianistist abikaasa Erikaga. Veel muusi- 
kuid: pianist Asta Riivald-Jurich, tšellist 
Aleks Köhler, kontrabassist Wilhelm 
Palo, laulja ja helilooja Paul Tammeves- 
ki, lauljad Lydia Vohu, Elena ja Jaan Vil- 
lard, Irma Kalvet. Instrumentaalseid 
kammermuusikuid organiseeris Endel 
Kalam. Koos lauljatega tehti erinevate 
koosseisudega muusikaprogramme 
raadio otsesaadetes. Eestikeelsed saated 
kestsid 1945. aasta aprillini. Programmi 
juht oli Tallinna Konservatooriumis kla- 
verit ja kompositsiooni õppinud Her- 
man Malvet. Rinne lähenes ja see tingis 
grupi laiali pudenemise. Osa muusi- 
kuid läks edasi Lübeckisse. 


Lübecki ja Blombergi trupi eesotsas 

Saabunud Lübeckisse, koondas Ka- 
lam eesti muusikud kokku truppi nime- 
tusega ,Eesti kunstnikud Lübeckis“. 
Ringhäälingu trupi põhituumikuga lii- 
tus inimesi veel teistestki põgenike- 
gruppidest. 

Kalami organisaatorivõimed leidsid 
siin täiel määral rakendust ja vaid paar 
nädalat pärast Saksamaa kapitulatsioo- 
ni, 1945. aasta mai lõpul toimusid kaks 
esimest Lübecki kirikukontserti. Esine- 
jad olid Carmen Prii, ? Hüüve, Naan 
Põld ja Endel Kalam. Lübecki põgenike- 

laagri avamise puhul toimus 10. juunil 
suuremahulisem kontsert. 

Algul esineti peamiselt kaasmaalas- 
tele, peagi juba okupatsioonivõimudele 
ja kohalikele elanikele. Esinemised laie- 
nesid Lübeckist ka selle ümbrusse ja 
varsti kogu Briti okupatsioonitsooni Põh- 
ja-Saksamaal. Korraldati ka Balti rahvas- 
te ühiskontserte. Briti ja USA esindajad 
ei jõudnud ära imestada, et ühe nii väike- 
se rahva põgenike hulgas on nii palju 
kõrge kultuuriga muusikuid. 

Truppi kuulusid lauljad Naan Põld, 
Lydia Aadre ja Leo Raudsepp, pianistid 
Karin Prii, Lea Lesta ja Kalami abikaasa 
Erika, viiuldaja Carmen Prii, meeskvar- 
tett , Heli 4“ ja naiskvartett. Eriti suurt 
edu saavutas Carmen Prii, keda hakati 
kutsuma sümfooniakontsertide solistiks 
üle Saksamaa ja kõikjal saatis teda saksa 
muusikaarvustajate lausa ülistav 
hinnang. 

Lübecki trupp tegutses ligi poolteist 
aastat, andes peaaegu igal nädalavahe- 
tusel kontserte. 1946. aasta sügisest leiti 
trupile paremad elamistingimused 
Kesk-Saksamaal Detmoldi lähedal asu- 
vas väikelinnas Blombergis. Kalamist 
sai siingi trupi juht ja trupi nimeks , Ees- 
ti kunstnikud Blombergis”. 

Blombergist kujunes Balti riikide põ- 
genike tõeline kultuurikeskus nimetuse 
all Balti Kunstnike Keskus. Keskuse te- 
gevust koordineeris põgenikega tege- 
leva organisatsiooni UNRRA Briti kont- 
rollkomisjon. Keskuse koosseisu kuulus 
70 väljapaistvat Baltimaade muusika- ja 
teatriinimest. Lätlaste juhiks oli helilooja 
Jänis Medinš, leedulastel helilooja, Kau- 
nase konservatooriumi õppejõud Vla- 
das Jakubenas, eestlastel Endel Kalam. 

Eestlaste trupp alustas Lübecki oma- 
ga sarnase kontserttegevusega. Anti sa- 
du kontserte nii kohapeal kui ka ümb- 
ruskonnas, ka teistes eestlaste põgenike- 
laagrites. Sageli esineti Hamburgi ja 
Kölni raadiokavades, BBC ja Inglise 
sõjaväe raadiojaamade jaoks lindistati 


Endel Kalam 
poeg 

Tõnu Kalamiga 
esimesel 
koolipäeval 
Bostonis aastal 
1954. 

Tõnu Kalamist 
sai väga 
hinnatud 
dirigent, kes on 
juhatanud 
paljusid 
Ameerika 
orkestreid ning 
seisnud ka 
ERSO ees. 


arvukalt eesti muusikateoseid. Tihe 
koostöö toimus läti ja leedu kolleegi- 
dega. Organiseeriti ühiseid kontserte ja 
raadioesinemisi. 

Lisaks igapäevaesinemistele jäi Ka- 
lami õlule ka sümfooniakontsertide ju- 
hatamine. Kaks neist kontsertidest olid 
erilised — Eesti Vabariigi aastapäeva 
kontsert 1946. aastal Oldenburgis (kus 
asus Eesti Rahvusteater), mille kavas 
olid eesti muusikast Kreegi, Tobiase, 
Elleri ja Tubina helitööd, ning Eesti Va- 
bariigi aastapäeva kontsert Detmoldis 
sealse Loode-Saksa filharmoonia or- 
kestriga, kus kõlas Saksamaa esiette- 
kandes Tubina 5. sümfoonia, millega 
helilooja oli juba laineid löönud. 

Balti Kunstnike Keskuse üheks ette- 
võtmiseks oli Balti Ooperi asutamine. 


Kalami ülesandeks jäi orkestrantide 
leidmine ja nii sõitis ta ühest põgenike- 
laagrist teise, et pillimehi otsida. Ta sai 
kokku peaaegu sajaliikmelise koossei- 
su. Kahjuks jäi see suurprojekt pooleli. 
Kui teater olekski alustanud, poleks pil- 
limeeste väljavaated pidevaks töötami- 
seks erialal olnud kuigi roosilised, sest 
Vene tsoonist ehk Ida-Saksamaalt põge- 
nes Lääne tsooni pidevalt juurde saks- 
laste oma muusikuid (ainuüksi Berliini 
orkestrite liikmete arv oli suur) ning 
kõik nad tahtsid ju tööd ja leiba... 
Blombergi trupi tegevuse aktiivse- 
mad aastad olid 1947 —1948, siis hakati 
vähehaaval otsi kokku tõmbama ja põ- 
genikelaagreid likvideerima. Põgeni- 
kud pidid valima endale sobivad riigid, 
kuhu neid vastu võeti. See polnud sugu- 

gi lihtne — tuli leida, kes võtaks endale 
varalise vastutuse põgeniku perekonna 
eest. 

1950. aastaks oli enamik laagreid lik- 
videeritud. Eesti põgenikud pudenesid 
laiali üle maailma. Suurem osa läks 
Kanadasse ja USAsse, vähem Austraa- 
liasse, Argentinasse, Taani, Belgiasse 
või Inglismaale. Saksamaale said jääda 
vähesed — need, kellel oli juba mingi 
erialane positsioon või töökoht või kes 
olid invaliidid. Kalami trupist jäi ainsa- 
na Saksamaale Naan Põld, tema oli juba 
teinud märkimisväärseid edusamme 
Detmoldi Muusikaakadeemias ja tule- 
viku garantiid paistsid selgelt kätte. 

1948. aastal kolmeliikmeliseks kas- 
vanud Kalamite perekond (sündinud 
oli poeg Tõnu) valis järgmiseks eluko- 
haks USA. 

Käendajaks ehk garantii andjaks 
USAsse minekul sai perekonnasõber, 
kontrabassikunstnik Ludvig Juht, kes 
oli USAs elanud aastast 1934 ning saa- 
vutanud suurt edu solistina kuulsa Bos- 
toni sümfooniaorkestri koosseisus Ser- 
gei Koussewitzky käe all. (Juht oli and- 
nud garantii USAsse tulekuks rohkem 
kui 30 perekonnale). 


Sisseelamine USAs 

Kalamite uueks kodulinnaks sai Bos- 
ton, kuhu asuti elama 1950. aastal. Ma- 
jas, kuhu Kalamid kolisid, elas ka Juht 
oma abikaasa Amandaga. Maja asus 
Fenwey roosilõhnalise pargi ääres. 

Nagu enamikule põgenikest nii oli 
ka Kalamitele elu alustamine USAs ras- 
ke. Endel oli majaabiliseks kuulsa lange- 
tõveprofessori juures, kus tuli olla aed- 
nik, autojuht, teener ja täita hulga muid- 
ki kohustusi. Teine töökoht ühe vabriku 
laoruumis oli kurnav ja viiuldaja sõrme- 
dele kahjulik. Kalam pidi tegema otsuse 
— kas loobuda pillimängust ja asuda 
muul alal leiba teenima või jääda muu- 
siku elukutse juurde. Muusika jäi võit- 
jaks. Kaalukeeleks sai asjaolu, et ta oli 

sõja ajal osalenud Kraussi dirigeerimis- 
kursustel Salzburgis. See fakt avas või- 
maluse täiendada end 1953. aastal Bos- 
toni sümfooniaorkestri suvekursustel 
Tanglewoodis Leonard Bernsteini juu- 
res. Vioolamängus täiendas Kalam end 
sama orkestri vioolakunstniku Joseph 
de Pasguale käe all. 


Kammermuusik, dirigent, pedagoog, 
festivalide korraldaja, muusikapublit- 
sist 

Alanud oli pingeline tegevmuusiku 
elu, kus tuli üheaegselt osaleda mitme 
kammeransambli ja orkestri töös, juha- 
tada orkestreid, olla kontsertide korral- 
daja. 

Palju energiat ja aega võtsid pikad 
kontserditurneed mööda USA-d ja 
Kanadat Roman Totenberg Ensemble'i, 
Chicago Little Symphony ja Boston String 
Ouartet'i koosseisus. 

Alates 1957. aastast sai Kalamile vä- 
ga südamelähedaseks osalemine naa- 
berosariigis Vermontis toimuvatel iga- 
suvistel muusikapidustustel Marlboros. 
Festivali kunstiline juht oli kuulus tšeh- 
hi päritolu pianist Rudolf Serkin. Kalam 
alustas festivalil osalemist viiuldajana 
ning talle kui tegevmuusikule oli üheks 
elu tippsündmuseks osalemine festivali 
kammermuusika grupi liikmena turneel 
Itaalias, Kreekas, Šveitsis ja lisraelis. 

Alates 1962. aastast määrati Kalam 
Marlboro festivali programmidirekto- 
riks ja seetõttu olid suved pidevalt kin- 
ni. See oli keeruline, ometi inspireeriv 
ja suurt loomingulist fantaasiat vajav 
amet, mida Kalam omamoodi nautiski. 
Marlboro suvefestivalidel hakkas ak- 
tiivselt osalema ka Kalami poeg Tõnu, 
algul assistendina, siis dirigendi ja ka 
pianistina. Blombergi põgenikelaagri 
perioodil Bad Rehburgis 1948. aastal 
sündinud Tõnu sai tuule tiibadesse eel- 
kõige tänu kodustele muusikalistele 
mõjutustele. Üks kodust saadud oma- 
dus oli kindlasti visadus ja järjekindlus 


eesmärgi saavutamisel. Kõik see on 
aidanud läbida Tõnul mitmed USA 
muusikaõppeasutused heade ja väga 
heade tulemustega. Algul õppis Tõnu 
klaverit ja kompositsiooni, hiljem diri- 
geerimist. Ta on juhatanud mitmeid 
USA sümfooniaorkestreid ja külasta- 
nud mitu korda ka Eestit ning seisnud 
ERSO ees. Viimati 2004. aastal festivali 
Eduard Tubin ja tema aeg“ raames. 
Endel Kalami tegevuse haaret kam- 
meransambleis ja orkestreis mängides 
näitab põguski loetelu: Herni Temianka 
kammeransambel, Balti keelpillikvar- 
tett, Trio da Camera, Bostoni ooperiorkes- 
ter (seal on ta ka ooperit juhatanud — 
Verdi ,,Traviatat“ Nikolai Geddaga ühes 
peaosadest), Bostoni Ballett, Puerto Rico 


Symphony, esplanaadiorkester Boston 
Pops, USA ühe vanema muusikaorgani- 
satsiooni , Händel 6 Haydn Society” or- 
kester... Väga südamelähedaseks sai talle 
tegevus 1968. aastal enda asutatud New 
Englandi kammerorkestri dirigendina. 

Energiat jätkus ka pedagoogiliseks 
tööks ja nii oli Kalam aastast 1969 Bos- 
toni ülikoolis vioola- ja kammermuusi- 
kaklassi õppejõud. 

Kontsertide korraldamine oli Kalami 
üks nõrkusi ja nii sattus ta mitmesu- 
guste ühingute ja organisatsioonide ju- 
hatustesse. Näiteks, olles Indianapolise 
orkestri liige, osales ta sealse Balti Kont- 
serdiühingu asutamisel. Bostonis oli ta 
aga Balti-Ameerika Ühingu esimees 
ning tema initsiatiivil ja otsesel korral- 


Aastal 1968 asutas Endel Kalam New Englandi kammerorkestri. 


Fotojäädvustus aastast 1975. 


Fotod Eesti Teatri- ja Muusikamuuseumi arhiivist 


TABEL y 

damisel toimus terve Balti kontsertide 
seeria, mis saavutas suure populaar- 
suse. 

Suure entusiasmiga kirjutas Kalam 
kontserdiarvustusi ja muusikateemalisi 
artikleid eesti pagulasväljaannetele. 
Kokku on neid teada ligi 500. (Abikaasa 
Erika Kalam on Endli artiklid hoolega 
kokku kogunud ja mõni aasta tagasi 
saatis neist koopiad Eesti Teatri- ja 
Muusikamuuseumi). Ainuüksi nende 
artiklite põhjal saab pildi eesti pagulas- 
muusika sündmustest, saavutustest ja 
arengutest. 

Sageli tuli Kalamil esineda ka sõna- 
võttudega eesti muusikast mitmesugus- 
tel rahvuslikel üritustel, pidulikel aktus- 
tel, raadiosaadetes või loengutel. Nii on 
sündinud põhjalikud artiklid: ,, Eesti 
muusikast sõjajärgsel Saksamaal”, 
«Eesti heliloomingust paguluses“, 
» Eduard Tubin — eesti suurim sümfoo- 
nik“, , Eduard Tubin ja Arvo Pärt täna- 
päeva perspektiivis“ jt. 


Ludvig Juhti nimelise Muusikafondi 
juhina 

Kui 1956. aastal asutati New Yorgis 
Eesti Helikunsti Keskus, oli üks selle 
asutajaid ja juhatuse liikmeid Endel Ka- 
lam. Kohe algusest peale korraldas ta 
Balti kontsertide seeria, mille teiseks 
keskuseks jäi Boston. Selle seeria raames 
on esinenud soolokavadega paljud eesti 
tuntud pagulasmuusikud. 

Ludvig Juhti surmapäeval 20. jaa- 
nuaril 1957 asutati Bostonis Juhti-nime- 
line Muusikafond ja sealsele eesti kogu- 
konnale oli enesestmõistetav, et fondi 
esimeheks valiti Endel Kalam — oli ta 
ju Juhti sõber, aatekaaslane, korterinaa- 
ber ning nende perede saatused põimu- 
sid väga tihedalt. Kalam jäi sellele ame- 
tikohale kahekümne kolmeks aastaks. 
1983. aastal Kalamile antud Eesti Kul- 
tuurifondi kultuuriauhind oli paljuski 
tänuks tegevusele Juhti-nimelise Muu- 
sikafondi juhina. 

Fondi ülesanded olid suured ja mõ- 
nigi kord keerulised ellu viia. Omamoo- 
di probleemiks oli fondi asjaajamine, 
sest keskus asus Bostonis, arvukas eesti 
muusikute kogukond ja mitmed oluli- 
sed organisatsioonid aga New Yorgis. 
Ometi saadi eelkõige tänu Kalami am- 
mendamatule energiale asjadega hak- 
kama. Alles pärast Kalami surma viidi 
Muusikafond New Yorki ja liideti Eesti 
Helikunsti Keskusega. 

Muusikafondi juhina seisis ees suur 
töö eesti muusika originaalloomingu 
tellimisel ja salvestamisel, samuti kont- 
sertide korraldamisel. 

Aastal 1959 algatas fond uute, noor- 
tele mõeldud klaveripalade tellimise 
eesti pagulasheliloojailt. Laekus ligi 40 
pala, mille valiku ja kogumikesse paigu- 
tamisega oli üksjagu tegemist. Trükki 
läksid Eduard Tubina, Juhan Aaviku, 
Udo Kasemetsa, Kaljo Raidi, Avo Sõme- 
ri, Lembit Avessoni ja Diana Krulli pa- 
lad. Kokku ilmus kolm kogumikku: Tu- 
binalt ,, Süit eesti karjaseviisidest“, Aavi- 
kult ,,Seitse pala klaverile“ ja ülejäänud 
viie autori koondkogumik. 


Et aimu saada sellest, kuidas selline 
ettevõtmine teoks sai, toon mõned kat- 
ked Kalami kirjavahetusest asjasse pü- 
hendunutega. 

Juhan Aavik: See on fondil õnnelik mõ- 
te, et startida sellise noodiväljaandega meie 
noortele. Möödunud suvel reisides märka- 
sin, et nii Kanadas kui Ühendriikides tegut- 
sevad mitmed ja mitmed eesti klaveristuu- 
diod hulga õpilastega ja hää tasemega. Sama 
leidub ka Rootsis, kuigi vähemal määral. 
Neil õpilasil tuleb sageli esineda aktustel ja 
rahvuslikel koosviibimistel. 

Tubin märgib oma vastuses Kalami- 
le tunnustavalt: See on väga tänuväärne 
algatus lastepalade kirjutamise aktsioonis. 
[- --] Noortele on vaja klaveripalu, muidu 
kaob seegi väike kontakt eesti kultuuriga ära 
ja kui see on kadunud, pole enam mingit 
eesti ühiskonda.(...). 


Udo Kasemets Kalamile: (...) on otse 
karjuv puudus klaverimuusika järele, mil- 
lest meie õppiv noorus võiks ammutada vä- 
hematki arusaama eesti rahvalaulu ja heli- 
loomingu omapära kohta. 

Üheks klaveripalade kogumike nõus- 
tajaks kutsus Kalam Olav Rootsi, kes töö- 
tas Colombia pealinnas Bogotäs sealse 
sümfooniaorkestri peadirigendina. 

Roots Kalamile: Kaalu, kas poleks või- 
malik anda kõik see kupatus välja ühes 
vihikus, ütleme, selles järjekorras: Raid, Ka- 
semets, Olt, Krull, Avesson, Sõmer, Aavik, 
Tubin. See vihk annab pildi tervest Su üri- 
tusest ja on seega tore kultuur-ajalooline do- 
kument. Miinuseks on see, et isikud, kes 
oleksid huvitatud Tubina paladest, otsivad 
asjatult huvitavat vaimutoitu ja näpugüm- 
nastikat ülejäänud osast. Need aga, kes hak- 
kavad peale Raidi ja Kasemetsaga, kaotavad 
terve vihiku ajaks, kui jõuavad nii kaugele, 
et võiksid jõudu katsuda näiteks Tubinaga. 
On ka mõeldav, et annaksid välja kolmes 
osas: 1) Raid, Kasemets, Olt, Krull, Aves- 
son, Sõmer 2) Aavik 3) Tubin. Viimane 
Rootsi ettepanek leidiski realiseerimist. 
(Harri Olti palu kogumikku siiski ei jää- 
nud. — Autori märkus.) 


Endel Kalami lahkumine 

11. detsembril 1985 saabus väsimatu 
eesti muusika eestvõitleja Endel Kalami 
dramaatilis-heroiliseks kujunenud lah- 
kumine. Eesti Helikunsti Keskuse juha- 
taja Juta Kurman kirjutas järelhüüdes 
USA eesti ajalehes , Vaba Eesti Sõna“: 
E. Kalam langes kontserdilaval, oma töö- 
postil, taktikepp käes. [- - -] Saatuslikuks 
sündmuseks oli Bostonist ülejõe, Cambrid- 
ge'is asuva Longy Muusikakooli orkestri 
kontsert, kus E. Kalam oli olnud õpetajaks- 
dirigendiks kaks aastat. Kava esimene, Vi- 
valdi pala kulges sujuvalt. Järgnev Haydni 
sümfoonia Adagio samuti. Allegro juures 
hakkasid dirigendi jalad ootamatult vajuma 
-.. Orkestrit , maha lüües“ (katkestades) ja 
viimse jõuga puldist kinni haarates varises 
ta laval kokku. 


Viljandi Maagümnaasiumi kaaslane 
Edmund Valtman-Vallot avaldas samas 
lehes Kalami mälestuseks luuletuse 
= Tardunud paus“ (Endel Kalamile mõel- 
des): 

Lõid takti Su süda ja käsi 

läbi aastate pika ren. 

Ei kumbki neist iialgi väsind 

läbi aastate pika ren. 


Tõstis käsi taktikeppi — 
valla pääses helide kaskaad. 
Üles-alla mööda helitreppi 
voogas fraaside paraad. 


Äkki — väsis süda, 
peatus löök. 

Tekkis ootamatu paus... 
Käsi rütmihoos tõusis... 
siis vajus... 


Jäi õhku tardunud paus. 


Viiteid: 

Avo Hirvesoo. ,, Kõik ilmalaanen laiali“. 
Tallinn, 1996, AS , Kupar”. 

Teatri- ja Muusikamuuseumi Endel Kalami 
isikukogu M 487. 

ETMMi New Yorgi Eesti Helikunsti Keskuse 
kogu MO 310. 

SEL SÜGISEL LIHULAS 
3. Matsalu loodusfilmide festival 


MARIS BALBAT 


Kolm olevat kohtu seadus. Matsalu 
rahvusvaheline loodusfilmide festival 
toimus sel sügisel Lihulas kolmandat 
korda ning enam pole vist põhjust aru- 
tada, kasta ikka leiab aset ka neljandat, 
viiendat jne-mitmendat korda. Enese- 
kindlana ja väärikana on ta asetunud 
PÖFFi ning Pärnu dokumentaal- ja ant- 
ropoloogiafilmide festivali kõrvale, ol- 
les eriti viimasele oma filmide temaati- 
kaga kohati ka konkurent. Rein Maran, 
festivali idee algataja (kuid ometi mitte 
ametlikult korraldajate nimekirja kuu- 
luja), on TMKs esimesest Matsalu festi- 
valist kirjutades õigusega nimetanud 
Tallinna ja Pärnu festivali isikupõhis- 
teks, mis tõenäoliselt hääbuvad, kui vas- 
tavalt Tiina Lokk ja Mark Soosaar 
peaksid nende püstihoidmisest loobu- 
ma. Matsalu festival on laiapõhjalisem. 
Siingi on küll festivali a ja o üks inimene, 
festivali direktor Tiit Mesila, kuid tema 
kõrval on võrdväärsete partneritena õl- 
gaall hoidmas sellised entusiastid nagu 
Ago Ruus, fotomees Heiko Kruusi, Ka- 
ja ja Alex Lotman ning teisedki Matsalu 
Rahvuspargi inimesed, organisatoorset 
ja majanduskülge püsti hoidev Vaike 
Mesila, Lihula vallavalitsus ja muidugi 
ka Rein Maran, kelle vaikne kohalolek 
kõikidel festivali linastustel on tuntav. 
Lisaks veel kas kohalikke või mujalt 
Eestist kohale sõitnud loodusfänne, nii 
professionaale kui amatööre. Huvitatud 
publiku toetus on väga tuntav. 

Toetava tegurina mängib kaasa ka 
konkreetne keskkond — keskaegne Li- 
hula ja Matsalu Rahvuspark, mille uni- 
kaalset loodust koos lindude rändega 
tutvustavad nii eesti kui välismaistele 
festivali külalistele kohalikud head eks- 
kursioonijuhid Aare Lepik ja Alex Lot- 
man. Lihula lähistel Järise ja Poanse kü- 
las on suvekodu mitmel filmiinimesel, 
sealhulgas Vaike ja Tiit Mesilal, kes 
veedavad siin aastast poole. Lähedal on 
Rein Marani, Peeter Simmi ja Vallo Ke- 
pisuvekodud. Matsalu Rahvuspargi ase- 
direktori, kõigil kolmel korral festivali 
žüriisse kuulunud Kaja Lotmani ning 
festivali väliskülalistega tegelnud Alex 
Lotmani maja asub mere ääres Matsa- 
lus. Penijõel, kolm kilomeetrit Lihulast, 
on Matsalu Rahvuspargi keskus oma 
põneva loodusmuuseumiga. Lihula 
1990. aastal valminud avara, kahe saali- 
ga kultuurimaja on vald tasuta festivali 
käsutusse andnud. 

Festivali toetavad või finantseerivad 
lisaks Lääne maakonnale ja Lihula val- 
lale Eesti Filmi Sihtasutus, Kultuurkapi- 
tal, Kultuuriministeerium, Matsalu 
Rahvuspark ja mitmed teised asutused. 

Pärast esimest festivali 2003. aastal 
loodi MTÜ Matsalu Loodusfilmide Fes- 
tival, kuhu kuuluvad Tiit Mesila, Ago 
Ruus ja Heiko Kruusi. 

Filme otsitakse teistel festivalidel 
käies, kataloogide järgi ja tekkinud tut- 
vuste kaudu. Tänavunegrand prix" film, 


25. septembril 3. Matsalu loodusfilmide festivali lõpetamisel Lihula kultuurimajas 
musitseerisid Robert Jürjendal ja Jaak Johanson koos iiri kolleegiga. 


Rootsi ,,Talumehe elu maa peal”, jõudis 
festivalile žürii liikme Andres Söödi 
kaudu, kellele näitas filmi Söödi doku- 
mentaalfilmi , Üksinda kiigel” peatege- 
lane Jaak Herodes, kes omakorda on 
» Talumehe elu” eesti päritolu režissööri 
Peter Gerdehagi sugulane. 

Festival on arengus. Kui esimesel 
festivalil 2003. aastal oli võistlusprog- 
rammis 23 filmi seitsmelt maalt, siis 
teisel 35 filmi kolmeteistkümnelt maalt, 
ja kuigi Tiit Mesila arvas teise festivali 
aegu, et kvantitatiivset kasvuruumi 
enam ei ole, ületas kolmas festival oma 
39 võistlusfilmiga viieteistkümnest rii- 
gist siiski eelnenuid. Vist ei olnud eel- 
mistel festivalidel ka ühtegi nii vapus- 
tavalt head filmi kui tänavune võitja 
» Lalumehe elu maa peal”. Saalidki täi- 
tuvad vaatajaist üha tuntavamalt. Kui 
arvestada kõiki toimunud üritusi, ka 
fotonäitusi Lihula mõisa häärberis ja 


mõisaaidas, oli külastajaid seekord ligi 
7500. Publiku hulgas oli peaaegu võrd- 
selt noori, keskealisi ja eakaid — selge 
vahe näiteks ainult noorest publikust 
koosneva PÖFFiga. 

Temaatiliselt olid filmid seekord löö- 
dud kahte lehte: ,Meri ja kallas” ning 
Inimene ja loodus”. ,, Meri ja kallas” tä- 
hendas tihtipeale filme saartest või vee- 
alusest maailmast, samuti kalade, hül- 
jeste, pringlite või veelindude jälgimisele 
pühendunud töid. Enamik loodusfilme 
on ka mitte-spetsialistist vaatajale köit- 
vad. Äsja Norrast tulnuna vaatasin filmi- 
des , Sukeldumine Skagerrakki”, ,,Su- 
keldumine merituppede maale” ja 
Norra peidetud saladused” hämmas- 
tusega veealuseid võtteid fjordides: sel- 
list eksootilist värvikirevust ja liigiroh- 
kust oleks oodanud näha vaid lõuna- 
maistes vetes! Osa filme eristub teistest 
autori ilmselt väga kirgliku huvi poolest 


kino 91 


° Režissöör Rein Maran ja tema õpilane Mare Albri, kelle film , Kevad hõbekajaka 


maal” pälvis Keskkonnaministeeriumi auhinna. 


filmitava vastu. Saksa filmis , Norra pei- 
detud saladused” läheb režissöör-ope- 
raator Florian Graner allveevõtetele tun- 
giva tahtmisega leida Norra fjordides ko- 
ralle ning eluunistusega kohata siin ha- 
ruldast vee-elukat nimega meritont. 
Unistus täitubki ningfilmi võiks liigitada 
nende loodusfilmide hulka, millest an- 
nab välja lugeda üldistust ühe unistuse 
täitumisest/täitumatusest. 

Matsalu festivali külaliste hulka 
kuulus atraktiivne prantslastest abielu- 
paar Anita ja Guy Chaumette. Festivalil 
oli neil kaks filmi, , Täiuslik riff” ja 
Räägime kaladega”. Esimesel neist 
toimus Lihula kultuurimaja saalis maa- 
ilmaesilinastus. Ka ,Täiusliku rifi” 
võiks asetada unistuste-otsingute filmi- 
ritta. Merebioloogidest allveefilmijad 
otsivad oma kaameraga täiuslikku, 

inimtegevusest ja saastatusest rikkuma- 
ta korallriffi. Ega leia seda. Chaumet- 
te'id olid ühed vähestest, kes festivalil 
pikemalt oma tööst rääkisid. Kuulsime, 
et korallrahud on väga õrnad, haavata- 
vad organismid, kahjustuste tõttu nad 
surevad. Ekraanil näemegi värvikireva- 
te korallide kõrval ka kurvalt pleekinud 
ja valgeid, surnud organisme. Guy 
Chaumette räägib: kui korallid täielikult 
kaovad, on tagajärjed katastroofilised — 
see toob lumepalliefektina kaasa mitme 
teise liigi hävingu. Korallrahudest saab 
ravimeid AIDSi, vähi ja teiste haiguste 
vastu. Kui korallrahude päästmiseks 
midagi ei tehta (vaja on poliitilist ot- 
sust), surevad nad kolmekümne aastaga 
välja nagu dinosaurused. Veel arvas 
Guy, et dokumentaalfilmid (küllap ta 
mõtles ka loodusfilme) on tihti igavad, 


nende elustamiseks on vaja visuaalseid 
efekte. Peab ütlema, et oma filmides ka- 
sutas ta visuaalse efektina omaenda 
kaasautorist naist, blondi modelliväli- 
musega Anitat. Pisut palju seda efekti 
ehk sai, aga no mis siis ikka, oli ju kena 
vaadata. Küsimusele, kust nad filmimi- 
seks raha saavad, ütles Guy, et töötavad 
kuurortides, viies inimesi sukelduma. 
Oma teises filmis , Räägime kaladega” 
avastavad nad kalad kui suhtlemisaltid 
olendid, kellega on võimalik kontakti 
saada. Film pälvis žürii eriauhinna. 
Matsalu festivalile lubasid Chaumet- 
te'id tagasi tulla oma kolmandafilmiga. 

Festivalifilmide üheks läbivaks tee- 
maks oligi hoiatus inimtegevuse laosta- 
vast mõjust looduskeskkonnale. Eriti 
rohkelt näeb neid ohte Soome film , Lää- 
nemeri — üllatuste meri” (režissöör 


Rahvusvahelise žürii esimees rootslane Sven Jansson. 


Nick Upton, operaator Kari Hautanen 
jt). Film teadvustab, et Läänemeri kui 
madal, kinnine meri, midagi mere ja 
järve vahepealset, on eriti tundlik reos- 
tuse suhtes. Ohuks merele on laevan- 
dus, sest enamik reostajatest lastakse 
tahtlikult merre. Liigne toit tekitab me- 
res suuri vetikaparvi. Setteproovides on 
mürkkemikaale. Räimes on nii palju 
toksiini, et rasedatel ja imetavatel ema- 
del on tungivalt soovitatav neid mitte 
süüa. Merelinnud on ohustatud, vahe- 
pealsetel aastatel läks kaduma üllas ja 
õilis lind merikotkas. Hüljeste arv on 
langenud. Samas nähakse ja hinnatakse, 
nagu mitmes teiseski filmis, ka inimeste 
loodust säästvat tegevust. Inimesed on 
merikotkastele pesi teinud ja merikot- 
kaid toitnud ning nüüdne merikotkaste 
naasmine on üks looduskaitsjate suuri- 


kino 93 


Ago Ruusi fotod 


a 


NA 
| N 
AN (a 


Merebioloogidest allveefilmijad, Inglismaal elav prantslastest abielupaar Anita ja 


Guy Chaumette. 


maid triumfe (see puudutab muuseas 
ka Matsalu Rahvuspargi ala). Meri hak- 
kab viimaste aegade kaitseaktsioonide 
tulemusena oma tasakaalu tagasi saa- 
ma. Küllap on loodusfilmidelgi selles 
kaitsetegevuses oma osa! 

Üks eksootilisemaid, atraktiivse- 
maid filme oli Itaalia ,, Piirideta saared”, 
misnäitab elu Vahemere saartel Korsika 
ja Itaalia vahel. Siin on kaljusaarel oma- 
moodi Robinsonina elav loodusvaatleja 
Jean-Michel oma kaaslasega, palju vee- 
lindude ja roomajate liike, hämmastav 
loodus. Läheduses on kaunis Bonifacio 
rand, mis suvel täitub turistidega, tal- 
veks muutub aga kummituslikult tüh- 
jaks surnud linnaks. 

Sama rida jätkab Austria film , Aad- 
ria saladused”, mis filmitud Aadria me- 
re kaljusaartel Itaalia ja Horvaatia vahel, 

kuhu majakavahtidele köisteega toitu ja 
varustust tarnitakse. On Po jõgi oma 
üleujutustega, Veneetsia probleemid, 
merikeeled, südakarbid, kaeluskotkad 
ja rästikud. Dalmaatsiasse toodi rästiku- 
te vastu sisse manguste, kes aga mõne 
aja pärast läksid prügimägedele toitu- 
ma, muutusid ise kahjuriteks ja jätsid 
rästikud sinnapaika. Selleski filmis rõ- 
hutatakse inimese loodust toetavat rolli. 

Kuueosalise sarjaga , Läänemere 
pärlid” oli Lihulas soome režissöör Pet- 
teri Saario Porvoost, siinne vana tuttav, 
kellelt eelmisel festivalil oli film ,,Sisu- 
kivi”. Petteri Saario on purjetanud Saa- 
remaal, Ahvenamaal, Hailuotol, Got- 
landil, Bornholmil ja Kotlinil ning tei- 
nud igast saarest filmi. Kolm esimesena 
nimetatut kuulusid võistlusprogrammi. 
Nii Petteri Saario kui ka tema kaasope- 


Arvo Tarmula foto 


Kaks auhinda võitnud Ago Ruus, , Rannaniitude laulude“ režissöör ja operaator. 


raator Jan Henriksson viibisid ka festi- 
valil. Kui otsustada Saaremaa-filmi jär- 
gi, siis oli autor püüdnud oma filmides 
vältida üldtuntud võtteid. Kuid vähe- 
malt Saaremaa puhul oli sel moel tule- 
museks mitte eriti huvitav film: näeme 
näiteks Koguva külas muuseumlikke 
esemeid ja detaile, kuid mitte küla en- 
nast. Ahvenamaa-filmis ühel väikesaa- 
rel elavast perekonnast kordab Saario 
suuresti oma varasemat filmi , Sisukivi” 
sellestsamast perekonnast. Filmides oli 
ülipalju teksti, nii et pilt muutus kohati 
nagu teksti illustratsiooniks. Natuke 
edev tundus ka autori enda rohke eks- 
poneerimine tema purjepaadis. Sarja 
parim ja omapäraseim osa oli , Hailuo- 
to” peaaegu arktilisest saarest ja tema 
elanike tegevusest. See film sai ka au- 
hinna. 


Kõige rohkem filme, kaksteist, oli 
Saksamaalt, kusjuures filmitud oli tihti 
mujal kui Saksamaal (mis on muide 
küllalt tüüpiline tendents — ikka otsi- 
takse eksootikat ja huviväärsusi mujalt 
kui omalt maalt). Siia kuulus näiteks vä- 
ga dramaatiline lugu pringlitest ,,Pring- 
lid — elu ja surm kiirteel”. Pringlid on 
vähetuntud ja seni üldse mitte filmitud 
vaalalised. Jälgitakse kahe pringlilapse 
võitlusi surmaohtudega — üht oma 
emaga Norra meres, teist Põhja-Amee- 
rika rannavetes. Esimene saab surma 
delfiinide mängitatuna (delfiinid ei söö 
neid), teine jääb kinni kalurite võrku- 
desse, kust inimesed ta suure vaevaga 
päästavad, nõnda et film lõpeb happy 
end'iga nagu tõeline hollywoodlik lugu. 
Filmis on mõlemale pringlipojale nimigi 
pandud, kuid uskumatuna tundub, et 

läbi filmi on tõepoolest ühtesid ja samu 
loomi suudetud jälgida. Kui see film oli 
kokku pandud lausa klassikaliste dra- 
maturgia reeglite järgi, siis sakslaste tei- 
ne film, eepiline kaheosaline ,,Fantasti- 
line reis Golfi hoovusega”, mis pakkus 
kohati küll päris huvitavat informat- 
siooni, näiteks sellest, kuidas Golfi hoo- 
vus Põhja-Jäämeres külmaga nagu kosk 
põhja vajub, oli oma ühetoonilisusega 
siiski igavavõitu. 

Tihti olid vähemalt tavavaatajale 
köitvamad filmid, millesse oli kaasatud 
ka inimene. Minu jaoks olid sellised näi- 
teks Šveitsi film ,Lambakarjuste tee- 
kond kolmandasse aastatuhandesse”, 
sakslaste ,Elu karude seas” ja ,Hun- 
did! Tagasi Saksamaal”, Rootsi film 
Hunt külas” ning eelkõige muidugi 
Rootsi film ,Talumehe elu maa peal” 
(kõiki 39 võistlusfilmi ei jõudnud vaa- 
data). Tegemist on dokumentaalse kal- 
lakuga filmidega, mis sama hästi kui 
Matsalu omasse võiksid kuuluda ka 
Pärnu festivali programmi. 

Pika lambakarjustefilmi esimene osa 
näitab noorepoolset habetunud lamba- 
karjust 400-pealise lambakarjaga talvi- 
ses metsas: lambad kraabivad rohtu lu- 
me alt. Tegemist pole mingi Alpi-idülli- 
ga — oma telgis-ööbimiste ja lumises 
metsas söögikeetmistega on see töö 
lambakarjusele nii füüsiliselt kui ka 
psüühiliselt raske. Aeglane film täis loo- 
dushelisid, lammaste määgimist ja kel- 
lade kõlinat loob omapärase meeleolu. 
Filmi teises osas näeme sama meest juba 
koos perekonnaga suvisel ajal lammas- 
tega mägikarjamaal. Töö on raske ka 
siin; kogu selle kitsede lüpsmise, juustu 
tegemise, loomade ravitsemise, poegi- 
miste abistamise ja muuga teevad lam- 
bakarjus ja tema naine tööd 18— 19 tun- 
di päevas, magatakse napp viis tundi. 
Paralleelselt näeme vahepeal teisegi 
lambakarjuse elu. Sissevaade meie jaoks 
tundmatusse elukeskkonda oli kahtle- 
mata põnev. 

Dramaatiline oli Rootsi film ,Hunt 
külas”, kus külaelanike ning loodus- 
kaitsjate vahel areneb visa võitlus Rootsi 
tagasi tulnud hundikarja pärast. Vihaste 
külameeste näod ühel hundivastasel 
koosolekul oleksid lausa nagu stseen 
Kitzbergi , Libahundist”. Helikopteriga 
jälgitud huntidele õnnestub raadiosaat- 
jad külge kinnitada, mis võimaldab nen- 
de asukohta määrata ning leevendab 
probleemi vähemalt mõneks ajaks. 

«Hundid! Tagasi Saksamaal” näitab, 
kui haruldaseks on hunt Kesk-Euroopas 
muutunud. Saksamaale, kus hundid hä- 
vitati 150 aasta eest, on nüüd hakanud 
neid üle Poola piiri tagasi tulema, kuid 
isegi metsavahid pole neid näinud. 
Hundiuurija Sabine on üliõnnelik, kui 
pärast pikki edutuid jälgimisi õnnestub 
üht siiski vaatetornist näha ja filmida. 
Filmis võideldakse nn Punamütsikese 
sündroomiga, väites, et hunt inimest ei 
ründa ega vigasta. 

Eesti filme oli festivalil viis. Noore 
loodusfilmija, Rein Marani õpilase 
Mare Albri film ,Kevad hõbekajaka 
maal”, mis filmitud ühel Rohuneeme- 
lähedasel laiul, oli igati tasemel. Varjest 
filmimisega oli kätte saadud päris ha- 
ruldasi kaadreid kajakate elust. Rein 
Marani film ,,Sundasunik” räägib ini- 
meste poolt Eestisse toodud kährikkoe- 
rast ning selle migrandiga seotud prob- 
leemidest (filmist on pikemalt juttu 
TMKs nr 8/9, 2005). Põhjalik ning tea- 
dusliku suunitlusega on Ago Ruusi 
Matsalus filmitud ,Rannaniitude lau- 
lud”, milles rõhk ennekõike kaduma 
hakkaval kärnkonnaliigil kõrel ja tema 
päästmisaktsioonidel. 

Festivali naelaks, selle silmapaistvai- 
maks sündmuseks sai rootsi režissööri 
Peter Gerdehagi vapustav film ,Talu- 
mehe elu maa peal”. Autor jälgib oma 
täispikas filmis omapärase talumehe- 
loodusfilosoofi elu. Pikk kõrge laubaga 
viikingitaoline mees peab talu esiisade 
kombel hobuadra, äkke, looreha ja vana 


Festivali grand prix” võitja, rootslane Peter Gerdehag. 


rehepeksumasinaga, kasutamata kunst- 
väetisi ega mürkkemikaale. Talu senist 
looduslikku ilmet ja taimekooslust säili- 
tav, oma sidet loodusega tunnetav, 
ümbruskonnas hinnatud ja lugupeetud 
mees tajub probleeme laiemalt, soovi- 
des, et külas ja taludes oleks pühendu- 
nud inimesi. Kui metsikud taimed võta- 
vad võimust, kaotame oma hinge, hoia- 
tab ta. Ühelt linnaskäigult tuleb ta aga 
tagasi saatusliku sõnumiga: mul on sur- 
maotsus. Vähk jätab aega veel mõned 
kuud. Meesei kaeble, kuid ta näkku tek- 
kinud närvitõmblus reedab ta sisevõit- 
lusi. Siiski ta usub: see talu jääb püsima. 
Ma tean seda. Ma tunnen seda. Filmi ka- 
tarsislikud mustvalged lõpukaadrid pä- 
rineksid nagu mõnest Ingmar Bergma- 
ni filmist: lumesadu, loomad lumes, 
mees ise puukoorma otsas nagu haju- 
mas silmapiiri taha. 


Peter Gerdehag oli oma filmi karis- 
maatilise kangelase sõber ja naaber — 
õnnelik juhus filmi tegemiseks. Pärast 
filmi linastumist demonstreeris Gerde- 
hag Lihula muuseumi saalis slaidiprog- 
rammi oma kangelasest ning tutvustas 
selle põhjal välja antud raamatut. 

Ilma filmita ,Talumehe elu maa 
peal“ poleks see festival olnud seda, mis 
ta oli. Ettearvatult pälvis see žüriilt 
grand prix. 

Matsalu III rahvusvahelise 
loodusfilmide festivali auhinnad 


Festivali peapreemia, grand prix 
» Talumehe elu maa peal“, Rootsi, 2003, rež Peter Gerdehag. 


Kategoorias , Meri ja kallas“ 
Parim režii 
Aadria saladused“, Austria, 2003, rež Michael Schlamberger. 


Parim operaatoritöö 
Norra peidetud saladused“, Norra, 2003, rež Florian Graner. 


Žürii eriauhind 
Räägime kaladega“, Suurbritannia, 2003, rež Guy Chaumette. 


I preemia 
»Raudrifid“, Suurbritannia, 2003, rež Sue Daly. 


Kategoorias , Inimene ja loodus“ 
Parim režii 
Kreeka — jumalate aed“, Austria, 2005, rež Michael Schlamberger. 


Parim operaatoritöö 
»Apalatšid“, Austria, 2005, rež Steve Nicholls ja Alfred Vendl. 


Žürii eriauhind 
»Rannaniitude laulud“, Eesti, 2005, rež Ago Ruus. 


I preemia 
Läänemere pärlid 5 — Hailuoto“, Soome, 2005, rež Petteri Saario. 


Auhinnad määras festivali žürii koosseisus: 
Irjaleena Eriksson (Soome), 

Sven Jansson (Rootsi) — esimees, 

Kaja Lotman (Eesti), 

Andres Sööt (Eesti) ja 

Peter van der Wolf (Holland). 

Eriauhinnad 
Eesti Vabariigi Keskkonnaministeeriumi auhind 
»Kevad hõbekajaka maal“, Eesti, 2005, rež Mare Albri. 


Matsalu Rahvuspargi auhind 
»Poiss, kes jumaldas loodust“, Norra, 2005, rež Asgeir Helgestad. 


Eestimaa Looduse Fondi auhind 
"Primorje puudollarid“, Venemaa, 2004, rež Jevgeni Feršter. 
»Sööb ja salgab“, Norra, 2005, rež Kurt Salo. 


Lihula valla auhind 
»Rannaniitude laulud“, Eesti, 2005, rež Ago Ruus. 


Läänemaa keskkonnateenistuse auhind 
”Eesti loodus“, Rootsi, 2005, rež Tom Arnbon. 


Lihula muuseumi auhind 
»Lühilood loodusest“, Ungari, 2005, rež Sändor Zsila. 


KEE E 


Täpsustuseks TMKs nr 11 ilmunule: 


Ik 13: XV üleliidulist filmifestivali Tallinnas peeti 1982. aasta algul, kus Arvo 
Kukumägi tunnistati parimaks meesosatäitjaks kevadkülvivoliniku rolli eest 
Peeter Simmi filmis , Ideaalmaastik“, samal ajal mängis ta Kalju Komissarovi 
Noorsooteatris lavastatud Vsevolod Višnevski ,Optimistlikus tragöödias” episoo- 
dilist osa; 

Ik 43: Olavi Ruitlase ,, Volli“ lavastaja oli Tarmo Tagamets; 

Ik 48: Kivisildniku ja Kauksi Ülle , Pühaku“ , Vanemuise“ lavastuse kunstnik oli 
Liina Unt; 

Ik 66: Kaarel Irdi 70. sünnipäeva 1979. aastal tähistati tema lavastustega , Taga- 
hoovis“, , Naistelaulud“, , Meestelaulud“ ja , Reigi õpetaja“. 

ANDRES SÖÖT: IGA KAADRIT OLI 
HUVITAV VAADATA 

Andres Sööt Matsalu loodusfilmide 
festivali Žüriis esimest korda 


Mis mulje jäi žürii tööst? 

Siin tuli kolme-nelja päeva jooksul 
ära vaadata 39 enam-vähem täispikka 
filmi. Sellise tempo juures muutub see 
töö tahes-tahtmata mõnevõrra pealis- 
kaudseks. Teistel žüriiliikmetel oli ilm- 
selt osa filme varem nähtud, minul mit- 
te. Minu jaoks oleks olnud ideaalne va- 
riant, kui ma oleksin saanud kõik filmid 
algusest lõpuni ära vaadata, üksinda, 
rahulikult ja selliste intervallidega, nagu 
ma vajalikuks pean. Korraga üle kahe 
filmi ei tohi üldse vaadata, sest nagu 
praktika on näidanud, vastuvõturetsep- 
torid nüristuvad pikema vaatamise pu- 
hul veidi. Väga paljud filmid olid ka sar- 
nased, eriti need, mis puudutasid vee- 
alust maailma. Süžeeline film jääb pare- 
mini meelde kui süžeetu loodusfilm. 
Veealuste võtete — eksootiliste värvilis- 
te kalade, korallide, taimede, meduusi- 
de — väärtuseks on see, et tavainimene 
ei pääse neid ju naljalt muidu nägema 
kui filmis. 

Raskusi on selliste filmide režii ja 
operaatoritöö hindamisel. Tänapäeval 
minnakse vee alla ainult heade kaame- 
ratega, siinsed seda laadi filmid olid 
kõik väga suurte eelarvetega kallid fil- 
mid — kuid operaatoritöö ei ole seal ise- 
enesest keeruline; kas või siinsamas 
Matsalu luhal või roostikes kaameraga 
mütata nõuab juba palju rohkem pingu- 

tust ja energiat. Veealuste filmide ope- 
raator ja režissöör olid peaaegu alati 
ühes isikus, mis on ühest küljest mõiste- 
tav, aga huvitav oleks näha veealuste 
võtetega filmi, kus režissöör ei oska uju- 
dagi, istub kalda peal, vaatab materjali 
ja ütleb, et vaat, kurat, see peaks nii või 
naa olema. Etta natuke eemalduks sel- 
lest asjast. Et nende värvikirgaste kaad- 
rite hulk ei muutuks liiga suureks. 

Üks tendents, mis silma torkas: fil- 
mid on kõik natuke pikemad, kui nad 
võinuksid olla. See inimene, kes ise kaa- 
mera taga ei ole, oleks võib-olla lõiga- 
nud filmi natuke tempokamaks, ja seal, 
kus on juba kõik selge, oleks kaadrid 
lühemaks lõiganud. 


Žürii esimees vihjas, et kohati oli 
žüriil filmide hindamisel ka eriarva- 
musi ja vaidlusi. 

Üldmulje žürii tööst oli siiski posi- 
tiivne selles mõttes, et meil suuri põhi- 
mõttelisi lahkarvamusi ei olnud. Näi- 
teks grand prix” saanud filmi osas, Talu- 
mehe elu maa peal” me olime täielikus 
üksmeeles, sest see oli kõigist nähtud fil- 
midest kõige filmilikum. Selles filmis oli 
lisaks loodusele olulisel määral kaasa- 
tud ka inimene, ja see annab — olene- 
valt sellest, kuidas seda inimest on eks- 
poneeritud ja millised probleemid te- 
maga seostuvad — filmile dokumen- 

kultuurimaja direktor ja festivali toimkonna liige Tiina Lobja ning žürii liige, Matsalu 


Rahvuspargi asedirektor Kaja Lotman. 


taalse värvingu, mis ka loodusfilmi pu- 
hul on minu arvates plussiks. 

Natuke teistest erinevad olid kaks 
filmi. Šveitsi film ,Lambakarjuste tee- 
kond kolmandasse aastatuhandesse” 
tundus osale žürii liikmetele veniv, vaid 
aja kulgu fikseeriv, näidates ainult ini- 
meste toimetusi, ja seepärast vaadati se- 
da kahetunnist filmi ainult pool tundi 
ja ta ei leidnud üldsegi mingisugust ära- 
märkimist. Mina olin aga kuulnud, et 
film on huvitav, ning võib-olla oleks tul- 
nud kas või ainult selle eest, et inimest 
niivõrd loodusest sõltuvas keskkonnas 
fikseeriti, see kuidagi ära märkida. Tei- 
ne oli Läti film , Atraktiivne meri”, mis 
oli teistest nagu veidi värskem, vormilt 
uudne, ja mis alguses kõigile meeldis. 
Filmoli pisut humoristlikult tehtud, aga 
see oli nagu väike režissööri organisee- 
ritud kaameravallatus või kaadrite kok- 
kumontaaž. Siin näidati üht mere kal- 


last ja jutt käis sellest, milliste huvidega 
või mida inimesed siia mere kaldale tu- 
levad tegema: kes tuleb pilli mängima, 
kes kala püüdma, kes sõidab langevar- 
juga, kes teeb maastikujooksu. Siin oli 
tunda autorite organiseerivat ja korras- 
tavat kätt ja nii oleks see võinud ju ka 
olla, aga mulle oleks meeldinud, kui 
film oleks rohkem dokumentaalne ol- 
nud. Lõpp vajus täiesti ära, tuli mingi 
vanematest meestest koosnev bänd, kes 
hakkas seal tulega loitsima — nii et kui 
algul arvati, et sellele filmile võiks anda 
mingi eripreemia, siis lõpptulemusena 
sai selle eripreemia hoopis Ago Ruusi 
»Rannaniitude laulud”, mis on asjali- 
kum, probleemsem ja ka harivam. 


Kas oli veel filme, mis eriti meelde 
oleksid jäänud? 

Meelde jäid paljud filmid, sest maail- 
mas on nii vähe nähtud ja maailma on 

Ago Ruusi foto 


nii vähe nähtud, et iga kaadrit on lihtsalt 
huvitav vaadata. Praktiliselt kogu maa- 
kera neis filmides küll ei näe, aga etteku- 
jutust maastiku iseloomust ja omapä- 
rast, alates Aadria merest kuni Norra 
mereni välja, oli seal küll ja küll. 


Kas ainult loodust ja maastikku 
fikseeriv hea film suudab konkuree- 
rida teise hea filmiga, kuhu on kaasa- 
tud ka inimene, nagu näiteks seesama 
grand prix' saanud film , Talumehe elu 
maa peal”? 

Ega ikka vist ei suuda. Selles grand 
prix” saanud filmis oli minu arvates õn- 
nestunud tasakaal inimese tegemiste ja 
toimetamiste ning looduse vahel. 


On too film täiuslik? 

Päris täiuslikku ei olegi. Mõnede 
kaadrite poolest on film liiga korduv ja 
kohati häirib üksikkaadrite ülesehituses 
natuke fotograafilisus. Fotograafia täht- 
sus on üle paisutatud — nii nagu see 
oli ka noore Peeter Toominga puhul, 
kelle filmide igas kaadris oli tunda roh- 
kem fotograafi. Ta võis ühes kaadris 
üheks hetkeks kõik suurepäraselt üles 
ehitada — kõik komponendid, tonaal- 
suse, kompositsiooni tasakaalu ja nii 
edasi. Aga niipea kui filmitav objekt 
hakkab liikuma või kaamera peab hak- 
kama liikuma, laguneb kõik ära ja üle- 
jäänud osa juba ei ole enamnii väärtus- 
lik. Kuid see puudutab Toominga vara- 
semaid töid. , Talumehe elus” oleks 
võib-olla vaja olnud seda filmimaailma 
rohkem ruuniliseks teha, et kaamera lii- 
kumist oleks rohkem. Üksikud kaadrid, 
mille autor oli välja peilinud ja rihtinud, 
kannatlikult oodates valguse seisundit, 
olid briljantsed. 


Kas loodust inimese tegevuse eest 
kaitsvatel filmidel on sinu arvates 
mingi mõju elus toimuvale? 

Tont seda teab. Peaks ikka olema. 
Sest esiteks, probleem avalikustatakse. 

Loodusfilme vaatab enamik inimesi, 
enamik televaatajaid. Loodusfilm on 
filmivaataja seisukohalt tunduvalt po- 
pulaarsem kui näiteks dokumentaal- 
film. Probleem teadvustatakse ja ma 
loodan, et filme vaatavad ka need, kel- 
lest probleemi lahendamine oleneb. 
Kuna filmi autorid on ju ilmselt ikka 
looduse kauniduse ja puutumatuse 
poolt, siis need, kes enne loodusesse 
prahti loopisid, äkki pärast sellise filmi 
vaatamist seda enam ei tee. 


Selliseid filosoofilise alltekstiga, 
ühele objektile väga keskendunud fil- 
me, nagu on Rein Marani parimad 
tööd, sellel festivalil ei olnud? 

Ei olnud jah. Üks põhjus on selles, 
et nende suurte rahadega tehtud nn 
plastmassfilmide autorid peavad arves- 
tama sellega, et tähtis ei ole mitte nii- 
võrd nende isiklik maailmavaade, nen- 
de endi arusaam loodusest, vaid nad 
peavad arvestama sellega, mis meeldib 
keskmisele televaatajale. Võib-olla kesk- 
mine Euroopa televaataja ei tahagi eriti 
vaadata probleemfilmi, puhata tahtvat 
televaatajat hakkab see häirima, talle 
meeldib vaadata pigem värvilist eksoo- 
tilist merepõhja. Selliseid filosoofilise 
alltekstiga, väljapaistvalt omalaadse 
loodusetunnetusega filme oli siin vähe. 
Sellele pretendeeris võib-olla Norra 
maastiku muutumisest rääkiv film 
Kultuur ja maastik käsikäes”, kuid 
sellel oli režiilisi puudusi. Sellesuunalisi 
ponnistusi oli märgata ka Saksa filmi 
puhul ,Elu karude seas”, kus filmi 
autor koos oma kümneaastase pojaga 
Alaskal grislikarusid filmib. Materjal oli 
küll unikaalne ja operaatoritöö tehnili- 
selt perfektne, aga paralleel sellest, kui- 
das emakaru oma poega õpetab ja re- 
žissöör oma poega, oli liiga pealetükkiv 
ja naiivsevõitu. Ka lavastuslike kaadrite 
hulk oli siin liiga suur. 


Küsinud MARIS BALBAT 


"EESTI LOOD" KÕRVALTVAATES 
EDNI direktori Tue Steen Mülleri 
märkmed 2. veebruaril 2005 


toimunud seminaril 
KRISTIINA DAVIDJANTS 


Veebruari algul toimus järjekordne 
Eesti Televisiooni (ETV) ja Eesti Filmi 
Sihtasutuse (EFS) ühiselt korraldatud 
töötuba sarja ,,Eesti lood” produtsen- 
tidele ja režissööridele. Külalislektoriks 
ning analüüsijaks oli nagu eelmisel aas- 
tal Tue Steen Müller (edaspidi T.S. M.), 
Taanis paikneva European Documentary 
Network'i (EDN) direktor. 

Kuna T. 5. M-i praktika erinevate 
koolituste ja töötubade korraldamises 
hõlmab mitut aastakümmet, pidasid 
ETV ja EFS teda sobivaimaks nõustajaks 
» Eesti lugude” projekti juures. Oma osa 
on ka faktil, et olles kursis eelmise aasta 
sama sarja filmidega, oli T. S. M-il nüüd 
kergem uusi lugusid konteksti paigu- 
tada, kaotamata samas kõrvalseisja 
pilku. 

Oma sissejuhatuses ütles T. 5. M. 
tunnustavad sõnad ,,Eesti lugude” ra- 
hastamise struktuuri kohta, märkides 
kiitvalt ära väga olulist koostööd meie 
rahvustelevisiooni ja filmifondi vahel. 
Samuti tõstis ta esile reedeõhtuse prime- 
time'i olulisust kodumaise dokumen- 
taalfilmi demonstreerimisel. 

Kuna külaline oli Taanist, tuli tahes- 
tahtmata jutuks ka võrdlus tema kodu- 
maaga. Ka seal organiseeriti analoogne 
sari, kuid erinevalt Eesti lugudest oli 
kõigi lugude aines valitud Taani täna- 


Tue Steen Müller. 


päeva ühiskonnast ning nii oligi sarja 
alapealkirjaks , Kus on võim”. Arusaa- 
davalt oli igal filmitegijal vaba voli in- 
terpreteerida etteantud teemat vastavalt 
oma nägemusele. Eetriajaks anti Taani 

analoogidele kolmapäeva õhtu ning 
pärast telelinastust pandi kõik filmid 
DVD-le ja müüki raamatupoodidesse. 
Eesti lugude” puhul rõhutas T. 5. M. 
korduvalt, et me kirjutame oma filmide- 
ga Eesti ajalugu ning seetõttu peavad 
kõnealused pooletunnised dokumen- 
taalfilmid olema pikaealised, mitte vaid 
ühekordseks telelinastuseks mõeldud. 
Need Eesti lood, mis praegu ,,Eesti lu- 


104 


,Sensatsiooniline 
Tartu 
kevadbänd“, 
2004. 

Režissöör Madli 
Lääne. 


, Osta elevant 
ära“, 2004. 
Režissöör 
Õnne Luha. 


gude” sarja satuvad, peaksid kõnetama 
vaatajat ka viiekümne aasta pärast. Seo- 
ses sellega leidis ta, et pool tundi on 
võib-olla siiski liiga lühike aeg sellise 
formaadi tarbeks, ja hoolimata oma eel- 
nevatest kiidusõnadest ETV ja EFSi 
koostöö kohta, mainis T. S. M. ka olu- 
korra mõningat komplitseeritust filmi- 
tegija seisukohalt, kuna too peab teeni- 
ma Säärases olukorras mitut jumalat — 


televisioonivaatajat, filmi sihtasutuse 
nõudmisi, mõtlema narratiivsele struk- 
tuurile ning reitingutele jne. 

Kergendamaks mõttevahetust uue 
hooaja filmide autoritega, analüüsis T. 
S. M. mõningaid möödunud hooaja fil- 
me. Seminari algul tunnistas kommen- 
taator, et lisajõududena värbas ta test- 
vaatajateks ka momendil EDNis tööta- 
vad kaks praktikanti. Ning kuna tege- 
mist oli noorte naistega, siis olevat ol- 
nud ehk see põhjuseks, et neile kahele 
oli kõige südamelähedasem film Liina 
Triškina ,Elluastujad” (, Allfilm“). Ni- 
metatud filmi iseloomustati kui näidet 
väga heast teledokumentaalfilmist, mil- 
le üks võlu on noore publiku jaoks ker- 
gelt tekkiv samastumise moment. Kii- 
dusõnu pälvisid filmi struktuur, vahe- 
lõigud kahe noore peategelase vanema- 
tega ning lõppsõnas leiti, et selles filmis 
oleks kindlasti olnud materjali , suure- 
ma” filmi jaoks. 

, Osta elevant ära” (rež Õnne Luha, 
Rühm Pluss Null”) avaldas muljet oma 
väga ilusa sissejuhatusega ning süm- 
paatse , traditsioonilise koduperenaisest 
peategelasega”. Edasi mainis T. 5. M. 
aga, et ei mõistnud filmi üldist sõnumit, 
sest pärast filmi jäi hinge tunne, et filmi- 
tegijad on tema kui vaatajaga natuke 
mänginud. Kas film, mis jutustab pu- 
hastusvahendite käsimüügist, oli antud 
teema promotsioon või oli tegemist pee- 
ne satiiriga? Kummalisel kombel selgus 
väga suur erinevus eesti ja taani publiku 
irooniatunnetuses, sest eesti publiku 
esindajad ei kahelnud kordagi, et tege- 
mist on sooja satiiriga, taani vaataja see- 
vastu , asjale pihta” ei saanud. 

»Sensatsiooniline Tartu kevad- 
bänd” (rež Madli Lääne, , Allfilm“). 
Uuesti tekkis analüüsi korraldajatel kü- 
simus, et mida on selle filmiga õieti öel- 
da tahetud. Režissööri sõnul on tegemist 
looga ,, noortest inimestest, kes on pisut 
teistmoodi kui tavalised eesti noored”. 
Jälle pälvis kiidusõnu filmi algus, kuid 


"Marina Kuvaitseva ja üksildased 
naised“, 2004. Režissöör Arvo Iho. 


nenditi, et üsna varsti vajub film harali. 
Üheks valupunktiks nimetas T. S. M. 
seika, et filmil on praktiliselt kaks algust 
(kaks peategelaste tutvustust), mille tõt- 
tu vaataja tähelepanu hajub ning ei kes- 
kendugi õieti enam millelegi. Film rää- 
gib noortest, kes otsustavad oma protes- 
tiaktsiooni käigus tekitada suuremat 
sorti intsidendi, seetõttu jääb vaataja se- 
da ootama. Kuna aga intsidenti ei tule 
ega tule, sest politsei ei hooli sellisest 
provokatsioonist ehk siis supermarketis 
kontserdi korraldamisest, jääb vaatajale 
tunne, et talle on lubatud midagi, mis 
lõppkokkuvõttes jäi kätte andmata. 

»MAarina Kuvaitseva ja üksildased 
naised” (rež Arvo Iho, , Cumulus Pro- 
jekt). Siin mainis T.S.M., et nägi üles- 
võetud materjali juba aasta tagasi ning 
siis oli tunda, et režissöör on oma aines- 
se sügavalt armunud. Paraku näiteks 
EDNi praktikandid ei armunud filmi 
vaadates peategelasesse ära ning nende 
jaoks jäi väheks nii üldist atmosfääri kui 
ka kõrvaltegelaste näitamist. Oma filmi 
kommenteerides kurtis ka režissöör ise, 
et mitte kõik ei läinud plaanipäraselt 
ning et ei filmi peategelane ega kõrval- 
tegelased kippunud suurt oma hinge 
kaamera ees avama. Alles siis, kui režis- 
söör oli filmi nimitegelasele ülesvõetud 
materjali näidanud, hakkas intervjueeri- 
tav ennast avama. Aga kuna formaat 
seab filmile omad piirid, jäi aega napiks. 

» Teistmoodi tihane” (rež Mart Tae- 
vere, , Rühm Pluss Null“). Viimane ana- 
lüüsitav film olevat olnud nii EDNi kui 
ka T. S. M-i lemmik. Probleemsetest 
noortest kõnelev dokumentaalfilm päl- 
vis kiidusõnu dokumentaalses võtmes 
üles võetud filmikeele tõttu. Ka avaldas 
välismaistele vaatajatele muljet operaa- 
toritöö filmi alguses ning seda eriti see- 
tõttu, et filmi algus peaks ideaalis olema 

” Teistmoodi 
tihane“, 2004. 
Režissöör 
Mart Taevere. 


oma haaravusega olulisim moment ko- 
gu filmi juures. Ning nii nagu meeldis 
taanlastest vaatajatele filmi algus, aval- 
das mõjuvat muljet ka , Teistmoodi tiha- 
se” lõpp, kus otsad jäävad lahtiseks ning 
paljud oletused vaataja enda oletada. 
Lõppsõnas avaldas T. S. M. imestust fil- 
mi suure vaadatavuse üle, kuna Taanis 
publik , rasketel” teemadel filme vaada- 
ta ei taha ning selle tõttu ka telekanalid 
selliseid filme suurt ei näita. Mida muud 
siis öelda, et vähemalt seda muret meie 
eesti televaatajate ega telekanalitega 
pole. Tehtagu ainult häid filme, küll siis 
vaatajaid jätkub. 


EESTI DOKUMENTALISTIKA 
ÜMARLAUD: ,EESTI LOOD" 


Tartu visuaalse kultuuri festivalil 
"MaailmaFilm 2005“ 


6. mail Eesti Rahva Muuseumi näituse- 
majas 

Tartu visuaalse kultuuri festivali 
programmis linastus kuus filmi Eesti 
Filmi Sihtasutuse ja Eesti Televisiooni 
ühisfinantseerimisel teostunud doku- 
mentaalfilmide sarjast ,Eesti lood“: Õ- 
Fraktsiooni , Raisakotkad“, Madli Lää- 
ne ,Sensatsiooniline Tartu kevad- 
bänd“, Mart Taevere , Teistmoodi tiha- 
ne”, Liina Triškina ,Elluastujad“, Õn- 
ne Luha ,,Osta elevant ära“ ning Priit 
Valkna ,Kaetajad“. Projekti analüüsiti 
festivali raames toimunud ümarlauas, 
kus osalesid Kristiina Davidjants 
(EFS), Ilmar Raag ja Marje Jurtšenko 
(ETV), dokumentalistid Liina Triškina 
ja Madli Lääne. Ümarlauda juhatas 
Aune Unt (TÜ). 


Aune Unt (A. U.): Kes selle projekti 
algatas, kas Eesti Televisioon? 

Ilmar Raag (1. R.): Projektile panid 
aluse need eesti dokumentalistid, kes ei 
hoolinud vaatajast, kes tõid Eesti Tele- 
visiooni hankeosakonda filme, millest 
oli juba ette näha, et keegi ei taha neid 
vaadata. Mille pärast? Sest need olid si- 
sekaemused, kus režissöörid ei hooli- 
nud filmi vormistamisest ega sellest, 
mis sõnumneil on. Oli ka tellimusfilme, 
oli näha, et keegi oli režissöörile öelnud, 


et mul on raha, tee sellest asjast film. 
Need olid kiretult tehtud filmid ja neil 
oli üks-kaks protsenti vaatajaid. Meil on 
võimalik valida, mida eetrisse panna, 
kuid anda eetriaeg filmile, mis huvitab 
vaid üht-kaht protsenti televaatajaid 
ning mis ka meie arvates ei sisalda min- 
git olulist sõnumit, rääkimata kunstili- 
sest väärtusest... Lõpuks me ei tahtnud 
neid eetrisse panna ja hakkasime ära üt- 
lema. Et leida positiivne pool, mõtlesi- 
me luua kindla eetriajaga dokfilmide 
sarja ja ise määrata mängureeglid. Et me 
oleme Eesti Televisioon, peaksid need 
filmid olema Eestist. Ja me soovisime, 
et neis oleks mingisugune narratiiv. 
Seepärast nimetus ,,Eesti lood“, mitte 
»Eesti hetkemeeleolud“ või ,Eesti sei- 
sundid“, mis on ka aktsepteeritav, aga 
mitte selle projekti raames. 

» Tallinnfilm“ ja , Eesti Telefilm“ 16- 
petasid dokumentaalfilmide tegemise, 
kuid veel enne seda kadusid sealt töölt 
toimetajad. Kui muiste tehti ideega dok- 
ki, siis oli stsenarist ja veel keegi, kes 
aitas režissööril sisulist poolt toimetada, 
nii nagu me saame toimetamisest aru 
kirjastuses või ajakirjanduses. See kadus 
kõigepealt ära. Üheksakümnendate 
keskpaigaks oli jõutud olukorda, kus 
režissöörid ei tundnud ei olulist survet, 
ei nõudlust, ainultiha filmi teha oli alles. 

Aune Unt. 


Minu meelest oli keskmisest eesti dokist 
kadunud professionaalne käsitööoskus. 
See ei tähenda, et ei oleks olnud üksi- 
kuid rõõmsaid erandeid. Aga keskmine 
tähendas seda, et mitmed varem väga 
häid dokke teinud inimesed tegid liht- 
salt raha pärast natukene filmisurinat. 

Marje Jurtšenko (M. J.): Oleme paari 
aastaga aru saanud ,, Eesti lugude“ laie- 
mast tähendusest. See projekt on kuju- 
nenud kandepinnaks noorematele fil- 
mitegijatele. Neile tuleb mingil moel 
õpetada reegleid, mis on olulised doki 
tootmisel, ja seda, kuidas jutustada lugu 
nende vahenditega, mis on olemas. Veel 
viis aastat tagasi võisid filmitegijad ar- 
vestada sellega, et kõik filmid näidatak- 
se ETVsära. Aga viimastel aastatel, kui 
film on halb, siis me lihtsalt ei näita seda. 
See seab ka filmitegijatele mingid ees- 
märgid ja kriteeriumid. 

I. R.: Ma arvan, et meil on õigus nii- 
moodi talitada. Kui me ei rakendaks 
mitte mingisugust kunstilist otsustust, 
siis ei oleks sellel ametil ka mingit täht- 
sust. Siis võiks ju teles olla lihtsalt üks 
mees, kes võtab uksel kassetid vastu ja 
lükkab need eetrisse. Ütlemenii, et Eesti 
Televisioonis oli meil ülbust arvata, et 
meil võib ka olla oma seisukoht eesti 
dokkide suhtes. Ka meil, lisaks paljude- 
le teistele. 

Üheksakümnendate keskel tehti 
dokke valdavalt videos. Hämmastas, et 
pooletunnise või tunnise videos tehtud 
filmi eelarve oli 150 000 — 300 000 kroo- 
ni. Me teeme iga nädal pooletunniseid 
dokke 20 000-kroonise eelarvega, ja kui 
need teised pole sisuliselt paremad, siis 
on see raiskamine. Mõtlesime, et anna- 
me inimestele võimaluse natuke suure- 
ma eelarvega (kui tavaline pooletunni- 
ne telesaade) teha midagi, mis oleks do- 
kumentaalfilm, mis püüaks kinni ja ju- 
tustaks ära mingi loo, mis nõuab veidi 
pikemat võtteperioodi. Mitmed vana 
kooli filmitegijad ei tulnud nii väikse ra- 
haga, nagu meie pakkusime, , Eesti lu- 
gusid“ tegema. Seepärast kujuneski 
=Eesti lood“ rohkem noortele pinna- 
seks. Neile ei olnud nii tähtis raha tee- 
nida kui ehk see lugu ära jutustada. 

M.J.:,,Eesti lood“ on väga hea näide, 
et ilma suure eelarveta saab teha väga 
head dokumentaalfilmi. Tihti paisuta- 
takse eelarve kunstlikult suureks ja me 
saame suure raha eest filmi, kus sisu on 
väga vähe. , Eesti lood“ on tõend, et idee 
onsee, mis maksab. Üleminekuajal hoiti 
kokku igalt poolt, filmides on palju teh- 
nilist praaki, pole kuulda heli. Idee on 
üks asi, aga kui vormistus ei lase sellel 
ideel esile tulla, siis on paha lugu. 

A. U.: Kolme aastaga on selle pro- 
jekti raames valminud nelikümmend 
üks filmi. Kas see on tulemus, mida te 
ootasite? 

I. R.: Esialgu mõtlesime luua tunnise 
formaadi, enamik dokke, millest me äsja 


Marje Jurtšenko. 


rääkisime, olid tunniajased. Aga esime- 
sed katsed näitasid, et inimesed ei suu- 
da ühte narratiivi tundi aega välja män- 
gida. Tundi võib panna kõik, mis on 
kaamerasse sattunud, aga see ei moo- 
dusta veel lugu. Seepärast jäime poole- 
tunnise juurde, ja seda võib käsitleda ka 
pedagoogilise projektina: saavutada 
see, et loo jutustamise tehnika pikka- 
mööda tuleb. Pärast esimest aastat oli- 
me mõõdukalt pettunud. Leidsime, et 
viieteistkümnest filmist kolm olid täiesti 
täkke läinud ja viis aktsepteeritavad 
ning viis olid sellised, mille puhul me 
leidsime, et mingit erilist väärtust peale 
antropoloogilise väärtuse nad ei kujuta. 
Antropoloogilise selles mõttes, et on fil- 
mitud Eestis ja on dokumentaalfilm, 
kakssada aastat hiljem võivad ajaloo- 
lased sellest materjalist üht-teist Eesti 
olustiku kohta välja lugeda. 

Kui viieteistkümnest filmist kolm on 
head, kas see on saak? Kui me loodame, 
et inimesed hakkavad formaadist aru 
saama — mida tähendab pooletunnine 
loojutustamine —, siis tuleb sellega eda- 
si minna ja vaadata, kas järgmistel hoo- 
aegadel läheb paremini. Ma arvan, etiga 
aastaga on tase ühtlasemaks muutunud. 

M.J.: Kahepäevase koolituse viis lä- 
bi Tue Steen Müller, dokumentaalfilmi 


professionaal Taanist, ja sellest oli küll 
palju abi. Meie enda ring on väike, ini- 
mesed tunnevad üksteist ja filmitegijad 
tõmbavad alati kaitsekihi peale, on hästi 
enesekesksed, ei kuula. Aga kõrvalt hin- 
nang, ja eriti sellise mehe hinnang, oli 
hästi oluline samm edasi. 

A. U.: Vaadates tagasi kolme aasta 
saagile, julgen ma küll väita, et see katab 
Eesti sotsiaalseid gruppe ja elulaade üs- 
na kenasti. Kas see oli planeeritud? Kui- 
das kujunes teemade ning vanuste ja 
sotsiaalsete taustade katmine? Kas oli 
muid piiranguid? 

IL. R.: Loomulikult raha, kõiki asju 
selle raha eest pole võimalik teha. Toi- 
metuslik piirang oli see, et kui me kuu- 
lutasime konkursi, etideede põhjal vali- 
da välja need projektid, mis lähevad te- 
gemiseks, siis välistasime seal näiteks 
tähtpäevafilmid ä la ,Eesti puhkpilli- 
muusika 150”, mida võiks ka narratiiv- 
seks kujundada. Otsisime pigem neid, 
kes leivad selle inimese siin ja täna ja 
püüavad tema lugu jutustada. Teadli- 
kult me ei püüdnud ühiskonnast repre- 
sentatiivset pilti anda. 

M.J.: Selle projekti puhul me autori- 
tele väga suuri nõudmisi ei esitanud. 
Nad peavad järgima täpselt pooletun- 
nist formaati. Filmid on väga erinevad 


kino 109 


Harri Rospu foto 


ja me tahame, et see pilt oleks erinev. 
Mõned filmid on väga autoritruud, mit- 
te niivõrd sotsiaalset tausta kirjeldavad. 
Me ei taha, et kõik oleksid kindla ajakir- 
jandusliku formaadiga või vastaksid 
tingimusele , huvitavad inimesed erine- 
vates sotsiaalsetes sfäärides”. Igaüks 
peab tulema oma looga ja igal juhul on 
erinevatel filmitegijatel erinevad huvid, 
erinevad nägemused, erinevad kangela- 
sed; lõppvaliku teeme meie. 

I. R.: Me oleme pidevalt rõhutanud 
meie valime”, ,,meie kutsume”... Eeti- 
line õigustus sellele , meiele” on see, et 
Eesti Filmi Sihtasutusel on lisaks , Eesti 
lugudele“ ka teistsuguste dokfilmide 
jaoks raha ja on veel kaks telekanalit, 
kellele võib ka igasuguseid asju pakku- 
da. Ma arvan, et meil on õigus oma 
identiteeti otsida selle kõige raames. 

A. U:: Liina Triškina ja Madli Lääne, 
teie mõlemad olete ELi raames teinud 
rohkem kui ühe filmi. Kui palju oli telli- 
japoolseid korrektiive või soovitusi üm- 
ber teha? 

Liina Triškina (L. T.): Mina olen tei- 
nud kolm filmi ,,Eesti lugude” raames. 
Ausalt öeldes polnud televisiooni ja 
sihtasutuse ootused alguses mitte just 
kõige selgemad. Ei oska öelda, kas see 
oli minu teadmatus, sest ma polnud va- 

rem televisioonile teinud, või oli see 
nendepoolse informatsiooni puudus. 
Pärast esimese filmi lõpetamist ja pärast 
vastukajasid sai suhteliselt selgeks, mi- 
da oodatakse, mida eelistatakse, sest te- 
ha pooletunnine film — see on kõigest 
ajaline piirang. 

A. U.: Mida oodati ja eelistati? 

L. T.: Väga raske ülesanne sõnastada. 

A.U.: No kas sa tundsid, et pead end 
piirama või kuhugi suruma? 

L. T.: Ma ei nimetaks seda mingiks 
piiranguks või surumiseks, lihtsalt on 
väga palju erinevaid viise filmi teha. Ja 
see, mida siin on korduvalt öeldud, et 
narratiiv või mitte-narratiiv, mida see 
täpselt endast kujutab. Minu jaoks oli 
kõige raskem tajuda seda, kust jookseb 
narratiivi piir, kust läheb asi liiga ajakir- 
janduseks, ja et oleks informatsiooni 
ning narratiivi ja jutustust... ja lõppkok- 
kuvõttes oleks ikkagi film, mitte hästi 
toimetatud tekst. 

Madli Lääne (M. L.): Mul olid täp- 
selt samad mõtted, kui ma esimest filmi 
tegin. Ma ei saanud üldse aru, mida mi- 
nult tahetakse. Lihtsalt kakskümmend 
kaheksa minutit ja see, et lugu... seeloo 
soov tuli pärast esimese materjali ära- 
andmist ja see jäigi natuke segaseks. Tei- 
sel aastal tuli pooleleheküljeline paber, 


Liina Triškina. 
mis oli kommentaar eelmise projekti 
kohta, siis ma lugesin täpselt välja, et 
mul peab olema lugu ja teine soovitus 
— diktori tekst. Siis ma mõtlesin, et 
nüüd tulebki lugu ja tulebki diktori 
tekst... selline kerge segadus. Ajalimiit 
on kõige raskem, piirab väga palju. Kui 
mulle esimene kord tundus, et see on 
liiga pikk aeg, siis teine kord tundus aeg 
liiga lühike. Raske on mõelda lugu ka- 
hekümne kaheksa minuti sisse. 

L. T.: Ma pole sellega nõus, ajaline 
piirang on antud juhul hea. Algusest 
peale ideid otsides ja kujundades sa juba 
mõtled formaadi peale. Mina ei ole 
Eesti lugude” puhul ajalise piirangu 
probleemi tajunud. 

A.U.: Kas esimese ja teise filmi tege- 
mise vahel oli vahe? Kas teist filmi alus- 
tades olid sa juba kogenud, ,, vana kala” 
selle projekti kontekstis? 

M. L.: Teist oli ikka raskem teha. 
Mulle tundub, et esimese puhul ma tõesti 
ei saanud aru, mida minult oodatakse, 
teise puhul oli pilt selgem. Teisel aastal 
oli suhtlus televisiooniga tihedam. 

I. R.: Ka televisioon polnud nii va- 
rem teinud, see vajas meilgi läbimõtle- 
mist. Meediatööstus standardiseerib pa- 
ratamatult, me ei soovinud loovsädet 
päris ära kustutada. Mõtlesime välja 


raamid, mis peaksid töötama ilma kom- 
mentaarideta. Kui antakse sõnad ,,nar- 
ratiiv” ja , pooletunnine tekst”, siis me 
eeldasime, et inimene teeb täpselt seda, 
mida ta soovib, me ei pea teda rohkem 
juhendama. Pärast esimest aastat saime 
aru, et olime natuke naiivsed, inimesed 
eeldavad, et kui on mingi programm, 
siis antakse täpsemaid juhiseid. Ma 
usun, et see lähenemine toimus vastas- 
tikku, nii televisiooni toimetusepoolelt 
kui ka autorite poolt, et õppida ühte 
keelt rääkima. 

M. L.: Oli tunne, et anti nagu vabad 
käed, aga samas oodati midagi kindlat 
vastu. 

IL. R.: Film nõuab alati toimetamist, 
film ka kunstilises tähenduses on ikkagi 
tekst. Ajakirjanduslik tekst on üks tekst, 
filmitekst on teine tekst, aga mõlemad 
vajavad toimetamist. See, et me soovita- 
sime jutustavat teksti, tulenes sellest, et 
oli mitu filmi, mis lähtusid teatavast 
nägemusest dokfilmi tegemisel, kus ju- 
tustaja tekst on liiga suur reaalsuse pai- 
nutamine autori tahte järgi ja seda ei to- 
hi teha, reaalsus peab olema täpselt sel- 
line, nagu ta kaamera ette satub. Aga 
inimesed ei olnud alati päris täpselt aru 
saanud, mida nad tahavad saada, vaid 
pigem, et nad lähevad võttele, panevad 

kaamera käima ja vaatavad, mis nad 
saavad. Saime aru, et diktoritekst aitaks 
nende enda mõtteid selgitada, miks nad 
on kuhugi läinud. 

M. J.: Kui lugu on piisavalt selge ja 
haaratav, siis ei ole diktoriteksti vaja, see 
oli pigem soovitus mõnede juhtumite 
puhul. See ei ole tingimus. Natuke väär 
on arusaam, et telesaates on diktori- 
tekst, aga film, puhas film, peab olema 
ilma diktoritekstita, ainult kaamera ju- 
tustab. Põhimõtteliselt, jah, aga väga tih- 
ti meie filmitegijad, vähe sellest, et nad 
ei tea, mida nad võtma hakkavad, nad 
ei oska jutustava kaameraga panna kok- 
ku niisugust filmi, kus diktoriteksti vaja 
ei ole. Kui filmile on diktoriteksti soovi- 
tatud, siis enamasti sellepärast, et ka 
vaataja saaks aru, millest film räägib, 
mitte et keegi tahaks filmi teha mada- 
laks telesaateks. Üldjuhul me proovime 
teha loo, mis jutustab ise, diktoritekst 
on nagu detail, mida on võimalik hiljem 
lisada, et asja paremaks teha. Selle pro- 
jekti eesmärk on kunstilist väärtust või 
madala telesaate latti tõsta. 

I. R.: Kui film on halb, siis diktori 
tekst võib seda natuke päästa. Aga möö- 
dunud aasta üks minu lemmikdokke oli 
Enn Säde film Jüri Müürist , Jüri — see 
mulk ehk mis tuul müürile...“, mis on 
tervenisti ühe jutustaja jutustatud, koos 
piltidega. 

A. U.: Te ütlesite, et esimese aasta 
saak oli kolm väga head filmi, mis need 
olid? 

I. R.: Kõigepealt Priit Valkna , Hunt” 
ja Liina Triškina film , Tuleproov“. 

M. J.: Tele jaoks mitte kõige õnnes- 
tunumLiina Triškina , Naeratavad nai- 
sed“ Kihnu kultuuri hoidmisest võeti 
väga hästi vastu ja Olev Remsu , Orjus 
Eestis“, mis on natuke provokatiivne 
film. 

A. U.: Missugune oli seis teise aasta 
ülevaadet tehes? Kas teie olite õppinud 
täpsemini ootusi sõnastama? Ja filmi- 
tegijad olid õppinud täpsemini sõnasta- 

maomaaudiovisuaalset sõnumit narra- 
tiivses vormis? Või kuidas? 

M. ].: Ma arvan küll, et see pilt või 
nõudmised olid kahepoolselt selgemad, 
aga me räägime kaheteistkümnest filmi- 
tegijast ja materjal, kuidas nad seda väl- 
jendavad ja kuidas kokku panevad, lu- 
gu räägivad — see on väga erinev. 

I. R.: Me hoidsime , Eesti lugusid“ 
väga vaadataval ajal, aga vaataja huvi 
oli kesine. Esimesel hooajal ei ilmunud 
isegi ajakirjanduslikku käsitlust sellest, 
et kuus ,, Eesti lugu“ on valmis, mõnes 
mõttes tegi see kurvaks. 

A. U.: Mis saab edasi? Kas see pro- 
jekt on lõpetatud? Valmis? 

I. R.: Ta ei ole päris valmis ja ta ei 
ole ka otseselt lõpetatud, aga edasi tule- 
vad need tüüpilised jamad, millest ei 
peagi rääkima... Esiteks, võrreldes teis- 
te saadetega on ,, Eesti lood“ siiski kalli- 
mate hulka kuuluv projekt, selle aasta 
Eesti Televisiooni eelarve oli kaksteist 
miljonit krooni väiksem kui eelmisel 
aastal. Järgmisel aastal on tulemas 
olümpiamängud, mis võtavad kaksteist 
miljonit krooni, meil pole informatsioo- 
ni, kui palju meil on raha 2006. aastal. 
Kui me seda ei tea, siis ei saa ma midagi 
lubada. Teiseks, teles on puudu puhas 
ajakirjanduslik käsitlus nagu ,,Välisil- 
ma“ dokid, milles suurt kunsti ei tehta. 
Võiksime olla rahul nende lugudega, 
mida , Pealtnägija“ teeb, aga see pole 
alati ka kõige parem ajakirjandus. Või 
taastada selline dokumentaalne ajakir- 
jandus, nagu oli , Teateid tegelikku- 
sest“ (1991 — 1999), mida näidataks ühel 
poolaastal ja teisel poolaastal oleksid 
» Eesti lood“. See oleks ideaal, mille poo- 
le me tahaksime püüda. Kuidas see välja 
kukub, seda ma tänases ,rahateadma- 
tuses” ei oska ütelda. 

Jessica Gorter (J. G.), Hollandi do- 
kumentalist: Mind huvitab, kas te olete 
üritanud teha koostööd teiste riikidega? 

I. R.: Teatud filmide puhul oleme sel- 
leks valmis. Aga ,Eesti lugude“ sarja 


Madli Lääne. 


probleem on see, et kui me suvalisele 
Lääne telekanalile ütleme, et ETV osalus 
selles projektis on napilt 3000 eurot, siis 
hakatakse naerma, et see ei ole tõsine 
jutt, 3000 euroga ei tee mingit dokki. Ja 
kui me ütleme, et kogu selle doki eelar- 
ve ongi 8000 eurot, siis arvatakse, et ilm- 
selt me ei tee professionaalset filmi... 

J. G.: Kui eri maad toodavad filme 
oma vahenditega, siis oleks huvitav 
neid vahetada. Mõnda neist ma nägin, 
ja oleks suurepärane, kui ma näeksin 
neid Hollandis. Ja teil oleks huvitav nä- 
ha, mis toimub Hollandis, sest me kõik 
elame Euroopas. 

M. J.:Jah, see võimalus on valmisfil- 
mide puhul. Koos tegemine nõuab palju 
suuremaid tootmiskulusid ja kogu pro- 
jekti organiseerimist, mis suurendaks 
kohe eelarvet. Aga valida juba valmis 
filmidest kattuvad teemad ja teha vahe- 
tust on mõeldav. 

Aleksei Peterson, ERMi endine di- 
rektor: Minu arvates peab dokumenta- 
listika olema dokument, et kui saja aasta 
pärast vaatame, on seal tõesti midagi 
huvitavat. Aga teie piltides küll see asi 
ei kajastu. ,, Kaetajad“ oli hea lugu. Kuid 
näiteks Õ-Fraktsiooni ,Raisakotkad”? 
Minu arust režissöör ei lahendanud se- 
da asja. Veel nõrgem on film ,,Sensat- 


siooniline Tartu kevadbänd“ muusiku- 
test, kes hääletasid Tallinna, marketisse 
esinema minemiseks. Nagu puder ja 
kapsad segamini aetud. Peab olema mõ- 
te ja idee ja lahendus. Te langete sellesse 
angloameerika muusika olemusse ja 
toote selle dokumentalistikasse, kah- 
juks. Meie oleme teistmoodi rahvas... 
mitte need viimased tänapäeva näited. 

M. J.: Ma arvan, et just ,,Sensatsioo- 
niline Tartu kevadbänd“ on dokument, 
see on mingi mentaliteedi dokumentee- 
rimine, see onneed noored inimesed sel 
hetkel, selles ajas. Ma ei näe põhimõtte- 
liselt, miks seda ei võiks dokumentalis- 
tikaks nimetada. 

IL. R.:,,Eesti lood“ ei ole kindlasti see, 
mis ütleb, missugune dokumentalistika 
peab olema. See on nende inimeste selle 
hetke nägemus, mis on kindlasti doku- 
ment. Ma olen kolm aastat õpetanud eri- 
nevates koolides mängufilmi stsenaa- 
riumi kirjutamist ja olen täheldanud, et 
kui üliõpilastele, kes ei ole veel väga pal- 
ju mõelnud selle peale, kes nad on või 
miks nad tahavad kirjutada, kui ma nei- 
le semestri alguses ütlen, et tulge välja 
oma filmi ideega, siis niipea kui nad võ- 
tavad ette žanrifilmi — olgu melodraa- 
ma, detektiivfilm, märulifilm —, toimub 
tegevus kusagil välismaal. Ja me võime 

ütelda, et nad trügivad angloameerika 
kultuuri pärusmaale. Mina ei sundinud 
neid filmi tegevust sinna paigutama, ma 
ei öelnud, et te peate rääkima ühe 
Ameerika 100. See on dokument sellest, 
mis need noored on. 

Saalist: Kas on mingit tagasisidet 
eesti sotsiaalteadlastelt, kas see projekt, 
need nelikümmend filmi, on andnud 
mingit informatsiooni tänase Eesti ühis- 
konna kohta? 

A. U.: Kui laotada kõik need filmid 
laiali, siis katab see väga erinevaid sot- 
siaalseid gruppe, nii vanuselises, kul- 
tuurilises kui ka rahvuslikus mõttes. Ja 
nendest tükkidest saab ühe mosaiigi kok- 
ku panna. Seal on valgeid laike, aga meil 
on mingi raamistik olemas. Need filmid 
tuleb korralikult ära vaadata ja küsida, 
kas sellel projektil võiks olla samas või 
muus formaadis jätkuprojekte. Niisugu- 
ne materjal ei kao kuhugi, sellest settib 
aja jooksul välja mingi osa, ja ma usun, 
et see annab pikemas perspektiivis vas- 
tuse. Üliõpilased teevad kursuse- ja lõpu- 
töid, analüüsivad teleprogramme ja dok- 
filme, raudselt jääb see sisse. Millal ja 
missugusel kujul see kajastub sotsiaal- 
teadustes, ma arvan, et see võtab aega. 
Teine asi on see, kuidas organiseerida 
niisugustele projektidele ajakirjanduses 
kohe vastukaja. Me võime endale tuhka 
pähe raputada ja öelda, et oleksime pida- 
nud selle peale mõtlema. 

M. ].: Eesmärk oli dokumenteerida 
Eesti elu nüüd ja praegu ja ma arvan, et 
me oleme selle mingil määral saavuta- 
nud. Kusagil plõnnivad noored kitarri, 
kusagil Narvas laulavad üksikud nai- 
sed, seda kõike te näete , Eesti lugudes“. 

Vaike Reemann, ERMi püsinäituse 
kuraator: Minu meelest on äärmiselt 
kiiduväärne, et televisioon on niisuguse 
õnge välja visanud. See näitab, et tele- 
visioon on tähtsustanud eesti asja. Ja Il- 
mar Raagi kurblik sissejuhatus, et esi- 
mene saak ei olnud kõik kuldkalad, sel- 
lest tõdemusest ei tohi minu meelest 

heituda. Jõudu tegijatele, et filme tuleks 
mitte 41, vaid 400, ja siis on selle hulgas 
kindlasti ka kuldset valikut. Need fil- 
mid tõepoolest dokumenteerivad tänast 
päeva. Olen eespool kõnelejatega abso- 
luutselt nõus, et niisugune seinast seina 
sotsiaalne ampluaa on äärmiselt posi- 
tiivne. Võib-olla me praegusel hetkel üt- 
leme, et see film on kõnts või et see film 
ei ole huvitav, aga mõelge selle peale, 
mis see on viiekümne aasta pärast. Kui 
te need filmid alles hoiate ja viiekümne 
aasta pärast on neid võimalik vaadata, 
siis dokumendid on need kindlasti. 

I. R.: Kuldmunade ja muu suhet võib 
kahte moodi võtta. Majanduslik statisti- 
ka on niisugune, etiga kümne filmi koh- 
ta tuleb üks õnnestunud film. Selles suh- 
tes me võime tulemusega rahule jääda, 
see on umbes tööstuse keskmine. Aga 
muret teeb üks teine aspekt, mis surves- 
tab ,Eesti lugude“ eksistentsi. Kui eel- 
mine rahandusminister ja tema nõuni- 
kud arutasid rahvusringhäälingu fi- 
nantseerimist, siis nad arvasid, et me 
peaksime täpselt arvutama, mida me 
krooni eest saame. Noh, see mõte suu- 
deti praegu tagaplaanile suruda. Aga 
ma olen kindel, et see mõte toimib selli- 
selt mõtlevate inimeste teadvuses endi- 
selt. Nad vaatavad, kui suur on krooni 
kasutegur, kui see investeerida , Eesti 
lugudesse”, kui palju annab see rahul- 
olevaid kodanikke, kes on Eesti kohta 
midagi teada saanud. Paraku me ju tea- 
me, kui palju inimesi üldse tunneb seda 
laadi dokumentaalfilmide vastu huvi. 
See projekt on nii pika strateegilise nä- 
gemusega, et Eesti poliitiline nägemus 
ei jõua selle strateegia esimeste aastate- 
nigi. Ja seetõttu, kui neid kuldmune on 
vähe, siis on meil seda projekti pikemas 
perspektiivis väga raske kaitsta. 

L. T.: Ma tuleksin korraks tagasi vor- 
mi juurde. Mina filmitegijana leian, et 
need filmid oleksid edukamad, võib- 
olla ka väljaspool Eestit, väliseestlaste 
seas, kui meie, filmitegijad, suudaksime 


lugusid paremini vormida. Ma arvan, 
et on naiivne loota, et meil on hea idee, 
paneme kaamera käima, tulgu mis tu- 
leb! Eriti just nende lugude puhul peab 
mõtlema atraktiivse vormistamise pea- 
le, mitte pigistama silmi ja kõrvu kinni 
selle ees, mis ülejäänud audiovisuaalses 
meedias toimub. Minu meelest on lood 
ja ideed kõigil filmidel olemas, aga tihti 
napib vormistamisoskust. 

I. R.: Selline projekt peaks kestma 
vähemalt ühe põlvkonna, et tekiksid 
arusaamad, traditsioonid. Ja seejärel ha- 
katakse seda traditsiooni ka analüüti- 
liselt lahkama. See põlvkond, kes prae- 
gu on seotud , Eesti lugudega”, läheb 
iga filmiga, iga aastaga atraktiivsuse, 
kommunikatiivsuse mõttes paremaks. 
Kiur Aarma rääkis, et New Yorgi koha- 
likul telekanalil oli uudis ühest põlen- 
gust. Reporter kihutab kohale, näeb seal 
ühte naabritädi, kes on põlengut algu- 
sest peale näinud, ja küsib tema käest 
kommentaari. Naabritädi, viiekümne- 
aastane neegrinaine, astub kaamera et- 
te, tal ei ole mingit hirmu, ja ta ütleb selle 
kommentaari. Ta teeb kommentaaris 
ilusasti sissejuhatuse, arendab teemat, 
nimetab fakti, toob mõne näite. See on 
neil niivõrd veres — lühikese telekom- 
mentaari andmine. 

Asen Balikci, Kanada dokumenta- 
list: Palju on räägitud vormist, stiilist, 
esitamisest, kuid suhteliselt vähe on 
arutletud sisust. Kui vaadata sisu, siis 
need filmid ütlevad põhilise tõe selle 
kohta, mida kujutab endast Eesti ühis- 
kond ja kultuur täna. Ma pean silmas 
just neid nelja filmi, mida me täna nä- 
gime. Esimesed kaks meeldisid mulle 
kui välismaalasele väga. Kuid need ei 
räägi eriti eestlastest ega asjadest, mis 
mulle Eestis meeldivad. Ja äkki veider 
film Lääne puhastusvahendite müümi- 
sest ja naabritele esitlemisest kellegi ko- 
dus. Ma nägin selles väga olulist kultuu- 
riajaloolist dokumenti, väga tähtsat 
määratlust, kuidas dokumentalistid 


mõtlevad Eesti ühiskonnast ja kultuu- 
rist. Viiskümmend aastat oli Eesti Nõu- 
kogude Liidu, primitiivse maa primi- 
tiivse kultuuri osa ja eestlased olid osa 
nõukogude primitiivsest kultuurist. Ja 
nüüd näeme täiesti erinevaid asju: 
Ameerika kodukeemia on saabunud ja 
seda esitletakse potentsiaalsetele tarbi- 
jatele. Ameerika müügivõtted, müügi- 
viis... ma jõudsin seda filmi vaadates 
järeldusele: mu jumal, Eestist on saanud 
tsiviliseeritud maa, suurepärane! Kas te 
arutlete iseenda üle, selle üle, mis on 
Eesti ühiskonnas ja kultuuris praegu 
oluline ja mis mitte? 

I. R.: Me oleksime olnud tunduvalt 
sõnakamad, kui oleksime rääkinud eesti 
kultuurist, ent selle ümarlaua ettekään- 
deks oli dokfilmi sari ning me rääkisime 
sellest, kuidas vorm või tootmine mõju- 
tab sisu, mis on kultuurisotsioloogias 
oluline. Filmisotsioloogias on oluline 
vaadata, mis ei ole filmi jõudnud, ja lei- 
da põhjused, miks see nii on. Lugude 
konkursi kutses ei esita me nägemust 
eesti kultuurist. Me ütleme, et eestlased, 
kes soovivad selle sarja raames teha 
dokfilmi, toogu meile üks lugu Eestist. 
Me eitee valikut mitte kultuurilise rep- 
resentatiivsuse kriteeriumi alusel, vaid 
pigem selle järgi, kas autoril on hea lu- 
gu, mison kommunikatiivne. Me ei sun- 
ni kedagi tegelema teemaga, mida autor 
ei taha käsitleda. See kultuur, mis , Eesti 
lugudes“ avaneb, on paratamatult auto- 
rite nägu. Ja mitte sotsiaalteadusliku 
keskmise nägu. 


Kirja pannud MERLE VISAK, 
toimetanud ja lühendanud AUNE UNT 

EESTLUSE KÜTKES 


KRISTA MAAJÄRV 


Klišeedest võib tihti leida kõige suuremat 
tõde üldse, sest kui need ei oleks tõesed, siis 
ei korrutaks ega teaks neid iga inimene. Eest- 
laste lemmikstambiks võiks pidada lauset 
» Eestlase rahvustoit on teine eestlane”. Nii 
pole siis mingi ime, et kui dokumentaalfilmi 
projekt koondab end ühisnimetuse alla 
» Eesti lood”, võetakse igas filmikatsetuses 
hammaste vahele teine eestlane, tema pere- 
kond, harjumused, töö ning mälutakse väik- 
semal või suuremal määral autorite maitse- 
eelistusi arvestades läbi. Sari püüab üldjoon- 
tes näidata seda, mis on teise eestlase juures 
head ja huvitavat, ning otsib meie umbes 
1,4 miljoni inimese seast üles need, kellel 
on oma isiklik põnev lugu jutustada, ning 
üldistab selle siis kogu Eesti looks. Käesole- 
val, , Eesti lugude” kolmandal hooajal jõuab 
vaatajate ette 14 uut lugu. 


Tuhande näoga naine ja noor inimju- 
mal 

Hooaega alustas Kerttu Soansi lugu 
Kahe näoga saar“, mis pajatab läbi 
peategelase Tanja filmi teise peatege- 
lase, Vormsi saare lugu, mis kokku võe- 
tuna on küllaltki proosaline: talv on 
vaikne ja inimtühi, suvi — kärarikas ja 
rahvarohke. Ent inimpeategelane Tanja 
pole sugugi nii ühepalgeline, temas 

avalduvad ürgsed naiselikud alged, 
soov üksi olla, ise endaga hakkama saa- 
da, olla rahul sellega, mis tal on. Seetõttu 
muutub lugu tegelikult rohkem Tanja 
kui saare looks ning keskkond vaid il- 
mestab ühe naise portreed. Autor on 
peenelt ära tabanud Tanjas ja tema lähi- 
kondsetes peituva siiruse ja lihtsuse 
ning toetab seda kauni pildilise lahen- 
duse (lõpukaadrid päikeseloojanguga, 
Tanja jalgrattasõit) ning Robert Jürjen- 
dali helge kitarrimuusikaga. Kuigi peal- 
kiri suunab otsima saare lugu, jääb pä- 
rast filmi äravaatamist mõtteisse Tanja, 
ning autor on arvatavasti tahtmatult tei- 
nud loo , Kahe näoga saar” asemel loo 
«Tuhande näoga naine“. Igatahes on 
Kerttu Soans suutnud lindile jäädvusta- 
da tükikese siirust ja ehedust, mis loona 
(vähemalt Eesti loona) väärib kindlasti 
jutustamist. 

Nädal hiljem jõudis eetrisse , Nagu 
noor jumal“, mille stsenarist ja režissöör 
on Olev Remsu. Vastuoluline lugu nii 
loo enda seisukohalt kui ka vaatajas tek- 
kivate tunnete poolest. Kahtlemata on 
idee teha film meeslasteaiakasvatajast, 
kes lisaks on ka sumotreener ja mitme- 
lapseline isa, intrigeeriv ning pakub 
autorile peamurdmist ja parajat loomin- 
gulist pähklit. Autori nägemust ja arva- 


Nagu noor jumal”, 2005. Režissöör Olev Remsu. 


must esitava tuntud pealelugemishääle 
kasutamine võib tihti tulla filmile ka- 
suks ning aidata vaatajal loosse sisse 
elada, kuid filmi , Nagu noor jumal“ pu- 
hul teeb Tõnu Mikiver sellele karutee- 
ne, sest vaataja on harjunud seda tämb- 
rit kuulma lugudes kotkastest ja , Kir- 
de“ saiast ning kui see hääl räägib ham- 
maste pesemisest sama õõvastavalt, kui 
sobiks filmile libahundist või kodukäija- 
test, ei saa tulemuseks olla armas ja sii- 
ras vaade ühe tubli eesti perekonna iga- 
päevaellu. 

Jutustaja teksti kaudu kogu teosest 
läbi kumav autori selgepiiriline ja van- 
kumatu seisukoht võtab vaatajalt või- 
maluse teha näidatavast omad järeldu- 
sed ning kaunis mõte portreteerida pea- 
tegelast tõeliste pereväärtuste hoidjana 
kukub välja võõristavalt, kuna nagu 
pealkirjastki õhkub, näidatakse Aimur 
Sääritsat kui täiuslikku kangelast, kelle 
teod on alati õilsad ja eksimatud. Kaht- 


lemata on peategelane tubli mees, kuid 
ka tema on siiski arvatavasti ainult ini- 
mene ning seetõttu on kahju, et autor 
on mehest maalinud pildi, millega vaa- 
taja ei suuda suhestuda, kuna ,lihtsa 
inimese meie keskelt“ asemel tundub 
noor jumal“ kauge, kättesaamatu ja 
ebareaalne. 

Olev Remsu idee teha lugu millestki 
ja kellestki tõeliselt heast ei pääse täieli- 
kult mõjule, nii veider kui see ka pole, 
just nimelt headuse pärast, mida on sel- 
les loos lihtsalt liiga palju. Siinkohal ei 
ole vist tegemist ainult eestlaste, vaid 
kogu inimkonna loomusega, mis lihtsalt 
ei suuda üleliia palju head korraga vas- 
tu võtta, ning kuigi me unistustes tahak- 
sime vist kõik olla nii head, kui on näi- 
datud ,,noort jumalat“ selles loos, ei ole 
me seda ometi. Ja kui miski on liiga hea, 
etolla tõsi, siis see tavaliselt ei olegi tõsi, 
sest tõrvatilga maitsest oma meepotis on 
väga raske loobuda. Kui mitte võimatu. 

»Polaarrütmid“, 2005. Režissöör Katharina Grepp. 


Rütmikad jääväljad ja ,hull” naine 
Järgmisena eetris olnud lugu ,,Po- 
laarrütmid“ köidab vaatajat ootamatu 
vormilahendusega. Fred Jüssi pealeloe- 
tud vaimukas tekst põhjamaade salsa- 
tantsijatest kui eriskummalisest linnulii- 
gist, lumi ja jää kombineerituna higiste 
tantsijate ja kuumade salsarütmidega 
loovad filmist huvitava kogumulje. Sa- 
mas aga jääb vajaka sisust, sellest, et 
vaataja tunneks, et lugu jookseb, ning 
suhestuks sellega. Autor Katharina 
Grepp lahkab teemat, kuid lugu ja ka- 
raktereid, kelle kaudu saaks sellele tee- 
male kaasa elada, täielikult ei teki ning 
seetõttu jääb salsamaailm sinna mitte 
kuuluvale inimesele võõraks ja kau- 
geks. Õnneks vaadeldakse filmis lisaks 
salsale ka fenomeni, et mehi ei ole Eestis 
tavaliselt kunagi piisavalt, kui tantsuks 
või muuks isetegevuseks läheb, samal 
ajal kui Soomes leidub neid päris para- 

jalt, ning selle teemaga tekib eesti naistel 
kohe kindlasti side. 

Neljandana oli ekraanil Kert Grün- 
bergi , Ma olen ju naine“ — sissevaade 
noore tänapäeva eesti naise ellu, kus 
mehed on viimane asi, mida sealt otsida 
tuleks. Peategelane Airika on tänuväär- 
ne portreteeritav, kuna temas on vastu- 
olud, mis tekitavad konflikti nii ülejää- 
nud loo tegelastega kui ka vaatajaga, 
sest Airika jutt käib risti vastu meis juur- 
dunud traditsioonilisele nägemusele 
kahekümnendates aastates naise soovi- 
dest. Autor on selle vastuolu hästi ära 
tabanud ning laseb peategelasel vabalt 
oma rida ajada, surumata peale enda 
nägemust antud teemast. 

Ühest küljest muudab see loo veidi 
lohisevaks ja eklektiliseks; seda muljet 
süvendab ka , suvaline“ operaatoritöö, 
mis samal ajal pretendeerib ka tõelisele 
dokumentaalsusele, püsides lihtsalt te- 


gelasega koos ning lastes naisel endast 
ise arvamuse kujundada. Peategelase al- 
gul absurdsete ja ülimalt pretensiooni- 
kana tunduvate väidete valguses, ä la 
kui mees jääb vanaks, võtan uue” ja 
mehi on vaja vaid laste saamiseks“, te- 
kib vaatajas vastakas hoiak Airika elu- 
viisi ja vaadete suhtes, kuid loo arene- 
des, kui tegelane end üha enam avab 
ning autor annab talle võimaluse oma 
mõttekäike ja väiteid seletada ning põh- 
jendada, tekib ühel hetkel tunne, et 
võib-olla ei olegi sellised uskumused 
puhas nonsenss ning kui see naine on 
nii otsustanud elada, siis on see tema 
valik. Kuigi naise klassikalise õnnemu- 
deli järgi, mis hõlmab endas mehe ja 
lapsed, ei saa Airika kunagi õnnelik olla, 
on loo viimane kaader naisest ja tema 
õest, kes jagab samu eluvaateid, meres 
kahekesi rõõmsalt hullamas, siiski ilus 
ja ülev ning autori poolt peen irooniline 


»Ma olen ju naine”, 2005. Režissöör Kert Grünberg. 


lüke, mis jätab vaataja hinge nukkerkrii- 
piva tunde: , Aga nii need asjad ju ei käi. 
Või käivad?” 


Elukunstnikud, naiselikud naised ja 
perekonnapunk 

Avasta rikas nurgatagune kosmo- 
ses” jõudis ekraanile oktoobri lõpul. 
Jaan Tootseni film Moostes tegutsevast 
ülemaailmsest kunstnike külalisstuu- 
diost, kelle idealistlikule ning omapära- 
sele maailmale vastandatakse samas 
külas tegutsevaid traditsioonilisema 
kunsti ja kultuuri viljelejaid. Loost õh- 
kub autori poolehoidu enam veidrate 
performance'ite viljelejatele kui puust 
Lihula monumendi koopia tegijale. 
Tuntavalt on üritatud seda suhet tasa- 
kaalustada, tuues sisse ka kaheldava 
väärtusega väited külaliskunstnikelt 
(,kunst“ nimega Billeneeve soovib, et 
ta surm oleks performance). 

Vastandus kohalikega on kõigile 
arusaadav ning võib-olla veidi liigagi 
lihtne, sest külaelanikud väidavad selge 
sõnaga, et nad ei saa , teistsugustest“ 
aru ning neid see ei huvitagi, samal ajal 
kui külalisi näidatakse igati tolerantselt 
ning lastakse neil vaid oma maailma tut- 
vustada. Ilmselt pole autor pidanud 
oma tegelastega sugugi manipuleerima, 
et nendelt selliseid seisukohti välja pi- 
gistada, sest peale eriskummalise kuns- 
timaailma näitamise on see tõeline Eesti 
lugu, mis portreteerib meie rahvuse ko- 
hati väga konservatiivset loomust ning 
traditsioonides ja oma maailmavaates 
kinni olemist. 

Novembri esimeseks ,Eesti looks“ 
oli Liina Triškina dokumentaalfilm 
»Dreamland Oueens“. Nagu Kert 
Grünberg, vaatleb ka Triškina naise vas- 
tuolulisust, tehes seda naishokivõist- 
konnast jutustava loo abil. Filmi plus- 
siks on täpne vormilahendus ja läbi- 
mõeldud ning põhjendatud pilt, see li- 
sab loole mitmetasandilisust ning need 
tasandid muudab autor ka vaataja jaoks 
mõistetavaks. On meeldiv, et lugu ei ole 
kantud suurest naisõigusluse propa- 
ganda vaimust, mida selliselt teemalt 
oodata võiks. Autor ei ürita hokit män- 
givaid naisi näidata kuiinnovaatorlikke 
võrdõiguslasi, kes iga hinna eest mees- 
tega võistelda ja samaväärsed olla ürita- 
vad. Need naised räägivad siiralt, et nad 
on ikkagi naiselikud ja neile meeldib 
kleite kanda ning hokimäng on lihtsalt 
mõnus vaba aja sisustamise viis, milles 
oma agressiivsemaid tundeid välja ela- 
da, et minna koju paremate abikaasade 
ja emadena. 

Järgmisena eetris olnud Kaspar Kal- 
jase dokumentaalfilm ,Punk ja pere- 
kond“ näitab vaatajale armsalt kohme- 
tut Tõnu Trubetskyt isa rollis ja mani- 
festeerib, et punk on surnud. Pidevalt 
siia-sinna tõmblev pilt tundub esialgu 
harjumatu ning põhjendamatu, kuid 
töötab lõppkokkuvõttes siiski looga 

kaasa, vastandades ebakindlat tänapäe- 
va ühiskonda, mis on kõikuma löönud 
ka kunagiste pungipioneeride, ema 
Anu ja isa Tõnu maailma, tütar Regin- 
leifi terve ning värske eluvaatega, kes 
avali helesinise taeva taustal kehastab 
pungi uuestisündi. Autor näitab oma te- 
gelasi inimlikult ega ürita neile külge 
pookida loosungeid ei pungi ega ka pe- 
rekonnaga seoses ning seetõttu mõjub 
kogu film hoolimata kohatisest eklekti- 
lisusest siiski ühtse loona. 

Eesti lood“ on lood inimestest, selle 
autoreiks on teised inimesed. Põhimõt- 
teliselt võiks sellisel juhul projekti nimi 
olla lihtsalt ,, Inimeste lood“, sest ka eest- 
lased on ju inimesed. Ent kui lätlane teeb 
loo teisest lätlasest, tuleb see teistsugune 
kui eestlase lugu teisest eestlasest, kuna 
meie rahvuslik identiteet ja minapilt 
erineb suuresti lõunanaabrite omast. Nii 
on tegelikult terve see sari üks pidev 
müütide ja uskumuste ümberjutustami- 
ne, mille eestlased on oma rahvuse ise- 
loomu kohta aastasadade jooksul välja 
kujundanud ning järeltulevatele põlve- 
dele edasi annavad. ,Eesti lugudest“ 
leiab palju äratundmisrõõmu, et tõepoo- 
lest, sellised me ju olemegi, sest neid lu- 
gusid jutustavad inimesed, kes on sa- 
masugused kui meie — eestlased. Kuigi 
autorite vaatenurgad, sõnumid ja vor- 
milahendused on erinevad ning kriti- 
seeritavad, jäävad arvustajad siinkohal 
oma rahvuse kütkeisse ja peavad tun- 
nistama vana head klišeed, et eestlane 
olla on ikka uhke ja hää. 


KALJO KIISA EBATAVALINE ELU 


Kaljo Kiisk sai 3. detsembril 80-aasta- 
seks. Tema elus on saabunud ebatavaline 
aeg, sest aastakümneid töödega rakkes olnud 
ja pikema puhkuseta läbi ajanud mees on 
nüüd vaid mõned korrad kuus seotud tele- 
seriaali , Õnne 13” võtetega. 

» Ülejäänud aeg kulub praegu lihtsalt 
kokkusaamistele ja palju on olnud ka mäles- 
tuste heietamist, ” ütleb ta. ,, Varem tegin pi- 
devalt tööd ja olin sellega hästi harjunud, 
mulle meeldis rohkem olla koormatud kui 
vaba. Aga ega ma ei saa praegugi öelda, et 
oleksin unustatud, oma vanuse kohta mingi- 
sugune koormatus mul veel on. Siin sõbrad 
teatrist ütlevad, et ole valmis, Kaljo, üht- 
teist anname sulle veel teha, ja teen heamee- 
lega, miks mitte. Niisuguseid põgusnid kok- 
kupuuteid oma alaga võib veel tulla.“ 


Olete varem mitut puhku rääkinud 
filmist, mida tahaksite teha. Kuidas 
sellega on? 

Mõni aasta tagasi mõtlesin, et teeks 
veel ühe töö ära, aga jumal tänatud, et 
mul on kaine pea, milles enam-vähem 
mingisugune aru sees. Enam ma unis- 
tuste täitumist närviliselt ega hüsteerili- 
selt ei oota. 

1993. aastal oleks võinud ju veel 
alustada, aga 1995 läksin Riigikokku, 
istusin seal kaheksa aastat. Alles 2003. 
aastast olen vaba poiss. Ja praegu küll 
ei ole mõtet midagi alustada. See oli tore 
mõte, aga väga kalliks oleks läinud. 
Minu vanuses oleks säärase asjaga peale 
hakata väga suur rumalus. 


Missugusest filmist te siis unista- 
site? 

See onomamoodi hüperbool oma ar- 
mastatud ,Hullumeelsusest”, mille te- 
gevus toimuks samuti Alatskivi lossis. 
Lühidalt oleks lugu järgmine: üle maail- 
ma on kuulujutt lahti, et Eesti on niisu- 
gune riik, kus saab stressi ravida, üks- 
kõik kui kaugele arenenud või raske see 
ka poleks. Ja inimesed tulevad siia üle 
kogu Euroopa, värava taga on järjekord 
25—30 km. Autod kõik välismaa numb- 
ritega, räägitakse kõiki Euroopa keeli. 
No kujutage ette, missugune raha oleks 
selleks läinud! 

Plaanisin pöörase dünaamikaga te- 
gevustikku. Ja lõpuks isegi need, kes on 
ravil, leiavad, et see on täielik hulluma- 
ja, siit peab ära minema. Nad valmistu- 
vad põgenema, aga hommikul tuleb or- 
ganiseerija ja ütleb, et asi jääb ära. Miks? 
Sest aed on ära koristatud. 

Stsenaarium ei ole valmis, aga idee- 
na käis see kaugemalt läbi kui Eesti. Aga 
las ta siis olla, vahel hea mõelda selle 
peale. Käisin suvel jälle Alatskivi lossist 
läbi, mul on sealt väga head mälestused. 
Lossi remonditakse ja muuseas, need 
väravad, mis said tehtud siis, kui filmi- 
sin , Hullumeelsust”, on praegugi ees. 


Kui võrdlete filme ja filmitegemist 
praegu ja Nõukogude ajal, näiteks 
»Hullumeelsuse” filmimise ajal, siis 
mis on peamised erinevused? 

Ei saa võrrelda, sest aeg oli nii palju 
teistsugune, küllap on praegu seda ras- 

Kaljo, Kiisk novembris 2005. 

ke ette kujutadagi. Mul pandi kaks filmi 
kinni — ,Jäljed” ja , Hullumeelsus”, 
neid ei lubatud üleliiduliselt näidata. 
Eestis siiski näidati. See situatsioon juba 
ise lõi oma mängureeglid, su mõttelend 
oli kogu aeg mingisuguste kääridega 
piiratud. Hakkasid kuhugi minema, ja 
juba pidid väänama mõtte kusagile 
mujale. 

Kunsti juures peavad hing ja mõistus 
olema sünkroonsed, minema väga ühte 
teed, dünaamiliselt. Niisugust asja ei 
saanud tol ajal olla, aga midagi ei ole 
teha. 

»Flullumeelsusega” olen käinud Ar- 
gentinas ja Euroopas ringi ja seda on 
hästi vastu võetud, ehkki see on juba va- 
na film. Omas ajas oleks ta hoopis teist- 
moodi mõjunud, sest film on ikkagi seo- 
tud ajastu ja selle hingamisega. 

Meie aja tegijad olid täitsa vaprad, 
ma ei saa oma kolleegidele midagi ette 
heita, näpuga näidata või nukralt ohata. 
Vastupidi, tollal tehtud filmide hulgas 
leidub väga toredaid pärleid. Ma ei hak- 
ka mingit nimekirja siin tegema, nad on 
ju kõik mul koolivennad — Kromanov, 
Kruusement, me oleme ju GITISe poi- 
sid; tulid Laius, Müür, Käsper... jt. 
Väga hästi saime omavahel läbi ja olime 
üksteisele moraalseks toeks, ei mõelnud 
nii, etah sa kurat, peaks tema nüüd len- 
dama vastu maad... 

Minule on eesti filmi teekond tänase 
päevani täitsa tore ja huvitav. Loomuli- 
kult on siin vaieldavaid asju ja problee- 
me küll, ja see peabki olema. Kuid ei ole 
vaja silmi maha lüüa selle valdkonna 
tööde ja tegemiste ees. See on kõige 
tähtsam! 


Aga tänane eesti film? 

Kui on aega, vaatan ikka uusi filme, 
tunnen ju noori kenasti, olen isegi neid 
Pedagoogikaülikoolis mõnda aega õpe- 
tanud, tegin nendega näitlejaetüüde. 
Tublid ja toredad poisid. Jaak Kilmi — 
Rene Reinumäe noortefilm , Sigade 


revolutsioon” ja Rene Vilbre , Röövli- 
rahnu Martin” — väga kenad dünaami- 
lised tööd, toreda mõttelennuga tehtud. 

Film võib Eestis võrdselt seista teiste 
kunstialade kõrval, loomulikult on 
võib-olla tippe ühe juures rohkem ja 
kõrgemaid, teise juures huvitavamaid 
ja säravamaid, aga nii peabki olema. 

Ma usun, et ka eesti filmis tuleb oma 
suurkuju, maailmakuulsus. Aga siin po- 
le vaja põrandat ette tsementeerida, et 
ta saaks ilusti käia. Selles ei ole asi. Ta 
lihtsalt tuleb kusagilt ja hakkab järsku 
tegema filme, mis köidavad kõiki ja ko- 
gu maailma. Niisuguseid asju eriti ette 
planeerida ei saa. 


Kas olete mänginud mõttega, mis 
kõik oleks võinud olla, kui oleksite 
sündinud teisel ajal? 

Ei ole. Olen ainult kirunud situat- 
sioone, kui mul filmidega halvasti läks. 
Olen see, kes olen — olen teinud filme, 
mis on head, ja mis ma olen valesti tei- 
nud, seda ma ka ei hülga, vaid seegi on 
minu tehtud. 


Missuguseid oma filme sooviksite 
esimeses järjekorras tulevaste põlvede 
jaoks alles hoida? 

Tulevasele põlvele võib vahel vaja 
olla hoopis sellist teost, mida mina ja tei- 
sed ei märkagi ja katsuvad õlgu kehita- 
des temast mööda minna. Aga saja aasta 
pärast võib-olla ütlevad, et vaata, mis 
ontehtud. Tähendab, ebahuvitav töö on 
niisuguse toreda punktini jõudnud, 
sääraseid asju võib ajalugu teha. 

Mul endal on südamelähedasemad 
siiski, Hullumeelsus” ja , Nipernaadi”. 
”Jääminek”, minu esimene iseseisev 
film, oli mulle ühtlasi suureks kooliks. 
Minu n-ö filmiisa Jossif Heifits, ,Len- 
filmi” kuulsamaid režissööre, luges 
stsenaariumi ja nägi esimesena ,, Jäämi- 
nekut”, tuli Leningradist siia ja vaatas. 
= Jääminek” on mulle omamoodi armas, 
sest mis näitlejad seal mängisid kõik: 

Kaarel Karm, Hugo Laur, Katrin Väl- 
be, Sirje Arbi jt. 

»Metskannikesed” on mul küllaltki 
terviklik tempofilm. See on ka välismaa- 
lastele meeldinud, üks ütles, et seda 
peaks ameeriklastele näitama. Isegi 
»Saja aasta pärast mais” võiks veel siin 
nimekirjas olla, sest Jüri Krjukovi ees, 
kes mängis Kingisseppa, võtan mütsi 
maha. See oleks võinud olla veel palju 
huvitavam, sest Mati Unt kirjutas stse- 
naariumi, ent sealt võeti kümned epi- 
soodid välja, lihtsalt ei lubatud. 

Üleliiduliselt Jerevani filmifestivalilt 
tõime filmiga ,, Surma hinda küsi sur- 
nutelt” parima naisnäitleja, operaatori 
ja parima filmi preemia. Mul on see au- 
hind siiamaani alles, puhas kristall. Sel- 
listest asjadest saan hea enesetunde. 
Eestlased tegid seal puhta töö. 


Nüüd, kui me projekti raames ,,Ees- 
ti film 100“ püüame vanu filme taasta- 
da, peame neid Moskvast ostma, sest 
algmaterjalid asuvad seal ,,Gosfilmo- 
fondis“. Teile olevat omal ajal nega- 
tiive pakutud? 

Jah, arhiivi asedirektor helistas mul- 
le umbes 1990-ndate algul ja ütles: 
“Kaljo Karlovitš, me revideerime siin 
oma asju ja ruumi on vähe. Kas te ta- 
haksite oma filmide negatiive endale, 
me võime teile saata?” 

Tean, et ,Gosfilmofondi” hoidlad 
Belõje Stolbõs on väga head. Kui filmiga 
Surma hinda küsi surnutelt” Los An- 
geleses Hollywoodis käisin, siis seal 
öeldi ka, et see on maailmatasemel säi- 
litamise koht. Pakkumine tuli ootama- 
tult ja mul poleks olnud negatiive kusa- 
gil hoida. Mõned filmid on isegi raisku 
läinud siin, nüüd on muidugi ka meie 
filmiarhiivis võimalused olemas. Ütle- 
sin siis ei, nüüd tuleb maksta rasket ra- 
ha, et koopiat saada. 


Kuidas teile tundub, kas parem on 
ideoloogiline tsensuur ja piiratud va- 

badus, aga probleemivabalt laekuv fil- 
miraha, või loominguline vabadus ja 
suurem majanduslik pinge nagu prae- 

2 

Loominguline vabadus kaalub kõik 
üles, mis siin rääkidagi. Sest kõik, mis 
ma olen teinud... kogu aeg on midagi 
kuklas tiksunud, et oot-oot, nii vist ei 
saa, ei lähe läbi. Kui oled juba korra vas- 
tu näppe saanud, siis ei ole midagi teha, 
üks pisikene mootor kogu aeg töötab. 

Kui ,Hullumeelsust” Moskvas ära 
andsin, siis läbivaatus oli väikeses saa- 
lis, kus kinokomitee esimees ja toimeta- 
jad vaatavad filmi. See oli puupüsti täis, 
mõned istusid põrandal, eks sõna oli 
vist laiali läinud. Kui film lõppes, tõusis 
aseesimees püsti ja ütles: , Arutamist ei 
tule, Kaljo Karlovitš, lähme alla.” Seal 
all ütles: ,Istu, võta kohvi. Tead, tuleb 
väga palju pahandust.” Kirjutas mulle 
aga ikka veel honorari, küll kõige mada- 
lama kategooria oma. 


Te pidite tegema kompromisse. 
Kas ,, Punane viiul” on kompromiss? 

Jah, ja sellega läksingi alt, sest see on 
mu kõige halvem film. Aga ma ei saa 
ka päris nii öelda, seal on kailusaid koh- 
ti, kuid tükk ise on banaalselt ideoloo- 
giline, kunstiline väärtus puudub. 

Ma ei ole elus olnud arg ei psüühili- 
selt ega füüsiliselt, olen palju üle elanud, 
aga esimest korda tundsin siis, kuidas 
mul oli kogu aeg korrektor peas: oot- 
oot, pea nüüd, kas nii ikka saab. See oli 
lihtsalt totrus! 

Siis juba kõige punasemad poisid 
köhatasid ja vaatasid otsa, umbesnii, et 
kuule, Kaljo, mis sa nüüd tegid! Niisu- 
gused asjad on olnud ja ära on elatud... 


Olite pikka aega Kinoliidu eesotsas 
ja alguses isegi parteituna. Kuidas see 
sai juhtuda? 

Kinoliidu esimees olin kaksküm- 
mend viis aastat. Kinoliidu praegune 
maja ju minu ajal ehitatud. Enne oli siin 


Poola saatkond sees. Saime Moskvast 
raha ja tegime kinomaja. Selles suhtes 
on mul süda kerge ja hea mäletada oma 
filmikollektiivi, meie stuudiot ja kinolii- 
tu, sest kõik need aastad, kui mind valiti 
— olin viis korda kinoliidu eesotsas —, 
pole mind kusagilt kõrgemalt poolt ega 
ametlikult siia pandud, vaid hääletatud. 
Need aastad olid väga head. Kinoliit oli 
koht, kuhu tuldi ka nukrutsema ja kae- 
bama oma asju, istusime ja rääkisime, 
see ei olnud ametlik jutt. Rahvast käis 
siin palju. 

Pärast esimest aega tuli moment, kus 
keskkomiteest helistati , Tallinnfilmi“ 
direktorile, et Moskvast on tulemas suur 
skandaal. Et ainsana on N Liidus loo- 
mingulise liidu esimees parteitu. Ja siis 
tuli üks minu väga hea tuttav, harulda- 
ne mees, kadunud Peeter Künnapu, ja 
päris sõbralikult, et miks sa parteisse po- 
le astunud. Ja mina mõtlesin: surm siin 
või Siberis! Rääkisin talle siis oma mine- 
viku — Eesti SS-leegion. Narva jõgi, 
Sinimäed... 

Kui lõpetasin, valitses kaks-kolm se- 
kundit vaikust ja ta ütles: , Kaljo, seda 
juttu ei ole meie vahel olnud. Homme 
anna avaldus.” Tema suust ei läinud see 
kusagile, aga ise ta oli korpuse mees, me 
olime ju ka rindel vastasleeris. 


Läksite mobilisatsiooniga Saksa 
sõjaväkke nagu tuhanded ja tuhanded 
teised, kas Saksa või Vene vägedesse. 
Aga kas see oli ka teie oma tahtmine? 

Minek oli enesestmõistetav. Enne se- 
da olin Omakaitses, mu isa oli kaitseliit- 
lane. Tema läks sakslaste ajal Omakait- 
sesse ja mina läksin ka, ta ütles küll, et 
nii noor, mis sa nüüd, aga eriti ei vaiel- 
nud. Meil oli kaks püssi kodus seina 
peal. Ja kui tuli mobilisatsioon, ei olnud 
meil peres mingisugust ohkimist, ütle- 
sin: , Jah, kõike head, mina lähen.” 

»lallinnfilmis“ teadis minu Saksa 
sõjaväes olemisest veel vaid Arvo Kruu- 
sement, kes oli noorem ja ka sõjaväetee- 


nistuses. Ja Heino Pars, kellega me olime 
koos ühel ajal õppelaagris. Ühe aasta poi- 
sid ju! Ta sai haavata ja läks kinni veel. 

Aga sakslased andsid meile Sinimä- 
gedest taandudes Pärnus võimaluse ka- 
dumiseks, mida ma ka koos teistega ka- 
sutasin. 


Kas venelased teie mineviku vastu 
huvi ei tundnud? 

Mul oli keeruline, kui lõpetasin kesk- 
kooli, läksin ju Polütehnilisse Instituuti, 
keemia-mäeteaduskonda, tahtsin mäe- 
inseneriks saada. Loomulikult, Virumaa 
poiss, isa töötas põlevkivitehases. Aga 
õpingute ajal nägin ajalehes kuulutust, 
et Tallinna Teatrikooli võetakse noor- 
mehi vastu. Ja sinna ma sain. 

Aga siis hakati mind välja kutsuma, 
et te olete 1925. aastal sündinud ja kui- 
das sõjaväega oli. Ma ütlesin, et mu isa 
töötas sõjatehases ja see andis vabastu- 
se. Aga kutsuti veel ja see tegi olemise 
kõhedaks. Ja kui tuli võimalus Mosk- 
vasse õppima minna, siis me Arvo 
Kruusemendiga ka läksime. Kui tagasi 
tulin, olin oma poiss, keegi ei küsinud 
enam midagi. 


Kas päriselt ära minna ei tahtnud? 

Sel ajal ei saanud enam ja ei tulnud 
kõne alla ka, sest mul oli väike tütar. 
Abiellusin 1947. aastal ja tütar sündis 
1948. Kui Moskvas olin, siis abikaasa sai 
isegi Eesti esindusse tööle paariks aas- 
taks. Nii et saime koos olla, meil oli üks 
imeväike tuba. 

Varsti oleme kuuskümmend aastat 
Siisiga koos elanud. Nii kaua? Pole siin 
saladust absoluutselt mitte midagi. Liht- 
salt elame ja kõik, tunneme rõõmu teine- 
teisest ja kakleme... Loomulikult, see 
käib asja juurde, ega elu ei ole ainult 
nunnutamine, ikka enda eest seismine 
ja oma vigade õigustamine teinekord 
ka. Nüüd on meie lapselaps Elo juba 
suur inimene. 

Nipernaadi”, 1983. Režissöör Kaljo Kiisk. Tõnu Kark (Toomas Nipernaadi). 
Mikk Raude foto 


Alustasite ju näitlejana, kuidas fil- 
mi jõudsite? 

Kui Draamateatrisse tulin, tegime 
kohe esimese lavastuse, Kulno Süvale- 
paga , Kevade”. Mängisime Orgulase- 
ga vaheldumisi Tootsi ja Tiugut. Saalid 
olid puupüsti täis ja tütarlapsed ootasid 
meid pärast etendust tagaukse juures ja 
küsisid autogramme. 

Siis kutsuti mind , Tallinnfilmi”, ku- 
hu tuli üks vene režissöör Jegorov, tege- 
ma siinmail esimest kunstilist filmi ,,Ja- 
hid merel”. Öeldi: ,,Meil režissööre po- 
le, aga ta on umbvenelane ja kedagi on 
vaja appi tõlkima, me maksame teile 120 
rubla kuus.” Issand, see oli õudne raha! 
Draamateatrist sain vist 60 rubla. Suvel 
vaba aeg, mina teen tööd heameelega! 

Mul ei sobi rääkida, aga need, kes 
rändasid mööda liitu, ei olnud režissöö- 
rid, need olid lihtsalt mingisugused lä- 
bikukkunud sellid, kes tegid siin ja seal 
ja peamiselt jõid hommikust õhtuni. 
Jegorov istus põõsa all, õllepudel kõr- 
val, ja ütles: ,,Sina, Kaljo Karlovitš, vaata 
ise, saad aru küll.” Teda ei huvitanud 
üldse, kuidas teha, peaasi, et on näha. 

Järgmisena sain teha , Juunikuu 
päevad” koosNevežiniga. Aga esimene 
tõsisem töö oli, Vallatud kurvid”. Dag- 
mar Normet tõesti kirjutas kena stse- 
naariumi ja Moskvast tuli üks liidu pari- 
maid operaatoreid Juli Kun. Jumala õnn, 
et tuli, sest tema tundis tehnikat väga 
hästi. Tegime ka panoraamvariandi, 
N Liidus oli ainult üks panoraamekraan, 


Moskvas, ja kolm kuud näidati pano- 
raamvarianti ka Pariisis. See oli juba tõsi- 
ne töö, see oli huvitav. See pani mulle 
filmitöö pisiku sisse, nii et sõitsin ,, Lenfil- 
mi“ Heifitsi juurde, luusisin kuude viisi 
võttegruppide lähedal ja laboratooriumi- 
des. Algasin ABCst, ma polnud ju kino- 
instituuti lõpetanud ja pidin hulga ise- 
seisvalt õppima, mis teistel juba teada oli. 


Alustasite filmis iseõppijana, aga 
olete eesti üks viljakamaid kui mitte 
kõige viljakam filmirežissöör. 

Jah, režissöörina olen teinud viis- 
teist filmi. Mul on olnud häid õpetajaid 
ja nõuandjaid — Mihhail Romm, Juli 
Kuni kaudu sain temaga tuttavaks. 
»Jäämineku” vaatas ka Romm läbi, an- 
dis nõu. Ja Heifits. Nemad avasid minu 
jaoks selle tee, kuidas režissöör peaks 
mõtlema. 

Eks iseõppijaid ole teisigi olnud. Mõ- 
nikord selline asi teeb töökamaks ja otsi- 
vamaks. Mina olin tõesti väga koorma- 
tud, aga hiljem olen vaadanud, et polegi 
midagi nii väga tühja tehtud. Tänu nii- 
sugustele inimestele, kes suunasid, ja 
kui ikka süvenesid, siis hakkasid tasa- 
pisi õiget teed pidi sammuma. 


Kuidas oma Riigikogus veedetud 
aastatele tagasi vaatate? 

Maei läinud ise, mul poleks seda vist 
pähegi tulnud. Minu juurde tuli Rak- 
vere Gümnaasiumi klassiõe vennanai- 
ne, Valve Kirsipuu, kes naerunäoga üt- 
les, et nüüd lähme. Mulle meeldis nende 
programm, see oli lihtne ja selge. Ja suu- 
repärased inimesed muidugi. 

Valimistel esitati mind nii Ida- kui 
Lääne-Virumaal. Sain päris kenasti hää- 
li, 101 liikme hulgas olin häälte arvult 
24. kohal. Teisel korral kandideerisin 
Järvamaal ja läksin ka seal läbi. 

Ega mul Riigikogus kerge ei olnud. 
See õiguseparagrahvide tundmine ja 
seaduste lugemine on ikka meeletu töö. 
Mul vedas, sest olin ühes toas Tiit Käbi- 


niga, ühe meie parima juristiga, kes an- 
dis nõu ja õpetas mind. 

Kolmandat korda kutsuti mind ka, 
aga siis ütlesin, etei tule. Tervise poolest 
ma võinuks ju veel istuda, aga mõni 
käik elus võib inimese narriks teha. 

Aga käin neid nüüd üle kuu Toom- 
peal vaatamas ja Reformierakond meel- 
dib mulle konkurentsitult siiamaani. 


Naljatasite kord populaarse telese- 
riaali kohta, et ei teagi, on see ,,õnne“ 
või õnnetus? Kumb siis? 

Päris õnnelik asjakene ikka, üle küm- 
ne aasta oleme seda teinud. Mis mind 
häirib — teinekord tekitab alaväärsus- 
kompleksi see, kui nüüd, 80-aastaselt, 
saanaru, et pea ei võta enam nii kerges- 
ti. Ma unustan. ,Õnne 13” on mulle ka 
õnn selles mõttes, et saan mälu treenida. 
Tunnen küll ja küll vanu inimesi, kes 
tõusevad püsti ja hakkavad minema, 
teevad sammu ja küsivad siis: kuhu ma 
pidingi minema? 


Teil veel nii ei ole? 

Juba sinnapoole kisub, kallis laps! 
Selles ongi kuramuse asi. Mul oli kunagi 
ikka tõesti hea pea, kiiresti sain kõik pä- 
he. Nüüd on mul reli lauset ja läheb nel- 
jas päev! (Naerab.) ,Õnne 13” annab ikka 
professionaalsetele oskustele raken- 
dust. See hoiab elukutse juures ja teen 
seda päris hea meelega. 

Kui tehakse ettepanek teatris midagi 
teha, siis selle ma võtaksin vastu, nii- 
kaua kui tean, et suudan osa õigustada. 
Ega ma ei taha end publiku ees narriks 
teha, peab ikka enesekriitikat olema. 
Kui täiesti järsku jääda nii, et midagi 
pole teha, ma ei kujutaks seda veel ette. 


Kas oskate nõu anda nendele noor- 
tele, kes praegu filmi pürgivad ja kelle 
silm särab soovist midagi ära teha? 
Mida nad peaksid teadma? 

Nii tark ma ei ole. Karakterid on eri- 
nevad, saatused, elu ja tööteed samuti, 

tehakse erinevaid järeldusi. Ei ole vas- 
tust, mis sobiks kõigile. Ütlen vaid, et 
maise pole ka noorest peast ja üldse elus 
kellegi õpetusi nii väga kuulanud. Olen 
endaga niivõrd kimpus olnud, olen en- 
da üle niisugust ootamatut rõõmu tund- 
nud, ja vahel ma ei suuda teistele üldse 
selgeks teha, miks. 

Tunnen palju noori, tulleski patsuta- 
sin telemaja juures ühte tervituseks. Ja 
ega midagi muud olnudki, kui et vaata- 
sin talle otsa ja tema vaatas mulle otsa 
ja noogutas: aitäh! Polegi rohkem vaja 
kui üksnes põhimõtteliselt heatahtlikku 
suhtumist inimesse, kes tööd teeb. Sest 
kui midagi läheb käest ära, siis tark 
inimene saab sellest ise väga hästi aru. 
Mõnikord võib natuke öelda ka, ta teeb 
ise järeldused. Võib näidata kätte tee- 
otsa, kust otse ja kiiremini saab, — need, 
kes seda oskavad, on head õpetajad ja 
neid hinnatakse. 

Aga peamine elus on suhtumine 
kaasinimestesse, kaastöötajatesse, ka 
naabritesse. Sellest, millise silmaga ini- 
mesele otsa vaatad ja kas sa ühe või teise 
kohtumise ajal üldse midagi ütled, ole- 
neb palju. Tark inimene saab sellest aru, 
viipab ja kõik ongi korras. 


Küsinud ANNIKA KOPPEL 


KALJO KIISK (3. XII 1925 Vaivina küla, 
Voka vald). Lõpetanud 1953 Moskva Lu- 
natšarski-nim Riikliku Teatriinstituudi eesti 
stuudio, olnud seejärel Tallinna Draama- 
teatri näitleja ja 1955 — 1990 , Tallinnfilmi“ 
režissöör; 1962 — 1987 Eesti Kinoliidu juha- 
tuse 1 sekretär, 1980 — 1990 ENSV Ülem- 
nõukogu liige, 1989 — 1991 NSV Liidu rah- 
vasaadik, 1995 — 2003 EV Riigikogu liige. 
Mänginud 1993. aastast teleseriaalis, Õnne 
13“. Pälvis ENSV riikliku preemia 1989. 
Filmid: 1959,, Vallatud kurvid“ (koosIgor 
Kuniga); 1962 , Jääminek“; 1963 ,,Jäl- 
jed“; 1965 ,,Me olime kaheksateistküm- 
neaastased“; 1967,,Keskpäevane praam“; 

1968 ,Hullumeelsus“; 1971 ,Tuuline 
rand“: 1972,,Maaletulek“; 1974,,Puna- 
ne viiul“: 1977 ,, Surma hinda küsi sur- 
nutelt“; 1980 ,, Metskannikesed“; 1983 
Nipernaadi“; 1986 ,,Saja aasta pärast 
mais“; 1989/90,,Regina“; 1993,,Suflöör“. 
Osi filmides: 1966 ,,Mis juhtus Andres 
Lapeteusega?“ (Pajuviidik; rež Grigori 
Kromanov); 1969 ,,Kevade“ (Lible; rež 
Arvo Kruusement); 1970,, Varastati Va- 
na Toomas“ (Vana Toomas; rež Semjon 
Školnikov); 1975,, Indrek“ (Voitinski; rež 
Mikk Mikiver); 1976 ,,Suvi“ (Lible; rež 
Arvo Kruusement); 1984,,Kaks paari ja 
Üksindus“ (farmer; rež Tõnis Kask); 1985 
Puud olid...“ (Pakk-Rätsep; rež Peeter 
Simm); 1987 , Tants aurukatla ümber“ 
(Taavet; režPeeter Simm); 1989,, Äratus” 
(Mõistuse Jaan; rež Jüri Sillart); 1990 
Sügis“ (Lible; rež Arvo Kruusement); 
1991 , Vana mees tahab koju“ (Toomas 
Simmo; režTõnis Kask); 1994,, Ameerika 
mäed“ (Albert; rež Peeter Simm); 1994 
» Victoria“ (kirikuõpetaja; rež Jüri Sillart); 
1994 , Jüri Rumm“ (vana tallimees; rež 
Jaan Kolberg); 1995 , Ma olen väsinud 
vihkamast“ (puusepp; rež Renita Lint- 
rop ja Hannes Lintrop). Osi teatris: 1954 
Kevade“ (Joosep Toots; lav Kaljo Kiisk 
ja Kulno Süvalepp); 1954 , Mahtra sõ- 
da“ (Kupja-Prits; lav Ilmar Tammur); 
1983 ,, Anekdoot“ (isa; lav Ago-Endrik 
Kerge); 1984 ,Džinnimäng“ (Martin 
Weller; lavastuse konsultandid Jaak Allik 
ja Juhan Viiding); 1985 ,,Seoses ülemi- 
nekuga teisele tööle“ (Võbornov; lav 
Mikk Mikiver); 1987,,Revident“ (linna- 
pea; lav Eino Baskin); 1990, Jumala soo- 
sik“ (Joe Benjamin; lavEino Baskin); 1992 
Põgenemine“ (Luigi Lapaglia; lav Eino 
Baskin); 1992 ,Mu süda on mägedes“ 
(Jasper McGregor; lav Kaarin Raid); 1994 
»Kirves ja kuu“ (Tiit Potaarik; lav Priit 
Pedajas). 

saated ,Mõtõlus“ ja , Kihog“ 11 

Kasterpalu, M. Tegijad, kirjutajad ja teised 3 

Kolk, M. Kuidas tungib kunst teatrisse? 4 

Kaus, J. Rääkides pimepublikust 10 

Lennuk, U. Shakespeare'ist siiralt 1 

Lensment, T. Ettevaatust! Poliitiliselt nakatatud teatrifestival! 6 

Maimik, A. Eesti film elab! 5 

Paaver, E. Kuidas vältida pettumusi? 12 

Raudsepp, P. Näitlejaõppest 7 

Ruus, J. Apokalüptiline trummimees kõrvuti saurusega 2 

Šein, H. Emapuu ja kolmainsus 8/9 


KULTUURISÜNDMUSED 

Eesti teatri aastaauhinnad 2004 4 

Eesti teatri festivali , Draama 2005“ laureaadid 10 
TMK 2005. aasta laureaadid 12 


LÕUNAEESTI KULTUURIST 

Kauksi Ülle Tiätre, muusika ni kinu mino eluh 11 

Märka, V. Teater ja laul otseütlemise keeles 11 

Vaher, B., Sommer, L. Cärolyn + Põvvat = ? Mõtteid ja mõtõlusi Lõuna-Eesti 
kultuurist 11 

Valper, V. Viimase aastakümne lõunaeesti kirjandus Üldist ja problemaatilist 
Võru kirjanduse näitel 11 

Varblane, R. Kõrghoone ei taga veel avarat pilku Lõuna-Eesti uued 
kunstikeskused on kaasaegse kunstikeele ja kultuuri avara tõlgendamise näide 11 


MÕTTEVARAMU 

Kwabena Nketia, J. H. Andmete kogumise ja süstematiseerimise 
kontekstuaalsed strateegiad Aafrika XX sajandi tuntuima muusikateadlase, 
etnomusikoloogi käsitlus kontekstist 5, 6 

PERSONA GRATA 

Palu, T. Maarja Jakobson 7 

Pikkov, A., Laurits, K. Kaspar Jancis 5 
Pihlak, K. Kersti Heinloo 2 

Kartul, A. Raho Langsepp 4 

Kolk, M. Taago Tubin 11 

Õun, T. Heli Veskus 3 

Hinrikus, K. Anu Välba 8/9 


TELETUHNIJA 

Hellerma, K. Erilised kõnelused tavaliste inimestega Maire Aunaste autorisaade 
, Meie” 3 

Karjatse, T. , Tegelikkuse Keskus” — infosõda nõmedusega 2 

Maajärv, K. Eestluse kütkes. Seitse uut ,, Eesti lugu“ 12 

Maajärv, K. Võrrand mitme muutujaga Saatesari , Tähelaev“ ETVs 8/9 

Moss, R. T. Sügav oliiv: Arvo ja Olga lood eestlastest Saatesari ,, Keeleõpetuslik 
seriaal ,,a ja 0““ 11 

Remme, A. Milleks karta , Meie Meest“? Saatesari , Eesti muusika karikas“ 
TV 3-s 10 

Teinemaa, S. The Man Who Plays The Mandolino Kadri Kõusaare saatesari 
» Mandolino“ TV3s 1 


VASTAB 

Skulskaja, J. Herardo Contreras 5 
Remme, A. Olav Ehala 1 

Sang, J. Anne Erm 7 

Lotman, E. Peter Greenaway 3 
Teinemaa, 5. Arvo Kukumägi 11 
Orro, K. Andres Noormets 6-7 
Raag, 1., Vilbre, R. 8/9 
Aaslav-Tepandi, K., Tepandi, T. Ljudmila Razumovskaja 4 
Valk-Falk, M. Toomas Siitan 10 
Kõusaar, K. Jerzy Stuhr 2 

Õun, T. Urve Tauts 12 


TEATER 

Aadma, H. Elu kutse Viljandi Kultuuriakadeemia V näitlejalend 7 

Avestik, R. Avangardita tõe truudus , Jaanituli“ A. H. Tammsaare nim Teatris 3 

Balbat, M. Kibestumiste antoloogia lõbustavas kuues , Vee mälu“ Pärnu 
» Endlas“ 5 

Davõdova, M. Teatriajastu lõpp 10 

Eberhart, K. Soomlased operetipublikuna rahvusooperis , Estonia” hooajal 
2003/ 2004 2 

Ehlvest, J. Charms — Kudu — Heinsaar kui sibul— kala — munaroog Tartu 
Üliõpilasteatrist inspireeritud novelletid 3 

Epner, E. Miks Julia nutab? , Julia“ Draamateatris 1 

Epner, L. Suvemuinasjutt Leigol , Suveöö unenägu“ Leigo järve ääres 11 

Goltsman, M. Peegel, vari ja sisemine mina läbi tantsu ja hääle Teet Kase amor 
vincit omnia 8/9 

Karulin, O. Akrobaatiline armastuslugu, rämesotsiaalsus ja laevakajut 
Tampereen teatterikesä 2005 10 

Kaunissaare, L. Kas peab hammustama? Cristoph Marthaleri teater 4 

Kaus, ]. Mitte ainult Madis Kõivu aeg , Ennola” Võru Tentriateljees 3 

Kotsarenko, N. Meenutusi , Talveöö unenäost” 2 

Kronberg, J. ,Grupp-80“ — mälestusi teatritegemisest Võru , Kandles” 11 

Kruusman, K. Festival kui uurimus inimesest Teatrifestival , Sirenos“ Vilniuses 1 

Kudu, K. Teater kui katk, teater kui haiguste ravi Antonin Artaud” projekt 
tegevuskunsti festivalil , Diverse Universe“ 8/9 

Kõiv, M. Hilissuvi Pääbul ja , Vanemuise“ etendused Valgas 44-nda aasta 
juunis 11 

Lennuk, U. Kas oodata või karta? ENA 2005. aasta näidendivõistlus 12 

Loog, A. Fiktsionaalse reaalsuse ja teatri metafüüsikast: Kuidas ning milleks 
lavastada vabadust ja/ehk kaost? (Woody Alleni ,, Jumal“ Moskva Mossoveti-nim 
tentris ja , Ugalas“) 6 

Luuk, E. ,,Pedeross“” in the UK , Ainult võltsid jäävad ellu“ Von Krahli Teatris 4 

Luuk, E. Tants tänapäeva kultuurikontekstis 8/9 

Maiste, V.-S. Sorry, sõbrad kunstis , Savonarola tuleriit“ Eesti Draamateatris 4 

Märka, V. Kuidas punane vagun helesiniseks muutus Nõukogude aja nostalgiast 
eesti tentris, filmis ja muusikas 8/9 

Märka, V. Sotsiaalsest ärkamisest sotsiaalse agooniani ,, Vladimiri väljak“ 
» Vanemuises“ ja , Ema“ Von Krahli Teatris 4 

Oida, Y./ Marshall, L. Nähtamatu näitleja Algus TMK 2004, nr 121, 2 

Oruaas, R. Nende kevad. Viljandi diplomikevad Viljandi Kultuuriakadeemia V 
näitlejalend 7 

Pesti, M. Romeod ja Julia ,, Julia“ Eesti Draamateatris 1 

Peters, M. Shakespeare 2004. aastal 1 

Pilv, A. Meeldetuletatavuse koosseis , Finis nihili” Eesti Draamateatris 3 

Purje, P.-R. Erk uni lämmatava hauavõlvi all , Julia“ Eesti Draamateatris 1 

Purje, P.-R. Maski sisse peidetud kevad Hetkemõtteid , Ugala“ teatrist 6 

Ruffini, F. Stanislavski , süsteem“ 7 

Rähesoo, J. Avangard kui maailmaparandus Vahur Linnuste. Uued tuuled teatris: 
Ühiskonnaarengu mõjutamise võimalus. Eesti Tentriliit, 2004, 592 Ik 8/9 

Saro, A. Postkolonialistlik vaade setodele, naistele ja , Taarkale“ 11 

Sillar, 1. ABCD , Tundetus“ Rakvere Teatris 5 

Sisask, K. Põrgu pole leige, külm võib olla küll , Põrgu wärk“ Viinistu 
kunstimuuseumis 8/9 

Skulskaja, J. Iludus Cyrano de Bergerac Moskva Mossoveti-nim teatri , Cyrano de 
Bergerac“ ja , Jumal“ Tallinnas 6 

Sooväli, J. Vulgaardionüüsilised surmad , Ehitusmeister Solness“ ,, Vanemuises“ 2 

Suuman, T. Kui kaugel on Jaapan? Saatesõna ,, Nähtamatule näitlejale“ 2 

Tonts, Ü. , Ehitusmeister Solness“” aastal 2004 2 

Tormis, L. Kirjutada teatrist Jaak Alliku , Menu hind on valu“ ja Pille-Riin Purje 
» Jüri Krjukov. Rolliportreed ja mälestuskillud“ 5 

Tuch, B. Riia— Torun. Järelmõtteid kahelt festivalilt , Balti teatrikevad“ Riias ja 

» Kontakt“ Torunis 10 

Vaher, 1. Vaikusest Katkend magistritööst , Näitleja ja runolaul“ 1 

Eesti näitekirjanduse lavastamine päästab eesti rahva väljasuremisest Intervjuu 
Mart Kivastikuga 8/9 

Imede saar Ühe stuudio lugu (Vestlusring Jaan Toominga ja Ülo Vilimaa 
tentristuudio lõpetanutega) 12 

Intellekti ülesanne pole keelt maha jahutada, vaid see üles soojendada Intervjuu 
Claude Buchvaldiga 7 

Kellele on vaja teatri- ja tantsufestivale? Vestlusring festivali korraldajatega 10 

Kuldse maski peidus pool ehk vene uus dramaturgia Intervjuu Teater.doc-i 
kunstilise juhi Mihhail Ugaroviga 10 

Raha jagamine eeldab huumorimeelt Vestlusring Eesti Kultuurkapitali teemal 5 

Teatriankeet 2004/ 2005 (Ü. Aaloe, ]. Allik, R. Avestik, M. Balbat, K. Eberhart, S. 

Karja, M. Kolk, G. Kordemets, J. Kulli, V.-S. Maiste, R. Neimar, M. Pesti, P.-R. Purje, 

J. Rähesoo, A. Saro, 1. Sillar, Ü. Tonts, L. Tormis, B. Tuch, V. Vahing) 12 

Vajadus koos elada teiste elu Vestlusring harrastustentrist 3 


MUUSIKA 

Arujärv, E. , Eesti muusika päevad 2005”: Show, sügavikud ja natukene nalja 5 

Arujärv, E. Eesti muusikateadus: esitab küsimusi ja vaatab peeglisse Raamatust 
Mõeldes muusikast. Sissevaateid muusikateadusesse”. Toimetanud Jaan Ross ja 
Kaire Maimets 7 

Arujärv, E. Kaks dialoogi Birgitta festivalilt 2005 10 

Einasto, H. Mõtteid tantsust, seilates Tallinna ja Helsingi vahel: etenduse 
nimetus, koreograafiline keel ja liikumise artikulatsioon 7 

Erss, M. Koomilise ooperi võimalikkusest pärast Teist maailmasõda Hans 
Werner Henze ja Ingeborg Bachmanni ooper ,, Noor lord“ 2 

Erss, M. Välgud raksatasid tennishallis... Rahvusooper ,, Estonia” 100. hooaja 
avaetendus — Verdi , Othello“ 12 

Erss, M., Lock, G. Vanamuusika festival üllatuste ja traditsiooni vahel XX 
Viljandi vanamuusika festival 10 

Jaanson, M. Muusika on veeldunud arhitektuur Pärnu Nüüdismuusika Päevad 
2005 3 

Joamets V. Kaks pilku vanamuusikale II Teine — araabia pilk ehk keskaja muusika 
esitamisest araabialikus stiilis 1 

Järg, T. Mõned uitmõtted keelpillikvartetist, ka Eestis 20 aastat Tallinna 
Keelpillikvartetti 1 

Kahu, T. Elektri jõud 3 

Kareda, S. Fantaasia kvantfüüsika teemale 4 

Kareda, S. TEE Sakraalne lavateos Arvo Pärdi muusikale festivalil , Carinthischer 
Sommer” (Arvo Pärt — 70) 8/9 

Karjatse, T. Sissejuhatus Tubinasse: Marianne Kõrveri , Äraoldud päevade 
summa“ 8/9 

Karm, A. Ernst von Knorre — Koidula-aegne klaveriõpetaja Tartust 3 

Kotta, K. Helena Tulve — sensuaalne filosofeerija muusikas Tulve autoriplaadist 
Süda“ 8/9 

Kotta, K., Lock, G. Mõtteid Arvo Pärdi 70. sünnipäevale pühendatud üritustest 
Rakvere Arvo Pärdi festival 2005 12 

Kotta, K. Tubin ja tema aeg Tubina juubelile pühendatud muusikafestivalist ja 
teaduskonverentsist (Eduard Tubin — 100) 8/9 

Kotta, K., Lock, G. Beethoveni ja Schuberti muusika kütkes: Orpheus Academy 
for Music Theory 2005 7 

Lill, M.-M. Pöörane ja psühhedeelne seto meestelaul Ansamblist , Liinats'urag“ 11 

Lock, G. Balti muusikateadus rahvusvahelises kontekstis 38. Balti 
muusikateaduse konverents , Muusikateos: piirid ja interpretatsioonid“ 2 

Lock, G. Saksa , nähtamatu“ muusikateooria ärkamisest Ludwig Holtmeieri, 
Michael Polthi ja Felix Diergarteni koostatud raamatust , Musiktheorie zwischen 
Historie und Systematik“ 4 

Luuk, E. Kui Bachil oleks olnud lap-top... Thomas Köneri filmimuusikast 2 

Luuk, E. Märkmeid Olematusest Olematute Bändide festivalist Tartu Sadamateatris 10 

Noormaa, T. Lõõtspillimeister August Teppo fenomen 11 

Pappel, K. Uued ooperilavastused , Estonia“ sügishooajal 3 

Pedusaar, H. Jenny Siimon 6. 11 1905 — 3. IV 1982 100 aastat sünnist 2 

Pillak, P. Greiffenhagenid ja muusika Algus TMK 2004, nr 101 

Poomann, T. Nakkav Schumanni-hullus ,, NYYD Ensemble'ist” talvel 2005 4 

Põldmäe, A. Elukäik koos muusikaga — nii kodus kui võõrsil Endel Kalam 90 12 

Remme, A. Unenägudeta vares lootoseõiel Asja Armastaja mõtteid ida muusika 
festivalist , Orient“ 6 

Roos, K. Tokio, ütle, kes ma olen! Nüüdistantsu- ja multimeediafestival ,, Point-to- 
Point” 12 

Ross, J. Raamat Veljo Tormisest inglise keeles Raamatust , Ancient Song 
Recovered: The Life and Music of VELJO TORMIS“ by Mimi 5. Daitz 4 

Sarv, Õ. Mitte-ks või-i ma midägi tetä”! Mõeldes Vaike Sarvele (6. 11946 — 27. IV 
2004) 5 

Sõmer, A. Muusika tõlgendamise avatusest Leo Normeti artiklikogumikust 
» Sibeliuse kaudu maailma“ 3 

Šedivy, D. Pluralistlikust muusikaanalüüsist Algus TMK 2004, nr 12 2 

Tally, M. , Jazzkaar 2005“: vokaalvigureid ja tuliseid rütme, siiski ka mõndagi 
traditsioonilisemat 6 

Tanner, K. Kellel on ja kellel pole Eesti, läti ja leedu laulupidude erinevusest 5 

Tõnurist, T. Päkarauakandle mängutraditsioon vajab elustamist Lõuna-Eestis 
väljakujunenud topeltkeeltega kandlest 11 

Valk-Falk, M. Järelmõtteid avatud barokist Muusikafestivalist ,,opeNBarogue 
2005” 4 

Valk-Falk, M. Kuulates XII Haapsalu vanamuusika festivali 10 

Weidebaun, B. Fokaalne düstoonia Muusikute spetsiifilistest 
terviseprobleemidest 2 

Velmet, T. Collocutio — saxest Saksofonikvarteti , SaxEst“ CDst 3 

Velmet, T. Süda, mis ei ole kannatanud, ei hakka iial laulma Eduard Tubinale 
pühendatud dokumentaalfilmist 8/9 

Vurma, A. Inimhääl Arvo Pärdi loomingus 8/9 

Hendrik, ilus laul ning Jüri Hendrik Krummi CD-albumist 5 

Kirjad karantiinist Eduard Tubina kirju abikaasale Rootsi põgenikelaagrist (100 aastat 
sünnist) 6-7 

Kunst ei tähenda , kunstlikult“ — see, mida sa teed, peab olema loomulik“ 
Intervjuu Kristjan Järviga 8/9 

Nicholas Cook ,,Pärnu nüüdismuusika päevadel 2005“ Andrus Kallastu ja Maris 
Valk-Falk Nicholas Cookist ja tema vaadetest muusikaanalüüsile 1 

Panna end proovile ja jäädvustada ,, Klaver '04” tagasivaates (Valdur Rootsi 
tähelepanekuid festivalilt) 1 

Stravinski oli Elvis Intervjuu helilooja ja , Eesti muusika päevade” kunstilise juhi 
Ülo Kriguliga 5 

... vabastada muusikateooria , teaduslikust isolatsioonist“ Vestlus saksa 
muusikateadlase Ludwig Holtmeieriga 4 


KINO 

Adorf, M. Näpuharjutused Azri Rulkovi lühifilmid , Juliet“ ja , Helmut“ 1 

Ahonen, H. Minu au on mu truudus Andres Söödi dokumentaalfilm , Neljakümnes 
sõda“ 10 

Ansip, K. ,, Hirmu“ kolmainsus Arnri Rulkovi lühimängufilm , Hirm“ 1 

Balbat, M. Oli kunagi , Tallinnfilm”... I-II Toimetaja mälestuskilde 5, 6 

Balbat, M. Sel sügisel Lihulas 3. Matsalu loodusfilmide festival 12 

Davidjants, K. ,, Eesti lood“ kõrvaltvaates EDNi direktori Tue Steen Mülleri 
märkmed 2. veebruaril 2005 toimunud seminaril 12 

Hellerma, J. Tudengifilmide keeruline semiootika Tallinna Pedagoogikaiilikooli 
filmi ja video eriala üliõpilaste kursuse- ja bakalaureusetööd, ajakirja DVD-l olevate 
filmide arvustus 3 

Hellerma, K. Nähtavad ja nähtamatud linnud Matsalu II loodusfilmide festival 1 

Hellerma, K. Sitasitikas ja lepatriinu ehk inimlikult soe eesti mängufilm 
»Stiilipidu“ Peeter Urbla mängufilm , Stiilipidu“ 6 

Hrustaljov, N. Inimesed. Asjad. Elu Usutlus Anri Rulkoviga 1 

Ilves, A. Potisetod-vabalapsed Peeter Urbla dokumentaalfilm , Potisetod. Teine 
tulemine“ 11 

Izvolova, I., Šemjakin, A. Dokumentaalne kino: reaalsus ja müüdid 8/9 

Jokinen, H. Eesti animatsioon maailmakaardil Chris J. Robinsoni raamatu 
» Between Genius 6 Utter Illiteracy: A Story of Estonian Animation“ arvustus 3 

Koppel, A. Filmid, mis on sama ohtlikud ja väljakutsuvad kui elu 55. Berliini 
rahvusvaheline filmifestival 4 

Koppel, A. Kaljo Kiisa ebatavaline elu Intervjuu Kaljo Kiisaga tema 80. sünnipäeva 
puhul 12 

Koppel, A. Teateid sugudevahelisest sõjast ja homorindelt XIX Pärnu 
rahvusvaheline dokumentaal- ja antropoloogiafilmide festival 8/9 

Kronberg, J. Visuaalseks vürtsitatud mälestused Peeter Simmi portreefilm 
»Söerikastaja“ 6 

Kulli, J. Kiisk ei läinud Sillarti õnge Jüri Sillarti portreefilm ,, Sest ma nagu 
linnukene...“ 10 

Kõusaar, K. Klišeepidu , Stiilipidu“ 6 

Kübarsepp, R. Kunstiikoon versus kunstnik-ikoon Sergei Ledenjovi , Nikolai 
Kormašov ja vene ikoon“ ning Valeri Blinovi , Koguja“ 7 

Lattik, V. Kalender hoolitseb kõige eest Olev Remsu ühiskonnakriitilised 
dokumentaalfilmid , Uuesti elus“ ja , Orjus Eestis“ 4 

Leete, A. Mõningad maailmad Tartu visuaalse kultuuri festival , MaailmaFilm“ 7 

Lepa, M. Mida sa kogud, koguja? Valeri Blinovi portreefilm ,, Koguja“ Mati 
Karminist 7 

Loone, O. Poisid on halvad, poisid on head Rene Vilbre lastefilm ,, Röövlirahnu 
Martin“ 5 

Lotman, E. Läti Henrik valetas! ,, Õ-Fraktsiooni” mängufilmi ,, Malev” võtetest 3 

Luuk, E. Rõõmus osalemine maailma viljatuses Peter Greenaway triloogia , Tulse 
Luperi kohvrid“ 2 

Moss, R.T. Aeg hävitab kõik... Gaspar Not , Ümberpööramatu“ 1 

Moss, R.T. Jüri — see mulk ehk mis juhtub südamevalukunstnikega... Enn 
Säde portreefilm , Jüri — see mulk ehk mis tuul müürile...“ 3 

Müller, A. Kaameraga veere pääl Peeter Brambati dokumentaalfilm ,, Vahtsõ ilma 
veere pääl“ 11 

Omarova, G. Kõige olulisem on inimsuhted ja vastutus oma tegude eest 
Intervjuu Elen Lotmanile 4 

Pakk, R. Kilmiga me veel kohtume Jaak Kilmi mängufilm , Kohtumine 
tundmatuga“ 8/9 

Pakk, R. Üliõpilasmalev Õ-Fraktsiooni mängufilm , Malev“ 11 

Pesti, A. Ida ja perekond Sulev Keeduse dokumentaalfilm ,, Perekond“ 3 

Pesti, A. Vene filmilaegas Märkmeid uutest vene filmidest 4 

Pihlak, J. Sürrealistlik maag — Jan Švankmajer Tšehhi animafilmiklassiku 
loomingust 6 

Priimägi, L. Kaleidoskoobi mõte Karol Ansipi dokumentaalfilm ,, Reporter” 2 

Rahman, ]. Kiä kaetas eläjit, kas susi? Priit Valkna lühifilmid , Hunt“ ja 
» Kaetajad“ 11 

Rajasaare, K. Viies aasta uneskõndijaid Tudengifilmifestival , Sleepwalkers“ 4 

Relve, H. Kotkarahvale külla Rein Marani loodusfilmid , Eesti kotkad“ ja , Kotka 
seire Eestis“ 11 

Remsu, O. Filmidraamatehnika VI-XII 1, 2, 3, 5, 6, 10 

Remsu, O. Surm annab tähenduse Piret Toomvapi portreefilm , Naine saarelt“ 4 

Rohtmets, 1. Migrandi elu Eesti metsades Rein Marani loodusfilm 
= sundasunik“ 8/9 

Rohtmets, 1. Vaade kõrgelt kuplitele Anne-Mari Neideri loodusfilm ,, Karula 
Rahvuspark“ 11 

Ruben, A. Lõpuks on ikka olemine teine, mõne naisterahvaga või... Pekka Lehto 
dokumentaalfilm , W.O.LT.K.A — Metsavennad“ 11 

Ruben, A. Olla Tom Cruise 10 

Saar, J. Kunst sai pronksist maski Peeter Brambati kunstifilm ,, Pronksiaeg“ 2 

Sauter, P. Vahur Laiapea nullstiilis doktriloogia ning Raupi ja Klaamanni 
bakalaureusetöö Kaagvere tüdrukutest Peeter Simmi , Inimene pole kala“, 
Vahur Laiapea , Hing on sees“ ja , Tummfilm kurdist tüdrukust“ ning Kristin 
Raupi ,0. M. V. K.“7 

Sommer, L. Geniaalne vanalaps ja vaimu jäädvustamine Vallo Kepi 
dokumentaalfilm , Inimesepoeg Valgel Laeval“ 6 

Säde, E. Kes vana asja meelde tuletab... Seoses filmiga , Jätkusõja viimased 
sõdurid“ 3 

Säde, E. Üks pooleli jäänud lendutõus I-II Helisalvestustega tembitud 
mälestuskillud Olav Neulandist 8/9, 10 

Zoova, J. Detsember on november David Snowmani animafilm 
» Frank 6 Wendy” 4 

Zoova, J. Mässav planeet Videokunstist 2 

Zõbin, ]. Nädal , Raadio 2“ seltsis 5 

Tenusaar, A., Koppel, A. Hommage nukufilmimeistrile Heino Pars 80 10 

Thurlow, J. Kuidas teile meeldib kala? Märkmeid filmiesteetikast 8/9 

Thurlow, J. Viies reaktsioon Tahmineh Milani mängufilm , Viies reaktsioon“ 2 

Tomberg, D. Grupipilt ehk Lumemehe mängud Priit Pärna, Priit Tenderi, Kaspar 
Jancise ja Ülo Pikkovi animafilm ,, Frank E Wendy” 4 

Tomberg, D. Lootusetus, üksindus ja vastutus Clint Eastwoodi , Miljoni dollari 
tüdruk“ 7 

Tungal, L. Kaks pilku eurokevadele , Röövlirahnu Martin“ 5 

Vabar, S. Maailma elluärkamine Hayao Miyazaki animafilmid 5 

Vaher, B. 30+ või 50-? ,, Vikerraadio“ muusikavalikust 5 

Viitol, L. Kohtumistest Galways Artur Granströmi dokumentaalfilm , Kohtumised 
Galways“ 7 

Wood, G. Ma olen olnud endaga läbi. Ent mida vanemaks ma saan, seda 
rohkem olen suuteline endast andma Vestlus Nicole Kidmaniga 10 

Võsu, H. Animatsioon ei hammusta! 8. PÖFFi 6. , Animated Dreams“ 2 

Andres Sööt: Iga kaadrit oli huvitav vaadata Maris Balbati vestlus 3. Matsalu 

loodusfilmide festivali žürii liikmega 12 

Eesti dokumentalistika ümarlaud: ,,Eesti lood“ Tartu visuaalse kultuuri festivalil 

» MaailmaFilm 2005“ 12 

TMK laureaadid 2005 


EERO EPNER 
»Miks Julia nutab“, nr 1 


ANNELI SARO 
»Postkolonialistlik vaade setodele, naistele ja , Taarkale““, nr 11 


AVO SÕMER 
»Muusika tõlgendamise avatusest“, nr 3 


SAALE KAREDA 

, LEE. Sakraalne lavateos Arvo Pärdi muusikale festivalil , Carinthischer 
Sommer““, nr 8/9 

Fantaasia kvantfüüsika teemale“, nr 4 


ENN SÄDE 
Üks pooleli jäänud lendutõus. Helisalvestustega tembitud mälestuskillud 
Olav Neulandist“, nr 8/9 ja 10 


DONALD TOMBERG 
»Grupipilt ehk lumemehe mängud“, nr 4 
»Lootusetus, üksindus ja vastutus“, nr 7 


ALAN PROOSA 
Teatrifotod, nr 2, 4, 8/9 ja 11 

Head , uut teatrit“ soovivad: Vaino Vahing, Aare Pilv, Ott Karulin, 
Laur Kaunissaare, Ruben Moi jt. 
Festivalid Kanuti gildi saalis. 


Merike Vaitmaa festivalist, NYYD 05“. 
»Võluflöödid“ Tartus ja Tallinnas. 


Jätkuvalt aktuaalne Ingmar Bergman. 
Nikita Mihhalkovi filmid. 

Giuseppe Verdi ooper ,, Othello”. 
Rahvusooper ,,Estonia” ja Tampere Ooper. 
Esietendus Tallinnas Coral Clubi spordihallis 8. septembril 2005. 


Ülal: esiplaanil Badri Maisuradze — Othello ja Mati Turi — Cassio. 
All: Sergei Leiferkus — Jago ja Urmas Põldma — Rodrigo. 


Hind 24 krooni 


Harri Rospu fotod 


